
PROLOG 


S-a auzit ceva în casă și a înlemnit, uitându-se la ușa închisă, 
cu inima să-i sară din piept. Să fi fost ușa de la intrare? Să fi 
intrat cineva? 

Aidan s-a întors, cu urechile ciulite, cât să audă mai bine. A 
auzit câţiva pași. Freamătul unei mișcări. Dar nu era nimic. Era 
doar zgomotului vreunui lucru pocnind pe undeva, ticăitul 
normal al casei. 

A încercat să expire tensiunea pe care o ţinea în piept. Deo 
săptămână aștepta cu nerăbdare seara aceasta. Acum era în 
sfârșit liber și nestingherit, după ce-și imaginase întreaga seară 
cu Zoe, dar, desigur, socoteala de acasă nu se potrivește cu cea 
din târg. Era el liber, dar Zoe avea și ea programul ei. Și din nou 
aștepta ora 11. O zi de joi banală, frustrantă. 

În loc să se mulţumească cu un film pe canapea, a sfârșit din 
nou ghemuit peste ecranul calculatorului, verificând iconiţa de 
Skype a lui Zoe, anticipând momentul în care își pornește 
mașinăria. Dar semnul a rămas ferm pe roșu, iar el și-a pierdut 
ore bune din viață navigând pe net și citind articole. 

Multe nopți s-au dus așa, așteptând ca Zoe să apară online. 
Jumătate din dăți venea târziu. La început a fost ursuz, până și-a 
dat seama că îmbufnarea lui o face să se răzvrătească. Ea 
trebuia să se simtă liberă. 

El a trebuit să înveţe să accepte că o vede când o vede. Că nu 
doar el avea o viaţă plină și ocupată. 

La 10:52, iconiţa lui Zoe s-a înverzit. Nicio secundă nu i-a luat 
să apese pe ea și să se conecteze. 

A răspuns instant, zâmbind deja în anticiparea imaginii de pe 
ecran, dar apoi a văzut că scaunul lui Zoe era gol. Ea nu era în 
cadru, doar o umbră în mișcare pe perete era dovada că era de 
fapt acolo. Ce făcea? 

Și-a dat volumul calculatorului mai tare, dându-și seama că se 
auzea apa cum curge. Avea să facă baie? Acum? 

Din instinct a simţit că trebuie să fie un joc. Ca atunci când se 
dezbrăca pentru el, cu privirea distantă și buzele foarte ușor 
deschise. Îl înnebunea. 

Dar pentru ce dacă nu putea s-o vadă? Frustrat, și-a ajustat 
propriul ecran. Bineînţeles că nu a îmbunătăţit cu nimic unghiul 
camerei din încăperea ei. Tot ce vedea era scaunul gol, iar în 
spatele lui, peretele, cu un colț de perdea de-o parte și 
balamalele ușii de la intrare de cealaltă. 

Sunetul apei de la robinet s-a domolit și s-a oprit, urmând alte 
freamăte de mișcare, scârțâitul pielii ude pe gresia din baie. 

Aidan a oftat. Chiar voia să facă o baie cât el stătea acolo și-o 
aștepta. 

S-a gândit să închidă în semn de protest, dar dacă avea să 
termine rapid, ar pierde șansa de a vedea apa curgându-i pe 
corpul dezbrăcat. Sau sânii cu greu strânși într-un prosop, 
aplecându-se către cameră și apăsând pe mouse. 

S-a mai auzit încă un zgomot în propria lui casă și cu toate că 
venea de undeva de sus, tot s-a oprit să asculte ce se întâmpla, 
cu ochii fixaţi într-un punct de pe perete. Știa că nu e nimic și 
după o clipă s-a relaxat din nou. Era exagerat de agitat în seara 
aceea. 

Apoi s-a auzit un pocnet. A văzut mișcare pe ecran, dându-și 
seama că era ușa de la apartamentul lui Zoe. Se mișca, iar 
balamalele pe care le vedea se învârteau în interior. 

L-a lovit atunci un sentiment de frică neaoșă. Invitase un 
bărbat pe la ea? Invitase pe cineva să o vadă făcând baie, poate 
chiar s-o și atingă, cât el era forțat să-i privească? 

Se aștepta să-l audă pe noul venit spunând ceva, dar ușa s-a 
închis aproape silențios, fără vreun salut. Niciun cuvânt. S-a 
aplecat și a dat volumul și mai tare, parcă să-și facă singur în 
ciudă. Se auzea un zumzăit încet, iar peste el clipocea sunetul 
apei din cada în care se mișca Zoe. Străduindu-se cu adevărat, a 
reușit să audă sunetul unor pași. Cel ce intrase se plimba prin 
cameră. 

O clipă mai târziu, s-a auzit o mișcare bruscă în baie, iar Zoe a 
ridicat vocea surprinsă. 

— Ce?! Dumnezeule! Ce faci aici? 

Și apoi s-a auzit un fel de râs, dar genul de râs născut din 
frică. 

— Uite... îmi pare sincer rău... 

Sunetul apei s-a oprit după câteva zgomote care-au venit unul 
după altul. Persoana care intrase închisese ușa de la baie. O 
încuiase. 

Inima îi bătea puternic din nou. Cine intrase acolo? Cine naiba 
se încuiase în baie cu ea? lar apoi s-au auzit alte sunete. Sunete 
care, negreșit, proveneau dintr-o încăierare. Vocea înfundată a 
lui Zoe părea răgușită și disperată. Apoi, deodată, liniște. Liniște 
absolută. Teama era altfel acum. Trebuia să o ajute. O, Doamne, 
dacă era prea târziu? 

A bâjbâit biroul până a dat de telefon. A început să tasteze 
trei de nouă când la lovit ce însemna situaţia asta pentru el. S-a 
oprit. Vedea totul: apelul, continuarea, cum este interogat de 
poliţie. Totul ieșind la iveală și toată viața lui destrămându-se. 

Și apoi a auzit clanţa de la baie apăsată de două ori și ușa 
deschizându-se. S-au auzit aceiași pași ușori, ritmici, apoi o 
pauză. Sunetele unei îmbrânceli pe care nu o înţelegea. Își 
dorea ca oricine ar fi fost acolo să intre în cadru, să-și arate faţa, 
dar pașii au continuat după o clipă, iar ușa de la intrare s-a 
mișcat din nou. Cel pe care nu l-a văzut niciodată plecase din 
apartament și ușa s-a închis în urma lui. 

1. 


Jonah aproape că renunţase. Apelul. Procesul verbal. Aproape 
renunţase de tot. 

S-a întrebat, mai târziu, dacă ar mai fi contat. Asta făceai 
când puneai un caz cap la cap. Căutai greșeli și opusul lor. 
Căutai ce-ai făcut bine. Te întrebai cum au influențat aceste 
acţiuni investigația, iar în acest caz, cel mai mare semn de 
întrebare plana deasupra raportului unei crime pe care aproape 
o lăsase să-i scape printre degete. Se întreba dacă lucrurile ar fi 
stat altfel dacă ar fi acţionat mai devreme și cât de diferit ar fi 
stat lucrurile dacă nu s-ar fi implicat deloc. 

Era posibil și ca niciunul dintre scenarii să nu fi schimbat 
nimic. Evenimentele s-ar fi desfășurat inevitabil până la capăt. 
Dar se mai putea și ca totul să se fi schimbat. 

Raportul a ieșit la iveală la finalul unei întâlniri complicate de 
vineri, înrăutăţită de lipsa detectivului-șef Wilkinson. Fără el să-i 
împingă pe toţi de la spate, întâlnirea a degenerat în vorbărie 
fără sens despre fiecare chichiţă neimportantă. Era atât de 
plictisitoare, că-ţi venea să te împuști. 

Dar mai apoi au ajuns la o nouă alocare a cazurilor, iar Jonah 
o privea pe colega sa frumoasă îmbrăcată în uniformă de 
poliţist, Yvonne Heerden, preluând trei furturi și un accident în 
trafic. 

— Avem un raport de crimă neidentificată trimis de Biroul 
pentru Infracțiuni, a spus Heerden mai apoi. Ti-am trimis 
stenogramele, i-a spus lui Jonah, dar cred că e puţin probabil să 
ajungi la ceva, prin urmare, ne bucurăm să preluăm cazul. 
Apelantul spune că prietena lui a fost ucisă în timp ce vorbea cu 
ea pe Skype, dar că nu a văzut ucigașul. A închis când i-am 
cerut numele și mai multe detalii. Biroul pentru Infracţiuni a 
încercat să dea de ea, dar nu a găsit nici urmă de vreo femeie 
cu numele ei pe net. 

Jonah a frunzărit transcrierile stenogramelor, observând că 
numele fetei era Zoe Swardedeen. 

Trebuie să - prietena mea a fost ucisa... a citit. 

Heerden probabil avea dreptate. Cel mai probabil ar trebui să 
fie o chestiune simplă. Să verifice lista de persoane dispărute. 
Să caute câteva variante de nume. 

— Ok? a întrebat Heerden, în timp ce el citea mai departe. 

Era ceva în formularea folosită la telefon care l-a făcut pe 
Jonah să ezite. Ceva ce nu-i dădea pace. 

Era conștient că Heerden aștepta un răspuns și avea 
încredere în ea și în echipa ei că vor face ce trebuie. Echipa lui 
era afundată într-un caz complex de șantaj și nu avea timp de 
pierdut cu altele. 

— Sigur, a spus. Ţine-mă la curent dacă găsiţi ceva. 

Şedinţa a continuat cu un alt accident din trafic soldat cu 
victime multiple care probabil fusese cauzat de un șofer de TIR 
ce stătea pe telefon. Jonah era bucuros că nu trebuia să se 
implice. Acestea erau cazurile care te băgau în sperieţi. Era 
genul de caz care te făcea să-i suni impulsiv pe toţi cei dragi. 
Genul care-ţi arată că viața e un fir de aţă și lumea e un loc 
absurd și rece. 

Cu aceste gânduri în minte, neliniștea raportării ciudate și 
anonime a crimei a fost dată la o parte. 

o... 

Aidan ar fi trebuit să facă atât de multe lucruri. Trei dintre 
studenţi îi trimiseseră eseurile, avea un raft întreg de 
documente de parcurs la facultate, dar nu reușise să citească un 
rând. Deschidea mail după mail și nu reușea să le înţeleagă 
dincolo de bătăile inimii și ţiuitul din urechi. Nu vedea cuvinte; 
vedea cum o ușă se deschide și se închide încet, iar și iar și iar. 

Și cel mai rău era că nu știa. Era prins într-un cerc vicios în 
care era convins că a fost o neînțelegere stranie ori un vis și 
apoi își amintea că Zoe nu a mai ieșit niciodată din baie. Cel 
puțin nu cât s-a uitat el. Știa în sufletul lui că ea avusese o 
nevoie disperată de ajutor, pe care nu l-a mai primit. 

A căutat știri și s-a uitat pe rețelele de socializare imediat 
după ce a deschis ochii, căutând orice relatare a vreunui 
incident. Verifica la intervale regulate, dar nu era nicio mențiune 
de crimă în Southampton. Nimic despre vreo femeie atacată. Un 
vid absolut, nimic relevant. 

Exista o cale de a afla, desigur, dacă simțea că o poate duce 
până la capăt. Trebuia să sune din nou la poliţie. De data 
aceasta, când îi cereau numele și adresa, va coopera. 

Aproape că a făcut-o și aseară. Polițistul din centrală era o 
femeie. A auzit cum tastează tot ce-i spune, transformând 
cuvintele în date. Tasta și când a spus că nu știa numărul 
telefonului cu cartelă de pe care suna pentru că era unul vechi 
pe care l-a recuperat dintr-un sertar. Și a continuat să tasteze 
când i-a spus că el credea că prietena lui fusese ucisă. 

Chiar la finalul apelului, l-a întrebat cum îl cheamă. S-a lăsat o 
tăcere lungă și tensionată, în ezitarea lui de a-i spune. Apoi a 
auzit ușa unei mașini trântindu-se afară. 

A încheiat apelul și a ascultat mai multe sunete, tensionat și 
cu stomacul cât un pumn. A încercat să-și spună că nu avea de 
ce să-i fie frică, dar știa că nu era adevărat. Erau multe de care 
să se teamă. Zoe fusese ucisă în faţa lui. Acesta era adevărul 
ieșind la suprafaţă. 

Nu putea să lase asta să se întâmple. Avea să piardă totul. 
Totul. 

S-a gândit să închidă fereastra de Skype, să-și șteargă 
întreaga scenă din memorie, dar era singura cale de a vedea ce 
se întâmplă cu Zoe sau dacă poliţia a ajuns la apartament. 

Trecuse mult de miezul nopţii, iar lui i se vedeau doar ochii 
lucind, uitându-se la ceasul din partea din dreapta-jos a 
ecranului. Unde naiba era poliţia? 

Nimic până la 02:40, când în sfârșit a închis programul într-un 
gest disperat și s-a dus în pat. 

Trecuseră unsprezece ore de când se deschisese ușa de la 
apartamentul lui Zoe. Unsprezece ore și niciun semn, niciun 
mesaj, nicio știre. Putea să mai sune o dată la poliţie. Putea să 
mai povestească o dată și să le zică cine e, dar de fiecare dată 
când se gândea la asta, îl treceau fiori reci. Știind că nu putea 
risca, simțea frustrarea în străfundul ființei lui. O simţea în 
stomac și în abdomen, îi era imposibil să stea locului. 

Zoe, se gândea el, dorindu-și ca ea să-l sune. Zoe, te rog. 
Sună-mă naibii odată. 

o... 

Jonah l-a abordat pe Domnall O'Malley, singurul membru al 
echipei sale vizibil în drumul său către strălucitorul și modernul 
tărâm al Departamentului pentru Investigaţii Criminale. 

— Chiar ești primul? a întrebat fără să creadă. 


VP-8 


— Ah, lisuse, nu, a răspuns O'Malley, lăsându-și spatele mare 
să se afunde în scaun. Am venit acum 5 minute, Juliette e aici de 
la șapte și ceva. Ben întârzie puţin. 

— Ben a spus că întârzie? 

— Știu, a spus O'Malley. Și mie mi s-a părut ciudat. Poate că 
și-a găsit în sfârșit o prietenă și nu a dormit bine. 

— Dar e Ben, a răspuns Jonah. Nu are nevoie de somn. 

— Ah, ai dreptate. Ei, orice-ar fi, o să fac mișto de el când 
vine. 

Jonah a zâmbit și s-a dus în biroul său, lăsând ușa deschisă. 
Și-a scos telefonul din buzunar rapid, întrebându-se dacă avea 
să primească un mesaj azi sau Jojo era iarăși într-un loc izolat 
fără semnal. 

Vorbitul cu ea era fără îndoială momentul de glorie al zilelor 
lui. Tachinările ireverenţioase și umorul ei aveau puterea de a-l 
lăsa zâmbind mult timp după aceea. Era un sentiment atât de 
multțumitor. Suferise multe luni de zile după Michelle, fosta lui. 
Se gândise că o să își petreacă restul vieţii fiindu-i dor de ea. 

Reapariţia bruscă a lui Jojo în viața sa, iubirea lui din 
adolescenţă, schimbase totul. Au fost de acord că înainte să se 
poată vedea oficial trebuia să se încheie investigația în care 
fusese ea implicată. Și Jojo a luat apoi decizia de a călători până 
ce erau gata reparaţiile la casă. Având în vedere că cercul ei de 
prieteni fusese devastat și el de cercetările unei crime, era 
normal să aibă nevoie de spațiu. Dar el tot a simţit un junghi 
când i-a spus că pleacă. 

Era în Namibia acum, făcând turul unor locuri spectaculoase 
pentru căţărare care erau pur și simplu la capătul lumii. Jonah ar 
fi trebuit să fie stresat cât ea era acolo, singură în sălbăticie, dar 
cumva nu era așa. Poate că avea de-a face cu faptul că ea a fost 
mereu extrem de stăpână pe situaţie și că a supraviețuit unei 
tentative de omor. 

Ei bine, nimic de la Jojo azi. A lăsat telefonul jos și s-a logat pe 
calculator. Mai fuseseră adăugate și alte dosare de șantaj în 
baza de date, dar le-a aruncat doar o privire superficială. Dintr- 
un oarecare motiv, în mintea lui se învârteau cuvintele: Te rog 
ajut-o. Ar putea fi încă în viață. 

Hanson și-a făcut cafeaua pe pilot automat. Nu avea nevoie 
de ea în dimineaţa aceasta. Știa, în străfundul sufletului, că era 
la un pas de o descoperire și era trează dinainte de șase, cu 

mintea brici, gândindu-se la o serie de plăţi către diverse conturi 
despre care știa că sunt legate de cazul ei. Se simţea grozav. 

| se părea ciudat gândul că aproape trecuse cu vederea 
partea financiară a schemei, dar asta făcea de obicei Ben. 
Lightman era cel mai minuţios și meticulos membru al echipei și 
avea de departe cea mai bună memorie dintre toţi, însă era 
prins în ceva și ea a simţit că-i venise rândul să preia frâiele de 
data aceasta. 

Era surprinsă că biroul lui Lightman e gol azi. În cele patru luni 
de când era în echipă, nu întârziase niciodată și i se părea dificil 
să și-l imagineze în faţa vreunui dezastru neprevăzut, dar exact 
când se gândea să-l întrebe pe O'Malley despre asta, l-a văzut 
pe Lightman intrând pe ușa Departamentului, arătând foarte 
normal. 

— Ben, omule, a spus O'Malley cu un rânjet larg. Ce s-a 
întâmplat? Ai dormit prea mult? 

Lightman i-a zâmbit trântindu-și cheile de la mașină pe masă. 

— Am avut câte ceva de făcut, asta-i tot. 

— Ahh, i-a răspuns O'Malley aprobând din cap. O femeie, nu? 
Una care nu te-a lăsat să dormi sau să pleci? 

Lightman a râs și dat din cap, dar nu a spus nimic când și-a 
dat haina jos și s-a așezat pe scaun. 

e 

Aidan căuta pe Google poliția din Southampton când ar fi 
trebuit să se pregătească pentru grupurile lui de mentorat. 
Southampton, citise, făcea parte din Poliția regiunii Hampshire, 
care avea propriul site. A navigat pe el, deşi era la mintea 
cocoșului ce căuta. Se îndoia că publicaseră detalii despre cazuri 
sau relatări despre cum au spart o casă să salveze o femeie la 
ananghie. 

Desigur că nu era nimic de genul acesta. În schimb, erau 
câteva butoane mari, scoase în evidență, pentru vizitatori, și se 
hotărî să dea click pe secţiunea Ajutor și Sfaturi, dar nu era 
nimic relevant acolo. 

Inapoi la pagina de start, privirea i-a căzut pe opţiunea de a 
raporta o infracţiune online. Dacă poliţia din Southampton nu-i 
luase apelul în serios, putea încerca astfel. 

Primul lucru necesar era codul poștal al locului infracţiunii, 
fapt care îl făcea să se dea cu capul de birou. Nu exista nicio 
cutiuță unde să scrie „Habar nu am de codul poștal!”, dar 

programul l-a lăsat să scrie doar Southampton și să meargă mai 
departe. 

Odată ce a dat detaliile infracţiunii, a fost rugat să introducă o 
adresă de mail sau un numar de telefon. Simţind că nu ar mai fi 
vorba de trădare acum, a scris adresa de mail a lui Zoe și spera 
că nu o vor contacta înainte de a face ceva în privinţa cazului. 

Apoi a trimis formularul, dar nu a simţit niciun fel de ușurare. 
Nu putea simţi nimic știind că Zoe ar fi pe moarte. Sau poate că 
a murit deja. 

Nu își permitea să se gândească la asta, iar negarea îl făcea 
să se simtă și mai prost. Dar macar făcuse ceva. Făcuse ceva și 
nu o lăsase acolo pur și simplu. 

e 

La mijlocul după-amiezii, Jonah terminase raportul despre 
cazul de șantaj și se tot gândea la ședința de dimineaţă. Era 
curios să știe dacă echipa lui Heerden descoperise adevărul 
despre unica raportare de crimă. 

A găsit cazul în baza de date și a citit că un agent din echipa 
lui Heerden încercase să identifice potențială victimă. Nu au 
găsit nicio Zoe Swardedeen în Marea Britanie și nu existau nici 
raportări de persoane dispărute în ziua aceea. Agentul a sugerat 
închiderea cazului. 

Jonah a oftat ușor, nemulțumit, întrebându-se de ce nu a 
încercat agentul să scrie numele altfel și de ce îi păsa atât de 
mult. 

Vă rog să o ajutați. Ar putea fi încă în viață... 

Își imagina tonul disperat al vocii și s-a hotărât să mai asculte 
o dată înregistrarea originală. Dura doar un minut. 

Era destul de simplu să deschidă fișierul și să lase apelul să 
meargă. L-a lovit vocea persoanei din centrală și a dat rapid 
volumul mai încet. L-a dat la fel de rapid mai tare când 
apelantul a început să vorbească. Șoptea. 

Jonah a simţit cum i se face pielea de găină pe gât și braţe în 
timp ce asculta. Mai auzise apeluri ca acesta, de obicei, ca 
dovadă în sala de judecată. Incercarea de a vorbi încet și teama 
puternică din voce erau asemănătoare cu situaţia în care o 
victimă a abuzurilor domestice se ascundea de partener. 

Era intrigant, căci venea acum de la cineva care se pare că a 
văzut o scenă doar prin camera web. 

„Eram online nu ea. Nu am văzut ce s-a întâmplat, dar am 
auzit. Și cineva a intrat în apartament...” 

Apelul s-a încheiat imediat ce a fost întrebat cum îl cheamă. 
Jonah a ascultat zgomotele înfundate care s-au auzit înainte de 
încheierea apelului, iar apoi a rămas acolo, holbându-se la 
ecranul calculatorului. 

Tot acolo era când a apărut un nou dosar în baza de date cu 
un semnal sonor foarte voios. Era vorba despre raportarea unei 
crime trimisă în acea dimineaţă prin sistemul online, iar biroul 
de investigaţii a decis că s-ar putea să fie vorba de același caz. 

Jonah a deschis fișierul rapid și a citit o relatare foarte 
similară. De data aceasta, numele fetei era Zoe Swardadine. 

A scris așa pe Google, iar acum a găsit imaginea unei tinere 
femei cu pielea ciocolatie și părul negru și creţ, iar când a dat 
click pe una dintre ele a fost transferat pe ceea ce părea a fi 
site-ul ei. Era o pagină simplă în Wordpress despre un artist din 
Southampton care picta figuri stilizate pe fundaluri stranii. In 
josul paginii avea chiar și un număr de telefon, care i se părea o 
informaţie prea personală pentru a fi divulgată public, dar poate 
că nu multă lume intra pe site-ul lui Zoe. 

A sunat-o de pe telefonul fix. A sunat de opt ori, apoi robotul i- 
a spus că persoana apelată este ocupată, rugându-l să lase un 
mesaj. 

A lăsat numărul postului de poliţie și al său personal pe un ton 
normal, rugând-o să sune înapoi, însă după ce a închis, l-a 
năpădit un sentiment de urgenţă. 

Nu i-a luat prea mult să-l găsească pe tatăl lui Zoe. Martin 
Swardadine era un bancher care se ocupa de investiţii la o firmă 
pe nume Knight și Maynooth. A văzut imediat un portret 
intimidant în alb și negru la începutul paginii, făcut dintr-o parte, 
astfel încât să-i exagereze mandibula puternică. Sub poză erau 
informaţii despre el. Ultimul paragraf spunea că Martin era 
căsătorit cu un medic de familie excepţional și că avea o fiică, 
un artist la început de drum. 

Martin i-a răspuns cu un salut puternic și simplu, fapt ce 
spunea de fapt că Jonah îi mânca din timpul pentru alte lucruri 
importante. Lucruri nemaipomenit de importante; lucruri care-i 
făceau pe cei foarte bogaţi să devină și mai bogați. 

— Sunt detectivul inspector-șef Jonah Sheens. Sun de la 
Poliţia din Hampshire. Voiam doar să verificăm ce face fiica 
dumneavoastră. Un prieten de-al ei e îngrijorat. 

— Să o verificaţi... pe Zoe? Tonul ascuţit a cedat puţin. 

— Da, a spus Jonah. Aș vrea să știu dacă aţi luat legătura cu 
ea astăzi. 

— Eu... nu, astăzi nu, a spus tatăl ei. Dar am luat prânzul cu 
ea... la începutul săptămânii. Probabil mi-a scris de atunci. 
Așteptaţi o clipă. 

S-au auzit câteva zgomote de frecare pe telefon, probabil 
Martin verifica ce mesaje a primit. 

— Mi-a dat un mesaj ieri seară. 

— Mulţumesc, a spus Jonah. La ce oră? 

— La 8:12, zice aici. 

După o scurtă pauză, a vorbit din nou, cu o voce diferită. 

— Există motive de îngrijorare? 

— Un prieten a încercat să o contacteze și nu a reușit, a spus 
Jonah. S-ar putea să nu fie nimic. De cele mai multe ori așa e. 
Dar ați putea să luaţi legătura cu prietenii ei? Sau poate cu 
mama lui Zoe? 

— OK. Voi... mă voi interesa. 

Jonah i-a lăsat numărul din centrală și a închis. A citit al doilea 
raport și mai atent. Persoana care-l trimisese nu-și lăsase datele 
de contact. Adresa de e-mail era zswardadineQsoton.ac.uk, 
lucru deloc liniștitor. Fără număr de telefon, iar adresa crimei se 
rezumă la Southampton. 

Martin Swardadine a sunat înapoi după șapte minute să-i 
spună că nimeni nu auzise de ea, iar în alte zece minute Jonah 
ieșise din clădire și deja conducea rapid spre apartamentul lui 
Zoe. 

e 

Angeline nu se putea opri din tremurat. Maşina poliției o 
făcuse să tremure. Până atunci nu îi fusese teamă. Totul i se 
părea un deranj, să meargă acolo pe bicicletă, pe vântul acela 
puternic, când era atât de obosită și în urmă cu munca. Nu 
reușise să găsească un far pentru bicicletă încărcat, iar 
acumulatorul ei scotea o lumină obscură, de-abia văzând ceva 
în faţă. Fusese nervoasă tot drumul. 

Dar mașina poliţiei a schimbat cumva situaţia. Își imaginase 
detectivul cu care vorbise ca pe o persoană normală, nu cineva 

în uniformă. Părea atât de calm. l-a explicat că era nevoie de ea 
pentru a le deschide polițiștilor ușa de la apartamentul lui Zoe. 
Voiau doar să verifice. l-a mai spus că urma și el să vină imediat 
să se asigure că totul este în regulă. 

De fapt, el fusese atât de calm, încât nici nu-i dăduse motive 
de îngrijorare. Dar acum, confruntată cu mașina poliţiei și cei doi 
polițiști, ambii în uniformă, era înspăimântată. 

l-a salutat dând din cap, apoi și-a rezemat bicicleta de 
peretele ușii principale. A încercat să o blocheze. li tremurau 
cumplit mâinile și a trebuit să încerce de trei ori până a reușit. 

— Tu ești Angeline? a întrebat-o polițistul înalt și bine făcut. 

S-a gândit că uniforma neagră nu-i vine bine. Geaca groasă 
cu buzunare mari îl făcea să pară și mai mare la mijloc decât era 
în realitate. 

— Da, a spus. Și apoi, cuprinsă de teamă: Nu ați intrat încă, 
nu? 

— Nu, am sunat la interfon, dar nu ne-a răspuns nimeni. Te 
așteptam pe tine cu cheia, a spus el, zâmbind ușor. Dacă ne 
deschizi, intrăm să vedem ce face Zoe. 

Angeline a aprobat. O cuprinseseră toţi fiorii și căuta acum în 
geantă brelocul greu al cheilor. A reușit să scoată micul inel pe 
care i-l dăduse Zoe, împreună cu cartela de la interfon și cheia 
mică de la ușă. 

Le-a deschis ușa către holul care, deși a fost construit cu doi 
ani în urmă, încă mirosea a covoare noi. A lăsat fără să vrea ușa 
să se închidă pe jumătate în faţa agentului de poliţie și, chiar 
dacă și-a cerut scuze, el nu a părut deranjat. 

— Putin mai frumos decât ce vezi prin cămine, i-a spus el pe-o 
voce senină. _ 

Incerca să o calmeze. Işi dădea seama de asta, dar a făcut-o 
să se simtă și mai rău. li era extrem de frig în timp ce urca pe 
scări în fața lor. 

La etajul doi le-a deschis ușa antifoc și apoi cea de pe etaj. 
Mereu i s-a părut că ușa aia e extrem de grea, dar azi nu a mai 
simţit nimic. Și-a adus aminte să o ţină deschisă după ea de 
data aceasta. 

Coridorul era gol. Ușa lui Zoe era chiar în mijloc și avea pe ea 
cifra șaisprezece, cu cifre mari, argintii. S-a oprit în fața ușii, 
privindu-și reflexia în numărul șase. 

— Să...? a întrebat, arătând spre ușă. 

La aprobarea femeii poliţist a bătut la ușă, iar degetele 
aproape că nu au făcut niciun zgomot pe lemnul din care era 
făcută. Apoi a venit și ofițerul bine făcut și a bătut mai tare. 

— Zoe? a strigat, cu capul plecat în jos, ca și cum ar auzi mai 
bine așa. Ne poţi deschide? 

Era liniște, cu excepţia sunetului de bas care venea cel mai 
probabil de la alt etaj. 

— În regulă, a spus polițistul. Dacă poţi să ne deschizi... 

Angeline a reușit cumva să bage cheia în ușă și să o învârtă. A 
făcut un pas înapoi de îndată ce ușa s-a întredeschis. 

— Puteţi...? nu putea să spună cu voce tare cât de oribil era 
să intre acolo. Dar au înţeles oricum prea bine. 

— Durează doar o clipă, a spus polițistul, uitându-se la colega 
sa. 

Au intrat pe ușa largă. 

S-a cuprins cu braţele încercând să-și oprească tremuratul și 
bătăile puternice ale inimii cât timp aștepta. Nu mai trăise o 
asemenea frică niciodată. Simţea că ar putea să o omoare, și cu 
cât se gândea mai mult la asta, cu atât mai amețţită se simţea. 
Ca și cum deja avea probleme cu inima. 

În interior s-a lăsat o liniște lungă. Apoi sunetul unei uși care 
se deschide undeva în apartament și, după o clipă, o voce 
căreia i-a raspuns o alta. Apoi s-au auzit niște pași ușori și a 
apărut poliţista de mai devreme. 

— E în regulă? a întrebat Angeline, înainte ca ea să spună 
ceva. 

— Se pare că a avut un accident, a spus blând poliţista. 

Dincolo de vorbele ei, Angeline îl auzea pe fundal pe bărbatul 
bine făcut. Probabil vorbea la telefon sau la staţia radio. 

— „ambulanţă şi  criminaliștii pentru cercetarea locului 
crimei. 

Angeline a simţit o răceală cumplită scurgându-i-se prin corp. 
Nu a spus nimic, dara înaintat. A trecut de poliţista care i-a spus 
clar să se oprească. Angeline aproape că a intrat în bărbatul 
masiv, care asculta un răspuns întrerupt pe walkie-talkie, dar 
corpul lui mare bloca accesul dintre birou și ușă. A vrut să 
treacă și de el, dar femeia a prins-o deodată de partea de sus a 
braţului. 

— Îmi pare rău, dar nu e o idee bună, a spus ea. 

Angeline s-a răsucit în strânsoarea ei și a luat-o înainte, către 
dormitor și ușa deschisă a băii din interiorul acestuia. Apoi a 
simţit două perechi de mâini trăgând-o ferm deoparte. 

— Haide, Angeline, a spus bărbatul bine făcut. Nu poţi intra 
acolo, îmi pare rău. 

— Trebuie să văd! Vă rog, lăsaţi-mă să văd. 

Dar toată puterea de a le ţine piept o părăsea și s-a trezit că 
polițiștii erau cei care o ţineau pe picioare de fapt. Au dus-o pe 
hol, iar ea s-a așezat pe pervazul jos al geamului de la capătul 
holului. 

— O să-ți aducem niște apă, a spus polițistul. Sau un ceai. Ce- 
ai zice de o cană de ceai? 

A aprobat, deși ar fi vrut să urle la el, să-i spună că ceaiul nu o 
să o ajute cu nimic. 

— Zoe e moartă, nu-i așa? a întrebat, dar nimeni nu i-a 
răspuns. 

2. 


Martie - cu douăzeci de luni în urmă 


Era 18:20 când a terminat Zoe să se machieze la ochi. Mai 
avea paisprezece minute până când trebuia să iasă pe ușă, să ia 
un taxi și să ajungă la timp la nuntă. O grămadă de timp. 

A dat pensulele la o parte, a tras husa de nailon și a deschis 
unul din sertarele cutiei cu bijuterii. Noii cercei spiralaţi de argint 
se potriveau perfect cu machiajul argintiu al ochilor. 

Ușa de la baie s-a deschis la un etaj inferior, iar ea a strigat: 

— Ești gata, Maeve? în timp ce-și punea cerceii. 

— Ah, vin acuma. 

Accentul nord-irlandez al lui Maeve mai atenua din faptul că 
era o întârziată notorie. 

— Ai măcar hainele pe tine...? 

— În mare parte! i-a răspuns. 

Și apoi s-au auzit pași repezi spre baia lui Maeve. 

Zoe nu se putea abţine din râs. Problema lui Maeve era că 
încerca mereu să înghesuie prea multe lucruri în fiecare zi. 
Pentru Zoe, un taxi la 12:20 însemna o singură oră de muncă 
după micul dejun și două ore de pregătiri. Pentru Maeve 
însemna o cafea lungă cu un prieten, urmată de o tură de 
alergare, apoi 20 de minute de întors camera cu susul în jos în 
căutarea rochiei înainte de a se repezi să facă un duș. 

— Ai dresuri, Zo? a strigat Maeve după un minut. 

— Da, a strigat ea înapoi. 

S-a uitat în oglinda măsuței de toaletă pentru o clipă înainte 
de a deschide sertarul dulapului de stejar din stânga de sus. 

— De care? 

— Ceva... culoarea pielii? Vocea lui Maeve se auzea mai tare 
căci venise în capul scărilor. Sau poate negri? 

— Mai bine negri, i-a spus Zoe, hotărând că nu era cel mai 
bun moment să-i spună cât de inutili sunt ciorapii de culoarea 
pielii când ești pe jumătate kenyană. 

A scos trei perechi din dulap, și-a luat geanta și a coborât 
încet pe scări. Pantofii Christian Louboutin poate că erau cel mai 

frumos lucru pe care îl avusese vreodată, dar nu erau deloc 
comozi pe scări. Sau pe o podea normală. Sau pe distanțe lungi. 
Zoe nu era sigură că putea rezista o zi întreagă fără să încalţe 
balerinii pe care și-i pusese în geantă, dar era hotărâtă să 
încerce. 

Maeve era măcar îmbrăcată când a ajuns Zoe jos. Bluza 
strâmtă cu mânecă lungă și fusta cloș cu talie înaltă o făceau să 
arate ca o frumuseţe a anilor '50, deși părul ud care-i picura pe 
umeri nu era cea mai bună combinaţie. Nici pata de rimel de pe 
obraz pe care și-o făcuse când s-a aplecat peste oglindă. 

Zoe i-a recunoscut mișcările robotice, grăbite ale mâinilor 
care aveau să producă mai multă pagubă. Machiajul ochilor 
niciodată nu iese bine când te grăbești. 

Zoe a aruncat ciorapii pe pat. 

— Pot să fac eu asta, a spus ea, întinzând o mână pentru 
pensula de rimel. Poţi să-ţi usuci părul cât te machiez. 
Multitasking. 

— Mulţumesc, a spus Maeve cu sinceritate. Am nevoie și de 
tuș. 

Zoe a așteptat să-și pornească uscătorul de păr, iar apoi a 
început să curețe rimelul cu o dischetă de bumbac și 
demachiant. A dat-o ușor cu rimel, deși Maeve clipea ori de câte 
ori periuţa i se apropia de ochi. 

Zoe s-a uitat la ceasul digital de lângă pat înainte de a începe 
cu tușul. Șapte minute. Avea timp să facă treabă bună. Maeve 
putea să-și pună ciorapii cât Zoe alerga jos să cheme un taxi. 

Preţ de o clipă, a privit gânditoare ochii de un albastru deschis 
ai lui Maeve, încercând să se decidă ce formă să le dea pentru 
a-i scoate cel mai bine în evidenţă. Nu sub ochi, s-a gândit ea. 

— Vrei să  încetezi? a spus Maeve tare peste sunetul 
uscătorului. Simt că mai ai puţin și te lași pe un genunchi ca să 
mă ceri în căsătorie. 

— Și dacă ar fi așa? a întrebat Zoe, zâmbind. Da, trebuie să 
stai nemișcată. 

A lucrat rapid, apoi a luat o plasă de păr împodobită cu 
pietricele care să îmblânzească buclele castanii încă umede ale 
lui Maeve. 

— Bine. Arată mult mai bine decât nebunia prerafaelită la 
care mă gândisem. 

Telefonul lui Zoe a vibrat, iar ea a spus „taxi”, înainte a de a-l 
verifica. 

— La dracu', trebuie să-mi găsesc pantofii, a spus Maeve. 

— Mămica ta știe că înjuri? a întrebat Zoe zâmbind în timp ce- 
și punea tocurile cu ţepi din nou în picioare. 

— M-a învăţat toate cuvintele, a răspuns Maeve, intrând 
aproape cu totul într-un dulap și scoțând de acolo o serie de 
pantofi ciudați. Hai că ies imediat, pe bune. la-o înainte. 

După aproximativ 11 minute, Maeve a ieșit la taxi, arătând, 
după părerea lui Zoe, superb, cu obrajii îmbujoraţi și cureaua 
jachetei atârnând trasă într-o parte. 

e 

Nu era cea mai relaxată intrare la o nuntă. Taximetristul 
alesese ruta greșită spre restaurant, hotărând, dintr-un motiv 
inexplicabil, să meargă prin centru. Au mai pierdut încă 15 
minute trecând pe lângă mall cu toată lumea care e sâmbăta 
acolo. Maeve și-a cerut scuze neîntrerupt până când Zoe i-a 
spus ferm că nu era vina ei și a schimbat cu totul subiectul, 
întrebând-o pe Maeve despre întâlnirea avută cu o seară înainte. 

— O, a fost bine. 

Maeve și-a luat privirea de la ea, iar ochii de un albastru pal 
scanau pietonii în timp ce mașina în care erau mergea teribil de 
încet pe lângă ei. 

— Vreau să zic, de treabă. Puțin cam de modă veche. A fost 
plăcut să stăm de vorbă. 

Zoe a râs maliţios. 

— La ce să te aștepți de la o întâlnire prin biserică? Ți se 
garantează practic un tip bine, de modă veche. 

Maeve a spus pe un ton dezaprobator. 

— Jumate din ei nu-s așa, să știi. Găsești acolo la fel de mulţi 
netrebnici sexiști, cât și tipi de treabă. 

Zoe i-a zâmbit. 

— Sună fix ca întâlnirile din afara lumii creștine. 

— Exact, a aprobat Maeve. Și apoi a oftat. Nu știu. Nu cred că 
mă mai văd cu el. Pur și simplu, nu e suficient de interesant. 

Prin care Zoe înțelegea că nu era Isaac. Și își dorea, din nou, 
ca Maeve să și-l scoată din minte și să-și găsească pe cineva 
care chiar să o vrea. Cineva care o aprecia pentru cine era, în 
loc să o placă doar când îi mângâia orgoliul. 

— Nu poţi să forțezi lucrurile astea, a spus Zoe ușor. 

— Ah, sunt bine de una singură, a zis Maeve, gesticulând din 
mâini. Sunt bine cu mine însămi și e bine să-mi amintesc asta. 

— Da, a aprobat Zoe. Măcar tu ai momente când ești 
interesantă. 

— Cară-te, a spus Maeve zâmbind. 

Nu au reușit să mai întreţină conversaţia restul drumului, căci 
era tot mai clar că întârziau tot mai mult și au căzut amândouă 
într-o liniște încordată. Taxiul a ajuns în sfârșit la podgorie cu 
două minute înainte de începutul oficial al ceremoniei. Au rămas 
puţin în urma Rolls-Royce-ului argintiu care ajunsese deja și din 
care ieșeau forme îmbrăcate în dantelă albă și lavandă. 

În ciuda înălţimii sale pe tocuri, Zoe a reușit să alerge cumva 
pe paviment. 

— Scuze, a spus privind-o pe Gina, care părea transformată 
din sinele ei normal într-o mireasă perfectă, în rochia mulată cu 
guler înalt și trenă. 

— Zoe, a spus, apoi a râs zgomotos. Trebuie să intrăm. 

— A fost vina lui Maeve, a spus Zoe, fix când Maeve din spate 
a zis și ea: „A fost vina mea, iartă-mă!” 

Au alergat înainte pe marmura albă în interiorul unui spaţiu 
amplu, plin de strane acoperite cu bujori. Cel puţin jumătate 
dintre invitaţi s-au uitat la ele, așteptând-o pe mireasă în ciuda 
lipsei muzicii clasice de intrare. Zoe se abţinea să nu râdă când 
i-a văzut ochii mari ai Angelinei. Ea și Victor stăteau cam la 
jumătatea bisericii, iar lângă ei era loc liber. Ceea ce era o 
ușurare. 

e 

Angeline s-a dat puțin la o parte, ca să le lase pe Zoe și 
Maeve să intre, și le-a salutat cu un gest al capului. 

— Credeam că ați avut un accident! a spus în șoaptă, apoi a 
continuat: am așteptat o grămadă. 

Zoe i-a zâmbit, apoi s-a întors la auzul muzicii de coarde 
înregistrate pentru intrarea miresei. Era greu să nu te 
emoționezi puţin când a intrat Gina. 

Gina, care era practic șefa lui Zoe, era cea mai muncitoare 
persoană pe care o cunoștea. Succesul fantasticei cafenele unde 
lucra Zoe joia și duminica se baza cam tot atâta pe dragostea 
răspândită de proprietară, cât pe mâncare și băutură. Și dacă 
tipul cu care se căsătorea, Michael, era puţin banal, era în 
același timp exact tipul de bărbat care va fi acolo pentru ea, 

care o iubea și o alinta. Lui Zoe i se părea că el este exact ce 
merita Gina. 

3. 


Apelul a venit prin Bluetooth-ul lui Jonah când erau la zece 
minute distanţă de apartamentul lui Zoe, iar Jonah știa tot ce 
trebuia să știe din tonul cu care sergentul de la telefon i s-a 
adresat cu „Domnule”. Investigau un deces și era bucuros că 
O'Malley venise și el. Dintre cei trei membri ai echipei, el era cel 
mai călit în faţa violenţei, iar Jonah se aștepta acum la o scenă 
de o violență puternică. 

Până îi va aduce pe Lightman și Hanson acolo, va fi deja mai 
ușor. Vor fi acolo cei de la medicina legală, cu toate notițele lor 
pe bilețele de tip post-it, săgeți și etichete: toate accesoriile 
acestea aveau efectul sterilizării tuturor lucrurilor. Așa arătau 
doar ca o mulțime de dovezi și nu ca o persoană ce suferise și 
murise acolo. 

(J 

Și-a parcat Mondeo-ul lângă drumul Latterworth, o stradă 
rezidențială suburbană care se termina în A35 la nord. El și 
O'Malley trecuseră de o sumedenie de case identice de prin anii 
1930, toate albe în partea de sus, cu ferestre nu foarte adânci și 
fiecare cu o grădină pătrată în faţa casei. Blocul lui Zoe era 
singura structură aberantă din peisaj. Lui Jonah i se părea că ar 
fi fost construit peste două perechi de case semi-detașate și că 
fusese proiectat fără a lua în considerare împrejurimile 
elegante. Era cu totul modern, cu o faţadă unghiulară ce 
aproape transmitea agresivitate. 

Comisarul poliţiei care stătea în ușă le-a făcut semn să treacă. 
O femeie incredibil de zveltă, care trebuia să fie Angeline Judd, 
stătea pe pervazul geamului, iar lângă ea o polițistă comunitară, 
cu o cană de cafea în faţă și multe șervețele mototolite pe 
lângă. In ochii fetei se vedea că a plâns, iar zona de sub ochi era 
inflamată din această cauză. 

Poliţista comunitară l-a salutat cu un gest, dar Angeline l-a 
privit ca și cum ar fi fost un prădător. 

— Sunt detectivul inspector-șef Sheens, a spus, oprindu-se în 
fața lui Angeline. Eu mă voi ocupa de ce i s-a întâmplat lui Zoe. 

Am câteva întrebări pe care aș vrea să ţi le pun, dacă e în 
ordine. 

— Da, a spus Angeline, după o scurtă pauză în care l-a privit 
pur și simplu. Da, e în regulă. 

Privind-o, înfășurată într-un cardigan gri larg și colanţi, nu 
putea să treacă cu vederea cât de slabă era. Mâinile și 
picioarele arătau ca cele ale unui schelet, iar efectul unui trup 
așa subţire era că faţa îi părea ca de păpușă, cu niște ochi 
imenși. Nici părul scurt, vâlvoi, nu prea o ajuta. 

Se întreba dacă era bolnavă, iar acest lucru stârnea în 
interiorul lui o reacţie complexă. Părea ca un copil. Scotea din el 
instinctul de a o proteja. 

I-a vorbit blând, mulţumindu-i că îi ajută și oferindu-i simpatie, 
până ce a fost de acord că e gata să răspundă câtorva întrebări. 
Deși când a făcut-o, doar a dat din cap la tot ce îi sugera el, căci 
ochii îi erau plini de lacrimi. 

Zoe nu avea dușmani pe care să-i fi știut. Nu avea probleme 
cu banii. Nu se certase recent cu nimeni. Nu se comportase 
ciudat. 

— Era atât de bună, a spus Angeline pe o voce groasă la final. 

A trebuit să o aștepte să înghită de câteva ori înainte de a 
continua să-i spună că o știa pe Zoe de la universitate. 

— Și tu te ocupi cu arta? a întrebat el, zâmbind. 

— Oh, nu. Eu sunt... specialist acreditat în dans. 

Răspunsurile au fost toate cam la fel, până când Jonah i-a 
spus că trebuie să vorbească și despre iubitul lui Zoe. lar apoi 
ochii lui Angeline l-au fixat. 

— Ea - vreţi să spuneți Aidan? 

— Ar trebui să ne zici tu, a spus Jonah în timp ce-i scria 
numele. Prietenul ei ne-a spus să venim să o verificăm, dar nu 
avem datele lui de contact. 

— Le am eu, a spus Angeline scoțându-și telefonul. 

A citit numărul, iar Jonah și-a notat în carnețel. 

— M-am gândit eu că sunt iarăși împreună, a spus ea, iar 
modul în care a zis-o părea să o rănească. 

— Se despărţiseră? 

— Da, de două ori. 

— Nu locuiau împreună? 

Angeline a dat din cap că nu. 

— Doar ea locuia aici. Stătea înainte cu o prietenă, dar a 
plecat. 

— Când asta? 

— Cred că... în iunie. 

Jonah a aprobat încet din cap. 

— Ar fi minunat dacă ai trece pe la secţie mai târziu, a spus 
el. Dar până atunci poate că ar trebui să mergi acasă să ai grijă 
de tine. Ai pe cine să suni...? 

Angeline a aprobat, iar apoi a izbucnit iarăși în plâns. 

— O să o sun pe mama. De obicei... de obicei, o sun pe Zoe. 

o... 

Apartamentul lui Zoe era la fel de modern și la fel de 
necruţător ca exteriorul. Foarte puţin mobilat, cu cutii de 
împachetat în cele două colțuri ale sufrageriei. Bucătăria 
elegantă, neagră, dădea semne că fusese totuși folosită. Urme 
întinse pe cuptor. Firimituri pe blat. Două pahare cu puţin vin 
roșu pe fund. 

— Poate a vizitat-o cineva aseară, a murmurat Jonah către 
O'Malley. 

In colțul bucătăriei se aflau un bol de mâncare pentru pisici și 
unul de apă, dar nici urmă de pisică. Poate că se ascundea de 
poliție. 

In dreapta ușii se afla un birou, pe care trona un calculator 
masiv. In partea din jos a ecranului, o luminiţă portocalie licărea 
și se stingea, intermitent. Era în hibernare, dar nu se închisese 
încă. Sub monitor era un telefon, pe care ardea să-l atingă, dar 
trebuia să-l lase pentru echipa de specialiști. 

In cealaltă parte a camerei, o canapea privea singură spațiul 
gol. Nu exista televizor. Nu existau tablouri. Doar două cutii în 
spate, iar pe una dintre ele era scris cu o cariocă „Sculpturi”. 

Totul i se părea lipsit de suflet. Dezolant. Total opusul a ceea 
ce se aștepta să vadă în căminul unui artist. Locuia acolo din 
iunie, a spus Angeline, dar nu despachetase și nici nu decorase 
în cele cinci luni. 

S-a îndreptat către ușa care ducea spre un dormitor. Era în 
baie, spuseseră cei de la urgențe. Ușa din stânga. 

S-a strecurat pe lângă ușa deschisă fără să o atingă și a 
văzut-o în sfârșit pe Zoe, cu trupul pe spate în cadă. Apa era 
nemișcată, de un roșu opac de-atâta sânge. Doar umerii, capul 
și partea superioară a brațelor se vedeau peste nivelul apei la 

un capăt. Mai jos în cadă, genunchii formau două insulițe. Rănile 
pe care le suferise erau ascunse sub roșul profund al apei. 

O dâră subţire cât un ac de sânge roșu închis se întindea 
dintr-o parte a băii spre cealaltă, arătând calea de la cuțitul care 
fusese mânuit cu mâna plină de sânge și până la apă. Un cuțit 
Stanley, s-a gândit. Un cuţit de artist. 

Privirea i-a coborât rapid la părul creț prins coc în creștetul 
capului și la fața ei, de un bronz vineţiu, care era acum lipsită de 
viață. Ochii îi erau închiși, dar nu părea că doarme. Chipul ei gol 
spunea moarte. 

II simțea pe O'Malley peste umăr, uitându-se cum putea până 
când i-a venit rândul să stea unde era Jonah. 

S-a dat înapoi, vrând să-l audă pe O'Malley dând glas 
propriilor lui gânduri. Să-i spună că arăta a sinucidere. Fără nicio 
urmă de îndoială. Că cele două denunţuri de crimă erau singurul 
motiv pentru care s-ar fi putut gândi la altceva, și că nu era 
sigur că putea avea încredere în ele. 

l-a sunat telefonul și a oftat, uitându-se la ecran. 

— E tatăl lui Zoe, i-a spus lui O'Malley. Vorbesc cu el cât te 
uiţi tu pe aici. 

e 

Nu devenise mai uşor odată cu trecerea timpului, acest prim 
apel cu familia. Tatăl lui Zoe abia a putut vorbi înecat în lacrimi, 
iar când i-a dat telefonul mamei fetei, aceasta l-a întrebat pe 
Jonah iar și iar ce s-a întâmplat. Nu avea răspunsuri, desigur. 
Rar le ai la primul apel. 

A făcut tot ce i-a stat în putinţă să le aline suferința. Le-a spus 
că moartea a fost una rapidă și nedureroasă. S-a gândit că le-ar 
putea explica cum apa caldă din cadă a ajutat-o să sângereze 
mai rapid, dar acestea erau detalii pe care nu era gata să le 
împărtășească acum. Aveau de-a face cu o suferință enormă. 

— Vă rog să-mi spuneţi adevărul, a spus mama lui Zoe la un 
moment dat. Nu... nu și-a luat viaţa, nu? 

Jonah a expirat tot aerul din plămâni. 

— Mi-e teamă că nu vom ști decât când vom analiza totul 
îndeaproape și vom reconstitui întâmplările ultimelor zile. 

Apoi i-a întrebat dacă vor să vină în Southampton. Se gândea 
că e nevoie de identificarea formală a cadavrului și la toate 
lucrurile pe care trebuia să le vorbească cu ei faţă în față. 

— Nu e nevoie să veniţi acum, le-a spus el. Identificăm des 
victimele printr-un link video. 

Nu le-a mai spus că fac asta pentru că e mai putin dureros. 

— Nu, a spus mama lui Zoe. Vrem să venim. Acum. Cât de 
repede se poate. 

e 

Așteptându-i pe criminaliști, Jonah a făcut un efort să se 
gândească la lucrurile practice cu care avea acum de-a face. Azi 
avea să fie o zi foarte lungă. Și-a deschis agenda în minte, fericit 
că nu prea-și programa multe pentru vineri seara. De obicei 
încerca să-și viziteze mama sâmbăta, dar pentru prima oară în 
opt ani, era plecată. 

A fost total luat prin surprindere când mama sa, catolică o 
viață întreagă, a fost adoptată de comunitatea locală a bisericii 
anglicane. Credincioșii hotărâseră că avea nevoie de ajutor, fapt 
de necontestat pentru Jonah, și îi creaseră un program de 
activităţi și un sistem de vizite care i-au redus drastic timpul 
petrecut singură acasă cu băutura. Pentru Jonah, asta a fost o 
mare ușurare, în ciuda privirilor pline de reproș ale doamnelor 
de la biserică atunci când se întâlneau. Incă mai aștepta ca 
mama să-i spună că le urăște pe toate. Sau să le înjure până în 
punctul în care nu mai putea fi iertată. Avea obiceiul de a anihila 
orice efort de a o ajuta. 

Așadar, sâmbătă putea munci nestingherit. Petrecerea 
burlacilor pentru prietenul lui de ciclism Roy trebuia însă 
anulată. Putea să sară peste acel eveniment cu zâmbetul pe 
buze în numele justiției și, chiar dacă ar termina munca la timp, 
tot n-ar prea vrea să meargă. Investigaţiile criminalistice și 
nopţile de beţie nu prea se pupă. 

Și colegii lui de echipă aveau probabil planuri. Planuri pe care 
n-ar fi vrut să le strice. Probabil era timpul să-i anunțe pe Ben și 
Juliette ce se întâmplase. 

e 

Hanson era complet prinsă în vânătoarea ei financiară când a 
sunat șeful. Nu a răspuns din prima, a așteptat să sune de patru 
ori, timp în care și-a scris unde a rămas, apoi a încercat să nu 
pară deranjată. 

— Șefu'? 

— Lightman e pe-acolo? E mai ușor să vă pun pe amândoi la 
curent deodată. 

Hanson simţea din tonul vocii că se întâmplase ceva între 
timp. 

— Da, e aici, a spus Hanson, privindu-l pe Lightman în ochi. 
Transfer apelul într-o sală de conferinţe. 

După ce au reluat conversaţia, ambii au ascultat în liniște cât 
Sheens le-a povestit cum au găsit-o pe Zoe. 

— E un caz clasic de sinucidere, a spus șeful. Doar că ni s-a 
spus că a fost atacată. Ceea ce înseamnă că primul lucru de pe 
listă este să-l găsim pe iubit. Am nevoie de unul dintre voi aici și 
mi-e teamă că cine vine are de stat. Criminaliștii abia au ajuns, 
familia e pe drum, o să cer și o autopsie. 

— Scuze, domnule. Eu nu pot veni, a spus Lightman, iar 
Hanson l-a privit surprinsă. Trebuie să plec la patru. 

Hanson aproape protesta că nu avea planuri. Era vineri. Zi de 
mers la pub. Mereu făceau asta. Cel puţin în ultimele patru luni. 
Ori de câte ori nu erau total prinși în ceva de făcut, mergeau la 
Anchor și stăteau până la opt sau nouă. Lightman nu bea 
niciodată mai mult de două beri, nici nu prea vorbea, dar venea 
mereu. 

— Nicio problemă, a spus șeful. Juliette? 

— Pot să vin eu, a spus ea. 

l-a citit adresa la care era apartamentul lui Zoe Swardadine, 
iar Hanson și-a notat-o. 

L-a privit pe Lightman cu atenţie după ce a închis. Terminase 
de scris o notiță pe o hârtie și se ridicase. Omul acesta 
rămăsese era la fel de greu de citit, iar ea era tare curioasă să 
știe ce se întâmplă. 

— Tipic, a spus ea ridicându-se la rândul ei. Mi-a luat trei 
săptămâni să înţeleg cazul de șantaj și acum când în sfârșit dau 
de liman, sunt chemată să fac altceva. A 

— Ah, scuze, a spus Lightman zâmbind. E vina mea. Iți rămân 
dator. 

Apoi a plecat din sala de conferinţe fără explicaţii. Hanson s-a 
uitat după el, simțindu-se prost dispusă, fără să înţeleagă de ce. 
S-a gândit că nu l-ar fi durut să-i explice și ei. 

Dar poate că nu avea nevoie de explicaţii. Era vineri seara, iar 
Lightman nu părea să aibă probleme cu femeile. Era ceva 
absolut normal atunci când mergeau la pub să-l agaţe vreuna. 
Știa că fusese mare cuceritor în trecut. 

Fain, s-a gândit ea. El să se ducă la întâlniri și eu să muncesc 
din greu. 

4. 


Martie - cu douăzeci de luni înainte 


Petrecerea de după nuntă s-a transformat în două adunări 
diferite: una caldă și zgomotoasă la barul lung și îngust al 
hotelului, iar cealaltă, o conversaţie aprinsă în sala mai largă de 
dincolo de hol, unde încă mai erau ocupate șapte sau opt mese. 

Zoe s-a ridicat să se ducă spre bar, dar până la urmă a 
renunţat la ideea de a-și lua ceva de băut. Problema cu barurile 
deschise e că oamenii comandă prea multe băuturi, iar situaţia 
se perpetuează la nesfârșit, căci din cauza așteptării îndelungi, 
fiecare își comandă mai mult când ajunge la barman. S-a întors 
în restaurant cu mâna goală, unde Angeline era prinsă într-o 
conversație serioasă cu Maeve. 

În mod previzibil, Maeve îi ţinea lui Angeline un discurs 
înflăcărat despre gândirea pozitivă. 

— Uite, știu că vorbesc mult despre asta, dar nu este doar 
despre a-ţi spune să te înveselești deodată. Este despre 
alegerea de a fi fericită. Să-ţi spui în sufletul tău, dar și cu voce 
tare, că meriți multe lucruri bune. 

Maeve își ţinea mâna în dreptul feței, cu palma spre interior. 

— Eu chiar mi-aș vorbi în oglindă. Mi-aș zice așa: „Sunt 
puternică, sunt frumoasă, merit iubire”. Și te ajută. 

Zoe nu se putea abţine să nu zâmbească. Maeve credea în 
gândirea pozitivă cu aceeași ardoare cu care credea în 
Dumnezeu, iar mantrele ei autoadresate constau în repetiţii 
despre cât de mult se iubea pe ea și pe toţi cei care o 
dispreţuiau. Problema era că Maeve nu era instinctiv o persoană 
răbdătoare și optimistă și, indiferent cât de mult își spunea 
aceste lucruri, existau momente când ieșea la suprafață o 
versiune mai reală a sa. Una care era sătulă de tot și pentru 
care toţi oamenii aveau nevoie de ajutor și erau enervanţi. 

Victor, în dreapta lui Maeve, se juca cu pietricelele pentru 
mesaje de pe masă. Erau făcute pentru a fi scrise și apoi puse 
într-un borcan, dar Victor ignora cu desăvârșire cariocile puse la 
dispoziţie și le făcea teanc. Părea să fie într-o pasă proastă. 

Lucru deloc surprinzător. Se jucase pe calculator până la patru 
dimineaţa și, oricum, nu excela la capitolul socializare nici când 
era odihnit. 

Zoe s-a așezat pe scaunul de lângă el, gândindu-se ce să-i 
spună ca să-l scoată din starea aceea. Nu-l putea scoate la 
dans, deși trupa de la capătul celălalt al încăperii era destul de 
bună. Victor nu dansa niciodată. 

Se simţea foarte încordată. In timpul cinei fuseseră câteva 
momente tensionate. Verișorul Ginei, un bărbat zgomotos și plin 
de sine la vreo 50 de ani, o văzuse pe Angeline dându-și la o 
parte farfuria cu somon afumat, murmurând „Prea roz”, și i-a 
spus: „Ei, haide! Mănâncă! Nimănui nu-i plac slăbănoagele!” 

Efectul cuvintelor sale asupra lui Angeline fusese imediat și 
devastator. S-a albit la fată, s-a ridicat și a ieșit din încăpere. 
Maeve a dat din cap către Zoe, cu o privire neajutorată, iar Zoe 
a ieșit afară după Angeline. A găsit-o la baie, plângând într-o 
toaletă, și au trecut douăzeci de minute până ce s-a lăsat 
convinsă să se întoarcă la petrecere. Intre timp fuseseră luate 
apetitivele, iar vita Wellington de la felul principal era aproape 
rece. 

Au mâncat în liniște timp de 10 minute, iar apoi Maeve s-a 
dus să vorbească cu mireasa poticnindu-se pe tocuri și stropind 
cu vin roșu o femeie la vreo 40 de ani într-o fustă și jachetă de 
mătase ivoar. Evident că iscase un mic dezastru, dar victima, 
chiar și după scuzele sincere ale lui Maeve, tot era ranchiunoasă 
și critică, refuzând ajutorul pentru a se curăța și declarând că 
hainele erau distruse, iar fata trebuia să le plătească. 

Maeve a răbufnit într-un final, tare: 

— Așadar, ai vin pe rochie. Nu tre’ să fii nesimţită. 
Maturizează-te și acceptă că lucrurile nu merg mereu așa cum 
vrei, ok? 

Zoe voia atât de tare să-și felicite prietena când a ieșit, dar 
având în vedere că toată masa mirilor se holba la ei acum, a 
trebuit să-și ascundă bucuria. Cu toate acestea, a surprins 
privirea Ginei și i-a făcut cu ochiul. 

Victor s-a comportat decent la cină, chiar a reușit să poarte o 
discuţie despre politică cu cealaltă verișoară a Ginei, fiind 
prietenos. A ascultat politicos discursurile celuilalt, iar Zoe era 
foarte recunoscătoare că reușea să-și controleze 
temperamentul. 

Cu toate acestea, acum simțea o senzaţie ciudată în stomac. 
Știa semnele. Intra într-o dispoziție proastă și, de obicei, Zoe era 
cea care-l scotea din ea. Insă, cu toate că nu reușea 
întotdeauna, încercările de a găsi modalităţi de a-l calma puteau 
fi epuizante. 

Profitând de un element de interes, a zis: 

— Ce tort dat naibii! 

Și s-a ridicat. 

Victor nu s-a ridicat cu ea, așa că s-a dus mai aproape de 
minunata creaţie alb-roz, scoțându-și telefonul ca să facă niște 
poze. Știa că Gina îl făcuse. Dumnezeule, chiar se pricepea. 

A tot așteptat ca Victor să vină și să i se alăture, dar el a 
rămas acolo. Până la urmă, lângă ea a apărut Felix. Vulpea 
argintie, așa cum îl numeau celelalte chelnerițe. Era un client 
fidel, mereu dichisit, cel mai chipeș bărbat 50 plus pe care îl știa 
Zoe. Ea, că și celelalte barmaniţe, avea obiceiul de a face 
schimb de complimente cu iz de flirt cu acesta; modul său 
galant de a-i răspunde era cel mai frumos moment al zilei. 

Văzându-l aici, chiar și mai curtenitor decât de obicei, într-un 
costum gri deschis și cu cravata de un albastru azuriu, nu s-a 
putut abţine să nu-i zâmbească. 

— la uite ce chipeș ești! 

— Voiam să-ţi spun același lucru, a zis el aplecându-se într-o 
îmbrăţișare ușoară. Ar trebui să te îmbraci așa și la serviciu, i-a 
spus el cu un zâmbet pe față. 

— Ha, aș distruge hainele instant, a contrat. N-ai idee de câte 
ori am vărsat cafea pe tricourile alea negre. 

Și-a pus mâna pe braţul său. 

— Mă bucur că ești aici. Nu te-am văzut la biserică. 

— Am întârziat, a spus el, cu un oftat aproape imperceptibil. 
Chiriașa de la apartament s-a încuiat pe dinafară și apoi mi-am 
dat seama că nu-și mai găsise cheile de câteva săptămâni și 
încuia ușa doar din zăvor. Ceea ce a însemnat că a trebuit să 
mă duc să cumpăr o broască nouă și s-o montez. 

A scuturat din cap. 

— Mă gândesc să adaug câteva întrebări la interviurile 
viitoare pentru chiriași despre cât de organizaţi sunt. Și poate 
un test de procrastinare. 

— Oo, te ajut eu! s-a oferit Zoe. Am văzut un documentar 
despre cum să-ţi dai seama când ești minţit. 

— Postul e al tău, a zis el. Dacă rămâne așa, îţi dau 10% din 
felia mea de tort. 

— Hei! Vreau măcar jumătate. 

— Ce zici dacă iau un gin și tu-ţi mănânci toată felia? 

— Dacă ești sigur că faci față barului, a spus Zoe, ridicând o 
sprânceană. 

Felix i-a înconjurat un umăr cu braţul. 

— De aceea trebuie să vii să ai grijă de mine. 

Apoi a apărut deodată Victor, spunând pe un ton jos, 
neprietenos: 

— Nu te supăra. Ai cerut cuiva permisiunea s-o atingi? 

Felix și-a lăsat mâna jos și l-a privit pe Victor surprins. 

— Victor, e în regulă, a spus Zoe, încercând să pară calmă. 
Voiam să-l ajut să dea o comandă la bar. 

Victor a făcut un pas mai aproape de Felix. 

— Nu-i la muncă. Du-te și ia-ţi singur de băut și las-o să se 
distreze. 

— Victor, a spus Zoe, simțind cum i se încing obrajii. 

— Nicio problemă, a spus Felix calm, dând aprobator din cap 
spre Victor. Înţeleg că ai grijă de prietenii tăi. Sunt locuri în care 
curge băutura, iar unele persoane pot fi vulnerabile. E bine să 
vă purtaţi de grijă unul altuia. 

S-a lăsat apoi o liniște lungă, mută, timp în care Victor pur și 
simplu îl fixa pe Felix cu privirea. Şi Victor chiar putea să domine 
cu privirea. L-a văzut cum intimida bărbaţi mai tineri și mai 
puternici, dar Felix nu părea deranjat. 

Momentul ciudat a fost întrerupt de proba de sunet a trupei 
din celălalt capăt al încăperii. Felix a zâmbit. 

— Mă duc la bar. Voi, tinereilor, mergeţi la dans. 

Zoe l-a luat pe Victor de braț, simțind tensiunea din bicepși 
cât timp Felix se îndepărta. A încercat să glumească. 

— Auzi, suntem tinerei. Asta înseamnă că trebuie să dansăm. 

— Nici nu mă gândesc, a spus Victor. 

Încă îl privea pe Felix cum dispare. 

— Sincer, a spus Zoe, nu-ți face griji. E o prinţesică bătrână și 
fustangie, dar ar fi îngrozit la gândul că a întrecut măsura. 

— E gay? a întrebat Victor. 

— Da, toate fetele cred asta, a spus Zoe cu mai multă 
siguranţă decât simţea cu adevărat. 

În realitate, habar nu avea ce preferinţe sexuale avea Felix, 
dar era complet irelevant oricum. Era de-o vârstă cu taică-su, ce 
să mai. 

Un val de oaspeţi a început să intre din nou în sală, atrași de 
muzică. Zoe se întreba dacă Gina și Michael vor dansa primul 
dans, dar muzica era săltăreaţă. Clar voiau să-i scoată la dans 
pe invitaţi. 

— Se golește barul, zise Zoe. Du-te și salveaz-o pe Angeline 
de la povetțele despre viață, eu mă duc să iau shoturi de Jäger. 

Victor s-a uitat la ea cu îndoială, dar s-a mișcat când i-a dat 
un ghiont. 

A zâmbit când s-a îndepărtat de el, dar s-a simţit și mai 
agitată mergând prin mulţimea în mișcare. Grijile pentru el și 
furia sa erau ca și cum ar fi cărat o greutate în plus. 

A ajuns la bar mai ușor acum, căutându-l pe Felix din priviri. 
Voia să-și ceară scuze pentru comportamentul lui Victor. Se 
gândea că o să înțeleagă. li plăcea și faptul că acum putea sta 
neobservată în mijlocul invitaţilor și nu trebuia să vorbească cu 
nimeni. 

Barul s-a golit cât a stat ea la coadă, până când nu mai era 
nimeni în spatele ei. Doar ea, un cuplu în dreapta și un tip care 
bea singur în stânga, pe un scaun înalt. 

— Cu ce să te servesc? a întrebat fata din spatele barului. 

Dintr-un motiv sau altul, mereu era la fel când comanda 
shoturi. Zoe începea cu doar câteva, apoi adăuga mental mai 
mulți și mai mulţi oameni pe lista de parteneri de băut. „Patru 
shoturi” au devenit „știi ceva, mai bine opt”. 

Barmaniţa cu vestă i-a zâmbit ca și cum niciodată nu mai 
primise o comandă așa grozavă. Tipul de pe scaunul înalt s-a 
întors să o vadă. 

— Recunosc că mă dai pe spate dacă toate astea sunt pentru 
tine. 

Zoe l-a privit, analizându-i geaca de piele, părul închis, 
pomeţii ascuţiri și buzele pline, aproape posomorâte. Îi zâmbea 
într-un fel foarte diferit de toate zâmbetele pe care le văzuse 
toată ziua. Acesta era mai... răutăcios. Și într-un fel, mai intim. 

— Nu mă ispiti, a spus ea zâmbind. 

Nu a fost o decizie tocmai conștientă. Pur și simplu, era greu 
să nu-i zâmbești. Simţea cum i se încordează mușchii obrajilor 
înainte de a lua o decizie. 

— Oh, o zi proastă? 

A aprobat din cap. 

— Suntem la o nuntă. Evident că e o zi proastă. 

El a chicotit pe înfundate. 

— Nu ești apropiată de miri, nu? 

— Aaa, ba da, a spus Zoe, privind-o preţ de o clipă pe 
barmaniţa care turna shoturi. Nu ei mă deranjează. 

— Care? 

— Care...? Oo, da, o știu pe Gina. Tu? a întrebat ea 
aruncându-i o privire. 

S-a aplecat înainte, privind peste ea pentru un moment, cu o 
răutate strălucitoare pe chip. 

— Pe niciunul. Am venit să beau ceva și mi-am dat seama că 
am ajuns la un eveniment cu bar deschis. 

Nu și-a putut potoli tonul șocat și a râs. 

— Păi asta-i groaznic! 

— Știu, a spus. Crezi că-și permit toate astea? 

— Probabil, a spus Zoe, dar n-aş garanta. Unii dintre noi mai 
au și moravuri, să știi. 

— Nu cei care stau în partea mea de bar, a spus el și a ridicat 
un pahar de ceva ce părea gin tonic, dându-l peste cap. 

Zoe i-a privit gâtul cât a înghiţit, privirea curgându-i în jos pe 
umeri și abdomen fără ca el să o vadă. Era mai în vârstă, s-a 
gândit ea. Nu așa în vârstă ca Felix, dar sigur avea vreo 30 și 
ceva de ani. Probabil o vârstă în faţa căreia ea ar fi ezitat pe o 
aplicaţie pentru întâlniri, dar era evident că arăta bine. Putea 
paria că sub tricou avea pătrăţele bine definite. 

Apoi s-a uitat în altă parte pentru că nu era o idee prea bună 
să-l privească așa la nici cinci minute de când făcuseră 
cunoștință. 

— Gata, a spus barmaniţa pe un ton cald. 

Aliniase shoturile pe bar cu paharele de shot echilibrate 
perfect între dozele de Red Bull. Ceea ce o făcea pe Zoe să se 
simtă inconfortabil deoarece trebuia să le care pe toate în 
cealaltă parte a camerei. 

— Poţi să mai faci încă patru? a spus vecinul de scaun de la 
bar. Mă bag și eu. 

Barmaniţa a spus că da. Zoe s-a întors ușor către el: 

— De ce-ţi trebuie patru? 

— M-am gândit că bem două de fiecare, a zis el. Nimeni - 
absolut nimeni - nu poate refuza un shot de Jäger. 

A spus-o în glumă, dar pe un ton atât de serios, încât Zoe nu 
s-a putut abţine din râs. Era genul acela de râs din care nu te 
poţi opri. Încă râdea când a dat peste cap ambele shoturi 
înaintea lui. El i-a promis că o bate runda următoare. 

— Cine a zis ceva de runda următoare? a întrebat Zoe, 
zâmbind însă. 

— Vocea aia mică a conștiinței, a contrat el. Zice: „Nu-l lăsa 
pe Aidan să bea singur. Uită-te la bietul om. Nu știe pe nimeni 
aici”. 

— Asta pentru c-ai venit neinvitat! a spus Zoe, pe jumătate 
consternată și pe jumătate absorbită de numele lui. 

Un băiat pe nume Aidan îi picase cu tronc în școala generală. 
Un băiat cu păr vâlvoi care cânta la tobe. 

— Și mă bucur c-am făcut-o, a spus el, într-un alt moment 
aproape serios care a luat-o pe nepregătite. Așa că, zi-mi, a 
continuat el, de ce a fost grea nunta asta? O dușmănie veche? a 
insistat el. O ceartă cu un iubit? Fost iubit? 

Mai apoi, după o pauză: 

— lubită? 

— Nu, a spus ea, încercând din greu să-și ascundă plăcerea 
din voce. 

El se străduia să afle dacă e singură, iar ideea aceasta o 
entuziasma pe bune. 

— Doar prieteni, iar câţiva dintre ei trec prin niște momente 
mai delicate. Cu ei mă chinui, sincer. În rest, sunt bine. 

A privit-o gânditor, iar apoi a spus: 

— Păcat. Nu că ești bine. Restul. S-a uitat la șirul de pahare. 
Nu o să le poţi căra niciodată pe toate, să știi... 

Zoe s-a uitat la ele, râzând din nou. 

— Nu, știu. Mereu fac la fel. 

— Aș putea fi un gentleman și să mă ofer să duc eu câteva, a 
spus el. 

Ideea în sine îi dădea lui Zoe un fel de anxietate ciudată. Dacă 
ar veni și ar vorbi cu prietenii ei, atunci ar rămâne poate cu ei 
pentru tot restul serii, dar gândul la reacţia lui Victor dacă se 
întorcea cu un alt bărbat în vârstă nu-i plăcea deloc. 

Cu toate acestea, înainte de a protesta, Aidan a continuat: 

— Dar nu mă pricep să fiu un domn, așa că o să-ţi sugerez să 
le bem pe toate pentru a-ți face viața mai ușoară. 

— Cum o să le explic asta celorlalţi? a întrebat ea. Douăzeci 
de minute și mă întorc cu mâna goală? 

— Nu te mai duci înapoi, a spus el, ridicând din umeri și 
aruncându-i din nou un zâmbet viclean. 

Zoe s-a trezit spunând: 

— Cred că Victor ar lua-o razna... și apoi s-a oprit, regretând 
profund că a spus asta. 

— Așadar, Victor, care nu este un iubit sau fost iubit... a spus 
Aidan încet, ridicând paharul. El este... 

— Doar un prieten, a spus ea rapid, simțind cum se înroșește 
la faţă. Este doar... mult prea protector. A râs forţat. S-a luat 
mai devreme de un client de-al nostru gay care-și pusese brațul 
în jurul meu. 

— Înţeleg, a spus Aidan, iar când l-a privit Zoe, zâmbea. Ar fi 
distractiv. 

5. 


Linda McCullough ajunsese la apartament chiar în urma 
criminaliștilor, iar Jonah s-a simţit mai bine când a trecut pragul. 
Orașul Hampshire era extrem de norocos să aibă un asemenea 
legist care nu doar că voia să vină la locul fiecărei crime, dar 
care se specializase deopotrivă în biologie, chimie și medicină 
legală. 

McCullough era și o persoană cu care-ţi făcea plăcere să 
lucrezi. Umorul ei sec și maniera inexpresivă erau la fel de 
valoroase, iar Jonah se baza cu adevărat pe judecata și ochiul ei 
atent la detalii. Știa prea bine câte cazuri nu ar fi ajuns niciodată 
în instanţă fără ea. 

— Încearcă să nu-mi stai în cale, Sheens, a spus McCullough, 
cu un zâmbet reținut, după ce i-a indicat un pătrățel mic de 
plastic pe care să stea lângă ușă. 

— Fac tot ce pot, a răspuns Jonah, pe același ton. Ceva vești 
de la patolog? 

— A zis douăzeci de minute. 

McCullough a privit la ceas. F 

— Aşadar, ajunge în cinci minute. Hai să începem aici. Il 
aştept și pe el înainte de a mă uita la cadavru. 

— Pe blat sunt câteva pahare de vin de pe care aş vrea să 
luăm amprente sau mostre de ADN, a spus el, arătând cu capul 
spre bucătărie. 

— Sunt convinsă că vrei. 

McCullough și-a pus masca și s-a dus spre bucătărie. 

Telefonul lui Jonah a sunat din nou, iar sunetul de apel 
intruziv, aproape ca o alarmă, i-a dat de înțeles că-l suna 
comisarul detectiv șef înapoi. 

— Pe bune? Așa-ţi sună ţie telefonul? a întrebat McCullough, 
întorcându-se spre el cu o privire mirată. 

— Doar pentru Wilkinson, a spus el zâmbind și a preluat 
apelul. Domnule, a zis el, ieșind pe hol. 

— Am auzit că te ocupi de o nouă investigaţie criminală, a 
spus comisarul, cu o voce politicos interesată. 

— Aţi auzit corect. Deși mă abţin să spun că a fost sau nu 
crimă. Pare a fi sinucidere, dar prietenul ei zice că a văzut totul 
printr-un apel pe Skype. Sunt la locul crimei și patologul ar 
trebui să ajungă aici imediat. A făcut o pauză. Yvonne e 
împăcată cu gândul că am preluat eu cazul? 

— Da, nu e genul ei de caz. Și mă bucur că te ocupi tu, a spus 
comisarul. Dar sunt extrem de presat să rezolv cazul de șantaj. 

— Am înţeles, a spus Jonah, jumătate din echipă va lucra la el. 

— Bine, a spus Wilkinson pe un ton confuz. Adică, un om 
jumătate? 

— Exact, domnule, a spus Jonah zâmbind, deși nu era nimeni 
acolo să-l vadă. 

— În regulă. Ţine-mă la curent. 

Și asta, s-a gândit Jonah când a închis, era partea bună la 
Wilkinson. Avea încredere deplină în deciziile lui Jonah. 

Ușa scării s-a deschis în timp ce-și închidea telefonul, 
făcându-și apariţia un bărbat la vreo treizeci de ani în costum și 
cravată. Patologul, a presupus, deși nu-l mai văzuse niciodată. 
Toate cazurile precedente fuseseră preluate de mult mai 
bătrânul și deloc chipeșul dr. Stephen Russell. Jonah se întreba 
dacă acesta nu era cumva un coleg mai tânăr de-al lui care își 
așteptase momentul de glorie. 

Cel mai probabil nu era nicio problemă, dar Jonah a simţit o 
ușoară îngrijorare. Aveau în faţă o posibilă crimă care la 
suprafaţă arăta foarte tare ca un suicid. Dacă aveau să 
investigheze un caz de crimă, aveau nevoie de rigoare. Nici nu 
mai vorbim de un legist care să fie convingător în instanţă. 

Să nu omiti nimic, s-a gândit Jonah când l-a salutat printr-un 
gest. 

e 

Grijile lui Jonah păreau să fie nefondate. Examinările 
Doctorului Peter Shaw erau serioase, metodice și pe cât de 
riguroase se putea, iar comentariile erau destul de competente. 

O observaţie anume l-a interesat pe Jonah, și anume că nu 
era nicio urmă vizibilă de sânge în baie. 

— Dacă fusese ţinută și atacată, a spus patologul, ar trebui să 
fie împroșcări cu sânge, amprente sângerii. Și probabil sânge 
diluat în apa împrăștiată prin cameră. 

— Așa deci, pare mai mult un suicid, a spus Jonah, deși nu era 
sigur de ce spunea. 

— Da, deși ar putea fi și alte motive, a spus patologul. 

In momentul în care legistul s-a aplecat și încerca să-i miroasă 
gura lui Zoe, Jonah a simţit cum i se face rău. 

— Interesant. Simt un miros de chimicale în zona fetei. 

S-a aplecat să ia trusa mică de lângă cadă și a scos un tubuleţ 
din plastic cu un capac albastru deschis. lau o mostră. 

— Poţi să explici ce înţelegi prin chimicale? a întrebat Jonah 
cât patologul a deșurubat capacul și l-a scos, împreună cu un 
beţigaș cu vată în vârf. 

— E greu să spun ce substanţă e, dar are o aromă distinctivă. 
Ușor dulceagă, dar tăioasă. 

— Nu e ceva ce a mâncat? 

— Nu cred, a spus el, mișcând beţișorul cu vată pe pielea lui 
Zoe. 

A mai luat încă unul și a făcut același lucru în nasul ei. 

— Bănuiesc că e ceva din familia cloroformului. 

Și-a îndreptat spatele și a privit în jur. 

— Ceea ce-ar putea explica de ce nu s-a luptat cu criminalul 
și, dacă așa este, excludem sinuciderea. 

— Cât durează până vin rezultatele? 

— Mostra ar fi gata săptămâna viitoare, dar poate specialistul 
nostru legist... 

— Sunt sigur că ne poate ajuta, a spus Jonah zâmbind. 

McCullough poate că nu era prea încântată să stea toată ziua 
de vineri în laborator, dar el știa că o s-o facă oricum. 

e 

Hanson nu putea să nu se simtă ușurată de faptul că legistul 
terminase de făcut examinarea înainte ca ea să ajungă. Echipa 
de criminalistică deja se pregătea să o mute pe Zoe. 

Nu e Zoe, s-a gândit ea. Cadavrul. Doar cadavrul. 

Dar, ușurată sau nu, își dorea să aibă aceeași intuiție pe care 
o aveau detectivul inspector-șef și O'Malley, așadar cât timp lui 
Sheen îi arăta McCullough diverse amprente și urme de 
picioare, Hanson a împrumutat camera fotografului legist și s-a 
uitat prin imagini. 

Era groaznic de privit, chiar și în imagini mici. Braţele golite 
de sânge. Roșul sângeriu contrastând cu albul căzii. A văzut ce 
voia să spună detectivul inspector-șef despre lipsa împroșcării. 
Era sânge doar în apa de un roșu închis, atât de roșu încât părea 

solidificată, și un firicel subţire, de mult uscat, care cobora prin 
colțul căzii, lângă cuțit. 

S-a uitat în continuare la diverse perspective asupra băii. A 
patra fotografie arăta chiuveta. Avea pe un colţ ceea ce era 
foarte clar o cutie de medicamente. 

Nu reușea să citească eticheta, dar mergând mai departe prin 
poze, a găsit un cadru de-aproape. Reţeta fusese emisă pe 
numele Zoe Swardadine, pentru 7,5 mg de Zopiclone, o dată pe 
zi. 

— Ai văzut asta? l-a întrebat pe Sheens, ducându-i camera. E 
a lui Zoe, pentru Zopiclone. 

Detectivul s-a uitat la cameră. 

— Da, a zis el. Urma să verific. 

Nu s-a putut abţine, s-a înroșit în obraji și a spus. 

— E un somnifer. Mai luam și eu când eram la universitate din 
când în când. Nu prea reușeam să dorm pe-atunci. 

Detectivul a aprobat cu o mișcare a capului. 

— E o rețetă recentă? 

— De o săptămână, a spus Hanson verificând data. Și nu cred 
că a luat-o mult timp înainte de asta. Nu-și mai face efectul dacă 
iei constant. Mi-au zis să nu iau mai mult de patru săptămâni. 

Sheens a aprobat din nou. 

— Interesant. 

Nu prea mai era nimic altceva de văzut în fotografiile din baie. 
Văzuse bileţele și săgeți unde marcaseră criminaliștii câteva 
amprente pe clanţa ușii, pe marginea căzii și pe perete. 

S-a dus unde erau acum McCullough și detectivul aplecaţi pe 
ușa de la intrare, căutând alte amprente. Acestea erau 
împrăștiate pe broască și pe tocul ușii, iar bileţelele arătau ca o 
draperie colorată. 

Sheens s-a îndreptat și s-a întors spre Hanson. 

— E o încuietoare Yale. 

— Așa că fie era închisă doar din zăvor, fie criminalul avea 
cheie. 

e 

Victor și-a lăsat bicicleta în grădinița din spatele cafenelei, 
sătul de sunetul scrâșnit pe care-l făceau pedalele. Erau așa de 
câteva săptămâni și parcă mergeau din ce în ce mai prost, dar 
se hotărâse că avea să o repare doar când avea ceva de făcut 

cu ea, și nu altă dată. Oricum era o vechitură. Mereu era pe 
punctul de a o arunca la gunoi și a lua alta. 

A intrat pe ușa pentru personal din spate, a salutat-o pe 
miniona Mieke, care muta cutii în dulapul plin al magazinului. 

— Hei, Victor. Poţi să ţii asta puţin? a întrebat ea și i-a pus un 
bax de boabe de cafea ambalat în plastic în brațe. Trebuie doar 
să... 

El a stat și a așteptat până ce ea a mutat câteva lucruri. 

— E haos aici, a spus ea enervată. Nu aveam timp de atât 
haos în dimineaţa asta. 

— A fost super aglomerat? a întrebat Victor, mutând boabele 
de cafea pe cealaltă mână. Îi era greu să le ţină din cauza 
ambalajului alunecos. 

— Nu a fost foarte plin, dar am fost singură, a spus Mieke. Nu 
ai vorbit cu Luca? Zoe n-a venit. 

Victor s-a simţit deodată foarte inconfortabil. Vocea răgușită a 
întrebat: 

— E bolnavă? 

— Nu ne-a zis, a răspuns colega lui, luându-i în sfârșit boabele 
de cafea din braţe și lăsându-le pe un morman format din alte 
cutii. Pur și simplu n-a venit și nu a răspuns nici la telefon. M-am 
gândit că te-a sunat Luca să-ţi zică să vii mai devreme. 

— Nu mi-a zis nimic, a spus Victor, apoi și-a dres vocea. Incerc 
să-i scriu lui Zoe. Nu-i stă în fire. 

— Crezi? Îmi amintesc că făcea asta destul de des anul trecut 
când se cuplase cu prietenul ei și nu avea timp de somn. 

Mieke a încuiat dulapul nervoasă. Victor voia să o apere pe 
Zoe, dar nici lui nu-i plăcea asta. Ideea ca ea să fie cu altcineva 
îl făcea... ce? Furios? Rănit? Cu inima sfâșiată? 

e 

Ținuse un curs groaznic. Aidan știa asta, dar nu reușea să se 
concentreze. De trei-patru ori trecuse prin manuale fără să aibă 
habar ce căuta sau ce voia să spună. Când ridica ochii, studenţii 
se uitau la el cu o întreagă paletă de expresii. Unii păreau 
îngrijoraţi. Alţii de-abia se abţineau să nu râdă. 

— Îmi pare rău, a spus el la final. Mă doare capul teribil. Dacă 
vrea cineva să ducă dezbaterea într-o direcție mai bună, e 
binevenit. 

Toţi au început să râdă în acel moment și apoi Leena, una 
dintre favoritele lui, a spus cu simpatie: 

— Vreti un Nurofen? 

— Sunt bine... a spus el și apoi și-a dat seama că vorbea fix 
ca oamenii aceia pe care îi ura. Cei care se plâng că-i doare 
capul, dar nu vor să ia analgezice. Ceea ce era minunat pentru 
Aidan, cât timp renunţau la dreptul de a se plânge. De fapt, 
vreau, s-a corectat el, fără să-și dea seama de ce îi păsa cum 
era perceput azi. 

A așteptat cât ea și-a căutat pastilele în ghiozdan, apoi s-a 
aplecat să scoată zgomotos două pastile din folie direct în mâna 
lui. 

Ea a zâmbit, iar el i-a mulţumit cu un gest al capului. 

— Bine, a spus el odată ce s-a așezat din nou. Aștept păreri. 
Hai să vedem cine e mai bun decât mine azi. 

lar apoi i-a sunat telefonul și l-a cuprins teama când l-a scos 
din buzunarul gecii, încercând să nu scape pastilele roșii pe care 
încă nu le înghiţise. S-a luminat ecranul și a văzut un număr pe 
care nu-l recunoștea. 

— Scuze, trebuie să răspund, a spus clasei, care îl privea cu 
suspiciune. 

A răspuns și s-a oprit pe loc. 

— Alo? 

Mergea spre ușă când vocea unui bărbat i-a spus de la celălalt 
capăt: 

— Sunteţi Aidan Poole? 

— Da, a spus ieșind din clasă și închizând ușa după el, încă 
simțind cum îi înoată mâinile și picioarele într-un lichid gros. 

— Sunt detectivul inspector-șef Jonah Sheens. Cred că ați 
raportat faptul că aţi fost martorul unor violențe ce o implică pe 
prietena dumneavoastră, Zoe Swardadine. 

Pentru o clipă nu a știut ce să spună. Nu știa dacă să nege, 
dar ei l-au sunat. Știau cine este. 

— Da, a spus el. Am sunat. Este...? 

— Îmi pare rău să vă informez că Zoe a murit în circumstanţe 
suspecte, i-a spus vocea pe un ton neutru. Știu că sunt vesti 
șocante. 

— Da, a spus el din nou, ca un fel de ecou tâmpit, chiar și 
pentru el. Da, eu... 

Nu mai știa ce altceva să spună, dar ofițerul de poliţie vorbea. 
Îl chema să vină la secţie. 

— Bine, a spus el. Am ore până la... cred că ajung la șase, 
dacă... 

Și în mintea lui era: dacă fac față. 

— La șase e bine, a spus polițistul. Mulţumesc, domnule 
Poole. 

A rămas ascultând pur și simplu cum îi curgea sângele prin 
vene. Ochii i-au coborât pe pastilele de Nurofen roșii ca niște 
bomboane din mână, pe care le-a băgat în gură și le-a înghiţit 
sperând sincer să-l ajute. 

Apoi a mers încet înapoi în clasă și s-a așezat pe scaunul său, 
în fața studenţilor. Îi era greu să-i privească. Greu să se uite la 
orice, de fapt. 

— Bine, o să fac ce trebuia să fac de la bun început, 
reprogramăm până când nu o să mai fiu în starea asta. 

Ei au râs din nou, iarela spus: 

— Jinem legatura. Bucuraţi-vă de patruzeci de minute de 
libertate neașteptată. Folosiţi-le înțelept. 

Hal și câţiva alţi colegi mai leneși din clasă au rupt ușa în 
câteva secunde, și majoritatea celorlalţi au plecat rapid. Leena 
și-a pus eseul și caietul în geantă mai încet, apoi i-a spus: 

— Sper că o să vă simţiţi mai bine. 

— Mulţumesc, a spus Aidan, aprobând-o cu un gest. 

Nu reușea să-i zâmbească Leenei ca de obicei. De obicei, ea 
se îmbujora când el îi zâmbea, iar lui i se părea mereu 
reconfortant că avea acest efect și asupra puștoaicelor de 19 
ani. 

Leena a plecat, iar apoi s-a lăsat preţ de un minut o liniște 
absolută în sala de curs. A ascultat conversațiile îndepărtate ale 
studenţilor pentru o clipă. 

După aceea, s-a ghemuit în scaun până ce capul aproape că Îi 
atingea genunchii. Apoi s-a prăbușit și mai tare, întreg corpul 
basculându-i-se în lateral și alunecând tot mai jos, în timp ce 
plângea. 

(J 

— Aşadar, care-i planul de bătaie? a întrebat Hanson, după ce 
Jonah a vorbit cu Aidan Poole. 

Toți stăteau într-o parte cât echipa de criminaliști își făcea 
treaba. 

O'Malley și-a pus telefonul deoparte, iar Jonah s-a întrebat 
dacă sergentul căutase ceva sau stătea pe internet de 
plictiseală. 

— AŞ vrea să o suni pe prietena lui Zoe, Angeline, care are 
cheie și ne-a deschis ușa apartamentului. Poate că știe și alţii 
care au cheie și aș vrea să obţinem o listă cu toţi prietenii 
apropiaţi ai lui Zoe. E puţin fragilă, așa că... 

Hanson a aprobat. 

— O să am grijă. 

— După aceea, camerele de supraveghere, te rog. 

— Sigur. 

— Domnall, poţi să începi să verifici istoricul familiei și al 
prietenului? Juliette, dacă reușești să obţii și alte date de contact 
ai altor prieteni de la Angeline, Domnall poate să-i vadă și pe ei. 

— Așadar, credem că prietenul care a raportat crima ar fi 
făcut-o? a întrebat O'Malley. 

— 80% dintre femei, a spus Hanson cu însemnătate, 
scoțându-și telefonul ca să caute numărul lui Angeline, fapt care 
l-a făcut pe Jonah să zâmbească. 

Au vorbit despre ce descoperiseră cu o săptămână în urmă. 
Știrea zilei era că patru din cinci femei ucise fuseseră omorâte 
de partener, iar cercetările au validat cumva modul în care ei 
deja abordau investigaţiile de crimă. Mereu verifici partenerul. 
Mereu. 

— Statistic, mai puţin probabil dacă se adeverește că vorbea 
cu ea pe Skype de acasă în acel moment, a subliniat O'Malley 
zâmbind. 

Jonah și-a dat seama că toţi se gândeau acum la crimă. După 
raportul lui Aidan Poole și mirosul de chimicale, părea evident, 
dar Jonah încă se simțea tulburat. Pur și simplu, nu suporta să 
tragă concluzii pripite. 

McCullough i-a chemat, iar Jonah a intrat înapoi până la ea. 

— Nimic deosebit, dar am cutia de unde a fost scos cuțitul. 
Am luat amprentele, m-am uitat înăuntru și cu siguranţă e 
aceasta, 

A urmat-o până la una din cutiile din colțul apartamentului, 
care era deschisă. Sub ea era cutia de aluminiu a cuţitului 
Stanley. Era deschisă, iar buretele arăta forma goală unde 
fusese acesta. 

— Era deschisă când ai găsit-o? 

— Nu. Era închisă și pusă în cutia de carton, a spus 
McCullough. 

— Destul de ordonat, a spus Jonah. 

— Pentru un ucigaș? a întrebat McCullough. Vrei să zici, dacă 
voiai ca ceilalţi să știe sigur că s-a sinucis, ai vrea să lași cutia 
afară ca să se vadă că era a ei? 

— Posibil, a spus Jonah, refuzând să presupună. 

Era cea mai mare bucurie pentru McCullough să dezmintă 
teoriile geniale ale polițiștilor mult prea încrezători. 

— Dar ar fi prea curățel pentru o sinucidere. Așa că nu ne 
spune prea multe. E pur și simplu ciudat. 

— Așa-s și oamenii, cred, a spus McCullough. Chiar și cei care 
nu au gânduri criminale. 

o... 

Angeline nu era într-o pasă bună. Hanson a sunat-o de la 
parterul clădirii, unde stătea pe pervazului unui geam cu un 
caiet în poală. Era evident că Angeline deja plângea când a 
răspuns. 

— Vreau să te întreb doar câteva lucruri, a spus Hanson pe un 
ton liniștitor. Detectivul inspector-șef spune că ai cheia de la 
apartamentul lui Zoe. Ţi-a dat-o dintr-un motiv anume? 

— Ca să-i hrănesc pisica. Și Angeline a oftat plângând. O, 
Doamne. Ce s-a întâmplat cu motanul? Nu, poate că i-a dat 
drumul poliţia... poate a fost călcat de mașină sau... 

— O să verific, a răspuns Hanson. E în regulă. Cum îl cheamă? 

— Monkfish, a spus ea cu o voce tremurândă. E persan. 

— Adică e... alb? a întrebat Hanson, ale cărei cunoștințe 
despre pisici se limita la mângâiatul ocazional al pisicii 
prietenilor. 

— Da, a spus Angeline. E ca... ca pisica lui Blofeld, a spus Zoe. 

— Mulţumesc, a spus Hanson, notând și asta, fără vreun 
motiv întemeiat. Mai avea cineva vreo cheie? 

— Nu, a spus Angeline. Nu... sau, ei bine, poate Felix. 

— Felix? Hanson s-a gândit pentru o clipă la o altă pisică. 

— El e proprietarul. 

— Aa, bine. Ai adresa lui? 

— Stă mai jos. 

— Cu un etaj sub Zoe? a întrebat Hanson, gândindu-se că 
situaţia toată era cam neobișnuită. 

— Da, a spus Angeline. Nu știu la ce număr, dar... dacă faceţi 
dreapta pe holul de la primul etaj, apartamentul e primul pe 
stânga. 

— E foarte folositor, mulțumesc, a spus Hanson, cu o voce pe 
care o folosea când vorbea cu copiii. Mai avea și alți prieteni 
apropiaţi? 

— Da, Maeve. A locuit cu ea. Și Victor. De la cafenea. 

— Cafeneaua. Lucra acolo? 

— Da, a spus Angeline, iar vocea o trădă din nou. Trebuia să 
ajungă la muncă dimineaţă. 

— Îmi pare rău, doar atât a putut Hanson să spună înainte să 
ceară numerele lor, pe care Angeline le-a oferit fără probleme, 
deși Hanson auzea că abia se abţinea din plâns. 

— 0o, a spus Angeline deodată. Nu sunt sigură că acesta e 
ultimul număr de telefon al lui Victor. L-a schimbat și... mereu 
uit să le salvez. 

— O să încerc să sun, i-a spus Hanson. Nu-ţi face griji. O 
ultimă întrebare, apoi te las în pace o vreme. Când ai văzut-o 
ultima oară pe Zoe și cum ţi s-a părut? 

Evident, erau două întrebări, dar Angeline păru că nu și-a dat 
seama. 

— leri dimineaţă, a spus ea. Mă tot gândesc... eram supărată 
pe ea. Eram acolo ca model, iar ea... mi-a rănit sentimentele și, 
cu cât mă gândesc mai mult la ce s-a întâmplat, îmi dau seama 
mai mult că eu am fost... o proastă. 

— Cum așa? a întrebat Hanson. 

Pe moment, cuvintele au ieșit cu rapiditate, iar ea se gândea 
dacă nu cumva Angeline nu a așteptat momentul în care să facă 
această confesiune. 

— A spus că... că ceea ce îi plăcea la mine era fragilitatea 
mea. Când am pozat pentru desenele și picturile ei. Și m-a 
durut. Am crezut că avea să-mi spună că sunt frumoasă. 

— Era acesta... un comportament neobișnuit pentru Zoe? Să- 
ți spună ceva mai tăios? 

După o pauză, Angeline a spus. 

— Da. Ei bine... nu știu. Poate nu recent. 

— Crezi că s-a schimbat recent? 

Altă pauză. 

— Devenise mai furioasă? Mai nepoliticoasă? 

— Cred. Nu știu. Pur și simplu, s-a închis puţin în ea, știți? 

— Dintr-un motiv anume? 

Incă o pauză, apoi Angeline a spus tremurat. 

— Relaţia aia a afectat-o. Adică, el a făcut lucruri frumoase, 
dar a făcut-o și să nu se simtă bine cu ea însăși. 

— Era... abuziv într-un fel? 

— Nu, nu, a spus Angeline pripit. Nu spun că a fost asta. Doar 
că... uneori oamenii nu sunt făcuți unul pentru celălalt. 

e 

O'Malley l-a lăsat pe șef să se gândească în mașină. Învăţase 
de mult timp să nu-l întrerupă pe șef când se gândea. Oricum i 
se și potrivea lui O'Malley, căruia îi plăcea să lase lucrurile să se 
sedimenteze în liniște. 

Sheens s-a dus direct în birou odată ce-au ajuns la 
Departamentul pentru Investigaţii Criminale. Lightman plecase, 
probabil să facă ce avea plănuit pentru restul serii și, dat fiind 
faptul că era aproape ora cinci într-o zi de vineri, nu mai erau 
mulţi detectivi la muncă. Era genul acela de mediu liniștit și 
benefic fie pentru concentrare, fie pentru un pui de somn 
relaxant. 

O'Malley și-a deschis calculatorul și s-a conectat la baza de 
date. A început să caute condamnări anterioare pentru toate 
numele auzite până acum, începând cu părinţii lui Zoe. Nu 
găsise nimic legat de ei, nici de alte nume asemănătoare la care 
se putea gândi, așadar a trecut la Aidan Poole, care era curat și 
el. 

Spre entuziasmul de moment al lui O'Malley, Angeline Judd 
apărea în sistem, dar, verificând, a văzut că era înregistrată cu 
un avertisment pentru posesie de canabis la 15 ani. Fusese 
prinsă cu un grup de prieteni și cam atât. Și-a notat, dar per 
total nu era înclinat să creadă că acel episod avea vreo legătură 
cu cazul actual. 

Neavând alte rezultate, s-a gândit să încerce pe Google. 
Angeline avea o prezență minimă în online pe rețelele de 
socializare, dar părea să fie activă în mod moderat pe Twitter. 
Majoritatea postărilor ei erau despre faptul că se simțea tristă și 
rănită. În rest, pisicuţe. larăși, nimic promiţător referitor la 
intenţii criminale. Deși când a dat click pe unele dintre postările 
mai morbide din urmă cu câteva luni, a văzut că Zoe 
Swardadine fusese una dintre puţinele persoane care i-au 


VP - 47 


răspuns. Mesajul de bază era mereu cam același: Rezistă. Fii 
tare. Esti iubită. Totul va fi bine. 

Dar pe măsură ce trecea timpul, răspunsurile lui Zoe erau tot 
mai sporadice. O'Malley nu o putea învinovăţi. Era sigur că el s- 
ar fi săturat foarte repede de expunerea publică a emoţiilor. 

Aidan Poole avea o prezenţă mult mai vastă online. Primul pe 
lista cu personalul de la Universitatea din Southampton. 
O'Malley a deschis site-ul și a văzut poza unui bărbat gânditor 
cu părul închis la culoare, surprins de deasupra și dintr-o parte. 
Era o poză artistică, iar Poole arăta chipeș într-un mod îmbufnat, 
până la punctul în care O'Malley nu și-a putut abţine râsul. Poza 
nu transmitea foarte mult profesionalism, dar poate că nu a 
ales-o el. 

O'Malley i-a citit pe scurt prezentarea, văzând că Aidan Poole 
absolvise la Warwick, unde fusese și Hanson. Era totuși o 
diferență de vreo cincisprezece ani între ei, astfel încât era 
posibil ca detaliul să nu ajute prea tare. 

Nu prea mai era nimic interesant pe pagina aceea, aşa că a 
dat click înapoi și a încercat Royal Economic Society. Fotografia 
lui Aidan era aceeași figură îmbufnată. Așadar, probabil chiar 
Aidan o alesese. Transmitea o anumită vanitate care i se părea 
interesantă și amuzantă. 

Nu a găsit nimic în afara unor publicaţii, așa că O'Malley a 
sunat la numerele pe care le avea pentru Victor Varos și Maeve 
Silver. Niciunul nu a răspuns, dar Hanson i-a trimis un e-mail cu 
detalii despre colegul Victor de la Cafeneaua Gina, în drumul lui 
înapoi spre apartamentul lui Zoe. Părea că Victor e pe tură. 

Oftând, O'Malley s-a ridicat din nou să-și ia haina și cheile. A 
bătut la ușa detectivului-șef în drum spre ieșire. 

— Mă duc să văd dacă reușesc să-l găsesc pe unul dintre 
prieteni, a spus el. Să sun la universitate de pe drum să le spun? 

— Am încercat în urmă cu câteva minute, a spus Sheens, 
negând cu o scuturare din cap. Am dat de un tip la secretariat 
care nu catadicsea să se urnească spre cancelarie pentru că nu 
avea timp deloc. 

— Mă întreb ce l-ar putea face să nu mai fie așa de ocupat, a 
spus O'Malley gânditor. Dacă vrei, îl sun și-i spun că i-a spart 
cineva casa. 

Sheens a râs. 

— Dacă nu mă sună înapoi, așa facem. 

Cafeneaua Gina părea scumpă de afară. Era bine luminată, cu 
becuri tubulare lungi atârnând de pe tavanul brăzdat de ţevi. 
Erau atât de joase, încât era sigur că fuseseră adăugate doar 
pentru efect. În faţa intrării era o tablă neagră, mare, pe care 
era scris de mână, artistic: „Cafeaua, ca și viaţa, trebuie 
savurată”. A avut un gând ciudat că Zoe ar fi fost cea care a 
scris asta, dacă ar fi lucrat acolo. 

O'Malley a pășit în interiorul cald, luminos. Părea scump și în 
interior. Aveau ceea ce el numea mese neregulate intenţionat. 
Genul acela de mese ce păreau sculptate individual din bucăți 
de stejar, de cineva care dorea să se vadă că sunt făcute 
artizanal. În spatele casei era o tablă mare, neagră, decorată cu 
liste de băuturi și feluri de mâncare și a văzut că o cafea costa 
aproape cinci lire. 

În acel moment era doar o persoană în spatele casei: un 
bărbat scund și îndesat, cu un aer ușor amuzat. 

O'Malley l-a abordat zâmbindu-i discret. 

— ÎI caut pe Victor. 

— O, e... barmanul a făcut din mână către capătul tejghelei, 
iar un bărbat înalt, slab, cu părul foarte închis la culoare și cu 
ochii de un albastru intens a apărut de după o ușă din capătul 
cafenelei. 

— Victor, a spus O'Malley. Aș vrea să vorbim puţin. Sunt de la 
poliție. 

Victor a înlemnit, s-a auzit o mișcare în spatele lui și deodată 
vocea unei femei tinere cu accent irlandez a întrerupt momentul 
de tăcere. 

— E despre Zoe? Ce s-a întâmplat? 

A trebuit să se întoarcă să o vadă. S-a oprit la mică distanţă 
de el. Faţa îi era foarte albă, cu excepţia urmelor de roșu de pe 
obraji. 

— Eşti prietenă cu ea? 

— Da... Sunt... eram colega ei de apartament. Sunt Maeve. 

O'Malley a aprobat cu o mișcare a capului. 

— Aaa. Am încercat să te sun mai devreme. 

— Telefonul meu era... a arătat spre o masă de la perete, 
unde un iPhone era băgat în priză printr-un fir alb, încurcat. Ce 
s-a întâmplat? S-au auzit mașini de poliţie. 

O'Malley i-a zâmbit folosind zâmbetul destinat veștilor 
proaste, apoi s-a întors spre Victor. 

— Aveţi o cameră în spate unde putem vorbi? 

Dacă Maeve era înspăimântată, Victor era și mai rău. Pe fața 
lui se citea, de fapt, expresia unui om a cărui viaţă i s-a năruit în 
faţa ochilor. 

6. 


Aprilie - Cu nouăsprezece luni înainte 


Zoe simţise momente de exaltare zilnică de la nunta Ginei 
încoace. O trăsneau întâmplător atunci când picta; în timp ce 
mergea pe bicicletă; în timp ce era la Universitate; când vorbea 
cu prietenii. Îi era aproape imposibil să nu zâmbească de fiecare 
dată când își amintea vreun mesaj de-al lui Aidan sau expresia 
lui de la bar când i-a spus în sfârșit la revedere, în secundele 
lungi când s-a aplecat și a sărutat-o. 

Măiculiță, ce sărut. Electrizant. A topit-o. A fost sărutul 
perfect. 

Trecuse atât de mult timp de când nu se mai simţise așa. 
Fiecare relaţie de care își amintea începuse cu conversații 
intense despre cele mai triste momente ale vieții lor. Nicio 
relaţie nu începuse cu acest imbold constant de a râde. 

Din cauza unei planificări enervante, Aidan fusese plecat în 
ultima săptămână și jumătate. A trebuit să se mulţumească cu 
mesaje și convorbiri pe Skype până săptămâna asta, dar acum 
era în sfârșit joi și aveau să se întâlnească, iar ea era atât de 
entuziasmată, de parcă urma să primească un premiu 
important. 

Aidan deja rezervase o cameră la un hotel, ca să nu fie nevoit 
să facă naveta acasă la „sălbăticia lui din Alton”. li trecuse deja 
prin minte de câteva ori ideea camerei de hotel, lucru pe care 
nu-l făcea de obicei. Îi luă ceva timp să cunoască pe cineva. Să 
vrea să-și petreacă noaptea cu el era un pas ulterior firesc. Dar 
Aidan... Aidan a făcut-o să se simtă că e o altă persoană. Una 
impulsivă, care era dispusă să riște totul într-o fracțiune de 
secundă. 

Visa iarăși cu ochii deschiși la acel sărut când a intrat în casă. 
Se simţea prinsă pe picior greșit când a intrat în sufragerie și a 
dat de Maeve, mergând de colo-colo prin bucătărie cu pași 
sacadaţi, mai albă la faţă decât o văzuse Zoe vreodată și cu 
semne evidente de lacrimi pe faţă. 

— Hei, a spus Zoe, aruncându-și geanta pe unul dintre fotolii. 
Ești bine? Ce s-a întâmplat? 

— Sunt... nenorociţii de la biserică au spus minciuni despre 
mine, a spus ea, înainte ca faţa să i se contorsioneze, după care 
s-a întors pentru a-și ascunde lacrimile. 

— Poftim? 

Zoe s-a dus lângă ea și s-a aplecat, întrebându-se dacă să o 
îmbrățișeze. Ştia că Maeve nu suporta asta în circumstanțe 
normale și că n-o să-i placă nici când este supărată. Zoe s-a 
mulțumit să o atingă pe umăr. 

— Hei, dacă mint, hai să facem ceva. Nu-i putem lăsa să facă 
asta pur și simplu. 

— Deja au împrăștiat zvonuri peste tot! a spus Maeve, 
întorcându-se și privind în sus în încercarea de a-și controla 
lacrimile. A fost... atmosfera asta teribilă și știam că ceva...nue 
tocmai ok. Și apoi Alison... Alison mi-a spus că nevasta lui Isaac 
a zis ceva... 

Preţ de o clipă, Zoe era prea șocată pentru a răspunde. 

— Ce? dar nici n-ai cunoscut-o. Cum să se plângă de tine? 

Maeve a dat din cap că nu știe, apoi și-a șters lacrimile cu 
mâneca. 

— Nu știe. 

— A văzut mesaje? a întrebat Zoe. 

| s-a făcut stomacul pungă. Maeve își pusese tot sufletul în 
acele mesaje. Îi arătase lui Zoe câteva. Dacă ar afla soţia lui 
Isaac... ei bine, ambii ar pica prost, dar cumva înșelătoria lor se 
terminase totdeauna bine. Întotdeauna cealaltă femeie era 
condamnată, din experienţa lui Zoe. 

Nu era vorba de înșelat în totalitate. Maeve nu credea în sex 
înainte de căsătorie, așa că doar se sărutaseră. Și o făcuseră 
doar de două ori, iar Isaac fusese jalnic de supărat după. 

Zoe nu era sigură că-l crede, chiar dacă Maeve îl considera 
sincer. Nu doar că era căsătorit, dar era și pastorul bisericii. 
Liderul spiritual Isaac. Nu ar fi trebuit niciodată să aibă o relaţie 
cu o studentă. Și cu siguranţă nu ar fi trebuit să o amăgească, 
să-i spună că o să-și părăsească soţia și copiii ca să fie cu ea, 
fără să o facă vreodată. 

Zoe era copleșită de frustrare gândindu-se la toată situaţia 
asta. După ore în care o ascultase pe Maeve luându-i apărarea, 
ajunsese la concluzia că e un nenorocit. Și chiar dacă era o idee 

mai bună decât credea Zoe și chiar dacă vorbise serios că-și 
părăsește nevasta, voia ca Maeve să aibă mai multă voință. 
Avea să distrugă o familie. Erau copii la mijloc. Totul era greșit. 

Și apoi lucrurile au mers mai bine. Maeve a ajuns la un punct 
limită și i-a zis că s-a săturat. l-a promis lui Zoe că s-a terminat. 
A ieșit la întâlniri și a vorbit despre alte lucruri. Părea mai bine. 
De ce se întâmplau astea acum? Pur și simplu era o sincronizare 
nefericită? 

— Ce-a mai zis? 

Maeve și-a scuturat din nou capul, apoi s-a întins să ia două 
șerveţele de hârtie din cutie să-și șteargă nasul. 

— Scuze, sunt patetică... 

— Nu fi fraieră, a spus Zoe. Uneori trebuie să plângi. Nu poţi 
să rămâi radiantă când viaţa te împroașcă cu noroi. 

— Dar așa sunt mereu, a spus Maeve, cu o voce aproape caa 
unui copil. Chiar și după ce m-a invitat la cafeaua aia tâmpită și 
mi-a spus că încă nu se gândește la mine, am fost puternică. Și 
apoi... a început să le spună tuturor că seduc bărbații femeilor. 

— Oh, Maeve, a spus Zoe. Nu a recunoscut că era vina lui? Ea 
chiar nu trebuia să întrebe. 

— Nu știu, a spus Maeve. Nu-mi răspunde. 

Zoe a tresărit. Dacă Maeve îl tot sună în mod repetat, va 
deveni obsesivă. 

— Uite, a zis ea. Dacă... dacă el i-a zis că a fost doar vina ta și 
s-a protejat chiar dacă te-a incriminat pe tine, atunci e un om de 
rahat. E de înţeles, dar tot de rahat e. Te rog să nu dai vina pe 
toţi cei de la biserică și să-l aperi pe el. 

— Nu o fac, a spus Maeve. Nu-mi răspunde. Dar nu le-a spus 
el. Ea... 

Și Zoe a avut încă o dată acest sentiment puternic în suflet, 
când Maeve încă o dată a dat vina doar pe soţia lui Isaac pentru 
tot. O femeie faţă de care s-a greșit mult. 

S-a uitat dincolo de Maeve, dându-și seama că era mult mai 
târziu decât credea. Avea nevoie doar de jumătate de oră 
pentru a se pregăti înainte de a ieși pe ușă dacă voia să se 
întâlnească cu Aidan la timp. Având în vedere că trebuia să facă 
un duș și apoi să-și usuce părul, deja era în întârziere, chiar 
dacă nu s-ar fi oprit să discute cu Maeve. Dar nu putea să o lase 
acum. 

— Hai că pun de-un ceai, a zis ea ferm, și apoi vedem ce să 
facem ca să oprim bârfele. 
Și în timp ce a pus ceainicul pe aragaz, i-a scris lui Aidan. 


Am o mică urgenţa aici cu Maeve. Te superi dacă ne vedem 
cu jumătate de oră mai târziu? Imi pare rău. Nu se întâmplă 
de obicei. lți explic când ne vedem. XX 


Când i-a răspuns Aidan, punea lapte în ceai. 


Sunt sigur că e doar o scuză ca să mă ţii în așteptare, dare 
în regulă. Merită. XX PS: vreau să aud tot ce are de-a face 
cu tine. Să-mi spui în detaliu. 


Zoe a zâmbit, mai mult pentru că era ușurată decât datorită 

mesajului în sine, și s-a dus să-i bage lui Maeve ceaiul pe gât. 
e 

Tot era în întârziere cu câteva minute, chiar și pentru ora mai 
târzie de întâlnire. Voia să arate spectaculos, dar nu la fel ca la 
nuntă, așa că s-a îmbrăcat într-o rochie neagră și un pulover 
moale care avea o urmă de deodorant ce trebuia curățată. 
Machiajul ochilor era un amestec de alb glacial și roz bombon, 
nu tocmai ușor de aplicat. 

A reușit să iasă din casă cu cinci minute înainte de momentul 
în care trebuia să fie la Brown's și avea de mers cam 
douăsprezece minute pe bicicletă până acolo. Când a ieșit pe 
ușă i-a făcut semn cu mâna lui Maeve, care era ghemuită pe 
canapea privind Mic dejun la Tiffany și părea că e mai bine. Zoe 
și-a luat bicicleta de pe trotuar și a pedalat ca vântul, pornindu- 
și farul din mers. 

Aidan stătea la o masă de lângă bar, cu ochii în meniu, când a 
intrat ea. Era ușor de identificat din profil, cu buclele lui brunete 
de pe frunte și buzele ca sculptate într-un surâs. Mamă, era 
frumos pur și simplu. A simţit un val de emoții. 

Și-a ridicat privirea spre ea și i-a zâmbit călduros. Periculos. 

— Cu siguranţă merită, a spus el, și s-a ridicat să o sărute. 

Doar atingerea ușoară a buzelor a tăiat toată tensiunea și a 
lovit-o puternic în abdomen. 

— Am comandat gin pentru amândoi, a spus el, așezându-se 
la loc. Din nefericire, am ales ceva ce nu prea seamănă cu 
shoturile de Jäger. 

Zoe a zâmbit, dându-și geanta jos de pe umăr pentru a se 
așeza. 

— Nu ţi-a ieșit, dar sigur putem merge altundeva mai târziu. 

— Sună ca serile acelea după care sunt praf a doua zi și nu 
reușesc să merg la ore, azis el. 

— La ore? a întrebat ea, aplecându-se să-și odihnească 
coatele pe genunchi. Nu ești cam matur pentru facultate? 

Aidan a scuturat din cap. 

— Și mai rău. Sunt un lector imatur. 

Zoe a zâmbit ușor surprinsă. 

— O, nu! E și mai... rău decât dacă ai fi politician. Eşti unul 
dintre ei. 

— Așa-i, a spus el, luându-i ginul tonic cu un zâmbet 
seducător. Il iau înapoi. 

— Nu! am nevoie de el! 

Și-a întins mâna, râzând, dar el a luat paharul. 

— Nu cumpăr băuturi pentru cei care mă compară cu 
politicienii, a zis el. 

— Bine, bine, a spus Zoe. Nu ești așa rău ca un politician. 
Doar dacă nu ești cumva lector în studii politice, caz în care... 

— Nu chiar, a spus el scuturându-și capul. Economie. Îmi dai 
voie? 

— Ooo, atunci chiar ești deștept, a spus ea zâmbind. Da, ai 
voie. 

l-a înapoiat băutura, iar ea l-a întrebat pe un ton mai serios: 

— Dar nu te deranjează? Știi tu, să ieși cu o studentă. 

— Nu-ţi predau ţie, nu? a spus el ridicând din umeri. Și nu e ca 
și cum ai fi vreo fetiță de optsprezece ani. Ai... douăzeci și șase, 
ai spus, nu? Ești practic bătrână. 

— Bine. Nu mai vorbesc cu tine, a spus ea. 

— Ba da, a zis el. În detaliu. Ai promis. 

Până ce s-au așezat la masă a auzit deja toată povestea 
despre Maeve și o versiune extinsă a atitudinii ciudate a lui 
Victor. Şi ei îi plăcea felul în care o asculta cu atenţie și-i punea 
alte întrebări, apoi îi dădea sugestii delicate. O făcea să simtă că 
acum era și problema lui. 

După aceea, ea s-a deschis și despre tatăl ei, povestindu-i 
despre dependența de alcool pe care o ascundea de mama ei și 
despre toate dăţile în care s-a dus să-l salveze de pe undeva. 

— Nu e puţin nedrept că se bazează așa mult pe tine? a 
întrebat Aidan blând la final. Tu ar trebui să fii fiica. Am 
sentimentul că el ar trebui să aibă grijă de tine. 

Zoe a ridicat din umeri zâmbindu-i într-un mod rușinat. 

— Nu am nevoie să-mi poarte cineva de grijă. 

A fost ceva delicios în modul în care Aidan a aprobat încet și a 
zis: 

— Mai vedem noi. 

După aceea a fost rândul lui să-și aștearnă viața pe tavă, cu 
mama pentru care nimic nu a fost suficient de bun vreodată, 
prietenele pe care le avusese pentru că-i aminteau de ea, 
moartea mamei și doliul lui complex. 

— Crezi că sunt ca ea? a întrebat Zoe. 

— Nu, a spus Aidan, zâmbind scurt din ochi. Nu ești deloc ca 
ea. Și cred că am depășit în sfârșit toate traumele și mi-am ales 
pe cineva potrivit pentru mine. 

Ar fi trebuit să o rușineze, dar nu a fost așa. Simţea mai 
degrabă căldură și puţină ameţțeală. 

Părea inevitabil că după restaurant se vor duce la camera de 
hotel a lui Aidan. Că se vor dezbrăca reciproc încet, apoi vor 
pătrunde unul în celălalt. 

În momentele imediat următoare, el a spus: 

— Doamne, ești minunată! 

Și cumva surprinzător, ambii aveau lacrimi în ochi. 

7. 


— Presupun că sunteți de la poliţie? 

Felix stătea în ușă. Hanson i-a privit costumul gri deschis și 
cămașa descheiată. Părul aranjat perfect și barba tunsă. Arăta 
fie ca și cum tocmai revenise de la serviciu, fie că se îmbrăcase 
pentru un eveniment cu firma în oraș. 

Hanson i-a zâmbit. 

— Cum aţi știut? 

— Așa sunteţi voi, a spus Felix zâmbind. Și poate că mașinile 
de intervenție de afară vă dau de gol. Geamul meu de la 
bucătărie se deschide către drum. 

Tocmai când Hanson a deschis gura să sugereze că ar fi mai 
bine să vorbească înăuntru, el i-a zis: 

— Păreţi că aţi avea ceva delicat de vorbit. Sunteţi binevenită 
înăuntru. Dacă am ceva de spus vecinilor, o să o fac în privat. 

S-a întors și a deschis ușa. Hanson a văzut că dispunerea 
apartamentului era invers faţă de cea a lui Zoe. Probabil 
apartamentul era de aceeași mărime, dar graţie faptului că era 
complet mobilat, părea mai mic. O canapea mare era în centrul 
camerei și o bibliotecă pătrată uriașă domina un perete, plină de 
volume broșate sus și cărți în ediţie cartonată jos. Erau și câteva 
fotografii. Câteva peisaje marine și certificate înrămate pe doi 
pereţi, plus câteva fotografii mai mici pe un raft înalt al 
bibliotecii. Felix mai avea și o plasmă uriașă cu DVD-uri aliniate 
dedesubt. 

Dacă apartamentul lui Zoe mai avea urme de uzură, cel al lui 
Felix era impecabil. Locul era imaculat, până și prosopul care 
atârna peste chiuvetă sau cel de pe ușa cuptorului erau perfect 
drepte. Arătau ca și cum fuseseră călcate. 

— Aici, a spus, aducând un scaun de bucătărie mai aproape 
de canapea. Puteţi sta pe canapea. 

— Mulţumesc. 

Hanson s-a așezat cu grijă. 

— Cred că sunteţi gazda lui Zoe Swardadine. Așa este? 

A urmat o pauză când Felix s-a oprit puţin în timp ce se așeza. 
După aceea s-a așezat încet, ca și cum nu s-a întâmplat nimic. 

— Da, a spus Felix. Ea... e în regulă? 

— Îmi pare rău să vă spun că Zoe a fost găsită moartă, a spus 
Hanson. Îmi pare foarte rău să vă dau asemenea vești. 

— Sunteţi... serioasă? 

În ochii lui se putea citi o expresie aproape bântuită. 

— Am vorbit cu ea ieri. 

— Am fost sunaţți de un prieten care-și făcea griji, a spus 
Hanson, alegându-și cuvintele cu atenţie. Și când am intrat la ea 
în apartament, am găsit-o moartă. 

— Dumnezeule, a spus Felix, Dumnezeule... 

S-a ridicat și a pus o mână pe blat. 

— Și-a... și-a luat viaţa? 

Lui Hanson i s-a părut o întrebare stranie. 

— Din păcate, e prea devreme să ne dăm seama, a spus ea. 
Aveţi vreun motiv pentru care să credeţi că a vrut să se 
sinucidă? 

— Nu, bineînțeles că nu, a spus Felix, adăugând. Aș... aș fi 
făcut ceva... 

Apoi s-a lăsat liniștea, iar Hanson a avut impresia că Alex se 
cufundase într-o amintire. 

— Cred că aveţi cheia de la apartamentul ei, a spus ea la un 
moment dat. 

— Da, desigur. Trebuie să pot intra să mai repar una, alta. 
Sau să le deschid muncitorilor. 

Hanson s-a mirat de tonul defensiv. Felix privea acum spre 
ușă, unde se afla un cuier lung, montat pe perete. 

— Aveţi nevoie de ea...? Aș putea să o caut, dar am singura... 

— ÎI întreb pe șef, a spus Hanson. Cred că cel mai bine e să o 
aveți la îndemână. Aţi spus că aţi vorbit cu ea ieri. Ne puteți 
spune când? 

— Dimineaţă, a răspuns rapid. Despre nimicuri, în grabă. 

Hanson a zâmbit. 

— Vorbiţi des cu chiriașii? 

— O, nu. Am doar un apartament pe care îl închiriez, iar Zoe 
era mai mult o prietenă decât o chiriașă. O știam de la cafenea, 
dinainte de a se muta. Doamne... 

Deodată părea că-și pierde tăria. Mâinile îi atârnau pe lângă 
Corp. 

— Cum era, când aţi vorbit? a întrebat Hanson. 

Felix a ridicat din umeri. 

— E greu de spus. Ocupată, cred. Părea că nu are așa mult 
timp ca de obicei. 

— Și nu aţi văzut-o după acea conversaţie? a insistat Hanson. 

— Cred... cred că am văzut-o. Am văzut-o când a venit acasă. 

— Aţi văzut-o? 

— Acolo jos, a spus el, arătând cu capul spre fereastra de la 
bucătărie, care dădea spre drum. 

Hanson s-a ridicat să verifice, întrebându-se dacă s-ar vedea 
și ușa de la intrare. Ridicându-se spre dreapta, vedea doar 
pavajul de la intrarea ușii, dar era ușor de observat cine ar intra 
și ieși. 

— La ce oră se întâmpla asta? l-a întrebat. 

— Aș zice în jur de opt. 

A ridicat din umeri. 

— Era întuneric. Nu m-am uitat la ceas, dar se întunecase de 
ceva timp. 

Hanson și-a scos pixul din carneţel și a scris și asta, apoi le-a 
pus pe amândouă în buzunarul de la geacă. 

— Mulţumesc, a spus ea. Ne ajută mult. Șeful ar vrea să veniţi 
la secţie să daţi o declaraţie. Probabil azi, dar vă anunţțăm. Se 
poate? Aveţi timp? 

A urmat o pauză scurtă, apoi Felix a spus: 

— Nu, nu, e bine. Îmi pot elibera programul. 

El i-a arătat ușa lui Hanson, iar ea a plecat îngândurată. Pe la 
jumătatea scărilor, s-a oprit și a trimis rapid un rezumat al 
discuţiei către șef printr-un SMS, apoi a ieșit să caute camerele 
de supraveghere. 

e 

O'Malley s-a întors la secție înaintea lui Aidan Poole și a 
părinților lui Zoe, și i-a povestit în mare lui Jonah despre discuția 
sa scurtă cu Victor Varos și Maeve Silver de la cafenea. 

— Sunt multe emoţii acolo, a spus pe scurt. In special Victor. 
As zice că a avut multe în comun cu Zoe. Trebuie să vorbim cu 
ei mai în detaliu. 

Jonah a fost de acord și l-a rugat să o facă. Apoi a început să 
citească din nou transcrierea primului apel al lui Aidan, 
comparativ cu raportarea crimei care fusese introdusă în sistem 
mai devreme în acea zi. Întrebarea evidentă era de ce a sunat 
Aidan mai întâi la poliţie în loc să meargă el însuși să verifice ce 
face Zoe. Între cele două raportări trecuseră mai mult de două 

ore, iar Aidan Poole părea că nu știe mai multe despre prietena 
sa la final decât știa la început. 

Jonah s-a gândit la câteva posibile explicaţii. Prima era că 
Aidan și Zoe s-au certat de la ceva și în mod voit nu-i răspundea 
apelurilor sau vizitelor. O astfel de ceartă ar fi un alt motiv 
pentru care să-și facă griji cu privire la ea, desigur. Această 
teorie presupunea că așa-zisul martor al crimei era pură 
fantezie, doar să forţeze poliţia să o verifice. 

Al doilea gând a fost că Aidan știa foarte bine că Zoe era 
moartă pentru că el o omorâse. Gândindu-se că ar fi suspect să 
o găsească chiar el și vrând să ducă suspiciunile într-o altă 
direcţie, a raportat crima cu speranţa că poliția va înghiţi 
minciuna. Apoi a încercat din nou, văzând că nu se întâmplă 
nimic. 

Al treilea lucru care i-a trecut prin minte a fost și mai simplu, 
legat de modul în care Aidan a scris Southampton la locaţia 
crimei. Această a treia teorie era că Aidan nu fusese acolo 
pentru că nu știa unde stătea Zoe. Deși era cea mai simplă 
variantă, ar putea pune la fel de multe semne de întrebare ca și 
celelalte două. Dacă Zoe locuise acolo cinci-șase luni, cum de nu 
știa unde stă? 

e 

Aidan a sosit într-un final, dar înaintea părinților, spre 
ușurarea tuturor. Erau multe întrebări la care Jonah aștepta 
răspuns înainte de a vorbi cu domnul și doamna Swardadine. 

Dr. Aidan Poole era în realitate mai puţin melancolic decât în 
fotografii, deși Jonah era dispus să accepte că mult din acea 
imagine era circumstanţial. Geaca și blugii îi erau aranjate, dar 
pielea îi lucea, și ce ar fi fost de altfel un bronz sănătos acum 
părea un luciu bolnăvicios. Nici ochii injectați și sticloși nu-l 
ajutau prea mult. Indicii de doliu, toate, care au ros și au tocit 
portretul perfect până ce devenise zdrenţăros și neatrăgător. 

— Ar fi trebuit să spun cum mă cheamă când am sunat, a 
spus lectorul în momentul în care s-a pornit înregistrarea, îmi 
pare rău. Ar fi contat întârzierea asta? 

Jonah a ridicat ochii de la paginile transcrierii pe care le luase 
la el. 

— Greu de spus, a zis pe un ton neutru. S-ar putea. 

Maxilarul lui Aidan s-a mișcat și a privit în depărtare aprobând 
din cap. 

— Așadar, Zoe era prietena ta? a spus Jonah, când Aidan nu a 
mai reușit să spună nimic. 

Când Aidan a aprobat, el a continuat: 

— Am nevoie să îmi spui ce ai văzut. Cât de clar poţi. 

— Da, a spus Aidan. 

Mușchii mandibulei i s-au încordat, iar Jonah aproape că 
simţea cum îi scrâșnesc dinţii. Tensiunea. 

Aidan a mai spus o dată ceea ce raportase și înainte, cu o 
voce care își schimba tonul frecvent, din cauza stresului. Apelul 
pe Skype. Intrusul pe care nu-l văzuse niciodată. Zgomotul unei 
lupte. 

Din perspectiva lui Jonah, nu suna ca un discurs repetat. 
Făcea pauze frecvente în care să-și caute cuvintele. Și, de fapt, 
aceste pauze îl interesau cel mai mult. 

— Așadar, ai sunat la poliţie? 

— Da. 

L-a privit pe Jonah cu ochi disperaţi. 

— Nu am făcut bine că le-am spus ce să facă și acum... chiar 
îmi pare rău. 

Işi pierdea din intensitate, iar Jonah l-a privit cu atenţie, 
evaluând. Apoi a spus: 

— Știi că acum vorbim despre investigarea unei crime. 
Așadar, unele lucruri sunt mai puţin importante. 

Aidan s-a dat înapoi, îndepărtându-se instinctiv de el. 

— Trebuie să-mi spui ce ascunzi, a continuat Jonah. 

Aidan a scuturat din cap. 

— Ea e... studentă. 

S-a strâmbat la faţă. 

— Eu sunt lector. Am ţinut relaţia secretă pentru că nu ar fi 
trebuit să se întâmple. Cu siguranţă nu e o veste bună pentru 
universitate, însă dacă i s-a întâmplat ceva și sunt și eu 
implicat... 

Jonah l-a privit lung, cu intensitate. Aidan i-a întors aceeași 
privire preţ de o clipă, iar apoi a privit în altă parte. 

— Ai vreun motiv să crezi că cineva voia să-i facă rău lui Zoe? 
a întrebat Jonah aproape în șoaptă. 

— Nu am, a spus el. Dar mă tot întrebam dacă cunoscuse pe 
cineva, știi? Dacă mai era cineva și de aceea nu mai era 
disponibilă... poate că voia să-mi spună în seara aceea. Poate a 
omorât-o el? Dacă mai era cineva? Poate i-a dat cheia cuiva? 

— A spus vreodată ceva care să sugereze asta? 

Aidan a negat din cap, dar apoi a adăugat ezitant: 

— Dar erau alte persoane... interesate. În special una. 
Prietenul ei, Victor, care lucra cu ea la cafenea. 

— Ce te face să crezi că îi plăcea de ea? 

— Era destul de evident, a spus Aidan, cu puţin mai multă 
forță-n glas. In ziua în care a aflat că ieșeam împreună, a 
încercat să mă intimideze și mi-a distrus laptopul. Ar fi trebuit să 
fie concediat. Nu a vorbit cu noi doi luni de zile după ce a aflat, 
era clar că mă urăște. 

Jonah I-a privit pe Aidan gânditor și a întrebat: 

— Ştii adresa lui Zoe? 

A văzut cum i se încing obrajii lui Aidan. 

— Nu cea nouă, a zis el. 

— Când s-a mutat acolo? 

— Eu... acum patru luni, aproximativ. 

Jonah I-a privit înapoi pe Aidan, iar el și-a ferit privirea. 

— Știu că e ciudat. Când am luat o pauză acum ceva timp ea 
s-a mutat, voia un nou start. Dar când am început iarăși să ieșim 
împreună, am făcut ce am făcut și la început. leșeam la întâlniri, 
după aceea mergeam mereu la mine, la hotel... 

Și-a închis ochii scurt. 

— Și asta sună... sună groaznic, dar nu a fost. A fost... 
minunat. 

Strălucirea din ochi începuse să dea pe dinafară, iar Aidan și-a 
șters lacrimile cu o furie rușinată. Jonah a decis să încheie ziua. 
Avea acest sentiment puternic că Aidan Poole ascundea multe 
lucruri, dar știa și cum ar suna pe înregistrare dacă atacă 
martorul care, în mod clar, era îndurerat, mai ales că tot ce a 
spus ar putea fi necesar dacă se ajungea în instanţă. 

— Atât am vrut să te întreb acum, a spus. Însă trebuie să-ţi 
mai luăm amprente. Hai să văd dacă e cineva disponibil. 

— De ce? a întrebat el, iar Jonah a văzut instant cum curge 
tensiunea prin el. Știi că nu am fost eu. 

— Trebuie să excludem amprentele tale, a spus Jonah. Chiar 
dacă nu ai fost la apartament, ai atins lucruri de-ale lui Zoe. 

— O, a spus Aidan. Desigur. Scuze. 

Jonah s-a ridicat. 

— Te conduc pe scări. 

Vânătoarea lui Hanson de camere de supraveghere a dus la 
două potenţiale rezultate. Blocul avea o cameră de 
supraveghere la capătul parcării, care era îndreptată către porți. 
Arăta calea ce intra pe sub arcada de la parterul clădirii. Ușa 
către majoritatea apartamentelor era lângă arcadă, așadar erau 
șanse mari să se vadă dacă cineva intră din direcţia orașului. 

La capătul drumului Latterworth, către oraș, mai era încă o 
cameră pe un felinar de unde ar vedea cine venea pe acolo din 
centrul orașului. Din nefericire, celălalt capat al drumului nu era 
supravegheat deloc, așa că, având cele două camere, aveau să-i 
vadă doar pe cei care veniseră dinspre sud. 

Bineînţeles că între timp a plouat cu găleata. Având doar o 
geacă și o eșarfă, a ajuns udă leoarcă la mașină. S-a urcat și a 
pornit căldura, să se usuce măcar pe jumătate până la secţie. 

Detectivul Inspector Walker, unul dintre detectivii care se 
ocupau de zona East Hampshire, i-a zâmbit cu simpatie când a 
intrat. 

— Te-au trimis din ușă în ușă? 

— Pe-aproape, a spus ea. La vânătoare de camere. 

— Să știi că ţi-ar prinde bine să ai în mașină o jachetă și un 
pantalon rezistente la apă, a spus el încet. Arată ca naiba, dar... 
spusese ridicând din umeri. Mai bine așa decât să-ţi îngheţe 
fundul toată ziua. 

— Mersi de pont, a spus Hanson. 

Nu a mai spus că avusese haine rezistente la apă în mașină 
deja de câteva săptămâni, împachetate în geanta cu care 
mergea peste tot. Le avea acolo pentru că trebuia să știe că 
poate fugi de iubitul abuziv cu care locuise. Acum, că în sfârșit 
nu mai era cu el, le-a scos din mașină, iar acesta a fost un prag 
psihologic foarte important. Din nefericire, din punct de vedere 
practic, a fost o mișcare proastă. 

A intrat pe calculator și a luat din nou la rând fotografiile de la 
locul crimei. S-a oprit când a văzut o fotografie din bucătărie, 
care arăta două boluri pe podea. Uitase de pisică. 

Se pregătea să meargă să-i spună șefului când l-a văzut că 
iese de la interogatoriu cu un bărbat cu păr șaten, cu un aspect 
ușor morocănos, undeva la vreo treizeci de ani. Sub expresia 
aceea buimacă se afla un bărbat arătos, s-a gândit ea. Un artist 
morocănos, așa și-l imagina pe Byron. 

S-a gândit că el trebuia să fie prietenul. Cel care teoretic a 
văzut moartea iubitei sale online. L-a privit atent din spatele 
ecranului cât timp el s-a îndreptat spre ușă, încercând să-și dea 
seama dacă doliul era real, dacă spunea adevărul. Era greu să-și 
dea seama. 

e 

jonah l-a condus pe Aidan la lift în loc de scări, o dovadă 
instinctuală de grijă pentru el. Lectorul părea să se piardă din 
nou sub ochii lui Jonah, ochii îi erau undeva departe, iar umerii îi 
erau lăsaţi, lipsiţi de speranţă. 

Expresia lui Aidan a rămas pierdută până s-au deschis ușile de 
la lift, iar apoi a simţit un șoc spontan prin tot corpul. 

— O, Doamne, a spus foarte încet. 

A avut același impact asupra cuplului care stătea afară. Nu a 
durat mult până ce Jonah l-a recunoscut pe Martin Swardadine și 
a ghicit că femeia de culoare, aranjată, de lângă el, era soția lui. 
Privirea pe care i-au aruncat-o lui Aidan era una înspăimântată. 

Jonah a oftat ușor. Nu ar fi vrut ca Aidan Poole să-i cunoască 
pe părinţii lui Zoe acum. Deși nu putea nega că forța fiecărei 
reacţii era interesantă. 

jonah a mers înaintea lui Aidan și a dat mâna pe rând cu 
fiecare din soţii Swardadine. 

— Sunt detectivul inspector-șef Sheens. Îmi pare rău. Trebuie 
să îl conduc afară pe domnul Poole. 

Mama lui Zoe a aprobat rapid, iar ochii i-au alunecat imediat 
pe Aidan. Privirea ei nu era una prietenoasă. Jonah s-a gândit, 
conducându-l pe Aidan spre ușă, că va găsi o modalitate tactică 
de a întreba ce însemna acea privire când avea să ajungă în 
camera destinată rudelor, dar nu a trebuit să aștepte prea mult. 
În momentul în care s-a reîntors la cuplu, mama lui Zoe a spus 
cu o voce joasă, serioasă. 

— Ce caută el aici? 

Hotărând că recepţia nu era locul potrivit pentru asta, a spus 
cu grijă: 

— Domnul Poole a fost cel care a raportat că a fost atacată. 

Mama lui Zoe și-a privit soţul ciudat. O privire plină de furie și 
durere. 

— Haideţi să vorbim sus, a spus Jonah pe un ton cât de blând 
a putut. 

8. 


Aprilie - cu nouăsprezece luni în urmă 


Zoe se simţea foarte bine astăzi, iar după prânzul cu Aidan de 
la Mercure, se simţea încă și mai grozav. Se puseseră de acord 
să mănânce la hotel, mișcare ce fără îndoială avea să se încheie 
cu o partidă de sex. Aidan nu avea seminare până la patru, iar 
Zoe deja se gândea cum o să meargă cu el sus de când și-a 
comandat porția de paste. Visase la noaptea lor împreună de 
săptămâna trecută. Fusese frustrată pentru că vreme de șase 
zile el fusese plecat, iar acum sentimentul se transformase într- 
o nerăbdare ciudată de a ajunge cu el în cameră. 

Vinul nu a ajutat-o. Nu era sigură de ce a comandat un al 
doilea pahar de rose, cu excepţia faptului că atunci când era 
lângă el voia să facă toate nebuniile, iar și iar. 

Aproape terminau când i-a sunat telefonul. 

— Angeline, a spus ea scurt, încercând să-și păstreze 
zâmbetul pe buze. 

— Nu cred că vrei să răspunzi acum, nu? a întrebat el, cu ochii 
mijiţi. 

— Eu... nu... a recunoscut cu un sunet de frustrare. Nu îi este 
foarte bine și nu cred că primește ajutorul de care are nevoie. 
Face tot felul de lucruri prostești. Ei bine... Zoe a oftat, bea și 
uneori se taie. Nu e așa prostesc, cred, când ești disperat. 

Telefonul încă vibra. Angeline nu renunța. 

— Și te sună mereu pe tine? a întrebat el, fixând-o din priviri. 

— Da, așa cred, a spus ea. 

— Crezi că e corect față de tine? 

Aidan a pus întrebarea cu atâta gentileţe încât nu s-a simţit 
atacată. Ba chiar a avut un alt efect. A făcut-o pentru o clipă să 
se gândească dacă era corect, dar apoi i-a venit în minte 
imaginea cu trupul anchilozat al lui Angeline, arătând ca un 
maldăr de moloz căzut pe podeaua din dormitor. Asta s-a 
întâmplat ultima oară când Zoe nu a fost acolo. Nu a fost nimeni 
care să o ajute. Telefonul s-a oprit într-un final, iar Zoe îl privea 
distrusă. Nu i-a răspuns, iar Aidan s-a întins și i-a strâns mâna. 

— Îmi pare rău. Nu spun că nu trebuie să o ajuţi. Bineînţeles 
că trebuie. Vreau să mă asigur doar că nu te ofilești făcând asta. 
Poate că uneori ai și tu nevoie de grija cuiva. 

Și-a frecat degetul mare de al ei, iar apoi, întorcându-i mâna, 
a alunecat cu degetul lui în sus spre încheietură, unde pielea îi 
era cea mai palidă și sensibilă. A simţit un răspuns adânc în 
interiorul ei și nu mai părea atât de urgent să-i răspundă lui 
Angeline. 

— Hai să cerem nota, a spus Aidan cu atenţie, iar când Zoe a 
aprobat, el i-a răspuns cu un zâmbet fals. Și mă duc rapid până 
la toaletă pentru că nu mai pot ţine atât vin în mine. 

— Ce moșneag, a mormăit Zoe. 

El a râs și s-a ridicat. 

Zoe și-a dus cardul la chelner, prinsă în gânduri legate de 
camera de hotel și acel sărut. 

— Pot să plătesc? 

Chelnerul păru agitat și plecă să caute un cititor de carduri, 
așteptându-se în mod clar ca cei doi să fi stat mai mult, dar apoi 
ea i-a dat cardul fără să se mai uite la sumă, introducând pinul. 

Aidan s-a întors când ea își punea cardul înapoi în geantă. 

— Așteaptă, nu ai voie să plătești toate astea, a spus el. 

— De ce nu? a spus Zoe, ridicându-și bărbia. 

— Pentru că a fost extravagant. Și am băut mai mult vin decât 
tine, a zis el. Și ţi-ai plătit consumaţia data trecută. Lasa-mă să 
îți transfer jumătate. Și-a scos telefonul. Dacă hotărăști că mă 
placi suficient cât să te mai vezi cu mine, îmi poți face cinste 
câtă vrei, dar acum nu cred că e momentul potrivit. 

Zoe a oftat într-un mod exagerat. 

— Bine. Doar jumătate. Adică... patruzeci și doi. 

Și-a scos cardul din nou și i l-a dat să citească datele. 

— Verifică dacă am făcut bine, a spus el dându-l la o parte. 

Zoe și-a dat ochii peste cap, dar s-a conectat în aplicaţia de 
banking să verifice. 

— Da, gata, a spus ea. 

Și apoi ochii i s-au mișcat pe ecran și s-au oprit pe deţinătorul 
contului. Domnul și doamna A. Poole. 

l-a luat o clipă să proceseze, apoi i-a trecut un fior oribil și 
rece prin corp. 

— Eşti căsătorit, a spus pe o voce plată, joasă. 

Apoi l-a privit și i-a văzut expresia. Era ca un animal în bătaia 
farurilor mașinii, știa că e adevărat. Domnul și doamna A. Poole. 

Aidan s-a uitat la telefon și a spus: 

— 0... contul comun. 

Și, pentru o clipă, a părut că se pierde. Aidan cel volubil, 
șarmant și fascinant, se prostise acum de tot. 

După o clipă, a oftat și s-a uitat la ea. 

— Așa este, a spus ferm, privind-o în ochi. Dar nu e așa cum 
crezi. Sunt căsătorit de nevoie pentru că nu o să-i trag țeapă 
divorțând cu doar câteva luni înainte de a primi moștenirea 
mamei mele. 

S-a ridicat mai drept, cu pieptul deschis. 

— Pe bune. Nu e o căsnicie; e o farsă. Stăm în aceeași casă, 
dar nu mai știm cine e cealaltă persoană. Cred că m-ar fi lăsat 
până acum dacă nu-i părea măcar puţin rău de mine, în sufletul 
ei. 

— Dă-o naibii de treabă, a spus Zoe. 

Și-a luat privirea de la el pentru că ar fi vrut să îl împingă. Nu 
voia să fie adevărat. 

— Zoe, a spus el întinzându-se să-i ia mâna, dar ea și-a tras-o 
repede și a scuturat capul din nou, așa că a spus-o și mai serios. 
Zoe, nu încerc să te fraieresc. Incerc să-mi găsesc curajul de a-ţi 
spune asta de când ne-am întâlnit. Am simţit că o să fugi de 
mine, totul din cauza unei căsnicii care nu mai înseamnă nimic 
de mult timp. 

— Da, aș fi plecat, a spus ea, și s-a îndepărtat de el. Plec chiar 
acum. 

— Te rog să nu o faci, a spus el, iar apoi pe o voce joasă, 
sinceră: o să regretăm amândoi. 

Zoe a scuturat din cap, acel fior rece trecând tot mai profund 
prin ea. A mers în continuare. 

— Nu ai mai pleca dacă ai ști cât de nefericiți eram, eu și 
Greta, a spus el în urma ei. Știu că ar fi trebuit să-mi închei 
socotelile înainte de a începe altceva, dar uneori oamenii nu 
sunt așa. Și nu e... nu merită să-i fie furaţi banii aceia, a zis el. A 
avut grijă de mama pe tot parcursul bolii, ca și mine. 

A ezitat la ușa restaurantului. Simţea cum îi bate inima în 
piept. Doamne, voia să fie adevărat, dar dacă Aidan nu era mai 
breaz decât Isaac, care o minţise pe Maeve luni de zile? A spus 
fără să se întoarcă: 

— Să nu încerci să mă suni. 

A reușit să-și stăpânească lacrimile până ce a ieșit din hotel, 
iar apoi a năpădit-o genul acela de plânset când simţi că-ţi iese 
sufletul pe gură. Trebuia să plece, dar deodată era pustiită de 
orice loc care însemna ceva. 

9. 


În ciuda faptului că nu și-a terminat de rezolvat cazul de 
șantaj, Hanson spera că va fi pusă să vorbească cu părinţii lui 
Zoe. După ce a trimis cererile pentru filmările de pe camerele 
de luat vederi, se tot gândea la apartament; la fată; la sânge. 
Urma banilor de care dăduse părea acum banală. 

Nu era o plăcere să vorbeşti cu doi părinţi îndurerați, dar, în 
același timp, Hanson voia să ia parte la asta. Văzuse cadavrul lui 
Zoe și simţea cumva un ecou surd al durerii resimţite de părinți. 
Voia să fie acolo, să le arate că vor face orice le stă în putință 
pentru a afla ce s-a întâmplat. 

Mai mult decât atât, voia să vadă cum acţionează detectivul 
inspector-șef. Avea mereu ceva de învăţat de la el. În ciuda unei 
siguranţe interioare pe care o avea despre sine că este un bun 
intervievator, vedea și ea diferenţa. Sheens era la un alt nivel. 

Fusese întrebată mai mult decât o dată de către ceilalți 
polițiști din Hampshire de ce Sheens muncește ca un catâr și tot 
găsea scuze să lipsească de la întâlniri și evenimente unde avea 
șanse să fie promovat. Majoritatea polițiștilor pur și simplu voiau 
să urce în ierarhie. Erau prea puţini care voiau să rămână 
sergenţi sau inspectori pentru că erau mult mai bine plătiţi 
odată ce erau promovați, iar postul de comandant venea la 
pachet cu un salariu baban. 

Era greu să explici de ce se implica atât Sheens, în special în 
interogatorii. Ea a spus mereu că era bun la asta, și așa era, dar 
nu era nici pe departe suficient. Era ca și cum o parte enormă a 
lui exista doar când avea o persoană de disecat și manipulat. 

Sheens i-a lăsat pe părinţii lui Zoe în camera aparținătorilor și 
a venit să o roage pe Hanson să i se alăture, salutându-l pe 
Lightman, dar neinvitându-l la interogatoriu. 

— Sigur, a spus Hanson zâmbind. Sunt gata oricând. Am 
trimis deja solicitările pentru camerele de supraveghere și 
singurul lucru la care mă mai gândeam e că ar trebui să mă duc 
la apartamentul lui Zoe mâine dimineaţă, să văd dacă îi găsesc 
pisica. 

Sheens a privit-o cu atenţie, cu jumătate de zâmbet. 

— Și ce faci cu ea? 

— O hrănesc? a sugerat ea. Nu ai de unde să știi. Poate că e și 
ea martor. 

(J 

jonah era mai ușurat decât avea vreodată să recunoască 
pentru că Hanson era în camera aparţinătorilor cu el. Nu doar că 
ea reușea să empatizeze foarte bine fără să exagereze, dar 
faptul că avea un coleg lângă el îl ţinea pe Jonah cumva departe 
de tragedia familiei. Putea fi Lightman, O'Malley sau cineva de 
la poliţia comunitară, nu conta. Pur și simplu, prezenţa ei 
funcţiona ca o ancoră. Cineva în fața căruia să-și păstreze 
calmul. 

— Ce s-a întâmplat cu ea? a întrebat mama lui Zoe. Suki. Nu. 
Siku. 

Siku, s-a gândit el. Spune corect. 

Exista o mică problemă cu numele, căci pisica mamei sale era 
Suki. Oricum îi pocea numele când era stresat, chiar și fără 
surse suplimentare de confuzie. 

— Se pare că a fost atacată în cadă, a răspuns Jonah. Credem 
că a fost imobilizată, poate cu cloroform, iar asta i-a permis 
atacatorului să-i taie încheieturile. A murit din cauza pierderii de 
sânge. 

Siku a aprobat și a întrebat: 

— Artere? 

lar el și-a amintit deodată că era medic de familie. lar asta 
îngreuna puţin lucrurile. Nu mai putea să cosmetizeze unele 
detalii. 

— Da, așa a spus legistul. Artera principală pe fiecare parte. 
Autopsia ar trebui să confirme. 

O vedea cum se gândește. Probabil că nu avea nevoie să mai 
întrebe cât a durat. Știa deja că a existat doar o fereastră de 10- 
15 minute în care Zoe și-ar fi recăpătat cunoștința înainte ca 
privarea de sânge a creierului să-i fie fatală. Și că apa din cadă a 
ajutat sângele să curgă constant. 

Privirea pătrunzătoare a lui Siku l-a fixat din nou și a întrebat: 

— Ce au folosit? 

— Siku, a spus Martin cu o voce răgușită. 

Jonah și-a dat seama că se albise. Nu voia să audă astfel de 
detalii. 

— Îmi cer scuze, a spus soţia lui încet punându-și mâna peste 
a lui și strângând-o. Trebuie să știu. 

L-a privit înapoi pe Jonah și cât Martin s-a întors, a spus, cât 
de șoptit a putut: 

— Un cuţit Stanley din kitul ei pentru artă. 

A urmat o pauză scurtă în care-i auzea respiraţia sacadată, iar 
apoi Siku a spus: 

— Așadar, cineva care o cunoștea. 

Se simţea o siguranţă vibrantă în vocea ei. 

— Știa că va fi o armă acolo. 

— Și avea acces la apartament, a spus Jonah. Vom continua 
investigaţiile, dar știm că proprietarul are o cheie și Angeline o 
alta. Mai știți pe cineva care să aibă cheie? 

Siku l-a privit pe Martin, apoi a negat cu o mișcare a capului. 

— Noi n-am avut niciodată cheie. Nu cred că le dădea așa, 
orișicui. î 

— Era destul de precaută, a spus Martin. In special după toată 
povestea cu Aidan. 

— Cum așa? a întrebat Jonah pe un ton neutru. 

Martin și-a privit lung soţia, ezitant. Ea și-a ridicat bărbia, iar 
Martin a spus: 

— L-aţi chemat aici. ÎI investigaţi? 

— Nu ar fi trebuit să se apropie de ea, a spus Siku cu o voce 
joasă, furioasă. Ea a rupt-o cu el. 

Jonah și-a ridicat sprâncenele. 

— Nu știaţi că s-au împăcat? 

— Nu, a spus Siku cu fermitate. Ea s-a hotărât că nu mai vrea 
să fie manipulată. L-a blocat și s-a mutat departe de el. A fost 
groaznic când s-a mutat. Groaznic. Stătea într-un apartament 
superb în St. Denys cu Maeve, cu priveliște spre estuar și 
personalitate, nu într-o cutie banală. Mutarea asta i-a frânt 
inima și uite cu ce s-a ales. 

Și-a scuturat capul. 

— Probabil că a găsit-o. 

— De fapt, se pare că Aidan Poole nu știa unde locuiește, a 
spus Jonah, hotărând că acesta este un detaliu pe care îl poate 
împărtăși. Cu toate acestea, se pare că cei doi își reluaseră 
relația. 

— Cine v-a spus asta? a întrebat Siku, cu vocea mai rece ca 
oţelul. El? 

— Într-un fel, a spus Jonah ușor. Aidan Poole a raportat crima. 
După spusele lui, ea a fost atacată când vorbeau pe Skype, iar 
apoi a încercat să o ajute. Acum investigăm asta, dar pare puţin 
probabil în acest moment că el ar minţi sau că ar putea minţi 
despre asta, în special dacă a fost în vreun fel implicat în 
uciderea ei. 

A urmat o pauză, apoi Siku a spus: 

— Dumnezeule, de ce i-ar oferi lui din timpul ei? 

— Pentru că avea o inimă prea bună, a spus Martin, cu ochii 
licărind sub luminile de deasupra capului său. 

Și-a pus mâna pe umărul lui Siku. 

— Şi poate că voia să fie cu el. Îți plăcea de el cândva. 

— Inainte să-mi dau seama cum e el de fapt, a spus Siku cu 
duritate. 

— Așadar, nu aţi fost de acord cu relaţia, a spus Hanson încet, 
iar Jonah i-a urmărit expresia mamei. 

— Cum să fim de acord? a întrebat Siku. Cine ar vrea ca fata 
lor să fie cu un nenorocit de bărbat însurat care nu-și părăsea 
soția pentru ea? 

Jonah a privit-o pe Hanson, a cărei expresie era în oglindă cu 
a lui. 

— Poftim? 

Siku a dat înapoi. 

— A ascuns această informaţie prețioasă, nu? 

— Nu știam, cu siguranţă, a spus Jonah. 

— E un mincinos, a spus ea cu asprime. Asta-i stă în fire. Și-a 
ascuns soția de ea și când a aflat, a pretins că divorțează. Apoi, 
când asta nu s-a întâmplat, a tot zis că au existat întârzieri. A 
mințit și a tot minţit cât să o ţină prinsă în mrejele lui, iar asta a 
afectat-o groaznic. Și acum a ucis-o. 

e 

O să le spună că sunt căsătorit, se gândea Aidan. A reușit să 
ajungă la staţia de tren, dar apoi s-a oprit la barieră. A ajuns 
acolo doar din obișnuinţă. În mintea sa, era la mii de kilometri 
depărtare de automatele de bilete și bariere. Uneori era și la 
depărtare de un an, amintindu-și cum a cunoscut-o pe Zoe. lar 
apoi, inspirând din nou, era în camera interogatoriului, știind că 
ea a murit. 

Și-a dat seama că sigur s-a întâmplat până acum. Siku și 
Martin au spus tot poliţiei. Știau. Păi la naiba, evident că știau. 

Aidan se făcuse de râs. Niciodată nu a putut să o ascundă pe 
Greta. Maeve, Angeline, Victor... cu toţii știau că era căsătorit. 
Era o mare varză și el era principalul vinovat. A lăsat lucrurile să 
se întâmple astfel, deși când privea înapoi, i se părea că 
altcineva luase toate acele decizii tâmpite. Nu avea cum să fie 
el. 

Chiar și în prima seară, simţea că e o altă persoană în trupul 
lui. Cineva mai ghiduș și mai șarmant. Cineva care e liber să 
flirteze și să facă promisiuni. A regretat că au schimbat numere 
de telefon aproape în momentul în care a părăsit clădirea și apoi 
s-a simţit obligat să o sune imediat pe Greta. 

Lucrurile ar fi stat altfel dacă Greta nu ar fi fost plecată în 
weekend. Pentru început, nu s-ar mai fi dus la bar după filmul cu 
colegii. S-ar fi dus acasă înapoi la Greta, ar fi luat cina împreună 
și n-ar fi băut opt pahare la rând pe stomacul gol 

Și chiar dacă, dintr-un motiv sau altul, ar fi făcut toate astea, 
oricum ar fi trebuit să meargă acasă și să o înfrunte. Și-ar fi 
amintit în acel moment de cotitură de toate lucrurile frumoase 
pe care le trăiseră și, în consecinţă, ar fi șters numărul lui Zoe și 
ar fi blocat-o. Știa că așa ar fi făcut. 

În schimb, și-a sunat soţia din taxi, iar ea a răspuns nervoasă 
că e întreruptă de la un eveniment. 

— E totul în regulă? a întrebat Greta, iar el a înțeles mesajul. 

Dacă totul este în regulă, atunci nu ar mai trebui să o sune. 

— Oh, bine, voiam doar să văd... ce faci. 

— Bine. Uite, sunt la bar cu câţiva editori. Putem vorbi mai 
târziu? 

— Sigur, a spus el cu lejeritate. 

Și apoi a mai simţit nevoia să adauge, puţin arțăgos: 

— Deși cred că o să dorm până ajungi tu. 

— Bine, stăm de vorbă dimineaţă dacă mi-e dor de tine. 

lar asta a cimentat tot ce simțea. Acea ultimă propoziţie care 
i-a spus că nu-i păsa și așa prea tare dacă vorbeau sau nu. Că 
avea lucruri mult mai importante de rezolvat. 

A închis și s-a dus direct la mesaje. După trei comentarii ale 
soţiei, se ștersese orice urmă de regret. A scris rapid, deși a 
trebuit să corecteze câteva greșeli de scriere după. Era beat 
criță, iar mișcările taxiului nu îl ajutau. 

Mă bucur atât de mult că te-am cunoscut. Mă bucur că am 
fost un profitor nenorocit în seara asta. Sper să te văd 
curând. A XX 


Și apoi s-a bucurat, intrând în acea stare în care zâmbești 
tâmp la începutul unei relaţii, iar la două minute a primit 
răspunsul. 


Total de acord. Uneori e clar că e bine să fii un nenorocit. 
Anunţă-mă când vrei să ieșim la un pahar. Xx 


Bătălia fusese practic pierdută în acel moment. 

Acestea fiind spuse, întoarcerea Gretei din călătoria la Berlin a 
activat cele mai puternice mustrări de conștiință în interiorul lui. 
Când și-a lăsat bagajele pe hol și a veni să-l sărute lung, 
zâmbind, s-a întrebat dacă nu cumva pur și simplu nu-și mai 
amintea cum era ea de fapt. Era mult mai caldă decât se 
așteptase el, mult mai tandră. A sărutat-o furios înapoi, după 
care s-au dus sus și au făcut dragoste, simțindu-se mai bine ca 
niciodată. 

A stat lângă ea după aceea, spunându-și că era un idiot, dar 
era norocos că-și dă seama de greșeala lui. Că fusese pe cale de 
a risca această căsnicie frumoasă pentru nimic. 

Insă apoi Greta s-a ridicat să facă un duș, iar telefonul i-a 
vibrat primind un mesaj de la Zoe. Deja își setase telefonul în 
așa fel încât să nu se vadă mesajele pe ecranul blocat, dar încă 
simţea o urmă de frică. 

Era doar un mesaj, dar cumva a pătruns în el toată vina și a 
ajuns la centrul de răsplată din creier. A simţit din nou tot 
entuziasmul pe care îl simţise de când o cunoscuse. 


Hei, Aidan. Cum îţi merge azi? Tocmai ce am servit-o pe Judi 
Dench la cafenea. Nu glumesc. Chiar Judi Dench. 
INCREDIBIL XX 


A zâmbit ca pentru sine și i-a scris că nu o crede, cerând poze 
drept dovadă. 

Și aceasta, cumva, a fost ultima lui șansă de a evada. Chiar și 
în pauzele care aveau să urmeze, relaţia asta niciodată nu a 
eliberat pe niciunul. 

Totul l-a adus aici și simţea că se balansează pe marginea 
prăpastiei. Pierderea unei persoane la care ţinea avea să tragă 
după ea într-un abis toate lucrurile bune din viaţa lui, unul câte 
unul. 

e 

Hanson nu era prea entuziasmată la gândul următoarelor ore, 
deși se oferise cu plăcere voluntar să-l însoțească pe detectivul 
inspector-șef. Avea să fie martora unei autopsii și era conștientă 
că la un moment dat i se va face rău, dar chiar și asta ar fi mai 
bine decât să-i vadă pe Siku și Martin Swardadine identificând 
cadavrul fiicei lor. 

Când s-a urcat cu Jonah în Mondeo, soţii Swardadine au plecat 
și ei să găsească un hotel în apropiere, o cameră de așteptare 
unde să-și omoare timpul până când corpul lui Zoe era gata. Mai 
târziu li se vor lua amprente. Cu siguranţă vor fi interogaţi în 
continuare, dar, pentru moment, erau doar doi părinţi îndurerați. 

Hanson a privit spatele BMW-ului elegant al lui Martin 
părăsind parcarea secţiei, iar apoi a spus: 

— Pare un manipulator, acest Aidan Poole. Crezi că există 
vreun sâmbure de adevăr în ce spune? 

— Clar e un mincinos, a răspuns detectivul șef gânditor, 
pornind motorul și ieșind spre drumul principal. Vreau să verific 
dacă într-adevăr vorbea cu ea pe Skype de acasă și vreau să 
văd amprentele, dar nu cred că minte cu privire la crimă. Apelul 
lui... părea îngrozit la propriu. Nu văd de ce ar minţi. Dacă a 
ucis-o și a făcut efortul de a masca fapta printr-o sinucidere, de 
ce ne-ar mai suna să ne spună că a fost o crimă? Ar fi fost de-o 
mie de ori mai ușor să lase lucrurile așa. 

— Da, așa este, a spus Hanson, întrebându-se dacă era ridicol 
să sugereze că era o mare păcăleală. Face lumea așa ceva? Ar fi 
Aidan Poole genul acela de om? Dar soţia lui? 

— Trebuie să vorbim cu el despre asta, a răspuns Sheens. i 
voi spune să vină dacă vrea, când ne întoarcem de la morgă. 

A privit-o pe Hanson. 

— E în regulă. Nu trebuie să vii și tu. 

— Chiar mi-ar plăcea să vin, a spus ea stânjenită. Dacă se 
poate. 

— Dacă nu te deranjează să-ţi strici de tot seara de vineri, 
mie îmi place mereu compania, a spus el. 

— Nu stric nimic, a răspuns Hanson cu un zâmbet. Nu se mai 
ține vinerea la pub, iar eu sunt o tristă fără prea multe planuri. 

— La naiba, a spus jonah scuturându-și capul. Amândoi 
trebuie să facem ceva cu vieţile noastre, Juliette. 

e 

Morga nu arăta deloc cum se aşteptase Hanson. Se întreba 
dacă nu cumva filmele americane cu polițiști nu îi formaseră o 
imagine falsă, în care totul va fi macabru, cu flash-uri de lumini 
sinistre și sertare de metal. 

In realitate, era un hol cu lumină difuză care ducea spre o 
cameră ca de spital privat. Nu se vedea mare lucru cu excepţia 
câtorva peisaje marine de pe pereţi, dar nu era nicicum o 
cameră macabră, sau plină de orori. 

La intrare îi așteptau doi oameni. Primul era medicul legist, 
care se pare că se numea dr. Shaw. Lângă el era o femeie 
undeva la patruzeci de ani, care s-a prezentat Pauline și a spus 
că lucrează acolo. Hanson a simţit că nu are habar ce vrea să 
spună. Era un fel de director al înmormântărilor, ori lucra acolo 
ca ajutor? Ce meserie ar fi asta? Expert în pompe funebre? 
Trebuia să-l întrebe pe șef despre asta. 

— Sunt gata, a spus Shaw. 

Avea o voce ușoară, cu o nuanţă de accent scoţian și un 
obicei de a-și băga barba în piept și de a-i privi pe ceilalţi peste 
ochelari. Acest lucru îl făcea să pară mai bătrân decât în 
realitate, iar Hanson s-a gândit că avea undeva la 30 de ani. Nu 
era cu mult mai mare decât ea. Cum s-a întărit așa de tare încât 
să taie cadavre zi de zi? 

El i-a condus în spatele morgii, care încet-încet a început să 
arate mai mult cum își imaginase ea iniţial. Mocheta a făcut loc 
linoleumului gri, iar în spatele uneia dintre uși era o cameră ca 
de spital cu o masă în mijloc. 

Corpul parţial acoperit al lui Zoe era acolo, iar Hanson a simţit 
un fior de teamă care îi spunea că nu o să facă faţă. Victima era 
prea reală pentru ea, deși nu o cunoștea. 

— Am prelevat câteva mostre de substanţă din jurul gurii 
victimei, a spus dr. Shaw. Sunt analizate de expertul vostru în 
medicină legală, dar am păstrat una și am comparat mirosul cu 
alte chimicale în cantităţi similar de mici. Sunt aproape sigur că 
am găsit urme de desfluran, care a lăsat-o inconștientă în 
câteva secunde, dacă a fost administrat corect. 

— Asta înseamnă cu o cârpă pe faţă? a întrebat șeful. 

— Da, a spus Shaw. 

— lar efectele ar fi durat ceva timp? 

— Intre zece și cincisprezece minute, a spus Shaw. A durat tot 
cam zece minute până ce victima să devină inconștientă din 
cauza pierderii de sânge, așadar, dacă s-a trezit la un moment 
dat, sigur a fost dezorientată și lipsită de coordonare, deci 
incapabilă să se salveze. 

Lucru pe care Hanson încerca foarte, foarte tare să nu și-l 
imagineze. 

— Trecem la primele observaţii. Tăieturile de la încheieturi au 
secţionat, așa cum am observat iniţial, artera radială. 

A ridicat ușor mâna dreaptă și a rotit-o puţin. 

— Mâna dreaptă are două tăieturi, dintre care una arată ca un 
început fals. 

— E ceva comun în cazurile de atac? 

— E mai comun la sinucigași, a spus Shaw. Dar poate avea loc 
și în cazul în care atacatorul a plănuit mișcarea și nu era înfuriat 
în acel moment. 

S-a oprit la mâinile ei, iar apoi le-a ridicat pentru a le examina 
mai atent. 

— Pe articulațiile degetelor stângi se văd umflături și cruste, a 
spus el, iar detectivul inspector-șef s-a apropiat pentru a vedea 
mai bine. Cred că se văd și niște vânătăi. 

— Semn că s-a luptat cu atacatorul? a întrebat Sheens. 

Shaw a făcut o pauză, apoi a spus încet: 

— Posibil, dar având în vedere că tăieturile sunt atât de 
curate, e puţin probabil. Și se vede cum zgârieturile deja s-au 
uscat. Aș zice că mai probabil au fost făcute mai devreme în 
acea zi. 

Hanson l-a privit pe detectivul inspector-șef în ochi. 

— S-a luptat cu cineva mai devreme? a întrebat ea. 

— Sau a căzut, a spus Shaw, și a amortizat căderea cu 
pumnul strâns. 

A confirmat cu capul. 

— Dar iau câteva mostre oricum. Dacă s-a luptat cu cineva, 
există șansa să găsim sub unghii și pe articulaţii urme ale ADN- 
ului atacatorului. 

— Să sperăm, a spus Sheens. 


VP - 77 


Hanson tremura când Shaw l-a chemat pe unul dintre 
asistenții de la morgă pentru a închide pieptul lui Zoe, dar a 
rezistat vitejește. Nu i s-a făcut rău când au deschis-o și au 
văzut că stomacul lui Zoe era gol, și nu îi venise să leșine sau să 
plângă. 

Shaw a terminat cu observațiile dându-le și momentul 
decesului, dar cu o marjă de eroare destul de mare. Acest lucru 
era cauzat de imersiunea corpului în apă și lipsa mâncării din 
stomac pentru a aproxima cât de avansată era digestia. Zoe a 
murit undeva între seara târziu și dimineaţa devreme. Un 
interval orar care cuprindea oricum și ora la care Aidan Poole a 
pretins că a fost martorul atacului, dar și spusele lui Felix, și 
anume că a venit acasă la 08:30. 

Era blocată pe imaginea vânătăilor de pe mâna lui Zoe și pe 
goliciunea stomacului. A murit seara târziu și nu a mâncat cel 
mai probabil nimic toată ziua. Hanson a privit din nou chipul 
ascuţit al lui Zoe, brațele subţiri și corpul zvelt, cu cât de puţină 
compasiune a reușit în acel moment. Apoi, când a ieșit din 
cameră dându-și jos mănușile, și-a scos telefonul să caute 
pagina web pe care o găsise împreună cu detectivul inspector- 
șef mai devreme. 

Zoe cea din imagini avea fața rotundă. Cu forme. Avea 
gropiţe în obraji când zâmbea, iar Hanson s-a întrebat cum de a 
murit cu stomacul gol și la această greutate, aproape jumătate 
din ce fusese odinioară. 

e 

Siku și Martin nu asimilau ce se întâmpla, sau cel puţin asta 
credea Hanson. Pauline, asistenta de la morgă, le-a explicat 
procesul, iar detectivul inspector-șef i-a asigurat din nou că pot 
ieși din cameră oricând. Ochii lor erau fixaţi pe ușa către 
cealaltă cameră, iar expresiile lor erau un amalgam atât de 
puternic de ură, dor, voinţă și tristeţe, încât era greu să-i 
privești. 

Pauline i-a condus, iar Hanson era bucuroasă că nu intra 
alături de ei. Ea și Sheens s-au așezat pe scaunele moi de la 
recepţie. Hanson a ascultat convorbirea telefonică a detectivului 
inspector-șef cu Aidan Poole, pe care l-a rugat cu o voce neutră 
să mai vină încă o dată la secție, iar apoi a stat acolo curățându- 
și pantalonii de scame în liniște. 

— Te-ai descurcat înăuntru, a spus Sheens deodată. Trebuia 
să-ţi spun. A trebuit să ies să vărs la prima mea autopsie, iar 
apoi am încercat să o evit pe următoarea, până m-a târât 
medicul legist înăuntru. 

— Sper că e în regulă dacă nu am vomitat, a spus Hanson 
zâmbind ușor. 

— Ei bine, înseamnă fie că reușești să faci fată cu brio 
circumstanțelor dure, fie că ești psihopată, dar sunt sigur că 
oricum ai fi, ai locul tău în echipă. 

Hanson a râs zgomotos o clipă, apoi s-a oprit. Nu era cazul 
când părinţii lui Zoe văd cadavrul fiicei lor. A încercat să stea 
liniștită acolo și să fie sobră, chiar dacă adrenalina care încă îi 
curgea prin vene voia să o ridice să facă ceva. 

Siku a ieșit prima și, cu toate că avea lacrimi în ochi, i se citea 
și furia pe faţă. 

— Ce se face pentru a-l găsi pe cel care a făcut asta? a 
întrebat Siku. 

Sheens s-a ridicat, iar Hanson s-a ridicat cu el. 

— Tot ce este necesar, a spus el. Căutăm potenţialii martori, 
camere de supraveghere, interogăm cunoscuţii și căutăm orice 
motiv pentru care ar fi rănit-o cineva. Voi organiza o conferință 
de presă mâine și voi ruga pe oricine crede că ar ști ceva să 
vină să ne spună. 

Hanson a simţit, și nu pentru prima oară, că era o ușurare să-l 
aibă pe detectiv alături. Nu știa cum ar fi răspuns acestei 
întrebări. Într-un mod defensiv, probabil. 

Siku și-a înclinat capul încet, apoi și-a prins soțul de braţ. 
Dacă ea era ca un foc aprins, tatăl lui Zoe era pur și simplu 
distrus. Soţia sa a fost cea care l-a tras de acolo, departe de 
cadavrul singurei lor fiice, în seara aceea de noiembrie. 

10. 


Aprilie - cu nouăsprezece luni înainte 


Zoe mergea de o oră, fără scop sau direcție. În minte i se 
repetau iar și iar conversații dureroase. In fiecare își imagina 
cum ţipă la Aidan, întrebându-l cum a putut să-i facă așa ceva. 
În versiunile mai bune ale poveștilor ei închipuite, el recunoștea 
că era un nenorocit și că ea avea dreptate să-l lase. In cele mai 
rele și fără caracter, el îi spunea că deja și-a părăsit soţia și că a 
făcut-o pentru ea. Că ea era tot ce își dorise vreodată. 

După acea oră tumultuoasă, a ajuns pe peronul gării. Știa că 
trebuia să facă ceva cu toate aceste sentimente. Trebuia să le 
transforme în ceva. Așa că s-a urcat în trenul spre Winchester, 
ștergându-și picioarele pe covorașul mic de lângă ușă până când 
l-a dat peste cap. S-a dat jos din tren când a ajuns la Școala de 
Arte, fără să conștientizeze altceva în afară de furia interioară. 
Dumnezeu știe cum reușise să traverseze toate străzile în 
siguranţă. 

În studio era liniște. Era începutul semestrului de vară, iar 
majoritatea studenţilor încă frecau menta. Beau. Se relaxau. 
Leneveau. 

Zoe și-a lăsat geanta în partea ei a studioului, unde erau deja 
mai multe lucrări. Umpluse multele ore de așteptare dintre 
mesaje cu picturi și încerca să nu se gândească ce mult voia să-i 
arate cel mai recent tablou lui Aidan. Nu avea nevoie de 
aprobarea lui. 

Era atât de mulțumită de această pictură. Era ceva la ea mult 
peste orice alta din trecut. S-a gândit că poate graţie modului în 
care o rugase pe Angeline să pozeze, cu spatele arcuit, o mână 
peste cap și gura întredeschisă. Arăta ca o persoană prinsă în 
mrejele pasiunii, dar și ca un om torturat de durere. 

Alesese acea ipostază după o întâlnire fabuloasă cu Aidan. 
Dintre sutele de fotografii, era singura care îi vorbea, iar tabloul 
fusese gata atât de repede, încât nu mai avea nimic de adăugat. 
A mai pus câțiva nori învolburaţi pe cer și valuri sparte de mai în 
partea de jos. 

Privindu-l acum, își dădea seama că nu era nici pe departe 
terminat. Lipseau elemente extraordinar de importante. Ei bine, 
putea repara asta. Îl putea transforma în tabloul care ar putea fi, 
ceva real, nu o fantezie. Chiar dacă formele Angelinei au făcut-o 
din nou să se simtă vinovată că nu i-a răspuns apelului, a 
început să-și despacheteze tablourile. 

A stors pe paletă cafeniu, maro, negru și roșu aprins, apoi, cu 
un sentiment ciudat de abandon, a început să picteze două 
figuri complet noi pe pânză. Prima, compusă din umbre, se 
încolăcea în jurul corpului lui Angeline. Forma umbre în locurile 
în care se prindea de ea, dar nu o ștergea pe Angeline. Nu avea 
formă. Nu era real. Dar degetele creaturii se vedeau printre cele 
ale lui Angeline, acolo unde braţul îi era întins peste cap. Era 
cauza posturii lui Angeline; cealaltă jumătate a actului grotesc 
de a face dragoste. 

Îi era greu să adauge acest nou personaj, dar era atât de 
rănită, încât nu îi era teamă că va greși. Era ca și cum nimic nu 
mai conta și trebuia măcar o dată să-și asculte vocea interioară. 
După ce a terminat creatura din umbră, a început imediat să 
picteze un al treilea personaj, atât de aproape de cei doi amanți 
încât i-ar fi putut atinge. O altă femeie, la fel de goală ca 
Angeline, la fel de ascuţită, dar care stătea dreaptă, mânară. 
Zâmbind. Nu părea să observe că cele două mâini întinse îi 
făcuseră o rană în stomac. 

Zoe picta în acest mod sângeros și oripilant cu un sentiment 
ciudat de satisfacţie. Picta într-un strat de grăsime carnea ruptă, 
lăsând la vedere puţin din imaginea intestinelor încurcate. După 
aceia a folosit carmin și roșu sângeriu pentru a trasa o dâră de 
sânge care se scurgea pe pământ, sub picioarele femeii. 

Ajunsese acolo de ore bune când s-a uitat înapoi la el, cu 
respiraţia sacadată și inima să-i iasă din piept. Ceva din ea se 
simţea mult mai bine acum că terminase imaginea, deși pictase 
doar imaginea propriei vinovăţii. O imagine cu ea și Aidan și tot 
răul pe care îl făcuseră soției lui. 

Și-a lăsat privirea să alunece peste imagine, vrând să simtă 
ce făcuse. Era bucuroasă că mai erau acum și alţi studenți cu ea 
în sală și că văd și ceilalți ce vede ea. Simţea o satisfacţie 
ciudată ascunsă în sentimentul de vină pentru ce a făcut fără să 
știe, dar încet-încet, îndoiala cea meschină a început să o 
înghită. Încă nu era cum trebuie. 

Și-a înclinat capul ca să o privească pe cea de-a doua femeie. 
Forma imaginarei doamne Poole. Apoi s-a aplecat ștergându-i 
ochii pe jumătate uscați. l-a făcut apoi ochii de un albastru 
pătrunzător, dar și-a dat seama că nici asta nu e bine. Nu ar 
trebui să aibă deloc ochi. 

Îndată ce a terminat, nu se înţelegea nimic în afară de o tușă 
de culoarea pielii acolo unde ar fi fost ochii, ca și cum fusese 
orbită în mod deliberat. 

o... 

Zoe și-a strâns picturile la mult timp după ce se aprinseseră 
luminile de pe faţada clădirii. Era o oră șapte crepusculară într-o 
seară frumoasă de aprilie, iar peisajul de afară se vedea de la 
fereastră ca fiind de un albastru profund, ciudat, seducător. II 
privea și se întreba de ce nu simţea nimic. Intotdeauna 
observase frumosul din jur. 

S-a gândit că poate că a fost secătuită de această abilitate. 
Sau poate era pur și simplu faptul că lumea nu ajută pe nimeni 
doar fiind frumoasă. 

Și apoi a început să simtă din nou, dar în niciun caz lapte și 
miere. Era greutatea imensă a responsabilităţii pentru Angeline, 
care avea atâta nevoie de grijă. Angeline se distrugea 
dintotdeauna, era în natura ei, iar Zoe era singura care putea 
interveni. Și-a scos telefonul și a oftat îndelung. 

Se auzea muzică pe fundal când a răspuns. Apoi Angeline i-a 
rostit numele, accentuând a doua silabă, astfel încât suna a 
sărbătoare. 

— Îmi pare rău că ţi-am ratat apelul, a spus Zoe, vrând să 
explice, dar nefiind capabilă s-o facă. Ai ieșit undeva? Ai nevoie 
de ajutor? 

— De ce nu ai... venit? a întrebat Angeline. 

larăși a intervenit acea vină familiară, iar Zoe a simţit nevoia 
ciudată ca de data aceasta Angeline să aibă grijă de ea. Ca 
Angeline să o mângâie în timp ce ea - și descărca inima despre 
Aidan. 

— Vin acum, a spus, pe cât de ușor posibil. Spune-mi unde 
ești, draga mea. Pot să vin să văd dacă ești bine. 

— Nu-ţi spun unde sunt, iar Angeline a lăsat telefonul jos. 

Apoi se auzea cum plângea în timp ce îi spunea lui Zoe că era 
singură și înspăimântată. 

A durat cincisprezece minute până când i-a recunoscut lui Zoe 
că era la un bar de la docuri numit Zoo, pentru că fusese dată 
afară din locul în care luase prânzul. 

— Unde ai luat prânzul? a întrebat Zoe. 

— Trebuia să... iau masa cu un tip... dar mi-a tras clapa. 

Zoe era suspicioasă. Cu cine s-a întâlnit Angeline? Vreun tip 
de pe Tinder? Ziua în amiaza mare? Părea mai mult ca și cum s- 
a dus singură undeva, sperând să agate pe cineva care să-i 
cumpere ceva de băut. Și-a chemat un taxi. Angeline avea sigur 
probleme, iar dacă Zoe încerca să se încurce cu trenuri și cu 
bicicleta, avea toate șansele să-și găsească prietena într-o 
situaţie groaznică. Va merge mâine pe jos la staţia din 
Southampton să-și ia bicicleta. 

Şoferul de taxi nu era foarte sigur unde era barul Zoo, dar l-au 
găsit într-un final. Sau cel puţin un panou care spunea asta. 
Părea un loc accesibil doar pe jos. 

— Mă așteptați? a întrebat Zoe, întinzând o bancnotă de 10 
lire. Trebuie doar să-mi iau prietena și s-o duc acasă. 

— Nu sunt sigur că pot aștepta aici, a spus șoferul cu îndoială. 

Dar apoi a adăugat: 

— Cred că o să mă învârt dacă trebuie să mă mișc de-aici. 

— Mulţumesc, a spus Zoe cu un zâmbet cald. Mă grăbesc cât 
de tare pot. Lăsaţi aparatul de taxat să meargă. 

Barul Zoo s-a dovedit a fi o vinotecă pe marginea apei, în 
portul Ocean Village, o creaţie modernă stil bloc de 
apartamente, cu multe baruri și restaurante la parter. Toate 
aveau vedere la vasele mici acostate în port, iar acesta era 
decorat cu luminiţe și învăluit în muzică jazz. Cu siguranţă nu 
era locul în care să te faci criţă înainte de cină. 

A intrat și a văzut-o imediat pe Angeline. Stătea cocoșată 
peste bar pe un scaun de lemn și nu era singură. Destul de 
aproape de ea era un străin. 

Zoe s-a simţit instant stânjenită, un sentiment suficient de 
puternic încât să taie prin muntele de durere pe care îl resimțea. 
Nu era doar faptul că nu-l știa pe tipul ăsta. Pur și simplu felul în 
care stătea cu brațul întins în jurul lui Angeline, cu degetele 
mângâindu-i partea de sus a coapsei. Probabil era cu câţiva ani 
mai mare decât Zoe, dar era greu de apreciat după faţa 
bărboasă. Era un tip masiv, iar asta o făcea pe Angeline să pară 
mai mică și mai fragilă. 


VP - 83 


A ridicat un pahar plin de cocktail și a șoptit ceva în urechea 
lui Angeline. Ea a surâs și s-a îndreptat pentru o clipă, cât să 
dea lichidul roz aprins pe gât. 

— Angeline, a spus Zoe cu voce tare. 

Prietena ei s-a clătinat și a vărsat băutură pe ea. A încercat să 
se șteargă la gură, iar pe chip i se citea expresia vinovată, sau 
cel puţin așa credea Zoe. 

— Zoe, ce... faci aici? 

Tot corpul i se clătina spunând asta, iar ochii nu reușeau să 
fixeze cum trebuie fata lui Zoe. 

— Tu mi-ai spus să vin, a spus ea cu un zâmbet prefăcut. 

A avansat spre ea, ignorându-l pe tipul care era încolăcit 
peste Angeline. 

— E vremea să mergi acasă, îți amintești? 

— De ce? a întrebat Angeline încruntată. 

— Pentru că avem câteva lucruri de făcut, a spus Zoe. 

— Hei, nu cred că vrea să plece, a zis tipul, aruncându-i un 
zâmbet plin de sine. Are treburile ei. 

— Serios? a întrebat Zoe, ridicându-și sprâncenele. Și crezi că 
e suficient de trează cât să hotărască pentru ea? Pentru că eu 
sunt al naibii de sigură că nu poate. 

S-a uitat la barman, care golea o tavă puţin mai încolo. Se 
întreba dacă se putea baza pe el în caz că lucrurile ar lua o 
turnură violentă. 

— Da, ce interesant e că deodată te macină grijile, a spus el, 
luându-și puţin braţul de pe Angeline. Erai la fel de îngrijorată 
acum câteva ore când a încercat să dea de tine? 

Zoe simțea cum i se urcă sângele la cap. Angeline îi spusese 
așadar despre ea. Angeline a lăsat capul în jos, punându-și 
mâna pe paharul gol. 

— Mi-am cerut deja scuze pentru asta, a spus Zoe încet. Sunt 
aici acum pentru ea. Așa cum sunt de obicei. 

— Dar nu când a fost dată afară dintr-un pub, a spus tipul 
încet. 

A ridicat un pahar pe jumătate plin cu vin roșu, privind-o în 
ochi preț de o clipă înainte să-l bea. Voia să-i transmită o 
amenințare subtilă, dar Zoe chiar nu avea chef de ameninţări. 

— Ooo, și bănuiesc că tu știi totul despre asta, a spus Zoe 
tare. Abia ce-ai cunoscut-o. De fapt, cum te cheamă? Pentru că 
nu cred că te cunoaștem. 

— Sunt Richie, a zis el. Și Angeline mă știe prea bine. 

A zâmbit subtil, iar spre repulsia lui Zoe, Angeline s-a aplecat 
către el punându-și capul pe umărul lui. 

Zoe a luat-o pe Angeline de mână. 

— Hai să mergem acasă. Îţi fac un ceai și ne putem cuibări pe 
canapea. 

Lui Richie sigur nu i se părea o idee bună, dar Angeline, căreia 
îi plăcea atenţia celorlalţi mai mult decât orice altceva, i-a 
zâmbit ușor. 

— Sună bine, a zis ea. 

Și-a îndreptat spatele și s-a dat jos de pe scaun, încă ţinând-o 
de mână pe Zoe. 

— Nu-ţi termini băutura? a întrebat-o Richie, clar nemulţumit. 

— Cred c-a băut suficient, a spus Zoe, cu un zâmbet de 
gheaţă. 

— Bine, a spus Richie ridicând din umeri. Ne vedem curând, 
Angeline. 

— Haide, a spus Zoe, luând-o de braţ pe Angeline. 

Bine că era așa subțirică. 

— Pa, Richie, a strigat Angeline. 

— O să trec să te văd, a strigat și el, iar Zoe se simțea 
îngheţată pe dinăuntru privindu-l înapoi. Chiar spera că Angeline 
nu fusese așa prostuță încât să-i dea adresa de acasă. 

11. 


Sfârșitul tuturor lucrurilor a început aici. 

Aidan stătea lângă trenul în care voia să urce, pregătindu-se 
să-i spună Gretei că va întârzia azi. A repetat mintal o mulţime 
de povești inventate, dar la final și-a dat seama că nu putea 
minţi așa. Că trebuia să-i spună o versiune a adevărului. 

Când a sunat, și-a imaginat-o pe Greta stând la masa din 
bucătărie, răspunzând brusc, ascultându-l într-o liniște rece cât 
el explica totul, iar apoi ea avea să-i vorbească limpede și cald 
în ureche. 

— Heei, a spus ea, prelungind cuvântul, chicotind cumva. 
Care-i treaba? 

A simţit cum se năruie toate discursurile repetate. Se 
așteptase la indiferenţă și suspiciune imediată. Acel surâs ușor l- 
a luat pe nepregătite. Se simțea, așa cum o mai făcuse și 
înainte, că își înțelesese cumva prost soția. Că de fiecare dată 
când nu era în prezenţa ei și-o amintea altfel decât era ea de 
fapt. 

Când a venit momentul, nu s-a îndurat să-i distrugă starea de 
bine. Îi făcuse suficient rău Gretei în ultimele optsprezece luni. 

— Nu prea bine, a spus el cât de încet a putut, după o pauză 
probabil mult prea lungă. O să întârzii. Din nefericire, trebuie să 
merg pe la secţia de poliţie. Am văzut un atac ieri când eram în 
oraș, iar poliţia vrea să mă întorc să dau declaraţii. Te doare 
capul. 

o... 

Jonah a sunat-o pe McCullough prin bluetooth-ul din Mondeo 
în drumul către secție, sperând că au primit deja câteva dintre 
rezultatele analizei amprentelor, dar McCullough a pufăit a 
negare în timp ce dădea la minimum volumul melodiei 
zgomotoase de Rachmaninov care se auzea pe fundal. 

— Analiza amprentelor vineri seara? Doar să fii prea norocos, 
a zis ea. Au tăiat-o toţi la pub pe la patru. Le-au identificat doar 
pe cele ale lui Zoe înainte de a pleca, dar celelalte vor fi gata 
luni. Dacă vrei, îţi pot spune ce cred eu despre amprentele 
găsite. 

Jonah a oftat. 

— Cu siguranță mai bine așa decât nimic. 

A auzit zgomotul unor hârtii, apoi a vorbit din nou. 

— Avem patru seturi de amprente diferite, probabil de 
bărbaţi, prin toată casa. Nu zic că în mod cert sunt toate de 
bărbaţi. Sunt și femei ale căror degete se potrivesc cu 
dimensiunile a doua dintre ele. Pot fi excepţii, dar sunt acolo. 

— În regulă. Unde sunt? 

— Bărbatul unu, cele mai distincte, pe ușa de la intrare, 
interior și exterior, pe unul dintre paharele pe care le-am găsit și 
pe întrerupător. Nimic pe ușa de la baie. 

A făcut o pauză, după care a continuat: 

— Bărbatul doi e mai vag, cu multe amprente peste tot prin 
casă, inclusiv în baie și alte locuri. Suprapuse în unele locuri. 
Așadar, un vizitator frecvent, dar e puţin probabil să fi fost acolo 
în noaptea crimei. 

— Mersi, a spus Jonah. Celelalte două? 

— Bărbatul trei e interesant, a zis McCullough. E doar pe 
încuietoarea de la ușa din baie. Nu l-am mai găsit nicăieri. 
Amprentele sunt bine definite și nu par suprapuse. 

— Foarte interesant, a zis Jonah. Dacă ușa aceea a fost 
încuiată de ucigaș, apoi descuiată, așa s-ar vedea urmele, nu? 

— Da, deși aș adăuga că dacă în casă era tendinţa de a nu 
încuia ușa de la baie, amprentele pot fi mai vechi decât par, a 
adăugat McCullough. De exemplu, pe încuietoare nu sunt multe 
amprente de-ale lui Zoe. 

— Bine punctat, a spus Jonah. Și bărbatul patru? 

— În mare, doar pe ușa de la intrare și un bec, a confirmat 
McCullough. Poate că a fost un muncitor. 

— Bine. Amprente feminine? 

— Avem trei, a spus McCullough. 

El putea auzi cum ea dădea pagina. 

— Una e Zoe. Celelalte două sunt împrăștiate mai peste tot, în 
special în bucătărie. 

Jonah s-a gândit preț de o clipă. 

— Nu există alte amprente în dormitor? 

— Nu avem amprente complete, a spus McCullough. Doar 
parțiale și suprapuse, dar cred că ele aparţin cel mai probabil 
fostului chiriaș. 

— Minunat, mulțumesc, a zis el. 

— M-am uitat puţin la mostra luată din jurul gurii, a continuat 
McCullough, cu părere de rău. 

Jonah a zâmbit. Ştia că ea avea să rezolve asta azi. 

— Și? 

— Desfluran. Shaw a fost precis. 

Jonah a aprobat ca pentru sine. Era satisfăcător să audă asta, 
parte pentru că mirosul observat de Shaw a persistat foarte 
puţin. Dacă Jonah nu ar fi dat curs denunțului și nu ar fi căutat-o 
pe Zoe, ar fi trecut ceva zile până să fie găsită. Nu s-ar mai fi 
simţit miros de chimicale. Și pe lângă asta, dacă nimeni nu ar fi 
făcut legătura între raportarea rătăcită a crimei cu descoperirea 
cadavrului, atunci toată situaţia ar fi fost privită ca un suicid. 

— Ce informaţii bune, i-a spus cald lui McCullough. Așadar, nu 
se mai pune problema sinuciderii. 

— Așa s-ar părea. 

— Mulţumesc, Linda. Te duci acasă? 

— Să fie acesta o rugăminte subtil codată de a mai sta pe aici 
în caz că e nevoie de mine? a întrebat McCullough sec. 

Jonah a râs la auzul acestor vorbe. 

— Nu, de data asta chiar am încercat doar să fac conversaţie. 
Mai am un interogatoriu, dar nu cred că mai avem nimic pentru 
tine până ce nu sunt gata amprentele și mostrele sanguine. 

— Ei bine, ce răsturnare de situaţie, a spus McCullough. 
Atunci plec înainte de a se mai întâmpla ceva. Bucură-te de 
informații. 

Hanson s-a întors către el îndată ce au terminat de vorbit. 

— Acel al treilea bărbat este încă interesant, cred, a spus ea. 
Mi-ar plăcea să știu ale cui amprente erau. 

— Și mie, a spus Jonah, dar se pare că vom aștepta până luni 
să rezolvăm acel mic mister, presupunând că reușim să obținem 
orice informaţie până atunci. Simplul fapt că acum vorbim de 
crimă e un mare pas înainte. 

A urmat o tăcere scurtă, apoi Hanson a întrebat: 

— Ce zici de tatăl ei? Nu prea vorbește și expresia lui e 
bântuită. Mă întreb dacă n-o fi vină ce vedem. 

— Da, și eu m-am întrebat, a agreat Jonah. Nu ar fi fost tocmai 
în regulă să-l întreb de alibi astăzi, dar o voi face mâine. 

A oftat. 

— Am lucrat acum câţiva ani la un caz unde tatăl și-a ucis 
fiica într-un atac de furie. Arăta... distrus. 

— Oamenii sunt atât de ciudaţi, a spus Hanson. Înseamnă că 
eu am avut noroc cu un tată de rahat care a înșelat-o mereu pe 
mama. 

Jonah s-a gândit la propriul lui tată abuziv și a zâmbit ușor. 

— Cred că da. 

e 

— Așadar, a spus Sheens, primindu-l pe Aidan Poole cu 
formalităţi excesive și deliberate. La ultima întâlnire ai uitat să 
ne menționezi că relaţia cu Zoe Swardadine nu a fost doar una 
iubit-iubită. 

— Da, a spus Aidan pe un ton jos. 

Părea acum puţin mai adunat decât mai devreme, când a 
plecat de la secţie. Mai prezent, se gândea Hanson. In ciuda 
situaţiei și mai proaste în care se afla acum. 

— De ce mai exact ai simţit nevoia să ascunzi faptul că ai o 
soţie care locuiește cu tine în Alton? 

— Îmi pare rău, a spus el. 

L-a privit pe detectivul inspector-șef cu ochi care aproape 
implorau. i 

— Ştiu că trebuia să spun asta. Imi era doar aşa de frică să nu 
ajungă informațiile acestea la Greta. Nici măcar nu... uite, dacă 
aș fi gândit mai rațional, aș fi realizat că nu conta, dar cred că 
mi-am imaginat că ați vrea să vorbiți cu ea și totul va ieși la 
iveală. Și... acum că Zoe nu mai e, ideea de a o pierde și pe ea 
este... 

— Dacă ți-ar păsa cu adevărat de Zoe, atunci cu siguranță ai 
vrea să aflăm cine a făcut asta, a răspuns Jonah. 

— Da, a zis Aidan îndreptându-și puţin spatele. Da, bineînţeles 
că-mi pasă. Doar că m-am gândit... să zicem că m-am gândit, 
presupuneam că nu avea nicio legătură căsnicia mea cu asta. 

— Nu crezi că este relevant? a întrebat Sheens. 

S-a uitat din nou la notițele scrise de mână de data trecută, 
care încă nu fuseseră introduse în sistem. 

— Când l-ai menţionat pe prietenul ei Victor, care era furios, 
nu crezi că faptul că tu erai căsătorit ar fi potentat sentimentele 
sale de ură? 

Aidan părea inconfortabil. 

— Nu m-am gândit așa la asta, nu. 

— Ce-a făcut soţia ta noaptea trecută? 

Aidan a fost clar prins cu garda jos de schimbarea subiectului. 

— Ce? Greta? 

— Tu să-mi spui dacă așa o cheamă, a spus detectivul 
inspector-șef. Nu am auzit foarte multe despre ea înainte, așa 
că nu o știu pe numele mic. 

Comentariul mustea de sarcasm, iar lui Hanson îi părea 
oarecum rău de Aidan Poole. Părea că va avea un interogatoriu 
dificil. 

— O cheamă Greta, a spus Aidan după ce a inspirat, are 40 de 
ani. Suntem căsătoriți de optsprezece ani. 

— Și noaptea trecută? a repetat Sheens. Presupun că nu era 
în casă când tu stăteai pe furiș pe chat cu prietena ta, sau poate 
că ai așteptat până s-a culcat? 

Aidan și-a scuturat capul. Hanson vedea cum i se strânge 
maxilarul într-o încercare de autocontrol. Detectivul inspector- 
șef putea scoate de la majoritatea oamenilor ce voia să audă. 

— Era la o cină pentru decernarea unor premii, a spus în cele 
din urmă. Este scriitor științific pentru multe ziare mari. Prezenta 
un premiu. 

— Și unde s-a întâmplat asta? 

Detectivul inspector-șef își privea acum carnetțelul, unde 
începuse să-și ia notițe. Cumva reușea să facă simplul act al 
scrisului intimidant. 

— Londra. La un... hotel oarecare. 

— Dacă nu poți fi mai specific, ne-ar ajuta mai mult numele 
organizaţiei care s-a ocupat de eveniment, a spus Sheens. 

— Oh. Da... Asociaţia Presei, cred? 

— La ce oră s-a întors? 

— Pe la 01:30. 

— Și ești sigur că era acolo în timp ce Zoe era ucisă? 

— Da. La dracu’, a spus Aidan. De ce naiba ar avea Greta vreo 
legătură cu asta? Nu a auzit niciodată de Zoe. 

— Așadar nu știa de aventură? a insistat Sheens. 

— Nu, a spus Aidan. Chiar credeţi că ar mai fi vrut să fie cu 
mine dacă știa că regulam o studentă de douăzeci și șapte de 
ani? 

Vocea lui Aidan s-a oprit și a privit în altă parte subit, înghițind 
în mod repetat. 

— Așadar, ai avut grijă de asta, a intervenit Hanson, 
aplecându-se și încercând să pară persoana mai înţelegătoare 
din cameră. 


VP - 90 


— Da, azis el. 

Apoi și-a ridicat mâna ca o resemnare. Am fost pur și simplu 
un nenorocit. Mi-am setat telefonul ca să nu primesc notificări 
atunci când îmi scrie Zoe. Toate e-mailurile ei erau autofiltrate 
într-un folder de serviciu. Ștergeam tot, fără cusur. Așa e când 
ai o aventură afurisită. Înveţi să fii constant un mincinos. 

— Ce poţi spune despre timpul scurs de seara trecută până 
acum? a întrebat Hanson, gândindu-se. Ţi-ai șters istoricul 
apelurilor de pe Skype? 

Aidan a clipit privind-o. 

— Nu, nu am făcut-o. A fost pentru prima oară când nu am 
făcut-o. Aveam nevoie de el. 

— Pentru că e alibiul tău? a întrebat detectivul inspector-șef 
cu ironie. 

— Nu! a răspuns Aidan plin de frustrare. Pentru a-mi dovedi 
că... că s-a întâmplat cu adevărat. 

— Am vrea să ne arăţi conversaţia, a spus Sheens. 

— Ai aplicaţia pe telefon? a întrebat Hanson, privindu-l pe șef 
și apoi pe Aidan Poole. 

— Da. 

Aidan stătea acum puţin mai drept. 

— Da, o am. O să vă arăt aici. 

Și-a scos telefonul, a căutat o clipă, apoi a găsit o conversaţie 
cu Zoe Swardadine, a cărei fotografie era clar cea a fetei pe 
care o găsiseră în cadă și care era acum la morgă. 

Hanson l-a privit pe detectivul inspector-șef pentru 
permisiunea de a lua telefonul și a intrat pe profilul lui Zoe 
Swardadine. ID-ul de Skype al fetei era doar numele și 
prenumele lui Zoe scrise într-un cuvânt. Hanson l-a notat, iar 
Jonah descria ce se întâmplă pentru a înregistra. Apoi a verificat 
ora apelului, care începuse la zece și cincizeci și două de minute 
în seara precedentă, având o durată totală de trei ore și 
patruzeci și nouă de minute. 

— Deci ai închis la 02:41? a întrebat ea, dându-i telefonul 
înapoi. 

— Da, a spus el. Când a intrat Greta. 

— Era beată? a întrebat Hanson. 

— Foarte, ca de obicei când merge la un eveniment 
jurnalistic, a spus Aidan. Și am fost extrem de ușurat că era 

pentru că a adormit la un minut după ce s-a băgat în pat și nu a 
observat că m-am ridicat de atâtea ori. 

Și-a scuturat capul. 

— N-am putut să dorm. M-am tot gândit că nu am înţeles bine 
ce se întâmplase, dar știam. 

Detectivul șef a aprobat, apoi s-a aplecat înainte. 

— Cred că ne putem opri aici în seara asta. S-ar putea să fie 
nevoie să ne mai vedem o dată în weekendul acesta, în funcţie 
de ce mai apare. 

— În regulă, a spus Aidan, ridicându-se și punându-și telefonul 
înapoi în buzunar. Anunţaţi-mă. Vreau să ajut, chiar dacă am 
fost un idiot cu toată aventura asta. 

l-au arătat cum să iasă din Departamentul pentru Investigaţii 
Criminale, care era acum gol. O'Malley și Lightman plecaseră 
înainte ca cei doi să se întoarcă de la morgă. 

Hanson s-a întors către detectivul inspector-șef îndată ce s-a 
închis ușa după Aidan Poole. 

— O să verific dacă acela e într-adevăr contul de Skype al lui 
Zoe. 

— Sigur, a spus Sheens. Sunt destul de sigur că e cel bun. 

— Nu crezi că e vinovat? 

— Oh, cred că e vinovat de o grămadă de lucruri, a spus 
Sheen zâmbind, toate pe cale de a ieși la suprafaţă. Dar nu cred 
că e vinovat de uciderea unei tinere femei. 

— Așadar mergem pe presupunerea că a asistat cu adevărat 
la crimă, a întrebat Hanson, puţin explicit. 

Detectivul inspector-șef și-a scuturat capul, zâmbind. 

— Nu lucrăm cu nicio presupunere, așa cum bine știi. ll vom 
investiga pe cât de bine putem. Dar dacă ar fi să fac o 
previziune, aș zice că imediat ce nu se mai agită atât să se 
protejeze pe el, Aidan Poole o să ne ajute să rezolvăm cazul 
acesta. Pentru că e 99% sigur că Zoe își cunoștea ucigașul și 
pun pariu că și Aidan îl știa. 

e 

Hanson și-a închis calculatorul și s-a întins. Era opt și se 
întreba dacă să mai caute ceva de făcut sau să se ducă acasă. 
Fără o ieșire planificată la pub, avea acum seara liberă pentru a 
face altele, ce nu ţineau de serviciu. Ar fi trebuit să se simtă 
recunoscătoare, și nu oarecum pierdută. 

Ei bine, dacă avea timp liber, trebuia să facă ceva cu el. Și-a 
scos telefonul și se gândea ce prieten din cei mulţi pe care-i 
avea și pe care nu-i văzuse de mult timp să sune, când a intrat 
un mesaj de la Ben Lightman. 


Sunt liber acum. Vrei să mai ieși la pub? 


Hanson s-a simţit iritată preţ de o clipă. l-a mers prost 
întâlnirea? Erau ea și O'Malley doar soluţii de rezervă sau poate 
că se aștepta ca ea să stea și să asculte ce groaznică a fost 
întâlnirea? 

Cu toate acestea, cumva nu și-l putea imagina înecându-și 
amarul și i-a scris înapoi să-i spună că doar ea mai era la birou și 
că O'Malley plecase deja. 


Bine. Ne vedem în douăzeci de minute? 


Hanson s-a instalat la o masă de la geamul barului Marriott. 
Alesese ea localul. Lipsa lui O'Malley însemna că puteau merge 
undeva unde se serveau și vinuri, nu neapărat în ceea ce ea 
numea „un bar de babaci”. Și uneori parcă ai fi vrut un meniu de 
vinuri vineri seara. 

Încă purta hainele de la muncă, desigur. Se întreba dacă 
Lightman va veni îmbrăcat mai relaxat sau cu ceva mai potrivit 
unei ieșiri. 

Era acum cu iPad-ul în faţă, uitându-se prin transcrierile 
interviurilor din interogatoriile cu Aidan Poole, comparând cele 
două relatări cu ceea ce au spus părinţii lui Zoe. Işi lua notițe de 
mână, dar se chinuia să se concentreze cum trebuie. Nu era 
sigură cum va merge ieșirea doar cu Lightman și era agitată. Ca 
rezultat, se tot uita spre ușă. 

A apărut la un moment dat și, spre ușurarea ei, încă purta 
costumul de mai devreme. Ea a ridicat mâna. El a venit 
zâmbind. 

— Sigur nu ai muncit destul pentru o zi de vineri? 

l-a zâmbit crispată. 

— Așa te momesc, nu? Te fac să te simţi ca și cum ai avea 
timp liber, dar ești atât de curios încât nu te poţi abţine să nu 
lucrezi mai departe. 

— Nu ţi-aș putea stârni curiozitatea mai degrabă cu ceva de 
băut? a spus el privind spre bar. 

— Ba cred că da, a spus Hanson. Vreau gin. 

— Cu ceva în el...? 

— Poftim, tonic, dacă trebuie să mai adaug ceva. 

Barmanul s-a mișcat încet, așa că Hanson a terminat de citit 
interviul lui O'Malley cu Victor și Maeve cât Ben se mocăia pe 
acolo, iar apoi și-a închis iPad-ul și l-a băgat în geantă cu 
carnețel cu tot. 

— Poftim, a spus Lightman în cele din urmă, în timp ce punea 
două pahare înalte pe masă. 

— Mersi. 

A luat două înghiţituri zdravene de gin, iar apoi a spus lejer. 

— Mă mir c-ai reușit să vii. Păreai... ocupat. 

— Da, a zis Lightman, cu o expresie brusc inconfortabilă. Am 
multe pe cap, dar... 

Hanson se simțea deodată ca și cum ar fi interogat un suspect 
care nu cooperează și a privit în altă parte. 

— Scuze. Nu vreau să-mi bag nasul unde nu-mi fierbe oala. 

— Nu ai făcut-o, a spus Lightman, iar apoi a continuat: Am 
mers să-l văd pe tata. Nu se simte bine. 

Hanson nu era pregătită pentru asemenea vești. A fost 
smulsă din realitatea unei întâlniri eșuate, încât simțea că va 
urma o pauză stânjenitoare. 

— Îmi pare rău, a spus ea într-un final, întinzând rapid o mână 
pe brațul lui, pe care a retras-o apoi în partea ei de masă. S-a 
întâmplat pe neașteptate? 

Lightman și-a scuturat capul. 

— Nu, nu chiar. Credeam cu toţii că e mai bine, dar uite că a 
recidivat. 

— Da. E... ca naiba, a zis ea încet. Bietul tău tată. 

— Da, a zis el. Ce crezi despre ucigașul lui Zoe Swardadine? 
Avem vreo pistă? 

Se simţea dezamăgită și nu putea să alunge acest sentiment. 
Credea că în sfârșit el se va deschide în faţa ei, dar se gândea și 
ea că nu așa lucrează Ben Lightman. 

A început să-i vorbească despre caz, cu voce joasă, astfel 
încât nimeni dintre cei de la bar să nu-l audă. Intr-un minut deja 
era în mijlocul poveștii. l-a spus despre aventura lui Aidan Poole 
și despre cât de bine ascunsese că era căsătorit la primul 

interogatoriu, în ciuda faptului că în mod evident informaţia 
avea să iasă la iveală. 

— Și asta mă face să mă gândesc că e un obicei mai vechi, a 
spus ea. Din experienţă, știu că acești oameni sunt destul de 
obișnuiți să trăiască în minciună. Ascund din instinct totul. 

El a privit-o cu un zâmbet subtil pe faţă. 

— Așa a fost și fostul tău cel groaznic? Ascundea tot? 

Hanson a aprobat crispată. Niciodată nu-i spusese întreaga 
poveste despre Damian, dar a povestit despre hărţuiri, iar 
Lightman era suficient de inteligent să știe că ceea ce descria 
ea era o relaţie abuzivă. 

— Bineînţeles că așa a fost. Ascundea mesajele de la femei, 
încercări de a relua vechi relaţii, întâlniri... bonuri de la 
cumpărături extrem de scumpe. 

A râs preţ de o clipă. 

— Îi plăcea să pretindă că avea acele lucruri pe care le tot 
cumpăra de ani de zile, sau că i le dăduse maică-sa cadou de 
ziua lui, când era dator la mine cu miile și ar fi trebuit să-mi dea 
banii înapoi. 

A scuturat din cap. 

— Oricum, Aidan Poole ar putea fi sau nu un mare narcisist, 
dar pot vedea unele potenţiale paralele. 

— De acord, a răspuns Lightman. Ai citit rezumatul lui 
O'Malley după discuţiile cu Victor Varos? M-a făcut să mă 
gândesc la romanul acela de Brontë, Villette. Cel în care ea e în 
mod clar îndrăgostită de tânărul arătos, iar el habar nu are și o 
rănește când se îndrăgostește de altcineva. 

— Stai puţin. Tu ai citit o carte? a întrebat Hanson. 

— Hai, lasă-mă, a spus Lightman prietenește. 

— Eu nu am citit-o, a recunoscut Hanson zâmbind. Așadar, ea 
îl omoară? În carte? 

Lightman a râs în timp ce a luat paharul de gin în mână. 

— Nu, dar se îndrăgostește de altcineva. 

— Relevanţa e discutabilă atunci, a răspuns Hanson. 

— Hei, a zis Lightman. Aceștia sunt primii pași ai unui nou 
caz. Așa cum zice șefu'... 

— Nu dispreţui niciodată valoarea gândirii laterale, a spus 
Hanson, apoi a scuturat din cap. Nu sunt sigură că asta a vrut să 
zică, Ben. 

Lightman a zâmbit și a dat pe gât restul paharului. 

— Mai vreau unul. Sau vreo trei-patru. 

— Și eu, a răspuns Hanson zâmbind, dar pe următoarele le 
plătesc eu, iar după asta o să am nevoie de o pizza bună. Doar 
ca să știi. 

— Sunt destul de sigur că putem să programăm și asta 
printre. 

Din acest punct, s-au îmbătat destul de repede. Lightman 
beat era destul de prostuț. Comentariul lui Hanson că ar avea o 
tulburare obsesiv-compulsivă a scos din el un puternic: 

— Așa e! 

Apoi a făcut vraiște pe toată masa, iar Hanson a început să 
râdă de el. 

— Ce? 

— Nu e chiar mizerie, nu-i așa? Două pahare pe marginea 
mesei și meniul lângă. 

— Vrei să vezi mizerie? a întrebat el. 

S-a ridicat și s-a dus la o masă de șase persoane care tocmai 
se golise. Incă erau mai mult de zece pahare pe masă, iarela 
început să le pună unele peste altele. Ceilalţi oameni care încă 
beau în alte colțuri ale barului se uitau și ei la ce se întâmpla. 

— Ce faci? 

Râsul lui Hanson era acum atât de puternic încât nu mai 
reușea să se oprească. 

— Fac mizerie, a spus Lightman, cărând două dintre coloanele 
de pahare asortate înapoi la masa lor. 

— Uite, a spus el începând să așeze paharele. Mizerie. Vezi? 
Am mai adus pahare. Nu mă deranjează câtuși de puţin. 

Cum a reușit să-și stăpânească râsul, Hanson i-a zis: 

— Bine, bine. Nu ai tulburare obsesiv-compulsivă. Ești doar... 
un idiot. Bine? 

Lightman i-a zâmbit triumfător și s-a așezat în faţa grămezii 
de pahare murdare. 

— Mult mai bine. 

Hanson a scuturat din cap, iar el a privit-o cu o expresie 
stranie. Apoi a oftat. 

— Probabil trebuie să mergem la muncă mâine, a zis el. 

Hanson încerca să zâmbească. 

— Da, dar trebuie să ne treacă beţia. 

El a privit în jos la pahare, iar apoi a zis: 

— Nu ar fi trebuit să te fac să stai cu mine la băut, dar 
mulțumesc pentru sesiunea de înveselite. 

— Mereu la dispoziţie, a spus ea ridicându-se. Simţea că totul 
se rezuma la ea deodată. Îl privea confuză și se întreba de ce. 

12. 


Aprilie - cu nouăsprezece luni în urmă 


Zoe o dusese pe Angeline acasă, departe de Richie și de 
planurile lui cu Angeline la bar. l-a dat ceai și a mângâiat-o pe 
păr până ce a adormit în faţa unui episod din Evadatul. Zoe nu 
menţionase nimic despre Aidan. Și-a spus că nu ar fi corect din 
moment ce Angeline trecea prin momente grele, dar adevărul 
era că ideea în sine o durea prea mult. Dacă îi spunea lui 
Angeline că el o minţise, însemna că lucrurile se terminaseră cu 
adevărat și o durea să gândească asta. 

În următoarele ore a încercat să-și dea seama dacă Aidan 
spunea adevărul. S-a uitat la pagina lui de Facebook și pe ceaa 
universităţii pentru a găsi vreo menţiune că încă era cu soţia lui, 
dar nu a găsit nimic. Nu avea fotografii recente, doar unele de 
acum câţiva ani. Lipsa de urme i-a dat puţină speranţă, până 
când s-a gândit că poate el este un adulter în serie, că se 
pricepe prea bine să-și ascundă urmele. 

Câteva din cuvintele lui au ajuns în sfârșit înapoi la ea pe 
întuneric, după apus. Și-a amintit cum și-a apărat soţia, despre 
care spunea că nu merită să i se ia banii. Nu dădea vina pe ea. 
Nu făcuse ce-a făcut Isaac cu Maeve, să-și facă soţia să pară o 
nenorocită oribilă. 

Amintindu-și încă o dată, i-a picat fisa. Și-a dat seama că 
scuza era una reală. Că părea adevărată, iar expresia din ochii 
lui fusese una sinceră. 

Când a dispărut furia, își dorea pur și simplu să audă că totul 
era bine, că nu trebuia să renunţe la el. Și-a tras un pulover și s- 
a dus jos. La ușă, a auzit-o pe Maeve cum se mișcă prin 
bucătărie și, într-un imbold subit că va fi descoperită și că va 
trebui să vorbească, și-a luat haina și a ieșit din casă. 

Chiar și atunci, nu era complet sigură. Se îndrepta pe jos spre 
hotelul lui, atât de încet încât i-a luat patruzeci de minute. Când 
a ajuns, mâinile îi erau îngheţate de frig. A intrat și stătea acum 
în holul de un roșu închis cu crem, după care și-a scos telefonul. 

Avusese atâtea lucruri să-i spună, dar mintea i se golise acum 
acum. 

El a răspuns după o clipă și a simţit teamă în vocea lui când i- 
a rostit numele în telefon. 

— Sunt în hol, a zis ea, apoi s-a trântit ca un bolovan pe unul 
dintre scaune. 

Într-un minut, a ieșit și el din lift, îndreptându-se spre ea. Ea 
s-a ridicat, iar el și-a pus mâna pe faţa ei, mângâindu-i obrazul. 
Era un sentiment profund liniștitor. Nu doar atingerea în sine, ci 
faptul că el era fericit să fie văzut cu ea. Nu încerca să se 
ascundă. Era ca și cum totul era legitim. Corect. Moral. 

— Îmi pare rău, a spus el cu vocea tremurată. Îmi pare atât de 
rău. 

— E OK, a spus ea, după care l-a urmat la lift cu mâna în 
mâna lui. 

e 

— Economie? a întrebat Maeve, cu un ton ușor dezaprobator. 
Pe bune? Dacă vrei să ieși cu un profesor, macar alege-ţi unul 
care-ţi pune note. 

— Da, știu. Cam trist, a spus Zoe râzând scurt. 

— Poate că și-ar putea schimba domeniul, a spus Maeve. 

Stătea cu picioarele încrucișate pe canapeaua roșie, roasă și 
ponosită pe care o împărțeau cu ceilalți din casă. 

Zoe era în bucătăria mică, scoțând cumpărăturile din sacoșele 
de la Tesco și punându-le în frigider și pe cele două rafturi ale ei. 
Nu făcea o treabă prea bună. Se concentra prea mult pe 
conversaţie. Voia să vorbească despre Aidan, dar în același timp 
nu voia să răspundă niciunui fel de întrebări. g 

În realitate, se temea de dezaprobarea lui Maeve. Îi era teamă 
că Maeve Îi va spune ei toate lucrurile pe care Zoe i le spusese 
despre Isaac și ar face-o să creadă că tot ce se întâmplă e 
greşit. Ar fi fost în regulă dacă o parte din Zoe nu ar fi crezut fix 
acelaşi lucru. 

Vorbise despre asta pe larg cu Aidan în seara precedentă. Tot 
ce i-a spus el era rezonabil. Persuasiv. Liniștitor. l-a vorbit 
despre răceala dintre el și soția lui, dar a continuat în același 
timp să o apere. A spus că pur și simplu era o situaţie tristă și că 
nu era vina ei, dar în acest răstimp o privea cu ochii limpezi, 
mari și sinceri. Simţea de parcă l-ar fi privit direct în suflet. 

Poate dacă el ar fi prezentat-o pe Greta ca pe o persoană 
groaznică, Zoe s-ar fi despărţit de el. Nu era atât de tânără și 
naivă încât să creadă asta și nu avea să-și permită să devină 
una din acele femei care mereu dau vina pe rivale. Nu când 
rivala ei avea toate drepturile. Indiferent dacă relaţia lor era pe 
butuci, îi greșeau Gretei cu fiecare atingere sau sărut dintre ei. 
Avea dreptul să știe. 

Cu toate acestea, Aidan i-a spus că era sigur că Greta l-a 
înșelat în trecut, iar asta a făcut-o să se simtă mai bine. 

— Au fost șapte luni când parcă de-abia mă observa, a spus 
el, cu un zâmbet ușor amar. Avea energie doar când ieșea la 
întâlniri și... depunea atât de mult efort să arate bine. Lucru 
care nu se întâmpla și acasă. 

— Ai confruntat-o cu privire la asta? l-a întrebat Zoe. 

— M-am simţit... confuz, a răspuns el gânditor. M-a făcut să 
mă simt deplorabil, dar aproape că voiam să continue așa și să 
facă ceva ca să terminăm cu relaţia aia, știind că nu a fost vina 
mea. 

Era greu să nu-l compătimești. Nu-și putea imagina cum e să 
nu mai iubeşti persoana cu care te-ai căsătorit, dar nici să nu te 
lase inima să o părăsești. 

— Așadar, dacă are patruzeci de ani, a spus Maeve, a mai fost 
căsătorit înainte? Are copii? 

— Are treizeci și nouă, a spus Zoe, simțind un nod oribil în 
stomac. Nu are copii. 

A ridicat o conservă și s-a dus spre debara înainte de a spune: 

— Dar are o aproape fostă-soţie. 

— Aproape fostă? tonul lui Maeve era ascuţit ca un briceag. 
Ce înseamnă asta? 

— Că nu a reușit încă să divorţeze, i-a răspuns Zoe, rezistând 
în faţa lui Maeve. 

Brusc, parcă i-ar fi venit cheful să aranjeze printre rafturi. 
Trebuia să-și ţină mâinile ocupate. 

— E pe cale să o facă? 

Zoe a început să scoată conserve pe care le așeza unele 
peste altele pe blat. 

— Va fi, a spus ea. În două luni, imediat ce le intră în conturi 
moștenirea de la mama lui. Nu vrea să o excludă din asta prin 
divort acum. 

A urmat o pauză, punctată de sunetul puternic al conservelor 
puse una câte una pe blat. 

— Și crezi că e adevărat? a întrebat Maeve la final. 

Zoe a expirat ușor, întorcându-și fața către prietena ei. Nu-i 
plăcea expresia din ochii albaștri ai lui Maeve. Grija și ușoara 
satisfacţie pe care credea că o vede. Putea citi destul de bine 
expresia lui Maeve. Apoi s-a simţit cumva triumfătoare că s-a 
întors roata și că i-a spus lui Isaac că nu o să se mai vadă 
niciodată cu el. Lucru extrem de nedrept, a gândit Zoe. Isaac, 
spre deosebire de Aidan, avuse o căsnicie fericită înainte de 
apariţia lui Maeve în peisaj. 

— Așa cred, da, a spus ea într-un final. Cred că e un bărbat 
bun. Nu-mi spune cât de îngrozitoare e ea. Crede că mult din 
nefericirea lor i se datorează și lui, și e extrem de trist că nu se 
mai iubesc. Zice că amândoi sunt conștienți de asta. 

— Deci el a vorbit cu ea despre asta? 

A urmat o altă pauză pentru că Zoe se gândea probabil 
pentru a cincizecea oară la ce a spus Aidan. Cu siguranţă avea 
impresia că cei doi au vorbit la un moment dat că nu mai merg 
lucrurile, dar când a încercat să-și amintească dacă el chiar a 
scos pe gură cuvintele astea, nu-și mai amintea nimic. 

— Nu sunt sigură cât de deschiși sunt, a spus ea într-un final. 
Din câte îmi dau seama, e clar pentru toată lumea că lucrurile s- 
au terminat, dar... pot să înțeleg cum e să ajungi într-un punct 
în care nimeni nu îndrăznește să vorbească despre despărțire. 

Maeve a privit-o încă puţin, apoi a oftat și a privit în altă 
parte. 

— Înţeleg asta, dar... mai înţeleg și situaţia în care el a decis 
că s-a terminat, iar ea încă se gândește că totul e bine. 

— Sunt sigură că nu-i chiar așa, a spus Zoe cu fermitate. Și ea 
l-a înșelat acum ceva timp, iar el nu a confruntat-o niciodată. 

— Bine, a spus Maeve, ridicând ceașca de ceai. 

Încă privea undeva departe, îngândurată. 

— Așadar... ea nu știe despre tine, nu? 

Zoe a simţit iarăși un gol în stomac. Pe de o parte pentru că 
trebuia să recunoască adevărul, pe de alta pentru că-și dădea 
seama că Maeve o să-i ţină morală. Maeve, care mereu cerea 
sfaturi și niciodată nu le accepta, care se întorcea întrebând 
aceleași lucruri și data viitoare, blocată în același cerc vicios, 

perpetuu. Maeve, care mereu lua decizia greșită. Maeve, care 
fusese cu un bărbat căsătorit ani de zile. 

— Nu, a recunoscut Zoe. Nu, nu știe. Dar va ști. 

Maeve a aplecat capul foarte încet, apoi și-a fixat privirea pe 
ea. Nu era judecată în ochii ei de data asta, ci simpatie. 

— Ai grijă, Zo, a spus ea. Doar ai grijă. 

13. 


Hanson făcea porridge privind pe geam la lumea de afară. Era 
gri și monoton, dar momentan uscat. S-a gândit ce poate să 
facă și s-a hotărât să meargă la alergat. Investise într-un rucsac 
ușor de alergare cu câteva luni în urmă, și asta însemna 
libertatea de a alerga până la serviciu câteva dimineţi pe 
săptămână. Avea un prosop și lucruri de spălat la muncă, așa că 
putea să-și îndese costumul și cămașa în ghiozdan și să se 
schimbe la birou. 

Se chinuia sincer să nu se mai gândească la noaptea trecută 
și la ieșirea cu Ben Lightman care se terminase atât de abrupt. 
Și-a spus de câteva ori cât de fericită era că nu fusese 
mahmură, iar apoi s-a concentrat pe ziua ce urma. 

S-a dus să-și scoată echipamentul de alergare și a început să 
se îmbrace în timp ce mai amesteca din când în când în 
porridge. Mereu i-a plăcut să alerge. Deși nu a fost niciodată 
extrem de rapidă, sentimentul de a fugi de tot și toate o 
încântase mereu. Îi plăcea și modul în care îi fugea mintea, 
luând adesea decizii și găsind soluţii în timp ce alerga. De fapt, 
singura dată când i s-a părut dificil să alerge a fost când ieșea 
cu Damian. Pe atunci era groaznic să-și dea frâu liber 
gândurilor. Îi lăsa timp să renunţe la toată negativitatea și se 
trezea că se oprea înainte ca măcar să-și da seama, căci 
picioarele i se îngreunau prea tare ca să mai continue și creierul 
nu mai coopera. 

Sentimentul a urmărit-o chiar și după ce s-a despărţit de el. 
Fostul s-a asigurat că încă o să se gândească la el, hărţuind-o 
prin mesaje. Totul era parte a narcisismului care-l făcea să fie 
un hărţuitor hidos. Dar de patru luni, de când blocase toate 
formele de comunicare cu el, s-a întors la alergat și a început 
să-i placă din nou. Îi plăcea chiar să-și plănuiască alergarea, 
asigurându-se că are o rută prestabilită de o lungime potrivită, 
că mănâncă și bea ce trebuie înainte și după alergat. 

În dimineaţa aceasta, și-a pus la pachet mare parte din 
porridge într-o caserolă așezată la fundul rucsacului. A mâncat 
ce mai rămăsese, tot ce putea oricum să mănânce înainte de 

alergat, stând în picioare lângă aragaz înainte de a pune oala în 
chiuvetă la înmuiat. Era gata și își pună rucsacul în spate când i- 
a vibrat telefonul. A bombănit puţin și l-a scos din buzunărașul 
exterior al rucsacului, încercând să nu încurce cablul căștilor în 
același timp. Era Angeline, spunându-i că a greșit și rugând-o să 
o sune. Hanson și-a scos căștile oftând ușor și a apăsat butonul 
de apelare. 
e 

Conferinţa de presă presupunea mult mai multe întrebări 
decât i-ar fi plăcut lui Jonah. Tot ce trebuia să facă, din 
perspectiva lui, era să solicite informaţii. Își făcuse treaba 
corect, rugând pe toată lumea care a văzut-o pe Zoe joi sau mai 
devreme în săptămâna aceea să-i contacteze. 

Problema era că deja circulau multe povești în media, iar 
Jonah trebuia să se descurce acum și cu chestiuni precum o 
crimă din motive rasiste, când a fost fata descoperită, dacă 
cineva era deja arestat. 

Mereu fusese dificil să răspunzi deschis întrebărilor atunci 
când existau informaţii pe care voiau să le ţină secrete. Ora 
descoperirii cadavrului, de exemplu, și cum au fost anunțați. 
Așadar, le-a transmis că un prieten era îngrijorat pentru că nu 
mai dădea de ea și că nu era nimeni în custodia poliției. Cât 
despre problema rasială, singurul lucru pe care l-a putut spune 
era că nu existau indicii referitoare la asta în prezent, dar că vor 
ancheta în continuare dacă s-ar pune problema de așa ceva. La 
final se simţea deja puţin hărțuit, dar măcar mersese bine. 

Hanson era deja pe poziţii și îl aștepta la Departamentul 
pentru Investigaţii Criminale, alimentând fără să vrea senzaţia 
de presiune. Ea s-a ridicat când a intrat el, cu părul ud și obrajii 
rumeni, probabil de la ceva sport făcut înainte, lucru care îl 
făcea pe Jonah să se simtă prost. El de-abia se dăduse jos din 
pat ca să ajungă la conferinţa de presă. 

— Neaţa, șefu', a zis ea, venind să meargă alături de el. 

— Care-i treaba? a întrebat el. 

— A sunat Angeline, a răspuns Hanson. Se tot învinovățește 
pentru că săptămâna trecută și-a pierdut cheile, inclusiv cheia 
de la apartamentul lui Zoe. Spune că nu voia să recunoască la 
început, dar știe că trebuia să aflăm și asta. 

— Cum le-a pierdut? a întrebat Jonah, deschizând ușa pentru 
amândoi spre biroul lui. 

— Crede că le-a lăsat la pub și nu și-a dat seama pentru că a 
dormit în noaptea aceea pe canapeaua lui Maeve. După trei zile 
au fost predate la poliţie, iar proprietarii apartamentului ei i le- 
au înapoiat după aceea. Cheile de la camera ei au o etichetă pe 
ele. 

Jonah și-a scos o patiserie și a început s-o mănânce, vorbind 
printre înghiţituri, într-o manieră care știa și el că nu era tocmai 
elegantă. 

— Știm cu cine a fost la pub? 

— Câţiva colegi de la curs, se pare, dar le-a dat mesaje lui 
Maeve Silver și lui Zoe să le spună că era beată și panicată. 

— lar apoi Maeve i-a zis să vină la ele? 

La aprobarea din cap a lui Hanson, ela continuat îngândurat: 

— Și nu știm sigur dacă le-a lăsat la pub? 

— Nu, a răspuns Hanson. E posibil, de exemplu, să le fi luat cu 
ea la Maeve, să fi adormit, iar Maeve să fi profitat de asta și să 
meargă să facă rapid o copie. 

Jonah a aprobat. 

— Sau altcineva să se fi dus și să le ia de la pub. 

— Da, a zis Hanson. 

— Poţi verifica povestea? 

— Le-am lăsat un mesaj proprietarilor, a spus ea, cu un 
zâmbet firav. Mi-am dat seama că ar putea fi baliverne. Vreau 
să zic că e o modalitate destul de simplă de a distrage atenţia 
de la ideea că Angeline este unul dintre singurii oameni care au 
o copie. 

— Și eu m-am gândit la asta, a spus Jonah luând o înghiţitură 
mare de cafea. Ai orele la care trebuie să ajungă persoanele mai 
interesante? 

— Am trimis un mail, a răspuns Hanson. Primul e proprietarul. 

— Bine. Ben a zis că ajunge în curând. S-ar putea să-l iau cu 
mine la interogatoriu, a zis el, scuzându-se. Dacă nu te superi, ai 
vrea să faci câteva postere în care cerem mai multe informații și 
să treci pe la vecinii lui Zoe? 

Hanson a oftat, gândindu-se la ploaia care începuse la finalul 
alergării sale și la mașina bine încălzită pe care ar fi putut s-o ia 
până acolo. 

— Ai niște haine rezistente la apă de împrumut? 

— Felix Solomon, a spus proprietarul îmbrăcat impecabil, în 
timp ce întindea mâna către Jonah. 

O mișcare ciudată, s-a gândit Jonah de obicei. Martorii și 
suspecții erau agitaţi. Rareori se prezentau calmi. Impresia pe 
care o dădea Felix era că ar fi fost un consultant venit să ajute 
cu ceva, nu un potenţial suspect. 

Jonah i-a strâns mâna și a primit un salut scurt și cald. 

— Detectivul inspector-șef Sheens. Mă bucur că aţi reușit să 
veniţi să discutăm puţin. 

L-a privit pe Lightman, care îl dusese pe proprietar în biroul 
său. 

— În ce cameră suntem, Ben? 

— Trei, a răspuns Lightman. Cafeaua vine imediat. 

Jonah l-a lăsat pe sergent să-l conducă și l-a privit pe Felix din 
urmă. Felul în care se mișca era atât de liniștitor. Nu era ţâfnos, 
ci pur și simplu părea că nimic din ce vede nu-l afectează. 

Era greu de interpretat. Jonah mai văzuse ucigași cu aere de 
autosuficiență, dar de obicei aceia erau și foarte îngâmfaţi. S-a 
gândit rapid la câţiva bancheri pe care îi interogase, care erau 
cei mai calmi oameni din lume, și s-a întrebat dacă munca 
domnului Solomon presupunea astfel de întâlniri sub presiune. 

Felix și-a menţinut expresia neutră și când au început să 
înregistreze, aprobând cu o mișcare a capului la întrebarea lui 
Jonah dacă el era proprietarul apartamentului în care locuise 
Zoe. 

— Da. Zoe s-a mutat acum cinci luni, în iunie. 

— Și cum a găsit acel loc? 

— Mă știa de la cafenea, a spus Felix. 

— Adică eraţi prieteni? 

— Da, aș spune că da. A dat din cap aprobator. Așa e când 
ești client constant. Gina și cu mine, proprietara adică, știți, 
suntem prieteni de câţiva ani buni. Și alţi angajaţi mai vin să 
stea de vorbă în pauză. 

— De ce mergi acolo? 

— Merg să muncesc, în general, a spus Felix. 

— Cu ce te ocupi? 

— Oh, m-am pensionat de pe piaţa adevărată a muncii, a spus 
el. Încerc să scriu niște memorii și recunosc că sună puţin 
ciudat, mai ales că nu am mai scris nimic altceva înainte. Îmi iau 

laptopul și un caiet și stau acolo câteva ore pe zi, lucrând și 
bând mai multă cafea decât e recomandat. 

— Te-ai mutat aici după ce te-ai lăsat de muncă? 

— Da, deși am venit de fapt din Brighton. A zâmbit. M-am 
mutat în Woolston, într-o casă mult prea mare pentru mine, și 
m-am mutat din nou acum aproximativ doi ani. Mi s-a părut mai 
rezonabil să mă restrâng puţin și să investesc într-un al doilea 
apartament care să genereze venituri. 

— Așadar cum a ajuns la urechile ei că închiriai un 
apartament? a întrebat Jonah. 

— Zoe căuta un loc unde să se mute, știind că aveam 
probleme cu fosta chiriașă. Și bine că a întrebat. Am avut astfel 
o motivaţie ca să o dau afară și să vină Zoe în locul ei. 

Jonah s-a încruntat puţin. 

— Ai dat chiriașa afară pentru ea? Nu e cam mult pentru o 
persoană pe care abia o cunoști? 

— Nu când chiriașa e foarte problematică și când prietena ta 
îți spune că e hărțuită de fostul iubit, a spus Felix într-un sfârșit. 

— Cunoști identitatea fostului iubit? a intervenit Lightman. 

— Aidan Poole, a spus Felix. E profesor și, din nefericire, are și 
o soție. 

— Ai aflat asta de la Zoe? a întrebat Jonah. 

— Da. Uneori îmi mai spunea despre greutăţile ei. 

Felix se uita între Jonah și Lightman. 

— Presupun că îl anchetați și pe el, așa că probabil nu mai 
trebuie să adaug multe, dar aș vrea să-l verificaţi bine. Ce mi-a 
zis ea că i-a făcut... 

— Vorbești despre comportamentul lui în general sau cel din 
timpul despărțirii? a întrebat Lightman. Jonah a apreciat mereu 
precizia sergentului, nevoia lui de claritate. 

— Ambele, sincer, dar când s-a despărțit de el, a început să o 
urmărească și a încercat să o convingă să se împace cu el, a 
spus Felix. A fost groaznic pentru ea. Zoe a fost o victimă sigură 
pentru că era bună și voia să vadă binele în toţi cei pe care îi 
cunoștea. 

— L-a denunţat vreodată? a întrebat Jonah, știind răspunsul. 

— Nu, a spus Felix și la fixat cu un zâmbet sarcastic, dar sunt 
sigur că știți asta. Eu i-am sugerat să o facă, dar ea îl 
compătimea. De aceea oamenii ca Aidan Poole primesc tot ce 
vor. 

— A întrebat deci de apartament, a continuat Jonah, și tu ai 
ajutat-o. Probabil că voia să-și ascundă noua adresă de Aidan. 

— Absolut, a spus Felix. Mi-a spus că voia să vorbească foarte 
ferm despre asta și cu prietenii ei. Fosta colegă de apartament, 
Maeve, era puţin găgăuţă când venea vorba de Aidan. După ce 
Zoe s-a despărţit de el prima oară, Maeve l-a primit în casă, iar 
asta a însemnat că a putut să o convingă pe Zoe să se împace. 
A doua oară, i-a spus la ce oră se terminau și începeau turele lui 
Zoe, așa că a găsit-o din nou și apoi aceeași poveste. 

Jonah s-a uitat la notițe. 

— Aceasta e Maeve Silver. 

— Da, eae. 

— Ea a motivat cumva acest comportament? a întrebat Jonah. 

— A spus că voia să le meargă bine. Credea că sunt făcuți 
unul pentru altul și că era musai să găsească o cale de a face 
asta. 

Felix a oftat exasperat. 

— Romante de doi lei. Visul oricărui hărțuitor, Maeve asta. 

— Crezi că Aidan o manipula? a întrebat Jonah încet. 

— Da, într-o oarecare măsură, a spus Felix aprobator. Și cred 
că într-un fel Maeve a făcut toate astea. Îl plăcea pe el și 
dinamica lor împreună. 

Jonah l-a privit suspicios. Răspunsul și analiza prieteniei lui 
Zoe erau ambele gândite și convingătoare. 

— Dar Maeve nu avea acces la apartamentul nou? Nu avea 
cheie? 

— Nu, sunt sigur că nu avea, a spus Felix. Era unul dintre 
lucrurile pe care le voia Zoe. Așa nu mai exista riscul să intre în 
casă și să-l găsească pe Aidan în sufragerie. Nu sunt sigur dacă 
Maeve știe unde este apartamentul. 

Jonah și-a notat și acest lucru în carnet, apoi a schimbat în 
mod voit tonul, privind din nou în sus. 

— Dar tu ai avut cheie. 

— Da, a recunoscut Felix. Am chei ca orice proprietar. 

— Și obișnuiai să le foloseşti? 

— Doar când a venit instalatorul sau când Zoe s-a încuiat pe 
dinafară, a spus Felix, cu o dorinţă dezamăgitoare de a nu 
răspunde nepotrivit întrebărilor lui Jonah. 

— Ne poţi descrie ce ai făcut joi seară? a întrebat Jonah, 
sperând că schimbarea tacticii l-ar putea neliniști pe Felix 
Solomon. 

Felix a dat din cap aprobator, cu un zâmbet subtil pe chip. 

— Da, fără nicio problemă, deși nu e așa simplu să susțin 
asta. Am fost în apartament, făcând curățenie și vizionând 
documentare. 

— Ce fel de documentare? a întrebat Lightman. 

— O, acum mă uit la Africa, a spus Felix. Și încă unul despre 
gemenii Kray. După aceea, am... a râs. M-am uitat la un reality 
show cu polițiști din trafic - Adevărata Poliție a Străzilor - sau 
ceva de genul. Știu că sunt niște programe jalnice, dar dau 
dependenţă. 

— Și ai stat până târziu? a continuat sergentul. 

Jonah calcula mental toate informaţiile, întrebându-se dacă 
toate programele astea ar fi putut să dureze până la 
unsprezece, când Aidan a văzut că intră cineva în apartamentul 
lui Zoe și o atacă. Chiar dacă ar fi durat, nu erau un alibi real, iar 
Felix avea de urcat doar un etaj pentru a ajunge la apartamentul 
lui Zoe. 

— Da, m-am uitat până... probabil după miezul nopţii. 

— De la ce oră? a întrebat Lightman cu tonul său neutru 
obișnuit. 

— AŞ zice că am făcut curăţenie de pe la șapte. Televizorul 
era deja pornit pe la nouă. 

— Ai făcut curat ca lumea atunci, a comentat Jonah. 

Felix a zâmbit ușor. 

— Știu. Sunt puţin obsedat de curăţenie. Am spălat niște 
haine, am dat cu mopul și am aspirat. 

Jonah nu era sigur, dar s-a gândit că începe să simtă o nuanţă 
de prefăcătorie. Era greu să-și dea seama cu un tip așa de sigur 
pe el ca domnul Solomon. Nu avea să insiste foarte mult acum. 
Mai bine, s-a gândit el, ca să-l prindă mai târziu când avea să 
reia discuţia din punctul acesta. 

— Dar înainte de șapte? a întrebat, conștient că dacă ar fi 
scos din ecuație denunţul lui Aidan Poole, puteau plasa moartea 
lui Zoe doar undeva începând cu după-amiaza târziu. 

— Ah, acum pot dovedi, a zis Felix, a venit prietena mea 
Esther la un ceai pe la patru. A plecat în jur de cinci. Am 
numărul ei salvat în telefon dacă aveţi nevoie de el. 

Lightman a aprobat și a notat numărul pe care i l-a citit Felix. 
jonah a privit preț de o clipă, gândindu-se la apartamentul 
pustiu în care trăia Felix și implicaţiile singurătăţii, după care a 
întrebat: 

— E o prietenă veche? O altă prietenă de la cafenea? 

— Are și ea un apartament în bloc, pe care îl închiriază prin 
Airbnb, a spus Felix. O tot vedeam de câteva luni. Este o 
persoană foarte bună și cred că a înţeles faptul că uneori mă 
simt singur. 

— Nu ai familie? a întrebat Jonah. 

— Din nefericire, nu. 

A spus-o suficient de cordial, dar Jonah simţea că Felix 
închidea cumva întrebarea. A hotărât că îi va respecta limitele 
deocamdată. 

— l-ai menţionat sergentului meu că ai văzut-o pe Zoe venind 
acasă. Putem să lămurim la ce oră se întâmpla asta? 

— Am văzut-o în timp ce făceam curățenie, a spus Felix. Mi-aș 
dori să vă pot da o oră mai exactă, dar cred că era opt, opt și 
jumătate, cam așa. Cu siguranţă înainte de a începe să mă uit la 
televizor la nouă. 

A ridicat puţin din umeri și i s-a schimbat și tonul. 

— AŞ vrea să vă spun despre ceva care ar putea fi sau nu 
relevant, dar dacă aș fi în locul dumneavoastră, aș vrea să știu 
asta. 

— Bineînţeles, a spus Jonah. 

— Vecinul de lângă Zoe, a spus Felix, fixându-l pe Jonah cu o 
privire pătrunzătoare, este un pedofil condamnat. 

A urmat un moment de tăcere, apoi Jonah a întrebat: 

— AȘ putea să cer mai multe detalii? 

— Piers Lough, la numărul cincisprezece, a spus Felix. S-a 
mutat acolo acum un an și pare să lucreze mult de acasă. 

— Cum ai făcut rost de această informaţie? a întrebat Jonah. 
Din câte știu, cererile pentru a avea acces la registrul pedofililor 
sunt limitate doar pentru părinţii copiilor mici. 

— Sunt alţi vecini cu copii în bloc, a spus Felix în șoaptă. Și 
vorbele circulă. Nu spun că pedofilia este dovada dorinţei de a 
ucide o tânără femeie, dar e sigur un semn că are probleme. Și 
cineva care o aude pe Zoe când vine și pleacă și e ușă în ușă cu 
ea ar putea să-i ia cheile la un moment dat. 

— Da, cu siguranţă vom afla mai multe, a spus Jonah. Până 
acum am acoperit tot ce voiam, cu excepţia cheii de la 
apartamentul lui Zoe. Poţi să mi-o dai? 

— O, a spus Felix, în timp ce mâna i s-a dus spre buzunarul 
pantalonilor și s-a oprit. N-am adus-o. Îmi pare foarte rău; nu m- 
am gândit... să mă duc să o aduc? 

— Ne-ar fi de mare ajutor, a spus Jonah. Avem nevoie să 
asigurăm ermetizarea locului crimei. 

— Bineînţeles, a spus Felix, ridicându-se și aprobând cu un 
gest al capului. 

e 

Hanson a efectuat patru apeluri până la prânz, fără să 
găsească absolut nimic interesant. Profitase de o mică pauză în 
care nu a plouat, trecând pe la șapte case din preajma blocului. 
La trei dintre ele nu i-a răspuns nimeni. A lăsat câte un flyer în 
cutia poștală a fiecărei case și a trecut mai departe. Ceilalţi 
patru vecini au spus că au fost plecaţi joi, ori au fost acasă cu 
draperiile trase. Nimeni nu a văzut nimic. E și asta o problemă 
atunci când investighezi o crimă la final de noiembrie. Nu mai 
stă nimeni în balcon sau în grădină la băut, fumat sau povestit. 

Când a început să plouă din nou, s-a îndreptat către ușa de la 
intrare a blocului lui Zoe și a deschis-o folosind cheia confiscată 
de la Angeline. S-a dus la etajul al doilea și a bătut la numărul 
șaptesprezece, ușa din partea stângă de lângă apartamentul 
fetei ucise. Era bucuroasă să audă pașii unei persoane care se 
apropie și i-a zâmbit femeii dinăuntru când i-a deschis ușa, dar, 
spre dezamăgirea lui Hanson, se părea că locatara fusese 
plecată toată săptămâna și se întorsese doar vineri seara târziu. 

Oftând, Hanson s-a dus la apartamentul cincisprezece, care 
era amplasat diametral opus faţă de al lui Zoe. A privit la 
numărul strălucitor de pe ușa lui Zoe în treacăt, gândindu-se 
pentru o clipă la scena din baie. In apartamentul cincisprezece 
locuia un bărbat tânăr cu o expresie puţin hărțuită. A oftat când 
i-a cerut ajutorul, dar a primit-o în sufragerie - o copie la indigo 
a apartamentului lui Zoe - și chiar s-a oferit să-i facă lui Hanson 
o ceașcă de ceai. 

— Nu, mulțumesc, i-a spus ea cu un zâmbet în timp ce el s-a 
îndreptat spre bucătărie. 

Era mai bine să nu accepte atâta ospitalitate. Ar fi fost mai 
greu să plece în grabă. 

— Am venit doar să întreb dacă ai auzit sau ai văzut ceva 
ciudat în noaptea de joi. 

— Joi? a întrebat privind în jur cu o expresie distrasă, ca și 
cum nu mai știa de ce s-a dus în bucătărie. Ummm... ce fel de 
lucruri? A avut loc un jaf? 

Hanson a fost puţin surprinsă. Majoritatea vecinilor știau deja 
despre ce se întâmplase imediat ce le spunea că e de la poliţie. 
Chiar nu avea habar că vecina lui fusese ucisă? 

— Nu, mă tem că a avut loc o crimă. 

El a încetat să mai caute în jur cu privirea, ţintuindu-și ochii 
asupra ei. 

— Poftim? 

— Tânăra care locuia în apartamentul de vis-à-vis. 

— O, Doamne, a spus și s-a sprijinit cu spatele de blat, cu 
ochii fugind de la stânga la dreapta, din nou și din nou. 

Incearcă să-și aducă aminte ceva, s-a gândit ea. 

— Zoe. Artista. 

— Da, îmi pare rău. 

Hanson și-a luat privirea de la el, uitându-se prin apartament. 
Lângă fereastră era un birou, cu un laptop deschis și o pereche 
uriașă de căști. Arăta ca și cum lucra de acolo. Apoi i-a vibrat ei 
telefonul, l-a scos și a văzut un mesaj de la detectivul inspector- 
șef. 


Pont de lo Felix Solomon despre bărbatul din apartamentul 
15. Piers Lough. Se pare că e infractor sexual. Investigăm 
asta, dar cred că ar fi bine să mai aștepți până-l interogăm. 


— Ce s-a întâmplat? a întrebat tânărul, iar Hanson și-a dat 
toată silinţa să-i zâmbească, de parcă nu i se dublase pulsul. 

— Scuze. Da. Investigăm, a spus ea, conștientă că vocea îi era 
tensionată. Dar crima este clasificată ca una suspectă, așadar 
vrem să știm dacă ai auzit sau ai văzut ceva. 

Se întreba dacă să-i scrie înapoi detectivului sau să inventeze 
că trebuie să plece. Părea oricum ridicol. Poate că era un 
infractor sexual, dar asta nu însemna că trebuia să-i fie teamă 
să fie în aceeași cameră cu el. 

— In regulă, a spus el. Dumnezeule, e oribil. Am fost... am fost 
aici. Joi seara. 

Hanson i-a oferit o încercare de zâmbet și a scos carnețelul. 

— Ne ajută să știm asta, a spus ea, gândindu-se că va lua 
acest interviu așa cum trebuie și că nu va fi patetică. Aș putea 
să te întreb dacă ai văzut-o sau auzit-o pe Zoe venind sau 
plecând din apartament în acea seară? 

— Nu, nu am... am lucrat mult. Trebuia să transcriu o serie de 
fișiere audio care au ajuns destul de târziu, nu am mai ieșit din 
casă de miercuri. Îmi pare rău. A arătat cu mâna spre laptop. 

— Nicio problemă, a început ea să spună cu un zâmbet pe 
chip. 

— O, așteaptă. 

Ochii i s-au mișcat iarăși stânga-dreapta, iar apoi a spus: 

— Ştii ceva, cred că am auzit-o. Trebuie să fi fost joi. Încercam 
să lucrez și cineva vorbea foarte tare, tot mă opream din 
transcris până când a trebuit chiar să mă opresc și să derulez 
înapoi. M-a scos din sărite, mă gândeam să mă duc să văd cine 
făcea atâta gălăgie și să-i zic vreo două, dar apoi s-a făcut 
liniște. 

— Foarte folositoare această informaţie, a spus Hanson 
notându-și în carneţel, dar întrebându-se dacă nu ar fi cumva 
aceasta o modalitate din partea lui de a distrage atenţia de la 
istoricul său penal. Ştii pe la ce oră se întâmpla asta? 

— Ahh... s-a gândit din nou, apoi a spus: cred că pe la nouă. 
Poate puţin mai târziu. Nu foarte târziu pentru că îmi aduc 
aminte că nu era încă ora la care puteai suna să faci o plângere 
la poliţie. 

A râs deodată scurt. 

— Știu că sună exagerat, dar atât de stresat eram cu toată 
munca asta. 

Hanson i-a zâmbit într-un mod care spera ea că ar fi plin de 
empatie, privindu-l în același timp atent. Se gândea la urmele 
de sudoare de pe fruntea lui. La ticul nervos pe care-l avea 
jucându-se cu părul. 

— Îmi poţi da mai multe detalii? Ai auzit o ceartă? 

— Da, așa cred, a spus el. Deși am auzit în mare parte doar o 
voce. Nu am auzit cuvinte, nu am înţeles, a adăugat el. Se 
auzea doar acest zgomot peste vocile de pe casetele mele. 

— Vocea unui bărbat? a întrebat ea. 

— Da, sigur. 

— Și spui că s-a oprit deodată? Cam pe la ce oră? 

— Păi, nu foarte târziu. 

S-a oprit și apoi a spus cu un zâmbet triumfător: 

— Nouă douăzeci și șapte. La ora nouă douăzeci și șapte. Mi- 
am spus că dacă nu tace până la nouă jumătate, mă duc să bat 
la ușă. 

— Și crezi că se auzea din apartamentul de lângă? a întrebat 
ea. 

— Ei bine, nu sunt sigur, a răspuns el privind-o îngrijorat. 
Scuze, nu vreau să pretind că știu - s-ar fi putut auzi de sus sau 
jos, ca să fiu sincer. Auzeam peste căști. Sigur s-a auzit de la 
unul din cele trei apartamente, nu se aud zgomotele de la 
celelalte până aici. Oricum, e ciudat să auzi zgomote aici. Sunt 
izolate destul de bine apartamentele. 

Hanson a dat din cap aprobator, puţin mai convinsă de 
nesiguranța lui decât de siguranţa de mai devreme. Poate chiar 
auzise ceva, deși era posibil și să nu aibă nicio legătură cu 
moartea lui Zoe. Apoi s-a gândit că o ceartă ar putea explica 
rănile de pe mâna lui Zoe. Dacă oare cearta devenise una 
violentă iar Zoe și-a lovit atacatorul? Oare are ceva din ADN-ul 
atacatorului pe pumni? 

S-a hotărât că ar putea să verifice relatările și să-și dea 
seama de unde se auzise zgomotul. Trebuia doar să verifice 
apartamentele de deasupra și cele de jos. 

— Ne ajută foarte mult tot ce ne spuneţi, domnule... și s-a 
oprit, dându-și seama că nici nu întrebase cum îl cheamă și că 
avea această informaţie doar din mesajul de la detectivul 
inspector-șef, apoi i-a zâmbit politicos. Aș putea să știu cum te 
cheamă? 

— O, scuze, a spus el. Piers. Piers Lough. 

Și-a notat numele, deși îl știa deja, i-a luat numărul de telefon 
și adresa de e-mail. Apoi i-a mulțumit și a ieșit, profund ușurată 
când a ajuns pe hol și a închis ușa în urma ei. 

e 

Lightman s-a așezat la biroul lui, liniștit imediat de faptul că 
avea o listă de lucruri de făcut pe care le știa cel mai bine. 
Lucrurile erau stagnate de ieri și, cu toate că nu era tocmai 
normal să lucreze sâmbăta, munca îi conferea un simţ al 
normalităţii. S-a hotărât să se ocupe de alibiuri înainte de 
infractorul sexual. Mereu prefera să lucreze în ordine alfabetică 
atunci când nu avea o ordine clară a priorităţilor. 

Nu era tocmai simplu să-i sune pe soţii Swardadine și să-i 
întrebe dacă pot confirma unde erau în noaptea în care a murit 
fiica lor, dar cel puţin Siku părea să aprecieze rigurozitatea lui. 

— Câtă vreme sunteți la fel de riguros în tot ceea ce faceţi e 
bine, a spus ea. Apoi, după o pauză: nu aţi mai aflat ce făcea 
Aidan? 

— Îi verificăm povestea folosind un program de urmărire 
digitală, a spus Lightman imediat, bucuros că a citit notițele 
detectivului inspector-șef de după interviul din seara trecută. 

Nu a mai spus că programul de urmărire părea să confirme 
nevinovăția lui Aidan. După părerea lui Lightman, asta era 
treaba șefului dacă să le spună sau nu. 

— Abordăm lucrurile cu mare seriozitate având în vedere 
relaţia lui cu Zoe. 

— Bun, a spus Siku. 

lar apoi a continuat să explice că a lucrat în locul cuiva la 
Clinica Highfield din West Hampstead, una dintre cele câteva 
clinici de urgenţă la care lucra seara și în weekend. 

— Mulţumesc. Și soţul dumneavoastră? 

— Martin era la o cină de afaceri, cred. 

S-au auzit niște mișcări pe fundal, apoi Siku și-a întrebat soţul: 

— Martin. Martin! La o cină cu un client ai fost marți? 

— Fuller și Michael, s-a auzit răspunsul destul de tare. 

— Am notat, mulțumesc, a spus Lightman. 

Ar trebui să fie destul de ușor de verificat informaţia la firma 
lui Martin, deși se îndoia că va primi un răspuns sâmbătă. A 
încheiat apelul multumind din nou, după care a găsit un număr 
de la administraţia Clinicii Highfield. Spre deosebire de 
majoritatea clinicilor, a fost un lucru bun că a sunat sâmbătă. 
Serviciul în afara orelor de lucru încă mergea și așa a reușit să 
dea de managerul clinicii, care a confirmat că Siku Swardadine a 
fost acolo de la șase seara până la trei dimineaţa. 

Așadar, mama este exclusă, s-a gândit Lightman, punând jos 
telefonul. În mod previzibil nu a răspuns nimeni în biroul lui 
Martin Swardadine, dar și-a notat undeva să sune din nou mai 
târziu și apoi luni dacă nu reușea azi. 

Cina de presă a Gretei Poole a apărut rapid la o căutare pe 
Google, iar numărul de mobil al organizatorului evenimentului 
era listat pe pagina web cu numele de Penny Dawson. Penny a 
răspuns după câteva momente. 

— Sunt detectivul sergent Ben Lightman de la Poliţia 
Hampshire, a zis el. Am de efectuat câteva verificări de rutină. 
Vreau doar să-mi confirmaţi că Greta Poole a prezentat un 
premiu la gala de joi seara. 

— In regulă, a spus Penny, clar surprinsă. Eu... cum aţi spus 
că vă numiți? 

— Detectivul sergent Lightman, a repetat el, de la Poliţia din 
Hampshire. Dacă doriţi să verificaţi pe internet și să mă sunaţi 
înapoi, e în regulă și așa. Sunt trecut pe site-ul poliţiei. 

— E în ordine, a spus Penny. Doar că nu mă așteptam să fiu 
sunată. Da, Greta a prezentat premiul pentru articole științifice 
pe care la câștigat chiar ea anul trecut. 

— Și prezentarea a fost după cină? 

— Da. Oaspeţii s-au așezat la mese la șapte patruzeci și cinci, 
iar pe la ora nouă am decernat premiile. Greta a intrat... a 
cincea, cred? Scuze... tonul ei s-a schimbat subit: de ce vă 
interesează mai exact acest lucru? 

— Pur și simplu, verificăm orele exacte dinaintea unei 
altercaţii care a avut loc puţin mai târziu în acea seară, a spus 
Lightman. Cel mai probabil doamna Poole nu a fost implicată, 
dar trebuie să verificăm. 

— Oh, bine, a spus Penny. Ei bine, nu cred că ar fi putut lua 
parte la vreo altercaţie mai târziu. A fost cu noi la cină până 
târziu. Ne-a ajutat să-l conducem pe unul dintre ceilalţi delegați 
în camera sa. 

— Mi-aţi de mare folos, a spus Lightman cu o voce caldă. 
Mulţumesc. Știţi la ce oră? 

— Cred că s-a întâmplat... cu puţin timp înainte de ora unu, a 
răspuns Penny. Apropo, dacă vă ajută, să știți că nu am băut. 

— Super, mulțumesc, a spus Lightman. 

Așadar, Greta Poole era într-un mod deloc surprinzător și ea la 
Londra în acea noapte. Al treilea alibi de pe listă era cel al lui 
Felix Solomon, deși era pentru un moment anterior celui în care 
Zoe a fost cel mai probabil ucisă. Era ca un exerciţiu de bifat 
pătrățelele goale, dar și o șansă bună de a vorbi cu un prieten 
de-al suspectului. 

A sunat-o pe prietena lui Felix, Esther, la numărul pe care i-l 
dăduse el; a răspuns agitată, dar apoi s-a calmat când a auzit că 
voia să vorbească despre Felix. 

— O, doar nu credeţi că Felix a făcut ceva? Are un suflet atât 
de bun... 

Avea o voce caldă, plină de viaţă, cu un accent care părea din 
Cehia. 

— Am băut ceaiul cu el, apoi m-am dus cu mașina acasă. Cred 
că am plecat pe la cinci, poate? a spus ea. M-am gândit c-ar fi 
mai bine să plec, ca să am timp să gătesc ceva. Acum locuiesc 
în Winchester. 

— Și cum era el? 

Esther a oftat. 

— Așa cum e el câteodată. Avea nevoie de puţină alinare. 

— Alinare? 

Lightman s-a gândit la bărbatul pe care abia îl văzuseră, care 
nu părea să aibă nevoie de niciun fel de ajutor. 

— Are SSPT!, a spus ea. Uneori, chiar nu se simte tocmai bine 
și are nevoie de companie. Mă sună adesea când trece prin 
astfel de momente, doar să audă vocea cuiva. Răspund când 
pot, dar am și eu o familie, știți? 

— Îmi pare rău să aud asta, a spus Lightman. Știţi de la ce i se 
trage? Stresul post-traumatic? 

— Nu mi-a spus niciodată și n-am vrut să insist, a spus Esther. 

— Ne ajută această informaţie. Mulţumesc. 

Lightman a încheiat apelul și a început să-și scrie notițele cu 
atenţie, gândindu-se că șeful va vrea să cunoască această faţă 
neașteptată a proprietarului apartamentului lui Zoe, deși, poate 
singurul surprins era chiar el. 

Jonah încă se gândea la tot ce i-a spus Felix Solomon la ceva 
timp după ce acesta plecase. Incă nu putea spune cu exactitate 
ce-l deranja la omul acesta. Era ceva legat de calmul său și de 
modul în care vorbea. Era ca și cum știa tot ce-l va întreba Jonah 
înainte de a o face. 

Și-a dat seama că Hanson va fi probabil încă în apropierea 
scenei crimei când Felix avea să ajungă acasă. A sunat-o pe 
mobil. 

— Cum merge treaba? 

— Bine, a spus Hanson. Dar, din nefericire, eram deja în 
apartamentul cincisprezece când am primit mesajul. 

— Ah, a spus Jonah. Scuze pentru asta. Totul în regulă? 


1 Tulburare de stres post traumatic (n. tr.). 

— Așa cred, a răspuns ea. Părea agitat, dar cred că oricine ar 
fi dacă s-ar ști cu dosar penal. A zis că a auzit un bărbat ţipând 
poate chiar din apartamentul lui Zoe, iar vecinii de la etaj au 
confirmat și ei zgomotele. Așadar, nu aberează și, cu toate că ar 
fi putut fi chiar el cel care a făcut acele zgomote, ar fi ciudat să 
atragă în felul acesta atenţia asupra sa. 

— La ce oră? a întrebat Jonah ridicându-se. 

— Pe la nouă. S-au oprit din strigat pe la nouă jumătate. 
Așadar, la ceva vreme înainte de momentul decesului, dar este 
interesant. 

— Da, cu siguranţă, a aprobat Jonah, gândindu-se la cele două 
pahare de vin care erau pe blatul din bucătăria lui Zoe. Dacă 
Zoe s-a certat cu cineva, e posibil s-o fi făcut chiar cu ucigașul. 
Și dacă a băut cu el, ADN-ul încă ar mai putea fi găsit pe paharul 
de vin. Mai ești la apartament? 

— Plec acum, a spus Hanson. 

— Ai putea să mai stai puţin? a întrebat Jonah. Până se 
întoarce Felix Solomon? Aș vrea să-l monitorizăm puţin, în 
special pentru că e singurul care mai are cheia lui Zoe. A pretins 
că nu a luat-o cu el, dar suspectez destul de serios că a minţit. 

— Sigur, a zis Hanson, iar el și-a dat seama că o spune cu un 
entuziasm fals. Cea mai spus, în afară de problemele cu 
infracțiunile sexuale? 

— Nu prea are alibi, a spus Jonah. Are și ciudat de multă 
încredere în sine, clar e un tip deștept și din cauza asta, devine 
și mai suspect. 

— Bine. Rămân aici. 

e 

Hanson a început să se plimbe în sus și în jos pe Latterworth 
Road, pe partea către ieşirea din oraş a blocului de 
apartamente, văzând încă ușa și privind către ea frecvent. 
Drumul era lat, liniștit, și trebuia să-l vadă pe Felix destul de 
ușor apropiindu-se. Ar trebui să-l urmărească înăuntru, cât de 
subtil posibil. Nu se putea ascunde nicăieri în clădire. 

Din nou a început să se gândească la Piers Lough, întrebându- 
se ce a făcut să ajungă în registrul infractorilor sexuali. Se 
întreba dacă Zoe știa despre el sau dacă avea încredere că e 
doar vecinul prietenos de alături. Gândul acesta nu-i dădea 
deloc pace. Deși Felix Solomon era cel care avea cheia 
apartamentului, s-a gândit ea, Piers Lough. 

S-a întors din nou la capătul drumului și l-a văzut pe Felix 
venind pe jos spre ușa de la intrare. Imediat și-a scos telefonul, 
prefăcându-se că vorbește cu cineva, dar Felix părea că nu a 
observat-o. A așteptat până ce acesta a intrat în clădire, apoi a 
început să meargă cât de repede a putut spre ușă. Aceasta 
aproape s-a închis când a ajuns acolo, iar ea s-a asigurat că el 
nu mai era pe hol înainte de a intra. 

S-a auzit o ușă de la scara de incendiu deschizându-se și 
închizându-se puternic undeva sus. S-a grăbit să urce pe scări, 
cât de silențios cu putinţă, urcând câte două trepte deodată și 
pășind cu atenţie. S-a uitat prin panoul de sticlă de pe ușa de 
incendiu de la primul etaj, dar nici urmă de Felix. Ușa era 
închisă. 

A ezitat, apoi s-a dus la etajul doi, având grijă să fie din nou 
foarte silenţioasă. Ușa era închisă și aici, și nu era nimeni în faţa 
numărului șaptesprezece. S-a lipit de ușă și a privit dintr-un 
anume unghi, din care putea vedea mai departe, până la ușa lui 
Zoe și dincolo de ea. lar acolo era Felix Solomon, stând blocat în 
faţa ușii, cu cheia în palmă. Hanson și-a scos telefonul, vrând să- 
| fotografieze, dar acesta s-a uitat subit în sus și a văzut-o. A 
reacţionat rapid, în ciuda bătăilor puternice ale inimii. A deschis 
ușa și a pășit pe hol zâmbind. 

— O, bună, a spus ea, în timp ce ela pus rapid și fără vreo 
reacţie pe chip cheia înapoi în buzunarul din dreapta al 
pantalonilor și s-a îndepărtat de ușă. 

— Bună dimineaţa, a spus Felix, din nou cu un zâmbet pe 
buze, simplu și încrezător. Mă căutaţi cumva pe mine? 

— Nu, nu, a spus Hanson, simțind dintr-un motiv sau altul că 
ea era cea care trebuia să dea explicaţii. Incerc doar să... 
găsesc motanul lui Zoe, a spus ea dând aprobator din cap. 

— O, a spus Felix, pe chip citindu-i-se îngrijorarea care l-a 
cuprins deodată. Nu l-ați găsit? 

— Incă nu l-am văzut, a spus Hanson, dar sper că se ascunde 
pe undeva în apartament. 

— Sper și eu, a răspuns Felix. E foarte frumos. Alb ca zăpada, 
un mare cuceritor. Probabil îi e foarte dor de ea. 

Hanson era mai aproape acum, iar pe coridor era suficientă 
lumină cât să-și dea seama că ochii lui Felix Solomon erau 
înlăcrimați. 

— Cred că și ţie îţi este dor, a zis ea încet. 

— Da, a aprobat Felix din cap. Da, îmi este. Și vreau să-l 
prindeţi pe criminalul care a făcut asta. 

— Ce făceai aici? a întrebat ea atent. 

Felix a privit spre ușa lui Zoe. 

— Incercam să-mi găsesc curajul de a privi înăuntru, și, 
înainte să spuneţi ceva, știu că este locul crimei. Nu voiam să 
ating nimic și aţi luat deja amprentele. Voiam doar să văd 
apartamentul gol și să știu o dată pentru totdeauna că... că e 
adevărat. 

Hanson l-a privit liniștită, după care a spus. 

— Mai bine iau eu cheia, dacă nu te superi? 

Felix a fixat-o cu privirea rece, în ciuda lacrimilor ce stăteau 
să curgă. 

— E... e apartamentul meu, știți... 

Hanson stătea acum cu mâna întinsă, așteptând. Felix a 
continuat să o privească preţ de câteva secunde, apoi și-a întors 
privirea. A scos un oftat plin de frustrare și a scos cheia din 
buzunar. l-a apăsat-o în palmă. 

— Să faceți o treabă bună, doamnă poliţist. Șeful 
dumneavoastră la fel. 

Când Hanson a aprobat cu un gest al capului, el a continuat: 

— Adică, să lucraţi așa cum nu aţi făcut-o niciodată. Zoe 
merită asta. 

14. 


Iunie - cu șaptesprezece luni înainte 


— Mă machiezi și pe mine la ochi? a întrebat Angeline din ușa 
dormitorului. Dacă ai timp? 

Zoe i-a zâmbit din oglindă, umezind pensula cu care își aplica 
auriu pe pleoape. 

— Sigur că am timp. În cinci minute. 

S-a aplecat să-și picteze o floare mică lângă ochiul stâng, apoi 
a luat un diamant pe care a pus lipici cu o pensulă și l-a așezat 
în mijlocul petalelor. Îi plăcea strălucirea lor. Felul în care 
distrăgeau atenţia de la orice altceva, inclusiv de la faptul că 
dinţii îi erau ușor strâmbi, faţa îi era rotundă și nasul urât, așa 
cum mereu considerase despre ea. In felul acesta, oamenii se 
uitau la ochii ei. Partea ei importantă. 

A privit-o pe Angeline: 

— Rochia ta e superbă, a spus ea. 

Angeline s-a uitat la ea și a întins catifeaua verde-pal în 
lateral. Nu avea mult material în plus, chiar și pe corpul subțire 
al lui Angeline. 

— Am luat-o de la Clothes Show anul trecut. Cincisprezece 
lire. 

— Dumnezeule, a spus Zoe, adăugând puţin bronz la baza 
pleoapei. Cum reușești asta? Mi-am petrecut acolo două zile și 
m-am întors doar cu produse de îngrijire a pielii mult prea 
scumpe, după ce m-a aburit o femeie oribil de frumoasă să le 
plătesc. 

— Hai cu mine anul acesta, dacă vrei, a spus Angeline. 

— Cu siguranţă, a răspuns Zoe, după care s-a ridicat. Bine. E 
rândul tău. 

Angeline s-a așezat pe scaunul vătuit din faţa măsutei de 
toaletă, iar Zoe a deschis unul dintre sertare. 

— Ce ti-ar plăcea? Mă gândeam la nuanţe de argintiu, să se 
potrivească cu rochia. 

Ochii ei erau pe corpul și chipul Angelinei. 

— Și puţin albastru, poate? 

— Cum crezi tu! a spus Angeline, ridicând din umeri. 

Zoe a zâmbit, bucuroasă că lucrurile păreau să fi revenit la 
normal între ele. Angeline nu a vrut s-o vadă o bună perioadă 
din luna anterioară. A fost rănită atunci când Zoe i-a ţinut 
morală despre băutură și cum se pune pur și simplu la mila 
străinilor atunci când bea. Şi-a spus că Zoe nu era maică-sa și a 
plecat de la apartamentul acesteia cu ochii în lacrimi. A simţit o 
teamă ciudată, că ea ar fi fost cea care a făcut-o pe Angeline să 
se comporte așa prostește. Și-a imaginat-o cum îl sună pe Richie 
sau pe vreun alt ciudat cu prostii în minte. A încercat să o sune, 
dar Angeline i-a respins apelurile în mod repetat și nici măcar nu 
i-a citit mesajele. 

Zoe a încercat să se bazeze pe Maeve și Victor ca să aibă grijă 
de ea, iar ultimele săptămâni trecuseră cu multă anxietate. Intr- 
un final, Angeline a capitulat și a sunat să întrebe, cu o voce 
sfârşită, dacă putea și ea să vină să-l cunoască pe Aidan. 

Zoe și-a privit din nou prietena, atentă la petele întunecate de 
sub ochi. S-a întrebat oare cât dormise în ultima lună și cât 
băuse. Ei bine, indiferent de răspuns, măcar putea să o ajute să 
mai acopere din efectele vizibile. Și-a scos paleta de culori 
metalice, toate comandate de la un magazin de specialitate 
online. În general erau făcute pentru dansatori de cabaret și 
artiști de circ. Doar privind la argintiurile strălucitoare, la 
nuanțele de auriu, de roz puternic, de albastru și verde, Zoe 
simţea nevoia să zâmbească. 

— Acestea, a spus ea scoțând un argintiu, un albastru ca de 
gheață și încă unul de culoarea amurgului. Facem mai întâi 
tușul. 

Creionul și tușul erau deja scoase. Zoe nu se machia niciodată 
fără ele. Acest tuș închis o scotea din anonimat, iar de puţinele 
dăţi când și-a întâlnit prietenii fără tuș, toţi au întrebat-o dacă 
cumva nu se simte bine. A oftat, apoi s-a dus acasă și s-a 
machiat, căci nu voia să distrugă iluzia că ochii uriași pe care-i 
complimentau toţi erau naturali. 

De cealaltă parte, Angeline avea și ea ochi uriași, pentru că 
nu mânca mai deloc. Chipul ei delicat era dominat de ochi, 
făcând-o să arate ca o păpușă de porțelan sau, așa cum i-a spus 
lui Aidan, ca Bambi, dacă era machiată. 

— Vită-te în sus la mine, a spus Zoe, aplecându-se să aplice 
tușul. 

Angeline a închis ochii și a zâmbit. 

— Ce bine e când te machiază altcineva, a spus ea. Ştii că are 
cineva grijă de tine. E ca atunci când mama obișnuia să ne 
caute păduchi în păr. 

Zoe a râs imediat. 

— Vrei să te caut de păduchi? 

— Sper că nu am nevoie, a zis Angeline. 

— Vei sta aici în seara asta? a întrebat în timp ce lucra de zor. 
Pot să dormi în pat cu mine dacă vrei. 

— Oh... nu, nu cred. 

Zoe a observat cum sprâncenele lui Angeline se încruntaseră. 

— Mă duc acasă. 

Apoi, după o pauză, a spus: 

— Mă duc să mai spăl câte ceva și apoi să... muncesc. 

— Sigur. 

Zoe nu reușea să treacă peste anxietatea pe care o simţea în 
stomac. Nu-i era greu să-și dea seama că Angeline minte și avea 
bănuiala că mai ascundea și alte lucruri care i-ar face pielea de 
găină. 

e 

Lui Zoe nu-i plăcea felul în care Maeve se uita la Aidan. Era o 
privire rece, contemplativă și analitică. Îi tot strângea mâna lui 
pe sub masă și comanda băutură după băutură. 

Nu-și dădea seama cum de Aidan nu era tulburat. Zoe se 
simțea ca și cum ar fi făcut totul greșit. Nu ar fi trebuit să le 
cheme pe ambele fete aici, căci acum trebuia să o 
complimenteze pe Angeline și să dezbată cu Maeve în același 
timp. Și nici nu trebuia să aleagă un restaurant atât de popular. 
Era plin de oameni, iar personalul parcă îi tot grăbea, ca să 
termine odată și să se care de acolo. 

Aveau nevoie de liniște. Aveau nevoie de șansa ca Maeve să 
vorbească cu Aidan și să înțeleagă cum e el de fapt, ca Angeline 
să se relaxeze și să nu mai tresară așa, din orice. Poate chiar să 
mănânce ceva. Și Zoe avea nevoie să nu mai simtă că trebuie 
să-și împartă atenţia într-o mie de direcţii, dar Aidan se 
descurca bine și nu părea să fie deranjat de ceva. A șters pur și 
simplu băutura lui Angeline când aceasta a scăpat-o pe jos și nu 
a părut prea deranjat nici când i-a curs puţin vin roșu pe cămașa 
albastră scumpă. Zâmbea în semn de apreciere atunci când 
Maeve încerca să combată aproape fiecare lucru pe care-l 

spunea el, tratând-o ca pe un oponent valoros în loc să se 
enerveze pe ea. _ 

Faţă de Zoe, se comporta minunat. Işi punea braţul pe după 
ea din când în când, o implica gentil în conversaţie destul de 
des, trecând totul și prin părerea ei, dar fără a pune presiune pe 
aceasta. Zoe se simțea centrul universului, chiar și prin 
amalgamul de griji. Era extrem de mândră de el. Mândră că era 
al ei, cumva. Peste acest gând a coborât însă o umbră de grijă, 
căci Aidan nu era chiar al ei. Nu încă. Îi aparţinea Gretei, iar ei 
doi savurau doar o iubire furată. Cât de curând urmau să apară 
hârtiile de divorț și să vândă casa. 

— Mâncarea asta e dată naibii, a spus Aidan, după ce-au 
terminat felul principal. 

Angeline, desigur, îi dăduse lui Maeve majoritatea porției ei, 
apoi și lui Aidan, dar a reușit să înghită și ea ceva. 

— Vrea cineva ceva de băut? Mă duc la bar. Zoe n-are voie. 
Dacă vine, comandă numai shoturi de Jäger. 

Zoe l-a privit recunoscătoare. Paharul ei de Rioja se golise de 
ceva timp pentru a patra oară și, cu cât aștepta mai mult să-l 
umple din nou, cu atât mai mult se agita. Nu voia să se 
gândească prea mult la dinamica aceasta complexă. Voia o 
strălucire caldă, care să-i facă pe toți să pară că sunt prieteni. 

— Incă un gin tonic, Maeve? a întrebat Aidan, ridicându-se de 
la masă. 

— Mulţumesc, a răspuns Maeve, de data asta chiar zâmbind 
puţin. Știi ce, vin să te ajut să le aduci. 

_ Aidan a fost de acord, zâmbind, iar Zoe s-a simţit cumva 
Inșelată, ca și cum Maeve i-ar fi luat locul. 

Angeline părea însă bucuroasă de plecarea lui Aidan. S-a tras 
lângă Zoe, înghesuindu-se în ea și punându-și un braţ în jurul 
taliei acesteia și capul pe umărul ei. 

— E amuzant, a spus ea încet. Imi place de el. Și ești fericită 
cu el, nu? 

Zoe a sărutat-o pe frunte, simțind o avalanșă de recunoștință 
faţă de Angeline, această păpușică mică și fragilă, ca de 
porțelan. 

— Da, sunt, a spus Zoe, și nici măcar nu mai simţea vinovăție 
gândindu-se la Greta. Sper doar că rezolvă cu divorțul cât de 
curând. 

— O va face, a răspuns Angeline încrezătoare. Ești minunată. 
O să vrea să-și petreacă tot restul vieţii cu tine. 

Zoe a râs, iar ochii i s-au dus către barul luminat. 

— Cred că ești subiectivă, draga mea, dar așa sper și eu. Șia 
strâns-o pe Angeline în brațe. Ești bine? 

A simţit cum Angeline a dat din cap că da pe umărul ei. Era și 
somnoroasă, apoi a oftat. l-a adus aminte de cățelul King 
Charles Spaniel al părinţilor săi, care tot așa se cuibărea lângă 
ea, și a zâmbit. Deja grijile se mai risipeau, deși își dorea să știe 
ce vorbește Maeve cu Aidan. li vedea buclele maro cum aproape 
îi ating lui onduleurile șatene atunci când se apleca să-i 
vorbească. Două căpițe de păr care mai-mai că s-ar contopi. 

Apoi Aidan s-a întors, căutând-o pe ea din priviri. In momentul 
în care a văzut-o, s-a luminat la fată, iar ea nu mai era așa 
îngrijorată de ce-ar putea spune Maeve. Era bine. Ei doi erau 
bine. 

e 

Nu a apucat să vorbească cu Maeve până mai târziu, când 
Aidan a ieşit să prindă un taxi, după ce insistase că e mai bine 
aşa decât să sune. 

Maeve a luat o înghițitură mare de gin, apoi s-a aplecat, 
mângâindu-i brațul lui Zoe. 

— În regulă. Nu e un nenorocit care-și înșală nevasta, a spus 
ea, iar gura i s-a curbat într-un zâmbet. E un om bun, într-o 
situaţie dificilă. Și voi doi sunteți superbi împreună. 

Zoe a simţit instantaneu nevoia de a plânge. Probabil era 
jumătate eliberată și jumătate beată, dar a simţit deodată o 
afecțiune imensă faţă de enervanta sa colegă de apartament. 
De acum avea să fie mai ușor. Maeve îl plăcea pe Aidan. Il 
accepta. Ce mai conta acum că nu o asculta pe Zoe niciodată? 

— Mă bucur mult că spui asta, a spus Zoe, strecurându-și 
degetele între cele ale lui Maeve. 

— Haide, gata, a spus Maeve, trăgându-și mâna râzând. 

Apoi s-a aplecat și a îmbrăţișat-o cum trebuie. 

— Ai putea doar să... îi spui și lui Victor? a zis ea. 

Fericirea lui Zoe s-a mai potolit, ieșind din îmbrăţișarea lui 
Maeve. 

— Da, sigur că da, a spus ea, deși ura ideea aceasta. 

— Dacă nu o faci, rămâne singurul care nu știe, nu? a 
continuat Maeve. 

— Știu. 

— Dar e bine, a mai spus Maeve, ca și cum înțelegea ce 
simțea Zoe. Aidan e un cuceritor, o să-l placă și Victor. 

Zoe a auzit că e chemată de la ușă, iar când s-a întors l-a 
văzut pe Aidan, chemând-o triumfător, după ce reușise să 
prindă un taxi ca pe vremuri. 

— Chiar dacă e puţin de modă veche, a mai spus Maeve. 

Zoe și-a luat haina și geanta, salutându-le pe fete în grabă. 

— Ne vedem mâine, i-a spus lui Angeline, care acum stătea 
cu picioarele pe scaunul ei. 

În această dispoziţie mai optimistă, i se părea ridicol să-și 
facă atâtea griji din cauza unui tâmpiţel pe care îl cunoscuse 
Angeline pe Tinder și de care probabil era plictisită deja. 

Ştia că cele două fete îi privesc când s-a dus să-l sărute lung 
pe Aidan pe buze, dar simţea că nici nu contează. El i-a zâmbit 
ștrengărește, punându-și braţele în jurul ei preţ de o clipă. 

— Hai acasă, a spus el, cu mâna coborând pe spatele ei. 

Când s-a întors și a condus-o afară, cu braţul încă în jurul ei, 
ea a simţit că de acum totul va fi bine. 

15. 


— Domnule? a spus Lightman, bătând ușor cu un pix în ușa lui 
Jonah. 

— Da! 

Jonah și-a desprins privirea din zare, salutându-l din cap pe 
Lightman. 

— Ce-ai găsit? 

— Alibiurile se potrivesc atât pentru Siku Swardadine și Greta 
Poole, cât și pentru ceaiul de după-amiază al lui Felix Solomon. 
Prietena sa Esther a spus că suferă de o formă de SSPT și mi s-a 
părut foarte interesant. Se pare că are perioade nefaste, în care 
o sună panicat. 

— Hmm... deci poate că nu e atât de sigur pe el cum pare, a 
spus Jonah aprobator. Mă întreb dacă avea obiceiul acesta și cu 
Zoe, să o sune în cele mai proaste momente. În discuţia iniţială 
pe care a avut-o Juliette cu el, a menţionat că o mai suna și se 
pare că, în general, le plăcea să stea de vorbă. 

— Așadar, el se baza mult pe ea, a spus Lightman. 

— Exact. Voi vedea ce au de zis și prietenii când ajung aici. 

— L-am verificat și pe Piers Lough, a continuat sergentul, dar 
Felix Solomon are informații false. Există un Piers Lough în baza 
de date, dar nu e acest Piers Lough. Pedofilul condamnat e cu 
21 de ani mai în vârstă. Și-a schimbat adresa fără să anunţe 
autorităţile în urmă cu câteva luni, iar poliţia a listat această 
potenţială adresă de acum. Însă Piers, cel care stă lângă Zoe, 
locuiește acolo de un an jumate și a jucat într-o piesă locală de 
pantomimă Crăciunul trecut. Am verificat și fotografiile, cei doi 
nu seamănă deloc. 

— Bine, a spus Jonah, după care a râs. O pistă falsă, atunci. 

— Da, a răspuns Lightman. Deși m-am tot întrebat cum de a 
aflat Felix Solomon. Nu-mi dau seama cum au ieșit la lumina 
zilei zvonurile acestea dacă nici poliţia nu era convinsă că el era. 
Sigur nu au anunţat familiile tinere din zonă doar pe baza 
presupunerilor. 

Jonah a ascultat asta, iar apoi a spus: 

— Ai perfectă dreptate. Așadar, cum mama naibii a pus Felix 
Solomon mâna pe informaţiile astea? 

— Dacă ar fi să mă gândesc, a zis Lightman pe un ton neutru, 
aș zice că e genul de bărbat care își caută vecinii pe Google. 
Sunt articole online care îl menţionează pe celălalt Piers Lough. 
Și dacă a citit articolele în care era menţionat numele vecinului 
său, eventual fără poze, imediat a tras concluzii. 

Jonah a rumegat asta o clipă. 

— Vecinul pensionat băgăcios, a zis el. Sau, poate, o persoană 
disperată să ne trimită în direcţia greșită. 

— Da. Asta ar fi o altă posibilă explicaţie, a zis Lightman. 

Telefonul lui Jonah a vibrat. Hanson, probabil cu noi vești. A 
dat din cap spre Lightman în semn că poate pleca, apoi a 
răspuns. 

— Am vești pentru tine, înainte de orice altceva, i-a spus 
Jonah. Piers Lough din clădirea lui Zoe nu este infractorul sexual. 
Vârstă greșită, conformaţie greșită. 

— Oh, bine. Mulţumesc, a spus ea, dar el nu era sigur dacă 
era ușurată sau dezamăgită. 

— L-ai văzut pe Felix? 

— Da. Felix s-a întors și s-a dus direct la apartamentul lui Zoe. 
Când am ajuns eu acolo, stătea în faţa ușii ei cu cheia în mână. 
Nu intrase nici la el în apartament, așa că cel mai probabil 
avusese cheia la el. Exact cum ai crezut. 

— Și ce-a zis în apărarea sa? 

— A spus că voia să intre acolo ca să înţeleagă pe deplin că 
totul e real, a spus ea. 

— Dar nu ești convinsă, a răspuns Jonah. 

— Nu, nu sunt. Și nu sunt sigură, dar mă gândesc dacă nu 
cumva încerca să rezolve crima asta de unul singur. 

Jonah a râs pe jumătate. 

— Bănuiesc că nu e singurul care vrea să fie Poirot. 

— Nu, dar mă întrebam ce motiv ar avea să fie atât de 
implicat, a spus ea ezitant. 

— Implicat în povestea lui Zoe? 

— Nu, în poliţie, a spus ea. Poate că sună foarte ciudat, dar de 
cele câteva ori când am vorbit, mi-a amintit destul de mult de 
tine. Ești sigur că nu a fost poliţist? 

O'Malley a intrat în birou la 13:15, iar Lightman și-a ridicat 
sprâncenele la el. 

— Îţi dai seama că e sâmbătă? Dacă vrei să rămâi pe cazul de 
șantaj, ai privilegiul de a-ţi păstra weekendul. 

— Adevărat ce zici, a spus O'Malley cinstit, dar dacă nu mă 
bag deloc în investigația de crimă, atunci cum să vă mai spun 
cum să vă faceți treaba? Unde mai e distracţia? 

S-a așezat, trăgându-și scaunul până în faţa lui Lightman. 

— Așadar, spune-mi. Un rezumat. 

Lightman i-a spus pe scurt unde erau acum, din perspectiva 
datelor pe care le avea. 

— Așadar, la modul realist, avem ca suspecți trei prieteni, 
dintre care unul are și o cheie, plus proprietarul apartamentului, 
a rezumat O'Malley când a terminat de ascultat. Și un tată care 
ar putea sau nu să fie exclus din investigaţie pentru că era la 
Londra, plus un iubit care aproape sigur era acasă în Alton, 
vorbind cu ea pe Skype. 

— Cam atât, a aprobat Lightman. Și a ajuns filmarea de pe 
camerele de supraveghere din spatele clădirii și dinspre drum. 
Așadar, dacă ai chef să te uiţi la nesfârșit la casete... 

— Dă-mi tot ce ai, a spus O'Malley. Și orice fotografii cu 
prietenii și cu membrii familiei. Nu-i cunosc decât pe doi dintre 
ei. 

e 

Lui Jonah îi venea să-și râdă în barbă. l-a luat fix un minut să-i 
găsească dosarul lui Felix Solomon. Sentimentul lui Hanson că îi 
amintea de Jonah era puțin neplăcut, dar s-a dovedit a fi la țanc. 
A fost și el detectiv inspector-șef, dar în Brighton. Așadar, a 
făcut parte din Poliţia East Sussex, nu din cea din Hampshire. 
Cel mai sigur, a fost la aceleași cursuri și școli ca Jonah, fără ca 
el să și-l mai amintească. 

Felix s-a pensionat devreme, la vârsta de 53 de ani. Jonah nu 
avea, din păcate, acces la raportările psihologice, dar 
comentariile prietenei sale Esther despre SSPT erau fondate. 
Felix renunţase la meseria de poliţist după trei luni de 
comportament straniu și de terapie, ambele declanșate de un 
incident oribil care implicase o familie. 

Era logic că meseria sa de detectiv inspector-șef explica 
multe lucruri, inclusiv de ce a fost atât de degajat la 
interogatoriu și de ce părea să știe tot avea să facă Jonah. Pe de 

altă parte, unele lucruri erau tot sub un mare semn de 
întrebare, încă era neclar dacă Felix fusese implicat în moartea 
lui Zoe. Tentativa de a intra în apartamentul ei ar fi putut fi din 
dorinţa de a investiga el însuși cazul. Lui Jonah i se părea atât 
de deprimant, dar, în același timp, îi era ușor să se imagineze pe 
el în locul lui Felix, pensionat, dar hotărât să afle cine i-a ucis 
prietena. Însă, dacă Felix se hotărâse dintr-un motiv sau altul să 
o ucidă pe Zoe, ar fi vrut să verifice locul crimei. Poate chiar să 
modifice ceva pentru a înscena altcuiva vina. 

Și mai era și informaţia despre Piers Lough. Deodată, însemna 
mai mult decât că Felix a aflat asta din surse pe care nu ar fi 
trebuit să le folosească. Un fost coleg era o opţiune, dacă Felix 
cunoștea pe cineva din poliţie care și-ar fi riscat cariera pentru 
el. Cealaltă opţiune era că Felix încă mai avea acces la baza de 
date din Brighton, iar acest gând îl neliniștea teribil pe Jonah. 
Meditând această informaţie, a trimis un e-mail către detectivul 
sergent șef Wilkinson, prin care îi cerea rapoartele psihologice și 
dosarele evenimentului care i-a schimbat viaţa lui Felix 
Solomon. Cel mai probabil, nu va primi un răspuns până luni, 
dar măcar putea tăia și asta de pe listă. Apoi s-a ridicat, 
mergând să vorbească cu O'Malley. Nu ajunsese prea departe, 
când Lightman și-a ridicat privirea și a spus: 

— Aveţi o clipă, domnule? 

Când Jonah s-a apropiat, Lightman și-a înclinat ecranul cât să 
vadă amândoi. 

— Aceasta este camera de la capătul străzii Latterworth Road. 
E intersecţia pe unde ai trece dacă ai veni din oraș la 
apartamentul lui Zoe. 

— Bine, a spus Jonah. 

— Aici e ora 22:49. Așadar, doar câteva minute înainte de 
momentul crimei. 

Imaginea îngheţată în alb și negru a intersecţiei în formă de T 
a prins viaţă când Lightman a dat play. Pe imagine se vedea un 
tip care făcea jogging cam la jumătatea ecranului. Un bărbat 
care arăta puternic. Jonah i-a analizat constituţia și fața, 
încercând să o compare cu cea a suspecților văzuţi până atunci, 
dar nu se potrivea cu niciunul. Era prea mare să fie Aidan Poole 
sau Victor Varos. 

— Hai să ne uităm în continuare, a spus Lightman, când s-a 
lăsat liniștea asupra intersecţiei. 

Imediat după 22:50, un bărbat a apărut pe ecran, purtând 
trening și șapcă, cu mersul puțin ciudat din cauza unui rucsac 
mare pe care îl ducea în spate. Nu i se vedea faţa și, dintr-un 
motiv sau altul, privindu-l, Jonah a simţit că el știa asta prea 
bine. Câţiva pași mai târziu, și-a dus mâna la șapcă, de parcă ar 
fi verificat că încă era acoperit de cozoroc, iar Lightman a pus 
videoclipul pe pauză. 

Jonah a simţit fiori pe spate. Totul la această persoană era 
greșit. Faţa acoperită, conștientizarea camerelor, mersul grăbit. 
Mergea către apartamentul lui Zoe cu doar zece minute înainte 
ca cineva să intre și să o ucidă. 

— Mai apare iarăși? a întrebat Jonah. 

— Nu pe camera asta, a spus Lightman, dând pe repede 
înainte. 

Filmarea pe repede înainte a arătat și un cuplu care venea 
amuzant de repede din oraș pe la 11:00. Lightman a pus din nou 
pe o viteză normală în timp ce perechea dispărea din cadru. 
Singurele persoane care s-au mai întors înapoi spre oraș au fost 
o femeie aranjată cu un cojoc de blană și un bărbat care își 
plimba câinele. 

— Nu mai apare nimeni de la 11:13 până la 11:30, a spus 
Lightman, iar apoi mai vedem doar o fată pe bicicletă și încă un 
bărbat în vârstă. M-am tot uitat până la miezul nopţii, dar nu l- 
am văzut pe bărbat întorcându-se. 

— Verifică și cealaltă cameră, cea din parcarea blocului, a 
spus Jonah. Vezi dacă tipul ajunge până la bloc. 

— Sigur. 

— Dacă vezi că ajunge până la bloc, atunci trebuie să Îl 
urmărim și să ne dăm seama de unde a venit. Asta înseamnă și 
mai multe camere și, s-a gândit el frustrat, mai mult timp de 
așteptare a rezultatelor. 

— Ești sigur că e bărbat? a întrebat Lightman. 

Jonah a ezitat. 

— E destul de greu să-ţi dai seama sub șapcă. Merge ca un 
bărbat, dar cred că știa că e filmat, așa că ar putea fi și o 
înșelătorie. Nu sunt sigur de înălţimea persoanei, dar sigur 
cineva mai înalt decât Angeline Judd. Știm cât de înaltă e Maeve 
Silver? 

— Nu e foarte înaltă, a spus O'Malley. Poate cu câţiva 
centimetri mai scundă decât mine. 

— Așadar, ar putea fi suficient de înaltă, a spus Jonah. 

Lightman a mai pus o dată filmarea, cu o expresie gânditoare 
pe chip. 

— Dacă se dovedește că s-a dus la apartamentul lui Zoe, o să 
cer o estimare a înălțimii. 

Jonah l-a lăsat să se ocupe de asta și s-a dus să pornească o 
altă pistă a investigaţiei. 

— Așadar, Domnall, a început el, tu parcă te ocupai de cazul 
de șantaj... 

— Da, asta fac, a zis O'Malley, ridicându-și mâinile de pe 
tastatură. Doar îl ajut pe Ben cu câteva lucruri. 

Jonah a râs. 

— Nu voiam să-ţi spun să te întorci la caz. Voiam doar să te 
întreb dacă ai vrea să îți extinzi investigaţiile către un incident 
legat de acesta. 

O'Malley l-a privit perspicace. 

— Nu e un incident care are un impact direct asupra 
investigației criminale, nu? 

— Ar putea fi, a recunoscut Jonah. 

S-a lăsat pe biroul gol de lângă cel al lui O'Malley. 

— Proprietarul apartamentului în care locuia Zoe este un fost 
detectiv inspector-șef din Brighton, cum a intuit Juliette, iar eu 
n-am reușit sa-mi dau seama cine e. 

— Felix Solomon? a întrebat Lightman din spatele lui 
O'Malley. Oh. Păi atunci se explică multe. 

— Da și nu, a spus Jonah. Dacă a fost poliţist, atunci mă întreb 
de unde face rost de toate informaţiile. 

— Ah, și acum înţeleg legătura cu șantajul, a spus O'Malley 
rânjind. Vrei să aflu dacă el găsește informaţii la care nu ar 
trebui să aibă acces, ca un hacker deștept. 

— Da, așa este, a spus Jonah. Și ar trebui să verifici baza de 
date din Brighton. 

O'Malley a râs pe un ton jos. 

— Doamne. Sper că nu te aștepți ca eu să fac pe hackerul... 

— Sper că nu e necesar, a spus Jonah, zâmbind și el. Și, dacă 
ar fi, bineînţeles că nu ţi-aș sugera să faci asta... 

— Mă descurc eu, a răspuns O'Malley și a adăugat: cred că o 
să mai am nevoie de o persoană mai tehnică. 

A ridicat mâna, spunând: 

— Mă ocup eu și de asta. 

Până când Maeve Silver a ajuns la secţie, Lightman 
confirmase că persoana cu șapcă trecuse și prin faţa celeilalte 
camere din parcare. El sau ea fusese pe partea potrivită a străzii 
pentru a intra în apartamentul lui Zoe, așadar era posibil să fie o 
pistă solidă. 

Lightman a mai căutat referințe despre înălțimile persoanelor, 
ceea ce nu era tocmai ușor de făcut, dar s-a ajutat de alte 
filmări cu alte persoane pe care le-a comparat. 

— Aș zice că înălţimea minimă ar fi 1,73 m, i-a spus Lightman, 
dar ar putea avea chiar și 1,88 m. 

— Asta o exclude doar pe Angeline, după cum pare, a spus 
Jonah. Vedem dacă scoatem ceva de la Maeve Silver. 

Maeve a ajuns la recepţie imediat după aceea, iar Jonah a 
mers să o întâmpine. Fata părea că abia se mai ţine pe picioare. 
Ochii ei erau mult prea luminoși și de fiecare dată când Jonah 
vorbea cu ea, aceasta dădea din cap cu un entuziasm excesiv și 
spunea: „sigur, sigur”, dându-și buclele deschise la culoare după 
ureche, doar ca acestea să cadă din nou. 

El a observat că purta un lanţ cu cruciuliță sub cămașa 
albastru deschis. Ceea ce probabil însemna că era credincioasă, 
având în vedere că avea doar douăzeci și ceva de ani. 

Jonah a condus-o în camera interogatoriilor și a văzut-o cum 
se luminează la față când Lightman s-a așezat în fața ei. 
Aceasta era reacţia standard pentru majoritatea femeilor și o 
bună parte a bărbaţilor. 

După ce a pornit caseta, Jonah a început ușor. 

__—O moarte ca aceasta este un șoc teribil, a început el. 
Ințelegem că îţi va fi dificil să vorbeşti despre asta, dar ne-ai 
putea spune când ai văzut-o pe Zoe ultima oară? 

Maeve a aprobat cu un gest, apoi și-a pus mâinile una peste 
alta în poală înainte de a începe. 

— Ne-am întâlnit toţi miercuri seara. Am ieșit să mâncăm la 
Mejican. ÎI știți? Am ieșit cu Angeline, Victor și Zoe. Așadar, am 
fost împreună. După aceea... nu am mai văzut-o. 

— Să înțeleg că nu ai mai contactat-o joi? 

— Nu, a spus Maeve scuturând din cap. Nu e ceva anormal. 
Câteodată nu vorbim cu zilele dacă suntem amândouă ocupate. 

— Și nu știi pe unde a fost? a întrebat Jonah. 

— Nu, mă tem că nu. Știu că Angeline mergea să o vadă, 
dar... a ridicat din umeri, apoi și-a tras nasul, ștergându-și cu 
dosul palmei fiecare ochi. Mă gândeam chiar ieri să trec, când 
mă plimbam cu bicicleta, dar era poliţie peste tot. M-am gândit 
că sigur e vorba de apartamentul altcuiva. Așa voiam să cred, 
știți? Dar apoi, când am încercat să o sun, nimic. 

A râs scurt, înlăcrimată. 

— Încercam să-mi spun, știți... că e doar o coincidenţă. Dar 
apoi m-am dus să mă întâlnesc cu Victor, care a spuscănua 
venit la muncă, și am știut. Am știut că se întâmplase ceva 
groaznic. 

Maeve tremura când și-a scos un șervețel să-și șteargă nasul. 
Părea la fel de afectată ca Angeline Judd, dar nu voia să 
capituleze în fața acestor emoții. 

— Îmi pare rău. Scuze, i-a spus lui Jonah, zâmbind printre 
lacrimi. Știu că trebuie să-mi puneţi întrebări. 

— E în regulă, a spus el cu o voce plină de empatie. Treci prin 
momente grele. Te putem lăsa să te răcorești puțin, dacă vrei. 

— Nu, sunt bine. Continuati. 

Lightman s-a ridicat încet și s-a dus să-i aducă un pahar cu 
apă de la dozatorul din colț. L-a umplut și i l-a adus în liniște. 

— Mulţumesc, a spus Maeve, zâmbind din nou. 

— Ai fost în apropiere de apartamentul lui Zoe joi seara? a 
întrebat Jonah, urmărind orice schimbare a expresiei. 

Ochii lui Maeve l-au urmărit pe Lightman până ce acesta s-a 
așezat din nou, dar în afară de asta nu avea nicio altă reacţie 
vizibilă. Niciun semn de stres. 

— Ah, nu. Am ieșit la o cină între doamne. 

Când Jonah a privit-o nedumerit, i-a explicat: 

— E ceva de la biserică. Toate fetele se întâlnesc să mănânce. 
Alternăm. Fetele într-o săptămână, băieţii în alta. Ştiţi cum e. 

— Și pe la ce oră se întâmpla asta? 

— Ahhh... în jur de șapte? Ca să fiu sinceră, am întârziat 
puţin. 

L-a privit scurt pe Lightman, zâmbindu-i cu o notă de 
mustrare de sine, apoi l-a privit iarăși pe Jonah. 

— Și cred că am stat până pe la... nouă jumate? Cam așa. Și 
apoi m-am dus acasă. 

— Cum a părut Zoe cu o seară înainte? a întrebat Jonah. 
Miercuri? 

— Părea în regulă, a spus Maeve. Vreau să spun că oricum nu 
mai era ea însăși de la despărțirea de Aidan de ultima oară. Era 
distrusă din cauza asta. 

— Crezi că sănătatea ei mentală a avut de suferit? a întrebat 
Jonah. 

— Da, a spus Maeve. Fără îndoială. Cred că și înainte era 
destul de fragilă. A slăbit foarte mult într-un interval scurt de 
timp, iar machiajul ochilor nu mai era o chestiune ocazională, și- 
| făcea mereu. 

— Scuze, a spus Jonah. Machiajul ochilor? 

— Oh, adică... îi plăcea să se machieze foarte elaborat. Culori 
și modele incredibile, vârtejuri de negru și aurii, pietricele lipite. 
Ca și cum ar fi pictat un tablou. Își folosea chipul ca pe o pânză 
pe care picta opere de artă. 

Jonah a dat din cap încet. 

— Și crezi că această intensificare s-a datorat... lipsei de 
siguranţă? Din partea lui Aidan? 

— Ei bine, nu știu. E doar o teorie. 

Maeve părea puţin deranjată. 

— Doar că mie mi s-a părut mereu că machiajul ochilor era un 
fel de modalitate de a... distrage cumva atenţia. Era vizibil și 
lumea o complimenta. Mi se părea ușor să se ascundă în spatele 
acestor lucruri, nu? Şi când Aidan a părut că e mai apropiat de 
soţia lui decât credea ea, a devenit puţin obsedată. Trebuia să 
arate mereu perfect, nu doar când se vedea cu el. 

— Mai avea și alte îngrijorări cu privire la Aidan? a întrebat 
Jonah. Legate de fidelitatea lui faţă de ea? 

— Nu prea cred, a spus Maeve. 

S-a înroșit instantaneu, lucru interesant pentru Jonah. 

— Era suficient că era căsătorit. 

— Nu a încercat niciodată... să se dea la tine? 

— A, nu, sigur că nu, a spus ea. 

Și de data asta s-a făcut ca racul, privindu-și mâinile și nu pe 
Jonah sau Lightman. 

— Voia să fiu de partea lui, atâta tot. 

Și apoi a zis rapid: 

— Angeline spunea că Zoe și Aidan se împăcaseră. 

Și-a ridicat ochii către privirea lui Jonah. 

— Credeţi că s-a întâmplat recent? Eu nu mi-am dat seama. 

— Se pare că da, a fost ceva destul de recent, a aprobat 
Jonah. 

— Dumnezeule, a spus Maeve. 

Și-a mai scos un șervețel boțit cu care și-a șters ochii. 

— Am simţit că îmi ascunde ceva. Nu e groaznic că nu ne-a 
spus nimic? Măcar mie, singurei persoane care nu i-a spus să-l 
părăsească? 

— Așadar, din perspectiva ta, nu era nimic nesănătos la 
relaţia lor? a întrebat Jonah. 

— Nu, a spus Maeve, scuturându-și capul. Vreau să spun, nu 
cred că e în regulă să înșeli, în nicio circumstanţă. Dar dacă afli 
după mult timp că el nici măcar nu a intentat divorț, atunci a 
tratat-o foarte bine. A făcut toate aceste lucruri pentru ea, a 
avut grijă de ea. 

Maeve l-a privit pe Lightman, aproape ca o rugăminte. 

— Zoe mereu îi ajuta pe toți și era plăcut acum să văd că 
cineva are grijă și de ea, știți? Mereu păreau că se simt foarte 
bine. E atât de diferit de toți tâmpiţii cu care a mai ieșit în 
trecut. 

Insulta l-a făcut pe Jonah să zâmbească, deși de obicei nu o 
făcea. Maeve judeca oamenii destul de dur, cu tot creștinismul 
ei. 

— Dar atunci când s-au despărţit? a continuat el. Există 
persoane care sugerează că a început să o hărțuiască. 

— Ah, eu nu cred că era hărțuire, a spus Maeve, înroșindu-se 
iarăși. Mi-a fost milă de el. Voia să explice ce făcea și să încerce 
să îndrepte lucrurile. Și apoi ea s-a mutat. Cred că atunci când 
ea și-a dat seama că se terminase pe bune a fost devastată, așa 
că nu mai voia să vadă nimic care să-i aducă aminte de el. Nici 
casă, nici pe el, nici măcar pe noi pentru o vreme. 

Jonah a privit cum își ridică din nou șerveţelul. 

— De ce s-au despărţit? 

— Ei bine, prima oară a fost din cauză că Aidan fusese în 
vacanţă cu soţia lui, iar Victor a aflat... 

— Victor a aflat? 

— A văzut pe Facebook. Aidan își ascunsese postările de Zoe, 
dar Victor încă le vedea. Cred că Aidan a uitat că era prieten cu 
Victor sau nu și-a dat seama că era el. Victor are un nume 
ciudat de gamer pe Facebook. 

— Crezi că el avea un interes deosebit în destrămarea relaţiei 
lor? a întrebat Jonah încet. 

— Ah... adică... dacă e îndrăgostit de ea? a oftat Maeve. Da, 
este. Și cred că-i vrea doar binele, dar nu e violent, știți... Adică, 
e mai coleric, dar... e un foc de paie. Se aprinde ușor, dar se 
stinge imediat. 

— Și Zoe clar nu era interesată de el? Nu s-a întâmplat 
niciodată nimic între ei? 

— Nu, a spus Maeve încet. Și nici nu se va întâmpla. Bietul 
Victor. 

(J 

Hanson și-a pus geanta pe scaun dându-și jos geaca de ploaie 
a lui Sheens. Slavă Domnului că-i era mare. Măcar șoldurile îi 
erau uscate, dacă picioarele erau îmbibate în apă. 

— Asta-i, i-a spus lui O'Malley. Nu mă mai duc acolo. Tu și Ben 
puteţi face ce vreţi cât mă duc să beau un ceai și să mă 
ghemuiesc în faţa unei aeroterme pe undeva. 

— Eu nici n-ar trebui să fiu la muncă, a contrat O'Malley. 

— Atunci de ce mai ești aici? a răspuns Hanson zâmbind. 

— Sunt o victimă, a zis O'Malley oftând. 

— Sunt înăuntru cu Maeve Silver? a întrebat ea, arătând cu 
capul spre camera interogatoriilor. 

— Da, prietena creștină. 

— Chiar e? 

— Cam foarte, a intonat O'Malley. Are o cruciuliță la gât și dă 
impresia mereu că încearcă să fie drăguță, deși e foarte tentată 
să nu fie. 

— Una din astea, a spus Hanson, așezându-se cât mai 
aproape de calorifer pentru a ajunge, în același timp, și la 
computerul său. 

Șeful a ieșit din sală cu Ben Lightman o clipă mai târziu, 
împreună cu o fată cu părul creţ, cel mai probabil Maeve. Arăta 
ca și cum ar fi plâns recent, s-a gândit Hanson, dar acum 
zâmbea și râdea la ce-i spunea Ben. 

Hanson nu s-a putut abtine, dându-și ochii peste cap. De ce 
era mereu coadă de femei vrăjite de șarmul lui, așteptând ca el 
să se îndrăgostească de ele? Frumuseţea fizică nu e suficientă. 

Detectivul inspector-șef i-a lăsat să vorbească și s-a apropiat 
de biroul lui Juliette. 

— Ai avut dreptate în legătură cu Felix Solomon, a spus el în 
șoaptă. A fost detectiv în Brighton. S-a pensionat devreme cu 
SSPT. Am solicitat deja detalii. 

— Ooo, super! a spus Hanson, încercând totuși să nu pară 
prea încântată. 

— L-am rugat pe O'Malley să verifice dacă a accesat date 
polițienești pe care nu ar mai trebui să le vadă, a adăugat șeful. 

— Așadar, pe tine trebuie să dau vina, a adăugat O'Malley 
ridicându-și privirea spre ea. 

— M-am mai gândit la ceva în legătură cu Felix Solomon, a 
spus Hanson. Dacă obișnuiește să-și folosească cheia de 
proprietar în felul acesta, poate că și fosta chiriașă a trecut prin 
aceleași lucruri. l-aș putea cere detalii. 

— Nu-i rău, a spus detectivul inspector-șef. 

S-a uitat la ceasul de pe perete. 

— Urmează Victor Varos. 

— Ai vrea poate o polițistă tânără și șarmantă la 
interogatoriu? a întrebat Hanson. 

Sheens i-a zâmbit. 

— Haide. 

— Mersi, șefu', a spus Hanson în timp ce deschidea baza de 
date pentru a lua numărul lui Felix Solomon. 

A încercat să nu se simtă prea încântată că a fost aleasă încă 
o dată. Știa că nu e vorba de talent. Detectivul inspector-șef își 
alegea partenerii de interviu doar gândindu-se cine l-ar putea 
ajuta mai mult. Nu conta cât de bine te-ai descurcat la ultimul 
interviu sau dacă simțeai sau nu că ar fi rândul tău. Dacă nu erai 
ales, nu erai ales. Dar, s-a gândit ea, așa cum i-a spus odinioară 
profesoara de engleză, aici nu era vorba de democraţie. 

— Sunt suspect? a întrebat Victor, în momentul în care Jonah 

s-a aplecat să ia caseta de înregistrare. 
_ — Deocamdată, nimeni nu e suspect, a spus Jonah liniștindu-l. 
Incercăm să înregistrăm interviuri cu toţi cei care au o legătură 
cu victima, ca să nu pierdem din vedere ceva esenţial. Dacă 
păstrăm înregistrări și transcrieri, asta înseamnă că ne putem 
întoarce la acele informaţii și le putem înţelege corect. Nimic 
mai mult. 

Victor l-a privit tăios. 

Tânărul brazilian era oricum cam înţepat. Avea o privire 
intensă, profundă, o osatură cizelată și o barbă neagră care se 

potrivea bine cu expresia lui mereu gânditoare. Părea puternic. 
Lipsa de carne în exces îi scoteau în evidenţă venele și mușchii 
de pe brat. 

Într-un final, în faţa expresiei diplomate a lui Jonah, a aprobat. 
Jonah a pornit înregistrarea. 

— Aș vrea să te întreb despre ultima oară când ai văzut-o pe 
Zoe, a spus el. Când a fost asta? 

— Sâmbătă, a spus Victor. Sâmbătă seara. 

— Poţi să ne explici circumstanțele? 

Victor a ridicat din umeri. 

— Am fost la cină la Mejican. Noi patru. Angeline, Maeve, Zoe 
și cu mine. 

— Obișnuiaţi să ieșiți des împreună? a întrebat Hanson. 

— Da, a spus Victor scurt. Eram prieteni. 

— Și cum ţi s-a părut Zoe? această întrebare venea de la 
Jonah. 

— La fel ca de obicei. 

— Nu era nefericită? a insistat el. Sau părea că ascunde ceva? 

A urmat o pauză. Victor arăta ca și cum fusese obligat să 
spună ceva ce nu voia. 

— S-a grăbit să plece la final, a spus în cele din urmă. A spus 
că era obosită, dar am văzut că a citit un mesaj și a plecat. M- 
am gândit că poate e vreun bărbat. Nu știam că se împăcase cu 
Aidan Poole. Acum are logică. 

— Crezi că s-a dus să se vadă cu el? 

— Da, a spus Victor. Și cred că nenorocitul acela a omorât-o. 

— Dar asta s-a întâmplat cu o seară înainte, a spus Jonah. 

— Nu mă refer la seara aceea, a spus Victor retezându-i 
remarca. Vreau să zic că în mod clar se întorsese în viața ei și o 
manipula, iar eu unul cred că el a ucis-o. 

— Aidan Poole ne-a anunţat. 

— Păi a ucis-o și apoi i-a părut rău, a spus Victor, cu ochii plini 
de furie. Sigur regretă. Ea a fost cel mai bun lucru din viaţa lui, 
nu a meritat-o niciodată. 

Preţ de câteva clipe, Jonah s-a gândit bine la următoarele lui 
cuvinte. 

— Pari foarte convins că Aidan e responsabil, dar tu ce 
sentimente ai avut fată de Zoe? 

— Era prietena mea, a spus Victor, adunat. 

— Și cum ai reacţionat când ai aflat că cei doi sunt împreună? 

Capul lui Victor s-a mișcat rapid, ca cel al unei pisici, iar 
privirea i s-a dus către Hanson și înapoi. 

— V-a spus cineva că i-am vandalizat computerul, nu-i așa? 
Nu am făcut-o intenţionat. Am dat peste ceașca lui de cafea 
pentru că eram furios. 

— Furios pe el pentru că ieșea cu femeia pe care ai vrut-o și 
tu dintotdeauna? a întrebat Hanson, aplecându-se spre el. 

— Nu, a spus Victor agresiv. Era... era obraznic cu mine. 

Hanson i-a zâmbit. 

— Haide, Victor. Am lucrat și eu în baruri. Clienţii sunt 
obraznici în fiecare zi. Asta-i viaţa. Dar aici e vorba de ceva mai 
profund, nu-i așa? 

Victor a privit-o cu atât de mult ură, că l-a surprins și pe 
Jonah. Era neobișnuit ca potenţialii suspecți să-și arate atât de 
vădit disprețul faţă de polițiști. 

Lui Hanson i-a plăcut asta și a continuat să sape. 

— Mereu ţi-a plăcut de Zoe, nu-i așa? a spus ea. L-ai urât pe 
Aidan pentru că ţi-a stat în cale. În ce moment s-a transferat 
acea ură la Zoe? 

Victor și-a scuturat capul. 

— Nu am urât-o pe Zoe. Niciodată. Nici măcar o clipă. 

A fixat-o pe Hanson cu o privire grea, furioasă. 

— A fost doar victima unui manipulator. 

S-a uitat deodată spre Jonah. 

— Cine v-a zis asta? Despre cafea? Maeve, nu-i așa? La 
dracu', bineînţeles că ea, a spus el bătând cu degetul în masă. 
Maeve ar zice orice ca să-l scoată pe Aidan, chiar dacă asta ar 
distruge orice altă persoană de pe planeta asta. E obsedată de 
el. 

— Ce te face să crezi asta? a întrebat Jonah neutru, foarte 
interesat de motivul pentru care Victor spusese asta, când, de 
fapt, Maeve îi luase apărarea. 

Victor a gâfâit. 

— Comportamentul ei de anul trecut în mare parte. Tot 
vorbea în privat cu Aidan, aparent despre Zoe. Și o tot presa pe 
Zoe să rămână sau să se împace cu el. Tot timpul. 

Victor părea dezgustat. 

— Și de ce ar vrea ea să-i ţină împreună? a întrebat Hanson. 

— Vreau să zic că așa continua să se vadă cu el, a spus 
Victor, ca și cum ar fi trebuit să fie evident. 

Buza pe care și-a ridicat-o către Hanson părea ceva personal. 

— Și are și alte probleme. Nu face sex înainte de căsătorie, 
dar îi plăcea să se uite la cei doi sărutându-se. Ca și cum își 
satisfăcea propriile nevoi. 

Jonah s-a gândit puţin înainte de a-și nota asta într-o variantă 
mai scurtă. Nu știa cum să răspundă. Se întreba dacă să creadă 
asta despre Maeve Silver. 

— Crezi că ar fi vrut să-i facă chiar ea rău lui Zoe? 

— Nu știu, a spus Victor, privind deodată într-o parte, cu 
umerii ridicaţi. 

Furia părea să mai scadă din intensitate acum că nu mai era 
sub presiune directă. 

— Nu cred. Dar dacă ar ști că Aidan a făcut-o, cred că ar face 
orice i-ar sta în putință ca să îl acopere. 

e 

Jonah a rămas câteva minute în biroul său după plecarea lui 
Victor, încercând să decidă ce crede despre acuzaţiile 
brazilianului. Pe de-o parte, aruncatul de comentarii acide în 
stânga și-n dreapta i se părea un comportament copilăros. Pe de 
alta, ceva se potrivea cu rușinea lui Maeve atunci când a 
întrebat-o dacă Aidan încercase ceva și cu ea. 

Nu era prea îngrijorat de sugestiile că Maeve l-ar putea 
acoperi pe Aidan. Prea multe indicii sugerau că Aidan Poole era 
acasă. Nu mai aveau alte camere pe care să le verifice, dar se 
îndoia că Aidan Poole va mai apărea pe altele și nu credea că 
bărbatul cu șapcă era el. Nu ar fi avut niciun sens să sune la 
urgențe raportând o crimă și să atragă atâta atenţie asupra lui 
dacă ar fi fost undeva aproape de apartamentul lui Zoe în acea 
seară. 

Jonah s-a gândit că încă era posibil ca Maeve să facă ceva 
pentru Aidan, astfel încât acesta să rămână la o distanţă sigură. 
Mai era posibil ca ea să fi făcut toate acestea de una singură. 
Când Zoe și Aidan s-au despărţit, poate credea că venise rândul 
ei. Poate chiar Aidan încurajase asta. Și dacă așa au stat 
lucrurile și a aflat mai târziu că Zoe se împăcase cu Aidan, ar fi 
putut deveni violentă. 

Mai era și obsesia lui Victor pentru Zoe. Nu era sigur cum 
personalitatea volatilă a lui Victor s-ar putea potrivi cu o crimă 
minuţios plănuită, dar era posibil ca furia reprimată pe termen 

lung să ducă la premeditare cu sânge rece, în loc de ceartă 
aprinsă. 

Un alt lucru pe care nu l-a rezolvat a fost urmărirea mișcărilor 
lui Zoe din ziua de joi. În afară de Angeline, care a văzut-o de 
dimineaţă și apelul lui Felix de mai târziu, nu aveau nimic sigur. 
Nu se știe nimic până la momentul în care Felix a văzut-o, din 
câte se pare, întorcându-se acasă la 20:30 ceea ce însemna că a 
plecat la un moment dat de acasă. 

Victor sugerase că Zoe s-ar fi putut întâlni cu cineva cu o 
seară înainte, dar nu a spus cine era. Un lucru care nu a apărut 
în declaraţiile celorlalți. Dacă plecase de acasă, poate o făcuse 
ca să se întâlnească cu aceeași persoană. 

Lightman i-a bătut în ușă la câteva minute după această stare 
de reverie. 

— Am mai prins niște mișcări pe cameră care ar putea fi 
interesante. 

Jonah l-a urmat și a tras unul dintre multele scaune goale. 
Lightman a apăsat pentru a mări una dintre capturile de ecran 
pe care le salvase. Imaginea înghețată arăta priveliștea pe sub o 
arcadă, iar Jonah și-a dat seama că trebuie să fie camera din 
parcarea din spatele blocului. 

— Aici suntem joi, la 17:20, a spus Lightman. Camera este 
mai jos pe strada Hill Lane, așadar mai aproape de centrul 
orașului. 

A apăsat pe butonul de redare, iar Jonah a văzut cum o 
mașină apare și dispare pe drum, îndreptându-se către oraș, 
urmată de o femeie punk cu geacă de piele și ochelari. Apoi a 
mai apărut încă o persoană, mergând în aceeași direcţie. Se 
grăbea, avea mâinile băgate în buzunar și mergea rapid când a 
trecut pe lângă arcadă. 

Lightman a pus filmarea pe pauză înainte ca persoana să iasă 
din cadru. Era clar din această imagine că persoana era Zoe, 
care avea părul prins în coc, așa cum era și când a murit. 

Jonah a simţit fiori pe șira spinării. Niciodată nu era plăcut să 
vezi mortul pe cameră. 

— Și am prins-o și când s-a întors acasă, a spus Lightman. 

A încărcat o altă filmare, surprinsă de camera de lângă bloc. 
Era 20:32, trecuseră mai mult de trei ore de când Zoe plecase 
din apartament și era aproape ora exactă la care Felix a spus că 
a văzut-o venind acasă. 

După o clipă, Zoe a reapărut în cadru. Mergea mai încet 
acum, iar mâna i se ducea spre buzunar, probabil avea cheia 
acolo. Dar a încetinit și s-a oprit înainte de a ajunge la ușă, iar 
din mișcările ei era evident că vorbea cu cineva care nu era 
prins în cadru. Cineva care cel mai probabil stătea fix lângă ușa 
de la intrare, cineva care o așteptase. 

— Nu vedem cine e? a întrebat Jonah. 

— Din păcate, nu, a spus Lightman. 

Conversaţia a continuat timp de câteva minute, apoi Zoe s-a 
mișcat înainte, ezitând, iar apoi a dispărut de pe ecran, când a 
ajuns la ușa principală. Nu a mai reapărut în cadru. 

— Apartamentul lui Felix Solomon, a spus Jonah. Pe ce parte 
este? 

— Juliette l-a marcat la capătul acesta al clădirii, a spus 
Lightman, făcând un gest către partea dreaptă. Are vedere spre 
drum. 

— Așadar, probabil nu ar fi văzut cine aștepta la ușă, a spus 
Jonah. Spune că a văzut-o doar pe Zoe. Ne-a dat și ora potrivită, 
dar mă gândesc că există o șansă ca el să fi fost cel care 
aștepta aici. 

S-a mai uitat o dată la filmare, analizând atitudinea lui Zoe. 
Pașii sacadați. Distanţa dintre ea și persoana care o aștepta 
acolo. Modul în care stătea pe călcâi. Cum se mișca de colo- 
colo. 

— Mă înșel eu sau pare speriată? 

16. 


Septembrie - cu paisprezece luni înainte 


La un sfert de oră după deschiderea expoziţiei Michaelmas, 
Zoe și-a dat seama că era, de fapt, destul de beată. Băuturile 
servite înainte de eveniment nu fuseseră tocmai inspirate, nu 
când au început la cinci și ea nu mâncase nimic la prânz. Avea 
nevoie de apă, dar pe masă era doar Prosecco, lângă sala 
evenimentului. Oricum, fusese pusă acolo pentru invitați. 

Destul de nesigură pe picioare, și-a făcut loc până la baie, 
încercând să-i zâmbească profesoarei ei când a trecut pe lângă 
aceasta. Din fericire, Annette era în mod clar ocupată cu o 
problemă legată de un material expus și i-a zâmbit vag în 
treacăt. 

Zoe a intrat în baie, sprijinindu-se cu tot corpul de chiuvetă, 
punându-și mâinile pe marmura din care era făcută aceasta. A 
respirat profund de câteva ori, apoi s-a dus la robinet și a băut 
apă, înghiţitură după înghiţitură. Își udase rochia albă și singura 
mânecă clopot, dar nu avea suficientă energie pentru a se gândi 
la asta acum. 

Abia după câteva minute a simţit că mai diluase din alcool, 
chiar dacă avea să treacă ceva timp până va resimţi efectele. S- 
a îndreptat și trebuia să se concentreze cu adevărat pe reflexia 
din oglindă, care arăta o variantă imperfectă a ei. Pe rochie 
avea petice gri de apă și îi cursese puţin din machiajul alb cu 
violet de la ochiul stâng până pe obraz, uscându-se acolo. 
Probabil cursese de mai devreme. 

A luat rapid niște hârtie și a udat-o. Și-a șters machiajul cât de 
bine a putut, apoi și-a scos tușul maro închis și fardurile mov 
sclipitoare din geantă. Măcar asta putea acoperi. 

N-ar fi trebuit să te îmbeți, şi-a spus sieși. De ce te-ai îmbătat? 
Dar știa prea bine de ce. Era mult mai slabă decât de obicei; nu 
avea mâncare în stomac care să o ajute. 

Desigur că era bine să fie slabă. O alegere conștientă. Nu era 
la fel ca Angeline, obsedată de cât și ce mănâncă. Zoe se 

hotărâse recent că trebuie să se simtă mai bine în pielea ei, la o 
lună după ce a aflat că Aidan încă era căsătorit. 

S-a întâmplat după ce Aidan a menţionat nonșalant cum a 
fost dat pe spate de frumuseţea Gretei când a cunoscut-o prima 
oară. Zoe, cam pe la jumătatea cinei scumpe, a simţit cum i se 
face rău. După cină, l-a luat pe Aidan la ea, ca de obicei, dar nu 
a putut dormi. La 01:15 s-a dus jos cu telefonul, având grijă să 
nu facă zgomot pe dalele de la parter. Maeve se trezea din 
orice. 

A căutat-o atunci pe Greta Poole online pentru prima oară, 
urându-se în parte pentru ceea ce făcea. Multele fotografii 
profesioniste pe care le-a descoperit pe Google au șocat-o. Nu 
ar fi trebuit să fie așa uimită că soția lui Aidan - aproape fosta 
soție - era frumoasă. El era un bărbat atrăgător, așa că era 
normal să fie cu o femeie superbă. Doar în imaginaţia lui Zoe, 
Greta apărea ca o creatură hidoasă. Se gândea că nu o mai 
iubea pentru că și-a dat seama că putea mai mult, dar totul a 
fost doar o iluzie liniștitoare. Cea mai rea parte din holbatul 
acesta la fotografii probabil nu era inadecvarea. Era răutatea 
sentimentului acesta. Niciodată nu fusese genul de persoană 
care să urască alte femei, dar nici nu mai fusese într-o relaţie cu 
un bărbat care stătea să iasă dintr-o căsătorie. 

Niciodată nu ţinuse prea multe diete, dar atunci, stând în 
sufrageria întunecoasă unde strălucea doar ecranul telefonului, 
era ca și cum ar fi făcut un scurtcircuit în creier. Din acest 
moment, era ușor să spună nu. Să ia mâncare din frigider și să o 
pună înapoi, neatinsă. Devenise ceva aproape satisfăcător. 

Acum, cinci luni mai târziu, era cu aproape șase kilograme 
mai slabă. Faţa, care era odinioară rotundă, era acum ascuţită, 
își schimbase deja și garderoba cu haine mai mici. Mai strâmte. 
Așa ca rochia asimetrică de azi, care se lipea de ea. 

In ciuda noii ei siluete și a admiraţiei pe care o trezea pare-se 
în mai toată lumea, încă simţea acea inadecvare. Imaginea ei 
fermecătoare nu o făcea să se simtă în niciun fel mai bine. Se 
întreba cât de mult mai avea de slăbit. Cât de mult ar trebui să 
dea jos cât să nu se mai simtă ameninţată de femeia aceea 
superbă cu care trăise Aidan aproape toată viaţa? Femeia cu 
care încă mai locuia, chiar dacă dormeau în camere diferite. Și- 
ar fi dorit ca Aidan să plece de la soția lui astăzi. Să nu mai 
aștepte hârtiile de divorţ. In realitate, și-ar fi dorit să se mute cu 

ea. Asta voia și el. Chiar a spus-o, dar nu și-a făcut planuri 
concrete. 

Singură în baie, cu palmele ude și machiajul care nu voia să 
stea de niciun fel, Zoe simţea această îngrijorare bolnăvicioasă 
cum că lui nici nu-i păsa. Seara asta avea atât de multă 
semnificaţie, iar el nu era aici. Când ea chiar avea nevoie, când 
chiar voia ca el să fie aici, el își pusese munca mai presus. 

Aproape că l-a întrebat, când el i-a spus că nu putea să 
lipsească de la acea conferinţă, dacă ea este femeia visurilor lui 
sau dacă era, de fapt, doar un stimulent pentru orgoliul lui, care 
să-l ajute să treacă prin divorț. Dar apoi el i-a zis că o să o ducă 
undeva de ziua ei, într-un loc cald și izolat și frumos, iar ea s-a 
simţit vinovată că a îndrăznit măcar să aibă acel gând. El făcuse 
atâtea pentru ea. Bineînţeles că o iubea. 

Zoe a renunţat să mai încerce să-și repare machiajul și s-a 
spălat pe mâini. Și-a spus că ar trebui să fie recunoscătoare 
pentru prietenii ei, iar apoi a ieșit cu un zâmbet foarte hotărât. 

e 

Zoe aproape că-și revenise de tot din beţie când a ajuns 
înapoi acasă cu Maeve. Odată cu trezirea a venit și un sentiment 
de oboseală profundă, așa că o convinsese pe Maeve să plece 
mai devreme cu ea. 

Și-a verificat telefonul la fiecare câteva minute în taxi spre 
casă, întrebându-se dacă ar fi potrivit să îl sune pe Aidan. Dar 
abia era ora nouă, iar el era cel mai probabil la cină. Nu putea 
tolera ideea că e genul acela de iubită dependentă de el, care îl 
întrerupe când muncește, așa că a băgat telefonul înapoi în 
geantă. 

Se simţea ciudat de bosumflată după o seară care ar fi trebuit 
să fie minunată. După ceea ce chiar a fost minunat, chiar dacă 
lui Victor, în mod previzibil, i-a sărit țţandăra la un moment dat și 
chiar dacă Felix părea bolnav. O șocase să-l vadă atât de palid și 
cu frisoane; în parte, o șocase efectul bătrâneţii asupra lui. 

Restul serii a fost doar o serie de conversații presărate cu 
felicitări, în care a roșit și a zâmbit și a acceptat complimentele. 
I-a plăcut. Bineînțeles că i-a plăcut, dar era extrem de fericită să 
iasă acum din taxi pe trotuarul din faţa casei. 

A deschis ușa pentru amândouă, cât timp Maeve își căuta 
furioasă cheile în geanta mult prea mare. Și-a verificat încă o 

dată telefonul în timp ce intra în sufragerie, astfel că a văzut cu 
întârziere creația incredibilă de pe masa din bucătărie. 

Erau flori, zeci de flori. Erau adunate într-o cutie cu fundițe și 
volane extravagante din plastic, satin și hârtie de împachetat. 
Toate erau albe sau roz, ca un buchet de mireasă uriaș. Crini 
atât de mari încât păreau a fi vrejuri fermecate din povești și 
bujori frumoși, grași, împletiţi cu iriși ascuţiţi, doldora de 
frunzulițe și crengute aurii. 

— Aaa, a spus Maeve din spatele ei, strănutând de două ori. 
Scuze. Au venit după ce ai plecat. M-am gândit că cel mai bine e 
să le găsești ca surpriză când vii acasă. Cred că ar trebui să le ţii 
la tine în cameră. Văd că nasul meu nu le suportă. 

Zoe s-a apropiat de masă, eliberată de orice dubiu pe care-l 
avusese înainte. Nu și-a putut reţine un zâmbet când a scos un 
pliculeţ auriu dintre flori și l-a deschis. Pe felicitare era scris 
„Felicitări” cu auriu, iar înăuntru era un mesaj imprimat, care 
spunea: 

Celei mai talentate femei pe care am cunoscut-o vreodată. 
Sunt mândru că ești a mea și abia aștept să sărbătorim 
împreună. Al tău, Aidan xxx 

l-a dat felicitarea lui Maeve, care a citit-o cu o sprânceană 
ridicată. 

— E tare tipul ăsta al tău, nu? 

— Da, a spus Zoe zâmbind ștrengărește. Nu-i rău. 

17. 


Era o sâmbătă după amiază umedă în secţia de poliţie pustie, 
dar toată echipa încă era pe metereze. Hanson urmărise 
filmările de pe camerele de supraveghere, atentă la personajul 
dubios cu șapcă și la conversaţia lui Zoe cu o persoană care nu 
apărea pe filmare. Apoi a anunţat ferm că voia să verifice și pe 
cealaltă cameră cu cine stătuse Zoe de vorbă. 

— A vorbit cu cineva de care îi era frică, i-a spus ea lui Jonah, 
înainte ca unii vecini să audă ţipete din apartamentul ei, nu-i 
așa? Sunt mari șanse să fie vorba despre aceeași persoană, care 
a apărut mai târziu cu șapcă și cu un mers ciudat. Se ceartă, 
apoi se întoarce mai târziu și o ucide. Dacă o prindem pe 
cealaltă cameră când merge la Zoe pentru prima oară, există 
șansa să vedem cine e persoana asta. 

— E o teorie bună, a spus Jonah, fără să mai spună că 
suspectul ar fi putut veni din direcţia cealaltă. 

Exista o șansă de doar 50% ca persoana să fi venit din oraș, 
pe lângă camera ale cărei înregistrări le erau puse la dispoziție. 

Jonah se gândea iarăși la desfluran. Chiar era posibil ca cineva 
să facă rost de substanță după cearta respectivă și înainte de 
momentul crimei la unsprezece? Era o fereastră de nouăzeci de 
minute, un interval bizar de scurt în care să facă rost de un 
anestezic atât de neobișnuit. Deși era posibil și ca cearta să fi 
fost doar un factor declanșator pentru un plan premeditat cu 
mult timp înainte. Ultima picătură care să-l motiveze pe ucigaș. 

O'Malley luase o pauză de la încercările de a sparge baza de 
date a poliţiei, iar acum se uita prin filmările de pe aceeași 
cameră de mai devreme în acea seară, când Zoe plecase de 
acasă. Motivația era să-și dea seama unde s-a dus și dacă părea 
că ar fi vorbit cu cineva. Era frustrant că nu aveau acces la alte 
camere azi și nici nu erau mari șanse să le acceseze până luni, 
când personalul de la Informaţii avea să se întoarcă la muncă. 

Călătoria misterioasă a lui Zoe nu-i dădea pace lui Jonah. Până 
acum ar fi trebuit să-și dea seama pe unde a fost. Fusese 
plecată pentru mai mult de trei ore și s-a întors la ora 20:30 
înspăimântată. Călătoria aceea fusese importantă. A verificat 

prin transcrierile interviurilor de până acum și nimeni, în afară 
de Felix, nu a recunoscut că a văzut-o în acea seară. Nimeni nu 
a spus nici că avea planuri. 

Așadar, în acest moment aveau la cunoștință un trio de 
mistere: trei ore care nu puteau fi încă explicate, o persoană 
misterioasă la ușă și o persoană necunoscută (dar posibil 
aceeași) implicată într-o ceartă cu Zoe la aproximativ două ore 
înainte de uciderea ei. 

Având toate aceste informații în minte, l-a trimis pe Lightman 
pe teren cu două sarcini. Primul era să vorbească cu Angeline 
Judd din nou. Jonah era foarte conștient de faptul că nu mai 
vorbiseră cu ea din ziua precedentă. Angeline fie fusese prea 
abătută ca să-și mai amintească de faptul că a văzut-o pe Zoe 
mai târziu, fie a minţit. 

Cea de-a doua sarcină era să găsească poziţionarea altor 
camere de supraveghere înspre oraș și să vadă dacă putea forța 
mâna proprietarilor să-i dea acces la ele de pe acum. Dacă la 
urma urmei nimeni nu voia sau nu putea să spună care au fost 
ultimele drumuri ale lui Zoe, trebuiau să recurgă la alte metode. 

o... 

Apartamentul lui Angeline i se părea lui Lightman mai potrivit 
unui student decât cel al lui Zoe. Blocul era construit în stilul 
clădirilor mari din anii '70 și, cel mai probabil, a fost ridicat ca 
un cămin studențesc, accesibil de pe o casă a scării foarte 
lungă, în diagonală, care mergea până în capătul celălalt, 
întreruptă de holuri mici și pătrate ce duceau la fiecare etaj. 

In ciuda faptului că o sunase înainte să vadă dacă era acasă și 
trează, Lightman tot a trebuit să aștepte un minut întreg ca ea 
să vină la ușă. Purta pijamale, pantaloni scurți cu dantelă în 
partea de jos și un top cu bretele și părea ameţită, ca și cum 
luase prea mult Prozac. S-a gândit că nu e ceva neobișnuit în 
circumstanţele date. 

— Cine sunteţi? a întrebat ea, o întrebare ciudată de adresat 
unei persoane. 

— Sunt detectivul sergent Lightman, a spus el. Am sunat mai 
devreme. 

— Oh! Da. În regulă. 

S-a dat înapoi, iar el a urmat-o înăuntru, încercând să 
păstreze distanţa. Goliciunea picioarelor și a mâinilor ei îl făcea 
să simtă că nu e tocmai potrivit să intre. 


VP - 149 


Locul era mai curat decât se aștepta, deși avea lângă patun 
pahar, o cană, o farfurie și ceea ce arăta ca o sticlă de vodcă 
proaspăt deschisă într-o pungă de plastic pe masă. Era totuși 
mai spaţios decât s-ar fi gândit că este privind de pe hol; avea o 
bucătărioară proprie, o mică sufragerie și un pat. Unul dintre 
dulapurile de la bucătărie era deschis, ca și cum nu reușise să-l 
închidă cum trebuie. Avea și o baie în apartament, deși ușa era 
aproape închisă. 

Angeline și-a băgat mâna prin ușa întredeschisă și a luat un 
halat alb murdar din cuier. L-a tras și a încercat să și-l pună pe 
ea, dar când a pus mâna să ia cordonul nu a găsit nimic, așa că 
l-a lăsat deschis. 

— Aș vrea să te întreb doar câteva lucruri, a spus Lightman 
încet. 

Angeline s-a dus atent către pat și s-a așezat pe colțul 
acestuia, așa că el s-a pus pe canapea. 

— Am încercat să verificăm povestea cu pierdutul cheilor tale, 
dar nimeni nu-și amintește cine le-a predat la poliţie, din 
nefericire. 

— Nici eu nu știu, a spus Angeline cu o voce neutră și 
monotonă. Le-am pierdut. 

Lightman a privit-o mai atent, întrebându-se dacă era beată 
sau poate foarte mahmură. 

— Poate ne-ai ajuta mai mult cu informaţii legate de noaptea 
în care a fost Zoe ucisă, a spus el. Ai văzut-o în acea dimineaţă, 
nu? 

— Da, a spus Angeline, apoi s-a uitat rapid în stânga și-n 
dreapta, ca și cum ar mai fi fost alţi oameni acolo. V-am spus. 

— A menţionat că are planuri pentru ziua aceea? a întrebat el, 
hotărât să sape după informaţii. Avea ceva de făcut în seara 
aceea? 

— Nu, a spus Angeline, dar uneori se ducea la cursuri de 
tango argentinian joia, a adăugat ea. 

— Cam pe la ce oră? 

— Pe la opt și ceva, a spus Angeline ridicând din umeri. De 
obicei, stătea până târziu. 

Lightman s-a gândit că acesta sigur nu era un interval de timp 
potrivit, căci Zoe fusese plecată de la cinci până la opt jumătate. 
Era puţin probabil să se fi dus la lecţiile de tango în seara aceea, 
având în vedere că ar fi durat până la nouă și jumătate. 

— Ți s-a părut ceva ciudat în săptămâna asta? a încercat el. Ai 
auzit de certuri între Zoe și prietenii ei? 

Angeline a părut deodată rănită și furioasă și a început să-și 
scuture capul. 

— De ce tot încercaţi să mă faceți să mă simt prost? Am spus 
că-mi pare rău că... m-am supărat. Când mi-a spus că îi plăcea 
să mă picteze doar pentru că eram distrusă. Cum te-ai simţi tu 
în situaţia asta? 

— Cred că ai vorbit cu un coleg de-al meu, a spus Lightman 
blând, dar îmi pare rău că am readus asta în discuţie. 

El s-a hotărât că așa nu ajunge nicăieri. Ar fi mult mai bine să 
o aducă la discuţii când e trează. S-a ridicat și, în timp ce făcea 
asta, a văzut îndesată într-o parte, lângă scaun, o pereche de 
adidași bărbătești albastru-marin. 

— Ai prieten? a întrebat el. 

— Nu, a spus Angeline, iar de data asta a răspuns rapid și 
respingător, atipic stilului ei melodramatic. 

Lightman a privit la pantofi, care aveau limbile trase în sus și, 
în mod bizar, nu aveau șireturi. 

— Ai cui pantofi sunt aceștia? 

Angeline s-a ridicat nesigură pe picioare și s-a aplecat să se 
uite. 

— Habar n-am, a spus apoi, scuturându-și capul. 

Când el s-a întors, a auzit-o vorbind ca pentru ea. Era sigur că 
a auzit-o zicând „fără șireturi”, printre alte sunete indescifrabile. 

S-a dus spre ușă și, mai apoi, fără să se gândească prea mult, 
s-a dus către dulapul de la bucătărie. Privind înăuntru, a văzut o 
tavă de tacâmuri cu furculițe, lingurite pentru desert și pentru 
ceai. Pe fiecare parte erau articole de gătit sau servit. Și, printre 
toate acele lucruri, niciun cuțit. 

S-a scuzat și l-a sunat pe șef de pe scări. Nu era sigur dacă 
era relevant pentru investigaţiile lor, dar cineva fusese acolo și 
curăţase apartamentul de orice lucru cu care Angeline s-ar fi 
putut răni - sau cu care ar fi putut răni pe altcineva. 

e 

Hanson și O'Malley l-au pus la curent pe Jonah în legătură cu 
filmările de pe camere. Nu au progresat prea mult cu suspectții, 
dar au reușit să o surprindă pe Zoe mergând mai departe în 
oraş, pe Hill Lane, lucru pe care l-au văzut pe o singură cameră 
a unui supermarket, căci doar acolo au reușit să-l convingă pe 

proprietar să le dea filmarea. Acest lucru le dădea prea puţine 
indicaţii despre locul în care se îndrepta, dar și pe această 
filmare se grăbea. 

S-a întrebat dacă n-ar trebui să-l sune pe Wilkinson ca să 
grăbească colectarea filmărilor de pe camerele de 
supraveghere. În cazul investigaţiilor mai importante putea să 
profite de funcţia lui, dar era genul de lucru pe care nu trebuia 
să-l faci prea des, iar detectivul comisar-șef ar putea întreba 
dacă existau suficiente informaţii care să justifice intervenţia lui. 
Acest lucru presupunea de obicei o ameninţare asupra vieților 
omenești, iar acum nu aveau motive să suspecteze că ucigașul 
ar putea acționa din nou. 

— Ai reușit să îţi dai seama dacă Felix Solomon a intrat în 
sistemele noastre? l-a întrebat Jonah pe O'Malley, lăsând 
deoparte aceste gânduri pe moment. 

— În mod surprinzător, am reușit să adun câte ceva, a spus 
O'Malley, punând în bară aplicaţia video și deschizând o bază de 
dată de modă veche, totul pe un ecran verde-bolnăvicios, plin 
de butoane și scripturi codate. 

Impresia generală era că acea pagină nu mai fusese 
actualizată din anii '90 și a putut ghici fără să i se spună că era 
o bază de date a poliţiei. M-a învăţat live un tip tinerel pe nume 
Ziggy, care a organizat un curs de științe computerizate, iar 
acum pot vedea utilizatorii întregii zone East Sussex. Și nu cred 
că mai e cazul să spun că nu artrebui să pot accesa așa ceva. 

— Dumnezeule, a spus Jonah încet. Și ce-ţi spune asta? 

— Că sunt la propriu sute de conectări de grup pentru cazuri 
care nu au fost niciodată închise după ce au fost deschise, a 
spus el, navigând în sus și în jos pe o listă din dreapta ecranului, 
și pun pariu că această „Anchetă internă de corupţie a echipei 
executive” are acces la multe lucruri. 

Și-a scuturat capul. 

— Următoarea mișcare este să analizez toate dosarele care 
au fost deschise înainte de pensionarea lui Felix Solomon. Dar 
dacă te întrebi dacă el și-a băgat nasul unde nu-i fierbe oala, 
atunci e o posibilitate reală. Toate aceste informaţii pot fi 
accesate de la distanță și nu trebuie să fii vreun geniu ca să 
încerci niște date de logare vechi și să vezi dacă funcţionează. 

— Mulţumesc, a spus Jonah, nesigur dacă ar trebui să-l 
preocupe proprietarul apartamentului lui Zoe sau dacă înclina să 

creadă că ar fi făcut exact la fel în situaţia lui. Și vezi dacă poţi 
să-l recrutezi pe tânărul acela să lucreze pentru noi. Alternativă 
e prea groaznică pentru a fi exprimată în cuvinte. 

e 

Lightman a trimis detaliile pentru alte trei camere din oraș pe 
la 15:30. Una era de la Barclays, una de la o agenţie de pariuri, 
una de la primărie. Era un fel de vid pe partea dreaptă a 
intersecţiei cu Latterworth Road, dar camerele ar fi putut prinde 
locul de unde venea acea persoană misterioasă cu șapcă. 

jonah s-a hotărât că era momentul să-l contacteze pe 
Wilkinson. Gândindu-se la cum să o facă, s-a hotărât să dea un 
mesaj, nu să sune. Chiar dacă se crea o mică întârziere, oricum 
nu erau prea multe șanse să obţină acele filmări decât târziu în 
acea seară. Mâine cel mai probabil. A inclus detaliile celor trei 
camere, și-a cerut scuze pentru deranj și a trimis mesajul cu un 
nod în gât. 

A durat zece minute până să primească un răspuns. Wilkinson 
a spus că era ieșit și nu avea semnalul prea bun, dar că va 
reveni acasă înainte de ora cinci și se va ocupa de asta. 

Jonah a oftat. Asta însemna că tot mâine aveau să treacă la 
treabă, dar că cel mai probabil urma să primească filmările. In 
general, detectivul comisar-șef primea ce voia, graţie faptului 
că-l știa tot Southamptonul. 

Asta însemna și că Jonah nu mai avea nimic de făcut în acel 
moment. Dacă filmările ajungeau a doua zi și informaţiile de la 
legiști abia luni, erau acum în așteptare, asta dacă nu voiau să 
se ocupe și mai bine de interogatorii. Jonah avea un sentiment 
puternic că acestea ar merge mai bine dacă ar avea mai multe 
informaţii, indiferent cât de frustrantă era întârzierea. 

Așa că era vremea să mai lase munca să aștepte și să facă 
niște sport. A privit pe fereastră la ploaia torențială cu un 
sentiment aproape de rebeliune. Nu voia să piardă șansa de a 
ieși cu bicicleta, indiferent de vreme. 

Înainte de a pleca, și-a luat telefonul și a văzut că avea câteva 
e-mailuri personale. După ce le-a deschis și-a dat seama că a 
uitat cu totul de petrecerea lui Roy Upson din seara aceea. S-a 
simțit profund tentat de ideea de a pretinde că muncește, dar a 
văzut că rezervaseră o degustare de whisky și că tuturor le 
fusese alocat un partener. Ar fi trebui să anuleze mai din timp. 
Ar trebui să meargă. Ştia asta. Nu și-a văzut colegii de ciclism în 

ultimul timp, din cauza volumului mare de muncă și a bicicletei 
temporar stricată. Nici pe Stephen și Andrew nu-i mai văzuse de 
mult, cei doi prieteni din școală pe care-i mai avea. Era trist să 
recunoască faptul că Roy, un copil mare de patruzeci de ani cu 
care mergea la ciclism la câteva săptămâni, era probabil unul 
dintre cei mai apropiaţi prieteni în prezent. 

O să meargă. Nu trebuie să stea prea mult și nici să bea la fel 
de mult ca ei. Putea să bea doar tonic și să se scuze când ceilalți 
erau prea beţi ca să-și mai dea seama. Deși era evident că i-ar fi 
plăcut mult mai mult să stea acasă pentru tot restul serii și să 
lucreze la caz, în loc să stea în oraș și să contribuie la ceea ce cu 
siguranţă va fi o mahmureală. 

e 

Ziua a continuat într-un mod ciudat. Aidan a simţit în mod 
repetat că avea să se întâmple ceva; ceva ce va opri totul. Un 
soi de accident care să-l doboare pe el sau pe Greta. Un infarct 
(în cazul lui) sau vreun moment devastator de înțelegere când 
ea avea să vadă moartea lui Zoe la știri (în cazul ei). Nu se 
aștepta ca ziua aceasta să meargă astfel mai departe, într-o 
stare permanentă de teamă. 

Cumva o tură de jogging de dimineaţă s-a transformat într-o 
zi de cumpărături pentru Crăciun alături de Greta, care era 
mereu în sarcina ei. El nu a făcut mare lucru, doar a urmărit-o și 
i-a ţinut lucrurile. Mai târziu, el a băut un ceai și a ascultat-o 
povestindu-i că a zugrăvit în baia de la parter cu o zi în urmă și 
că acum era udă și nu putea fi folosită. lar el i-a zâmbit crispat 
când ea i-a amintit de petrecerea de la cină la care trebuia să 
meargă. 

El a rugat-o să-l lase să facă duș înaintea ei, mai mult pentru 
că voia să scape de conversaţia veselă decât pentru că nu-i 
plăcea să se pregătească de astfel de evenimente. Măcar după 
ce se îmbrăca putea să-și pună ceva de băut. 

De asemenea, avea multe mesaje de la Maeve. A început să 
le primească cu o seară înainte, la câteva ore după ce fusese 
găsită Zoe, și au continuat neîncetat. Maeve era devastată. Voia 
să se vadă cu el. Cum făcea el fată situaţiei? Poliţia întreba 
despre orice. Continuau iar și iar, fără să mai conteze că i-a spus 
fetei că are nevoie de spaţiu să-și plângă durerea singur. Îi era 
aproape la fel de teamă că Greta va vedea aceste mesaje, cum 

îi era și că va citi mesajele pe care i le trimisese Zoe. Părea ca și 
cum se înfiripase ceva între el și Maeve. 

Stând în faţa dulapului cu băuturi, și-a scos din nou telefonul, 
cu un sentiment de renunțare, și i-a zis că se vor întâlni a doua 
zi. Spera că asta o va face să tacă. 

Îi tremura mâna când și-a pus telefonul înapoi în buzunar și a 
luat un pahar. Nu-i era doar teamă. Era și negru de furie. Atât de 
furios încât nu putea sta locului. 

Primul whisky, care cu siguranță era cel puţin dublu, a curs pe 
gât rapid și arzător, fapt ce l-a făcut să mai vrea unul. Și-a spus 
că o să o lase puţin mai moale după acesta, dar era deja la al 
patrulea și se simţea serios ameţit atunci când a apărut și Greta, 
douăzeci și cinci de minute mai târziu. Işi ducea paharul spre 
gură când a intrat ea în cameră, iar el a rămas blocat așa preț 
de o clipă. Totul la ea era răvășitor, de la bluza strâmtă și roșie 
încheiată pe după gât, la noul colier ce-i despărțea decolteul 
printr-o tușă de aur. De la picioarele suple la rujul perfect 
aplicat. Își făcuse ce-și făcea ea de obicei la păr, iar faţa îi părea 
ca de zână, era ravisantă. 

Aidan a simţit cum în interiorul lui arde dorinţa cu aceeași 
intensitate ca o tristeţe imensă. Și-a pus stângaci paharul pe 
masă și s-a ridicat. 

— Arăţi incredibil de bine, Greta, a spus el. Cum am reușit eu 
să fiu cu o femeie atât de frumoasă? 

Ea l-a privit. 

— Habar nu am, a spus ea, scuturându-și capul și apoi râzând. 

Când a venit el spre ea, i-a atins cămașa Ted Baker pe care o 
purta. 

— Ştii ce, și tu ești foarte chipeș. 

Mâna lui a curs până pe spatele ei și a tras-o la piept într-un 
sărut lung, extrem de senzual. Când s-a oprit, el a întrebat-o: 

— Cât timp avem? 

— Cam cinci minute, a spus Greta, punându-și braţele în jurul 
gâtului lui Aidan, iar el îi citea dorinţa în ochi. Poate că ar trebui 
totuși să plecăm. Ştii că lui Michael nu-i place când întârziem. 

— Dă-l naibii pe Michael, a spus Aidan, iar apoi și-a amintit 
deodată că Michael flirtase cu Greta când au ieșit ultima oară. 

Deodată, era furios. 

— Ce e mai important? Noi sau nenorocitul ăla? 

— Păi, e un bărbat cu un succes extraordinar, a spus cu o 
voce menită să-l ațâţe. 

Aidan și-a pus mâna pe coapsa ei, iar apoi a alunecat mai sus. 

— Dar poate să facă asta? a întrebat el. 

— Nu, a murmurat Greta, punându-și capul pe al lui și 
inspirând tremurat. Nu, nu poate. 

e 

Planurile lui Jonah de a nu bea la petrecerea burlacilor s-au 
dovedit a fi mult prea optimiste. Era pur și simplu greu să nu 
bea la o degustare de whisky și cină. Și-a dat seama că el era 
cel mai mare inamic al său. Și-a adus aminte, după ce a întârziat 
puţin și a salutat pe toată lumea, că îi plăcea de băieţii aceia. 
Erau amuzanţi fără să fie excesiv de puerili și simţea că le 
datora o vorbă pentru că-l invitaseră acolo. Il făceau să se simtă 
generos, iar asta însemna să le cumpere tuturor încă un pahar 
de whisky la degustare. Însemna încă o sticlă de șampanie la 
cină, urmată de vreo două sticle de vin roșu. 

Când au ajuns la barul de vinuri Jean-Pierre, el era turtă și 
avea chef de râs din orice. Se simţea în formă și amuzant, o 
variantă mai zgomotoasă, mai încrezătoare de-a sa. Nu l-a 
surprins nici când ceilalţi i-au spus că era o femeie la bar care se 
tot uita la el. Acum avea la ce să se uite. Nici nu avea nevoie să 
meargă să flirteze cu ea ca să verifice teoria. 

S-a ridicat nesigur pe picioare să meargă să cumpere 
următoarea rundă, gândindu-se că poate ar vrea să vadă cum 
arată femeia aceea. S-a gândit că cel mai probabil e brunetă. 
Stătea alături de doi bărbaţi care lui Jonah i se păreau a fi un 
cuplu. Capul ei era întors către cei doi acum, privirea departe, 
dar când Jonah s-a apropiat, ea l-a privit. 

Jonah s-a oprit cu totul. 

— Michelle, a spus el. 

Ar fi trebuit să se uite dinainte. S-ar fi putut pregăti, ar fi putut 
avea ceva de zis. În schimb, atunci când fosta lui logodnică i-a 
zâmbit și i-a spus „M-am gândit eu că ești tu”, nu avea nimic de 
spus. Absolut nimic. 

Michelle și-a aplecat capul, citindu-i-se astfel rușinea pe care 
o simţea și el, dar era și încântată. Ca și cum faptul că era acolo 
însemna la fel de mult pentru ea, ca și pentru el. 

— E petrecerea burlacilor? 

Jonah s-a uitat înapoi la masa lui, găsindu-și un fel de voce să 
vorbească. 

— Da, a spus. Ti-l amintești pe Roy? 

— Oh, eu - da! s-a aplecat să se uite mai bine. Avea o iubită 
olandeză, nu? 

— Da! Nunta e pe cincisprezece. 

— Să-l feliciţi din partea mea, a spus ea. 

Jonah a aprobat cu un gest al capului. A făcut asta în fața 
femeii care l-a terminat și peste care i-a luat șase luni să treacă, 
până când a reintrat Jojo în viaţa lui. Era atât de fericit să se 
simtă întărit în faţa ei. 

— Dar tu? a întrebat el. Ce mai faci? 

— Petrecere de logodnă, a spus ea. Nu mai au Prosecco, așa 
că am luat o pauză. 

Ea a făcut un gest spre prietenii ei. El și-a dat seama că 
fusese nepoliticos cu ei și a întins o mână pentru a da noroc cu 
fiecare în parte. Avea impresia că e privit cu circumspecţie și s-a 
gândit că Michelle le spusese cine era. Ei s-au întors imediat 
după aceea la conversaţia lor, iar el a fost ușurat. 

— Cum mai ești? a întrebat el pe un ton jos. 

— Sunt bine. 

Michelle a surâs amuzată. 

— Nu mai, predau. 

— Serios? a întrebat Jonah. 

— Mda, enervant e că ai avut dreptate, a spus ea zâmbind 
iarăși. Începusem să mă satur de tot. 

— Nu am avut dreptate, a spus Jonah, simțindu-se rușinat. Tot 
ce ţi-am zis a fost greșit. Am fost un nesimțit. 

— Ei bine, uneori nesimţiţii știu mai bine, a spus ea ridicând 
din umeri. E de o mie de ori mai bine să port conversații adulte 
la muncă. 

— Și eu fac la fel, a spus Jonah, dar cred că sunt 
supraestimate. 

Michelle a râs și, fără să se gândească la ce zice, Jonah a 
spus: 

— Îmi lipsești. 

— M-am gândit că te-ai bucurat când am plecat, a spus ea cu 
ochii căutându-i chipul. Niciodată nu te-am făcut fericit. 

— Nu, a spus Jonah. Eu mă făceam nefericit. 

Și apoi, după o pauză, a spus: 

— Vezi? Am nevoie de tine. Nici nu mai știu să vorbesc corect 
gramatical. 

Michelle a râs din nou, cu un sunet mai puternic, mai 
eliberator. Și-a dat părul după ureche și i-a zis: 

— Vrei să plecăm de aici? 

— Da, a spus Jonah încercând să nu zâmbească exagerat. 
Vreau. 

e 

Hanson nu a vrut să lucreze până atât de târziu. La patru s-a 
hotărât că vrea să se mai uite o dată pe imaginea persoanei cu 
șapcă. O verificare scurtă. Atâta tot. 

Verificarea scurtă a făcut-o să se gândească la faptul că ar 
putea să-și dea seama cine era persoana respectivă dacă 
reușea să curețe filmarea suficient, așadar a mai petrecut două 
ore folosind instrumentul de prelucrare a imaginii pe care cei de 
la Informaţii l-ar fi putut probabil folosi mult mai bine. 
Rezultatele nu erau extraordinare, dar obținuse un fragment în 
care era vizibilă partea inferioară a feței. După aceea, a intrat 
pe internet și a căutat imagini cu toți suspecţii, încercând să le 
pună unele lângă altele, pentru a vedea dacă se potrivesc 
formele feţelor acestora. 

În final, s-a văzut nevoită să-și recunoască sieși că nu putea 
spune nimic cu certitudine pe baza imaginii pe care o avea șia 
închis calculatorul cu un sentiment de exasperare. Abia atunci 
și-a dat seama că ar putea lua autobuzul înapoi spre casă, ceea 
ce însemna o pauză de la ploaia care nu se oprise toată ziua. 

Mormăind ca pentru ea, s-a decis că e mai bine să alerge la 
autobuz și așa să se încălzească puţin pe drum. Și-a pus 
echipamentul de alergare, care, din fericire, era uscat și 
aproape prăjit după ce a stat șase ore pe caloriferul din baia 
secției. 

În cele din urmă, a plecat de la secţia pustie într-un moment 
în care nu ploua. Și-a pornit playlistul din anii optzeci, după care 
și-a pus iPhone-ul pe mâneca gecii de alergare, pornind prin 
parcarea mică pentru vizitatori. 

Era cam la jumătatea parcării, când una dintre puţinele 
mașini rămase a pornit motorul, cu farurile tăind aerul puţin în 
fața ei. A sărit și a râs ca pentru ea. L-a salutat dând din cap pe 
șoferul invizibil când a alergat prin faţa lui, către intrarea spre 
drumul principal. Imediat ce a trecut, mașina a ieșit din parcare 

și a început să o urmărească. Își dădea seama după direcţia 
farurilor că era acum în spatele ei. 

Întorcându-și capul, s-a dus alergând spre locurile libere din 
parcare din stânga, oferindu-i mașinii suficient loc să treacă. 
Dar, în timp ce ea alerga, mașina și-a păstrat ritmul încet în 
spate. Mai era o mașină parcată în faţă, așa că a trebuit să stea 
în spatele mașinii celeilalte puţin. În ciuda faptului că avea 
suficient loc, șoferul nici nu a încercat să treacă. A început să se 
simtă agitată la modul cel mai straniu. În mintea ei își făcuseră 
loc gândurile cu cadavrul lui Zoe și a trecut abrupt printre cele 
două mașini, alergând direct către iarba dinspre Southern Road. 
Treceau mașini pe ambele benzi, dar Hanson a găsit un spaţiu și 
a fugit pe partea cealaltă, apoi către colţul clădirii Novotel și în 
parcarea unei agenții de închiriat mașini. Acolo s-a mai calmat, 
știind că nu poţi ajunge în parcare fără să treci mai întâi pe la 
Harbour Parade. Până când urmăritorul o putea ajunge, ar trece 
deja pe acolo și ar fi pe la staţia de autobuz TGI Fridays. 

Trecea un autobuz fix când a ajuns în staţie, iar după ce s-a 
urcat a început să se simtă ridicol. Nu o urmărea nimeni. Era 
doar paranoică. 

A coborât din autobuz cu două staţii înainte de casă și a 
trebuit să mai alerge vreo trei kilometri prin două cartiere 
rezidenţiale înainte de a ajunge. Se relaxase în autobuz și-i 
plăcea să alerge. Întunericul de afară era punctat de beculeţe 
timpuriu agăţate pentru Crăciun. Era unul din lucrurile ciudat de 
emoţionante ale acestui cartier nu foarte scump al zonei 
Southampton. Toată lumea voia să-și decoreze casele cu 
luminiţe mai puternice, pentru mai mult timp. Voia să încerce un 
sprint pe ultima bucată de drum spre casă și a văzut că mai are 
de alergat cam 500 m. A început să numere pe măsură ce se 
apropia, știind că putea începe la aproximativ șaizeci din acest 
punct. 

Patruzeci de secunde. Haide. 

Muzica de pe iPhone nu o ajuta. Era o melodie constantă, 
antrenantă, dar nu potrivită pentru sprint. Ea încerca cu toate 
forțele să termine, dar parcă alerga pe picioarele altcuiva. Cu 
toate acestea, a continuat spre treizeci de secunde. Douăzeci. 
Apoi, când mai avea optsprezece secunde, s-a oprit. Nu din 
cauza durerii pe care o simţea în corp, ci din cauză că era cineva 
lângă ușa casei ei, sub lumina becului de la intrare. 

S-a gândit la mașina din parcarea secţiei, iar apoi, dintr-un 
motiv sau altul, s-a gândit din nou la Zoe, care s-a oprit să 
vorbească cu cineva când a ajuns acasă. La teama care i se 
citea în gesturi când stătea acolo, la modul în care acea 
persoană o așteptase. 

Hanson și-a scos căștile și s-a dat câţiva pași înapoi, după 
care s-a dat într-o parte a drumului către cea mai apropiată 
casă, astfel încât să fie protejată de brazii plantați în fața 
acesteia. Spera că vecinii nu asistau la scena asta. 

Nu-și mai vedea acum intrarea de la casă, dar vedea clar tot 
drumul. Știa dacă persoana de acolo avea să plece. 

Poate că e șeful, s-a gândit deodată. Sau Ben. 

Și-a scos telefonul din buzunarul de pe mânecă și l-a deblocat, 
oprind muzica cu totul. Lightman sau șeful i-ar fi trimis măcar un 
mesaj înainte de a veni așa la ușa ei, dar nu avea nimic pe 
ecran; nici când și-a verificat mesajele nu a găsit nimic. Și-a 
ridicat capul și a văzut cum iese o persoană de pe aleea casei 
ei. A privit în sus, pe drum, către locul în care era ea, iar Hanson 
s-a băgat mai mult în umbra brazilor pentru a se ascunde după 
crengi. Când s-a uitat iarăși o clipă mai târziu la persoana 
misterioasă, aceasta s-a întors în cealaltă direcţie, mergând spre 
oraș. 

Hanson a privit-o furioasă, încercând să-și dea seama dacă 
era o persoană pe care o știa. Era aproape sigură că era vorba 
de un bărbat. Părul scurt și forma spatelui în geaca închisă la 
culoare. Mersul. Încă o dată, privindu-l, era sigură că nu-i era 
prieten. Și suspecta că era o persoană care nu ar fi trebuit să 
știe unde locuia, cineva care are o legătură cu acest caz. 

Și-a scos cheia de la intrare, recunoscătoare că și-a adus 
aminte să încuie ușa când a ieșit la alergat de dimineaţă. S-a 
oprit înăuntru când s-a închis ușa, iar apoi, rapid și cu mâinile 
ușor tremurânde, s-a dus să-și facă bagajul de noapte. 

18. 


Septembrie - cu paisprezece luni înainte 


Septembrie nu trebuia să fie așa. Cerul albastru intens și 
căldura jilavă o făcuseră pe Zoe să-și imagineze că Aidan s-a 
hotărât să o ia cu el la Kyoto. Visa cu ochii deschiși în timp ce 
mergea prin Winchester cu muzica senzuală din căști, la ei doi 
lăsând conferința deoparte și urcând pe un munte pentru a se 
răcori. Apoi s-a gândit la un sărut umed, înfocat, la mâinile lui pe 
ea, dar s-a trezit deodată în fața unei treceri de pietoni, roșie ca 
racul și întrebându-se dacă își dăduse cineva seama la ce se 
gândea. 

A încercat să se concentreze din nou pe munca ei, care 
mergea destul de bine și nu voia să piardă din elan. Voia să 
termine noua operă astăzi, indiferent cât de mult timp îi va lua. 
După aceea, voia să facă o fotografie pe care să i-o trimită lui 
Aidan, ca să vadă și el acest nou tablou care-l înfăţișă pe el 
alături de ea. 

Intrând de la căldura înăbușitoare de afară la răcoarea din 
Școala de Arte se simţea ca și cum ar fi alunecat în apă. Zoe și-a 
prins părul pentru a se răcori și a tremurat instantaneu când un 
val de aer rece de la un aparat de aer condiţionat i-a lovit pielea 
transpirată. 

A urcat scările până la etajul unu scoțându-și căștile din 
buzunar și pregătindu-se să se retragă departe de lume. A 
învârtit cablul pe degetele de la mâna dreaptă, căci îi plăcea 
sentimentul de strânsoare pe vârful degetelor. 

Când a intrat, atmosfera era una puţin ciudată. Mitz și Sinead 
stăteau împreună lângă ușă și, având în vedere că au tăcut 
imediat, s-a gândit că cel mai probabil vorbeau despre ea. Caz, 
una din fetele mai tăcute care îi mai lua din când în când cafea, 
s-a ridicat și a venit la ea cu un zâmbet aproape sfidător. 

— Îmi place tabloul, îi spune. 

— 0... 

Zoe nu era sigură cum să-i răspundă. 

— Mulţumesc. 

Caz s-a dus lângă ea, către colţ. 

— In distrugere găsim ceva aproape sublim, a spus Caz. Nu-i 
așa? 

Mai apoi, Zoe a fost confruntată cu realitatea despre care 
vorbea aceasta. Tabloul la care lucra, aproape terminat, intitulat 
„Coborâre”, fusese tăiat de tușe de roșu aprins. Forma angelică 
masculină de pe fundal, care stătea în lumina proprie și diferită, 
era neatinsă, dar peste femeia delicată din centru era mâzgălit 
cuvântul „Târfă”. 

e 

Încă mai avea acea senzaţie groaznică în stomac când a ajuns 
acasă și s-a așezat pe canapea. Annette a fost, bineînțeles, 
minunată, imediat ce Zoe a alertat-o cu privire la vandalism. 
Profesoara ei de artă a chemat securitatea și s-a pornit o 
anchetă pentru a găsi vinovatul. Le-a ţinut tuturor studenților o 
morală amenințătoare cu privire la integritatea artei, cerându-le 
să vorbească dacă știu ceva, înainte să se vadă cine a făcut-o 
pe camerele de supraveghere. Nimeni nu a mărturisit, dar în 
ciuda asigurărilor primite de la Annette că tabloul putea fi 
reparat, Zoe a simţit că era stricat de-a binelea. Nu era sigură 
că va mai putea lucra vreodată la el sau că va mai putea 
petrece timp în acel departament fără să-i fie teamă că cineva o 
urmărește. 

Işi dorea ca Maeve să fi venit acasă în seara aceea. Ar fi fost 
atât de agitată de la tot ce se întâmplase, încât Zoe ar fi fost 
forțată să se înveselească și să rămână așa până la culcare, dar 
dat fiind faptul că Maeve era la întâlnirea Alpha și că Aidan era 
la jumătate de planetă distanță, se simțea singură și 
vulnerabilă. 

Încă stătea acolo când cineva a bătut la ușă și a simţit un val 
de afecţiune faţă de Maeve, care sigur se întorsese mai 
devreme pentru că își uitase cheile, dar când a deschis ușa, l-a 
văzut în schimb pe Victor, cu o privire crâncenă pe chip. 

In ciuda dorinţei imediate de a închide ușa la loc, l-a invitat 
înăuntru. Clar avea ceva în minte, dar poate că ar ajuta-o să se 
gândească la grijile celorlalți. 

— Imi pare rău, a spus Victor, imediat ce s-a așezat pe 
canapea. 

Işi cerea adesea scuze când voia să vorbească despre ceva, 
iar Zoe i-a zâmbit scuturându-și capul. 

— Nu are de ce să îți pară rău. Toată lumea simte nevoia să 
discute uneori. Să pun ceainicul pe foc? 

— E în regulă, a spus el. Eu... nu sunt supărat. Vreau să zic... 
e greu. Dar nu e atât de greu pentru mine cât... a oftat amuzat. 
Am ceva să-ți arăt. 

Și-a scos telefonul din buzunar, lăsând-o să aștepte într-o 
stare de nervozitate crescândă cât se încărca ceva. 

— Uite, a zis el după un minut, ţinându-și telefonul cu ecranul 
spre ea. 

Zoe l-a luat, neștiind ce va vedea, dar simțind în mod aproape 
sigur că e ceva legat de Aidan și-a dat seama vag, că era 
fotografia unei pagini de Facebook, dar era greu să vadă alte 
detalii când tot ce vedea era o fotografie cu Aidan și soţia sa, cu 
o panoramă în spate. Clar era un selfie făcut de Greta, care era 
naturală, fericită și incredibil de frumoasă. Se ţineau unul pe 
celălalt cu braţele în jurul taliei, iar ei zâmbeau. 

— A fost făcută în după-amiaza asta, a spus Victor încet. 

Zoe a văzut că avea dreptate. Era de azi, iar locaţia era 
etichetată Kyoto. Acolo trebuia să aibă loc conferinţa. Și-a dat 
seama că acel loc îi părea cunoscut. li trimisese o fotografie 
după-amiază, doar că în aceea nu era nici urmă de Greta. Nici 
Aidan. Doar priveliștea și cuvintele „Îmi lipsești”. 

Adrenalina care-i curgea prin vene făcea totul să pară ireal. A 
început să se uite fără niciun scop prin ultimele postări, dându-și 
seama că acela era Aidan. El fusese etichetat în fotografie. Și 
Greta la fel. 

— Cred că nu și-a dat seama că ea l-a etichetat, a spus Victor. 

— Dar... de ce nu am văzut nimic pe Facebook? a întrebat ea 
indiferent. E prieten cu mine și toate chestiile astea ar trebui să- 
mi apară instant. 

— Bănuiesc că are anumite setări care blochează chestiile pe 
care nu ar trebui să le vezi tu, pentru orice eventualitate, a spus 
Victor. Dar a uitat să mă blocheze și pe mine. 

Zoe a trebuit să se îndepărteze de el. Nu suporta să vadă 
simpatia și triumful din privirea lui. S-a gândit că i se face rău, 
dar nu se putea opri din a se uita la fotografia aceea, dând în 
sus și în jos, să vadă dacă s-a schimbat data. Să verifice dacă 
era o amintire de anul trecut, deși știa că nu era așa. 

Și-a scos telefonul, deschizând WhatsApp. Ultimul lucru trimis 
de Aidan era acea priveliște goală și a simţit că ceva o arde pur 

și simplu pe interior. El îi mai scrisese un mesaj vesel, „Valea 
Saga văzută de sus”. Sub răspunsul ei iniţial că era frumos și că 
și ei îi lipsea el, Zoe a început să scrie un alt mesaj: 


Mă despart de tine. O fac pe WhatsApp pentru că nu meriţi 

nimic altceva. Nenorocitule, mincinosule. M-ai făcut să cred 
că totul e pe bune când tu ești în vacantă cu soţia ta. Nu te- 
ai fi despărţit în veci de ea, și știu asta acum. Am terminat- 

O. 


A trimis mesajul, iar mai apoi a folosit telefonul lui Victor 
pentru a salva imaginea cu Aidan și Greta. Și-a trimis-o și pe 
Messenger. 

— Ce faci? 

— Mă despart de el și mă asigur că am dovezi ca sănu mă 
ducă cu zăhărelul, a spus ea. 

l-a dat telefonul înapoi. 

— Mulţumesc. 

Victor l-a luat aprobând. Apoi a zis: 

— Îmi pare atât de rău. Vrei să-ţi fac un ceai? 

Zoe a încercat să-i zâmbească. 

— Asta trebuia să fie replica mea. Nu. Uite... vreau să fiu 
singură acum. Bine? Te anunţ când o să am chef de vizitatori. 

Victor a aprobat, dar expresia lui era undeva între dezamăgire 
și rebeliune. 

— Eu cred că e mai bine să ai companie... 

— Nu acum, a spus ea cu fermitate. Dar mulțumesc. 

Înainte de a pleca, el a îmbrăţișat-o. Nu se putea relaxa. Era 
prea furioasă, rănită și tensionată faţă de toată lumea, inclusiv 
Victor. 

— Ne vedem curând, a zis ea. 

Era agitată. După douăzeci de minute a sunat-o Aidan să o 
întrebe ce se întâmplă. 

— Ce naiba e cu tine? a întrebat, iar furia din vocea lui era 
groaznică. Nu doar că o rănea, dar era puţin înspăimântătoare. 

Zoe a închis fără să vorbească, apoi i-a trimis fotografia cu el 
și Greta. După aceea și-a dat telefonul pe silențios, ca să nu mai 
fie nevoită să audă alte minciuni. 

19. 


Jonah s-a trezit la șase cu o durere îngrozitoare de cap, 
simțind cum îl apasă o tonă de anxietate. Era adesea așa când 
era mahmur. Simţea un regret enorm și teamă față de ce 
făcuse, o legătură perfectă între decizia de a bea prea mult și 
orice altă decizie pe care o luase. 

Faptul că era într-o cameră stranie de hotel nu-l ajuta. Când s- 
a ridicat și s-a uitat la Michelle, care încă dormea adânc, cu 
părul peste faţă, a simţit că era într-un univers paralel ciudat în 
care nu se despărţiseră. În care ultimul an nici nu existase. 

Avea nevoie de apă, de un paracetamol și de patul lui. Nu se 
putea gândi la asta raţional până ce nu dormea bine. După ce 
dormea, putea decide dacă a distrus totul sau dacă a recuperat 
ceva ce credea că e pierdut. 

Michelle nu s-a mișcat când el și-a luat hainele și s-a 
îmbrăcat. Nu a reacţionat nici când și-a scos cutia de 
paracetamol pe care o avea în buzunarul gecii de unde a extras 
patru pastile, dintre care două le-a pus pe noptiera ei, înainte de 
a umple un pahar cu apă din sticla de la minibar și a-l lăsa și pe 
acesta acolo. Ea a murmurat ceva vag atunci când el s-a aplecat 
să-i spună că trebuie să plece. A ezitat înainte de a pleca, 
îngrijorat că ea ar putea crede că a folosit-o cumva, dar nici nu 
era de niciun ajutor să stea de vorbă cât încă se simţea în halul 
acela. Ar fi spus lucruri idioate, care i-ar fi rănit pe amândoi. A 
ieșit încet, tresărind la zgomotul făcut de ușa care s-a închis în 
urma lui. 

e 

Hanson s-a trezit la 07:00 când cineva dintr-o cameră 
alăturată a pornit chatul la un volum suficient de zgomotos cât 
să audă toată strada. A mai stat câteva minute uitându-se la 
tavanul alb, deprimată la gândul că iarăşi trebuia să stea în 
camere ieftine de hotel. Trecând deja peste asta și știind că 
Damian plecase din viața ei o dată și pentru totdeauna, avea un 
sentiment de greutate sumbră în suflet, că iarăși a ajuns în acel 
loc. 

Nu o ajuta nici că întregul episod părea mult mai puţin 
ameninţător la lumina zilei, înconjurată de zgomotele din 
Travelodge. O făcea să se întrebe dacă nu cumva exagerase și 
cheltuise șaizeci și una de lire pe nimic, când ar fi putut să-i 
drămuiască cu cap. 

Plănuise să-l sune pe șef de dimineaţă și să-i povestească ce 
s-a întâmplat, dar totul părea mult prea rușinos. La urma urmei, 
ce a văzut? Că o aștepta cineva acasă, sunând la sonerie, și că a 
plecat când nu a răspuns nimeni. Dacă dădea la o parte 
sentimentul de frică, așa arătau faptele. Poate că ar fi putut 
menţiona episodul când le spunea șeful ce s-a mai întâmplat 
între timp, s-a gândit ea ridicându-se greoi, simțind cum i se 
încordează mușchii. Până ce a terminat cu dușul și s-a îmbrăcat, 
șeful le-a scris tuturor să le spună că nu aveau încă imaginile de 
pe camerele de supraveghere și nimic de la medicina legală 
până luni. Le-a sugerat să-și continue weekendurile până apărea 
ceva nou. 

A încercat să vadă asta ca pe un lucru bun. Insemna că putea 
să meargă să-și vadă mama, să se mai descarce de toate grijile 
de la serviciu. Ar fi bine. Liniștitor, chiar. Chiar dacă nu putea să 
vorbească despre persoana de la ușă. 

Lightman i-a scris imediat după aceea, asigurându-se că a 
primit și ea mesajul șefului și întrebând-o ce face. Se simțea atât 
de tentată să fie sinceră cu el și să-i spună ce se întâmplase. 
Putea să-i ceară și lui părerea, iar el ar fi putut să o liniștească, 
să-i spună că nu a fost nimic, dar Ben arătase că nu voia să 
împărtășească nimic prea personal cu ea, așa că i se părea 
ciudat să-i spună despre problemele ei, în special când aveau 
legătură cu sentimentul de frică. Așadar, i-a spus că era bine și 
că e bucuroasă să aibă o zi liberă, iar apoi a început să se 
pregătească pentru un drum către mama ei la Birmingham. 

e 

Maeve a ieșit din casă cu zece minute mai târziu decât 
trebuia. Faptul că eliminase orice nu era esențial pentru ea în 
ultimele zile nu prea o ajuta. În loc să fie mereu în urmă, din 
cauza unui program nebunesc, prea plin, părea acum să piardă 
timpul holbându-se în spaţiu, pierdută în gânduri groaznice ce 
ieșeau la suprafaţă ca un sentiment de dezorientare. Simţea că 
oricum dă greș cu punctualitatea, convinsă că toată lumea o 

judecă, chiar și acum, când tocmai ce și-a pierdut cea mai bună 
prietenă. 

Bicicleta era încuiată în faţă, unde o lăsa de obicei. Casa avea 
un pasaj lateral ce ducea într-o curte mult mai sigură pentru 
bicicletă, dar niciodată nu părea să aibă timp să o ducă acolo. 
Și-a scos cheile și a văzut că pe bicicletă era un flyer. Era ud de 
la ploaie și atârna de cadru, bombănind ca pentru sine când l-a 
luat, deoarece încă mai erau bucățele de hârtie lipite de 
bicicletă. L-a deschis și a văzut că era un mesaj scris de mână, 
și nu un flyer. Carioca groasă încă era acolo, așa că putea citi cu 
ușurință mesajul. 

Tine-ti gura aia de târfuliță închisă. 

Citea mesajul, dar inima îi era distrusă în piept. Sfâșiată. Se 
uita compulsiv către drumul ce ducea spre centru când a simţit 
o lovitură puternică în umărul drept. 

S-a agăţat de bicicletă în cădere, dar acest gest nu a făcut 
decât să-i învineţească mâna. Tot a căzut puternic, pe genunchi 
și în cot. Teroarea lipsei subite de apărare era groaznică și se 
zbătea încercând să se ridice, simțind că era într-un vis ciudat în 
care nu se putea mișca bine. S-a ridicat cu greu pe palme și 
genunchi, tresărind când a atins pavajul ud, și a văzut o 
persoană îmbrăcată în trening alergând și dispărând după colț. 

e 

După ce s-a pus la curent cu mersul lucrurilor și a transmis și 
echipei să nu facă nimic deocamdată, Jonah a dormit restul 
dimineții. Apoi s-a trezit simțindu-se vinovat că a petrecut atât 
de mult timp departe de caz. Se aştepta să vadă un mesaj de la 
Michelle care încă îl așteaptă, dar nimic. S-a hotărât că cel mai 
bine ar fi să o contacteze el, având în vedere că a plecat cât ea 
încă dormea. l-a scris un mesaj scurt în care i-a spus că s-a 
simţit minunat și și-a cerut scuze pentru comportament. A 
întrebat dacă ar vrea să se întâlnească mai târziu, sau în 
Londra. 

Când a ieșit din duș, răspunsul ei a venit dureros de simplist. 


Deja acasă. Îţi scriu poate în timpul săptămânii? 


Și asta a fost tot. Fără vreo exprimare a plăcerii după cele 
întâmplate, fără urme de regret. Nimic care să-i spună că ea mai 

simțea ceva pentru el sau care să-l facă să înțeleagă că s-a 
redeschis povestea lor. 

Jonah și-a împins telefonul deoparte, a băut o cafea și s-a 
îmbrăcat cu echipamentul de ciclism care încă avea porțiuni ude 
din ziua precedentă. Durerea de cap nu dispăruse nici ea de tot 
și părea că plouă din nou, dar orice era mai bine decât să zacă 
gândindu-se la Michelle, la Jojo și la ce-ar putea fi în neregulă cu 
el. 

e 

Plimbarea cu bicicleta chiar l-a ajutat pe Jonah să-și elibereze 
mintea, punând-o pe Michelle în plan secund și putând să se 
gândească mai clar la Zoe Swardadine și la cei care ar fi putut 
să o ucidă. A pedalat de-a lungul drumului Godshill, trecând 
toate informațiile prin minte: cele trei ore lipsă. Persoana cu 
șapcă. Mișcările tensionate, înfricoșate ale lui Zoe, care vorbise 
cu cineva la ușa apartamentului, cineva care ar fi putut fi oricare 
dintre suspecți cu excepția lui Aidan Poole, care nu știa unde 
locuieşte. 

După aceea, s-a gândit însăși la Zoe și la cât de mult părea să 
se fi schimbat în ultimele luni de viață. S-a gândit iarăși la ce a 
spus Maeve despre faptul că a slăbit și că-și făcea machiajul 
ochilor în acel fel. Nu era nici urmă de machiaj când a fost găsită 
în cadă, deși acest lucru nu era neapărat surprinzător. Apoi și-a 
amintit de chipul ei de pe camerele de supraveghere și era 
aproape sigur că nu avea cine știe ce machiaj elaborat la ochi. 
S-ar fi văzut chiar și pe filmarea în alb-negru. 

Asta însemna asta că nu plănuise să se întâlnească cu nimeni 
când a plecat de-acasă? Nu primise niciun mesaj care să 
declanșeze plecarea subită. Știau asta de pe istoricul 
telefonului. Poate că a încercat cu adevărat să urmărească pe 
cineva. Poate că ar trebui să distribuie imaginea femeii cu 
ochelari, în caz că încercase să o urmărească. Celălalt lucru pe 
care l-ar putea semnala lipsa machiajului, s-a gândit el, era 
schimbarea stării psihice a lui Zoe. Atinsese un punct în care nici 
măcar machiatul excesiv nu mai conta. 

Cel mai ciudat lucru la acea ultimă zi era că acţiunile lui Zoe 
păreau cumva că nu-i stau în fire. Toată lumea a descris un 
prieten de nădejde care suferise mult. Nici măcar descrierea lui 
Maeve a depresiei ei nu indusese lipsa de atenţie față de 
sentimentele celorlalţi ori față de propria ei imagine. Cu toate 

acestea, i-a spus prietenei sale că era rănită și s-a certat cu 
cineva în ziua aceea. Se gândea dacă nu cumva indiciul către 
toate acestea nu era seara de miercuri. Poate una dintre 
prieteniile sale a atins un punct terminus, moment în care Zoe 
pur și simplu și-a aruncat nervii pe toți cei din jur. Sau poate că 
atitudinea subită și dură a lui Zoe de a doua zi a împins-o să 
facă ceva care a declanșat crima. 

Când și-a scos telefonul din buzunar în cel mai îndepărtat 
punct al călătoriei sale, îl aștepta un mesaj de la Michelle. 


Scuze că ţi-am răspuns așa scurt mai devreme. Sunt doar 
super mahmura și mă simt ca o idioată. Mi-ar face plăcere 
să vorbim mai încolo săptămâna asta. xx 


Jonah a oftat citind mesajul. Încă nu emana tocmai pozitivism, 
dar făcea lucrurile să pară mai acceptabile, ca și cum nu o 
pierduse din nou. Și nu putea da vina pe Michelle că era 
nesigură. Chiar și în timpul somnului mahmur de dimineaţă, se 
lupta cu o nevoie disperată de a face lucrurile să meargă, cu o 
iritare spontană la adresa sa și la faptul că ar fi trebuit să 
vorbească cu Jojo. Nimic nu era simplu și, dacă era și cinstit, nu 
știa ce-ar fi putut spune dacă s-ar fi întâlnit din nou. 

e 

Jonah era în drum spre secţie luni dimineaţa când a primit un 
apel de la un număr necunoscut. 

— Bună. 

Vocea era a unei femei. Ezitantă. 

— Sunt... sunt Maeve Silver. Voiam să vă spun ce s-a 
întâmplat ieri. 

A ascultat când Maeve a descris bilețelul de pe bicicletă și 
lovitura violentă care a trântit-o la pământ. 

— Ai habar cine ar putea fi? a întrebat Jonah. Ceva legat de 
vârstă? Sex? 

— Nu, a spus Maeve extrem de supărată. Era - avea un 
trening. Făcea jogging. Cred că se prefăcea că face jogging. 

— Ce culoare erau hainele? 

— Doar... închise la culoare. Poate negre. 

Jonah s-a gândit din nou la persoana cu șapcă de pe imaginile 
camerelor de supraveghere. Era posibil ca aceeași persoană să 
o fi împins, deși se putea ca biletul să nu aibă nicio legătură cu 
alergătorul și să fi fost împinsă din cale de cineva care era într-o 

stare proastă. Asta presupunând, de asemenea, că incidentul a 
avut loc cu adevărat. 

— Mai ai biletul? 

— Da, a spus Maeve. E cam ud, dar... 

— II poţi aduce la secție? a întrebat Jonah. Va trebui să dai o 
declaraţie oficială, dacă nu te deranjează. Oricum, sper că cel 
care a ucis-o pe Zoe va fi prins curând. Cât de curând trebuie să 
mai primim și alte informații de la criminaliști. 

— Bine, a spus Maeve. Ce ușurare. 

S-a întrebat dacă ea chiar simţea asta când a închis. 
Optimismul lui Jonah a mai pălit când și-a deschis e-mailurile. Nu 
primise nimic de la criminalistică, dar avea ceva de la Wilkinson. 
Detectivul comisar-șef ceruse imaginile de pe camerele de 
supraveghere, dar voia și o punere la curent privitoare la cazul 
de șantaj a doua zi. l-a amintit frumos lui Jonah că fusese de 
acord să-și dedice jumătate din resurse acelui caz. Având în 
vedere că era un caz cu greutate, a continuat e-mailul lui 
Wilkinson, era important să nu le scape printre degete, 
indiferent cât de presantă era investigația criminală. 

Jonah l-a sunat pe O'Malley și i-a spus să vină la birou cât de 
repede poate. 

— Vreau să te ocupi numai de cazul de șantaj astăzi, i-a spus. 

O'Malley a fost de acord fără să mai spună altceva. A ajuns în 
cincisprezece minute, nu exagerat de aranjat, și s-a îngropat în 
dosarele de șantaj. La zece minute după, Linda McCullough l-a 
sunat pe Jonah. 

— Am primit rezultatele amprentelor, a spus ea. Vrei un 
rezumat? 

— Sigur, a spus el, verificând din nou căsuţa de e-mail și 
văzând că deja ajunsese un mesaj de la ea. 

— Bărbatul unu, cel de pe pahare, ușă și întrerupător, e Victor 
Varos. 

Așadar, Victor ar fi putut fi acolo în noaptea aceea, s-a gândit 
Jonah cu satisfacţie. Fie s-a certat cu Zoe, fie a ucis-o, sau poate 
ambele. 

— Amprente recente crezi? a întrebat el. 

— Da, nu sunt foarte suprapuse, a spus ea aprobând. Bărbatul 
doi, care apare mai mult în apartament, dar amprentele sunt 
suprapuse, e Felix Solomon, proprietarul apartamentului. 

— OK. Nimic neașteptat. 

— Bărbatul trei, care apare doar pe încuietoarea de la ușa 
băii, este Aidan Poole. lubitul, cred? 

Jonah a inspirat. 

— Aidan Poole? 

— Da. 

— Și nu există dubii? 

— Deloc. A spus McCullough. Amprentele sunt clare și 
recente. 

Jonah i-a mulţumit și i-a spus că va citi restul mai târziu. A 
închis, simțindu-se complet șocat. Șocat că Aidan stătuse în 
camera de interviuri și minţise atât de senin despre faptul că nu 
știa unde locuiește Zoe. Că de la început a făcut orice i-a stat în 
putere ca să dea de înţeles că nu știa unde stă Zoe. 

jonah a oftat dezgustat și a deschis ușa Departamentului 
pentru Investigaţii Criminale, sunându-i pe Lightman și pe 
Hanson. 

— Pregătiţi-vă. Mergem să îl arestăm pe Aidan Poole. 

20. 


Octombrie - cu treisprezece luni înainte 


Zoe greșea toate comenzile la muncă. Deja trebuise să refacă 
două băuturi căci pusese lapte în loc de soia și făcuse o cafea 
normală în loc de una fără cafeină. Mieke a susținut-o atât de 
mult când Zoe i-a spus despre despărţire, dar asta fusese cu 
două ture în urmă și își dădea seama că deja nu mai avea 
răbdare cu ea, deși masca asta foarte bine. 

Însă nu despărţirea în sine o afecta astăzi. Durerea de fond 
încă era acolo și încă o făcea să plângă de fiecare dată când se 
gândea, dar era mai bine acum. Deja reușea să se gândească la 
alte lucruri. La cum ar fi să iasă cu alţi bărbați. Problema de azi 
era că venise Angeline și că nu era singură. A privit-o pe Zoe cu 
un zâmbet sfidător, posibil chiar triumfător, când a intrat cu 
Richie. Zoe nu se putea uita la el fără să-și amintească modul în 
care Angeline era înfășurată pe el la barul de la docuri. 

Ce făcea ea cu el? Zoe nu reușea să înţeleagă. El era atât, dar 
atât de groaznic. Din modul în care vorbea cu superioritate și 
cum privea prin cafenea, ea și dăduse seama că era convins de 
faptul că era un tip foarte dur. Și ura modul în care el o privea 
pe Angeline, ca și cum ar fi fost o posesie de-a sa. Și-a dat 
seama că următorul client își aștepta băutura și s-a întors 
zâmbitoare și gata să-și ceară scuze, când a văzut că era de 
fapt Felix. 

— O, bună, a spus ea, simțind cum se luminează în ciuda 
tuturor lucrurilor. Ce mai faci? Nu te-am mai văzut de mult. 

— Sunt bine, a spus el zâmbindu-i. Mă bucur să te văd, 
evident. Am fost puţin răcit și nu am vrut să dau răceala tuturor. 

— Foarte frumos din partea ta. Sper doar că ţi-a fost dor de 
mine. 

— Mereu. 

A zâmbit în timp ce curăța bagheta pentru aburi a 
espressorului și a pus laptele la spumat. 

— Cum mai ești? a întrebat Felix. Aidan e bine? 

Zoe a tresărit, încercând să-și păstreze zâmbetul pe buze. 

— Oh, nu mai suntem împreună. 

Felix chiar păru surprins. 

— Oh, îmi pare tare rău. Ce chestie. Ești bine? 

— Bine, a spus ea, iar apoi, peste sunetul făcut de aparatul de 
spumat laptele, a adăugat: se pare că nu era de fapt despărțit 
de nevastă-sa. 

— Ah, a spus Felix. Ce... rahat. 

Zoe a aprobat cu un gest al capului, apoi a ridicat din umeri. A 
oprit aparatul de aburi și a început să toarne laptele spumat în 
cafeaua lui Felix. 

— Da, ce să-i faci. Unii oameni sunt de rahat. 

— Oricum nu mi-a plăcut de el niciodată, a spus Felix clipind 
din ochi. Meriţi pe cineva mai puţin îmbufnat. 

Zoe a râs, deși nu simţea chiar nevoia să râdă. 

— Ei, cred că acum e cu-adevărat îmbufnat. Tot încearcă să- 
mi transmită mesaje prin prieteni și apare peste tot pe unde 
merg. A trebuit să-mi schimb tura ca să nu mă mai întâlnesc cu 
el. 

— Vine și acasă? a întrebat Felix. 

— Uneori, a zis Zoe. 

A urmat o pauză, iar apoi Felix a spus: 

— Nu e normal, să știi. Dacă va continua așa, trebuie să mergi 
la poliţie. Asta e hărţuire. 

— Nu e chiar... 

— Zoe, am fost și eu poliţist. Ai încredere în mine. 

Zoe a ridicat din umeri, apoi a dat din cap că da. 

— In al doilea rând, dacă vrei să te muţi altundeva, pot să te 
ajut. Trebuie să închei șederea chiriașei pentru că nu-și mai 
achită chiria. Dacă ai vrea să te muţi, chiar m-ar ajuta. 

Zoe i-a privit chipul blând și a zâmbit. 

— Mulţumesc. E foarte drăguţ din partea ta. Cred... cred că ar 
fi prea mult să mă mut chiar acum, dar, știi, dacă e gol în câteva 
săptămâni și chiar nu mai știu ce să fac... 

— Imi spui doar, a spus Felix cu fermitate. Nu mă grăbesc să 
găsesc alți chiriași. A privit-o cu subiînţeles. Nimeni nu ar trebui 
să nu se simtă în siguranţă în propria casă. 

e 

Zoe și-a terminat tura la 18:00 și a ajutat-o pe Mieke să 
închidă, după care s-a dus cu bicicleta înapoi pe Hill Lane către 
casă. A scrutat strada cu privirea, căutându-l pe Aidan. Se părea 

că nu o aștepta. Nu era complet sigură dacă să se bucure sau 
nu. Era atât de greu să nu-i lipsească atunci când încerca cu 
toate puterile să-l respingă. 

Zoe s-a gândit la Angeline și Richie și s-a întrebat dacă ela 
hărțuit-o pe prietena ei până ce ea a cedat. Dar iarăși, de ce nu 
a spus nimic Angeline? Poate pentru că-i era rușine de el. 

Ei bine, s-a gândit Zoe, punându-și bicicleta lângă poarta 
laterală, e treaba lui Angeline cu cine iese. Zoe nu era dădaca 
ei. Nu-ti mai face griji pentru toată lumea. Cu toții sunt adulți și 
se descurcă și fără tine. Asta îi spusese și Aidan în nenumărate 
ocazii, iar ea ura că tot ce auzea acum era vocea lui. 

A deschis ușa, sperând că Maeve va fi în camera ei. Voia 
acum doar liniște și pace. Holul părea normal, nu era nicio altă 
haină în cuier. Nici măcar Monkfish nu a avertizat-o. Dar s-a 
alintat în jurul picioarelor ei așa cum făcea mereu, apoi a alergat 
în bucătărie. Nu a bănuit nimic până când nu l-a văzut pe Aidan 
stând în fotoliul ei, alături de Maeve ghemuită pe canapeaua de 
lângă. El a văzut-o și a sărit în picioare, cu o expresie de fericire 
enormă pe faţă, care apoi s-a transformat în nesiguranţă. 

— Ce cauţi aici? a întrebat ea, cât de rece a putut. 

— lartă-mă, Zo, a spus Maeve ridicându-se încet. 

Faţa ei era roșie ca focul, iar Zoe se întreba peste ce a intrat 
oare. Maeve a ieșit în grabă, iar Zoe știa că ar fi trebuit și ea să 
se întoarcă și să plece, dar apoi Aidan a spus: 

— Te rog. 

A privit-o cu o expresie atât de blândă, atât de tristă, încât a 
simţit că i se năruie tot planul. Voia să vadă ce are el de spus, în 
ciuda faptului că se hotărâse să nu facă asta, dar nu voia să 
stea jos. Nu încă. Stătea în faţa lui, ridicând din umeri. 

— Ce-ai de spus? 

— Știu exact de ce ai făcut ce ai făcut, a spus el, fixând-o cu o 
privire calmă și hotărâtă. 

Ea nu a putut să nu observe umbrele din jurul ochilor lui. S-a 
întrebat dacă dormise și el la fel de puţin ca ea și nu se putea 
abţine să nu vadă iarăși ce chipeș era. A încercat să privească în 
altă parte, dar era greu. În special atunci când a încercat să 
vorbească din nou. 

— Știu exact de ce. Pentru că totul a arătat ca o grămadă de 
minciuni. Am mințit cu privire la câteva lucruri sau, cel puțin, ți- 

am ascuns detalii, dar trebuie să-ți spun toată povestea pentru 
că nu este pe cât de simplu pare. Imi permiţi, te rog? 

— Dacă îmi spui, înainte de orice altceva, ce făceai aici cu 
Maeve, a spus ea încrucișându-și braţele. 

— Cu Maeve? a întrebat el șocat. Te așteptam pe tine. Ea mi-a 
deschis. Cred că i s-a făcut milă de mine și... uite, nu da vina pe 
ea. l-am explicat tot, iar ea și-a dat seama că trebuie să vorbim. 
Și asta facem acum. 

El o privea, cu ce-i părea a fi anxietate de moment, iar mai 
apoi i-a spus: 

— Lasă-mă să-ţi fac o cană de ceai. 

S-a dus în bucătărie și a pus ceainicul pe foc, apoi a deschis și 
a închis ușa dulapului, înainte de a se duce la chiuvetă și a lua 
de acolo cana ei cu buline albastre. A început s-o spele, iar Zoe 
stătea pe fotoliu, încercând să-și refacă toate mecanismele de 
apărare. Și-a readus în minte imaginea cu el și Greta. Avea în 
suflet acel sentiment bolnăvicios al descoperirii adevărului. A 
încercat cât de mult a putut să-și blocheze cu forța partea 
sinelui care voia atât de tare să audă o explicaţie logică pentru 
tot. Și-a scuturat capul, rapid și tare. Nu exista o explicaţie 
plauzibilă. Știa ce a văzut. 

Aidan a adus ceaiul, cu o mână pe toartă și cealaltă pe 
marginea cănii. Ea s-a bucurat să vadă cum îi tremură mâinile 
când a pus cana pe măsuţa de cafea din faţa ei, dar era un lucru 
atât de ciudat, să-l vadă din nou la mai puţin de o lună, aici, 
unde au petrecut atâta timp împreună. Simţea că nu poate fi 
real. 

— Lasă-mă să încep cu ce nu ţi-am spus, a zis Aidan. Nu ţi-am 
spus că Greta nu vrea ca părinţii ei să afle despre despărțire. 
Știu că pare doar o scuză ca să păstrăm discreția, dar nu cred că 
este. Mereu a fost foarte înțelegătoare. Ştie că am terminat-o. 

— Nu ai terminat, a spus Zoe, cât de rece a putut în acel 
moment. 

Și-a lăsat ceaiul unde era, care abia mai scotea aburi. Chiar 
voia să bea ceva, dar era ca și cum el i-ar fi făcut o cană din 
elixirul uitării. Mai degrabă murea de sete decât să guste din el. 

— Am terminat-o cu Greta, a spus el ferm, dar înţeleg perfect 
de ce tu crezi că nu e așa. In fotografie arătam ca un cuplu în 
vacanţă și nu ţi-am spus că vine și ea. Își cumpărase biletul cu 
ceva luni în urmă și am încercat să obţinem o rambursare. Nu 

am reușit, dar ne-am luat camere separate și ne-am gândit 
amândoi că o să fie bine așa. 

— Dă-o naibii, n-a fost nimic bine, a spus Zoe. N-a fost deloc 
bine. Te-ai dus. În vacanţă. Cu nevastă-ta. Nimic din toate astea 
nu e bine. Și ce-aţi decis voi în discuţia voastră drăguță nu 
înseamnă absolut nimic. 

— Știu, a zis el, cu un fel de disperare în glas. Știu că așa 
este. Nu a fost bine să procedez așa și știam asta, de aceea nu 
ţi-am spus. Ştiam că te vei supăra, dar m-am gândit că era 
singurul lucru pe care îl puteam face ca să fiu bun cu ea când de 
fapt distrugeam totul. 

— De ce trebuia să fii bun, a întrebat Zoe, dacă a fost de 
acord să vă despărțiți? A fost o eliberare pentru amândoi, nu-i 
așa? 

— Pentru numele lui Dumnezeu, a spus Aidan într-o explozie 
zgomotoasă şi dură, simţindu-l deodată inconfortabil de 
aproape. 

Înspăimântător de aproape. Zoe s-a dat înapoi când el și-a 
trântit cealaltă cană pe blat. 

— Chiar ești atât de naivă? 

Ea se holba la el, cu inima bătându-i nebunește. Ce făcea el 
acolo? De ce l-a lăsat Maeve să intre? Nu ar trebui să fie acolo 
și, mai ales, nu trebuia să o privească cu atâta furie rece. Apoi, 
toată furia a părut că dispare și a spus: 

— Îmi pare rău. Sunt un nemernic. Îmi... îmi pare foarte rău. 

Și-a frecat mâna pe faţă. 

— Bineînţeles că nu știi cum e să divorțezi de cineva. Chiar și 
când vrei s-o faci, ţi se rupe inima. Tot e greu să-ți iei la 
revedere de la cei optsprezece ani petrecuţi cu cineva. Ești 
foarte empatică. Trebuie să înţelegi asta. Am plâns amândoi 
amarnic și îndelung, iar ea a avut probabil multe momente de 
îndoială, întrebându-se dacă a fost bine că ne-am despărțit. Am 
văzut asta de câteva ori și a trebuit să fiu ferm. M-a făcut să mă 
simt de toată jena, dar a trebuit să fac asta pentru tine și pentru 
mine. Și acum... 

Aproape că plângea, cu vocea răgușită, furioasă și înecată: 

— Acum am făcut și asta, am greșit enorm și te-am pierdut. 
Toate lucrurile pe care le-am făcut pentru a fi în sfârșit cu tine 
nu au însemnat nimic din cauza unei fotografii nenorocite. 

Zoe își privea acum mâinile, mișcând pe rând câte un deget, 
căci era absolut sfâșiată între empatie și refuzul de a ceda. Era 
groaznic să-l vadă plângând. Niciodată nu era emotiv dacă 
putea evita asta. Cel mai des se retrăgea în spatele 
sarcasmului, dar el i-a zis că ea era singura persoană în faţa 
căreia putea fi vulnerabil. Și deja nu mai rezista să-l vadă 
plângând așa. Amintirea furiei sale și a temerilor ei s-a dizolvat 
în neant. Ea și-a pus braţul în jurul lui, băgându-și capul în gâtul 
lui, aproape de ureche. 

— Nu, a spus ea. E în regulă. Nu e... nu m-ai pierdut. Nu ai 
făcut-o. Dacă poţi fi sincer cu mine, facem noi lucrurile să 
meargă. Ne descurcăm noi cumva. Îţi promit. 

A fost atât de bine când el s-a întors și a tras-o spre el într-un 
sărut umed, sărat, care nici măcar nu avea gust de stupiditate. 
Chiar și când ea a deschis ochii și a văzut-o pe Maeve stând în 
ușă, privindu-i cu o expresie ciudată. 

21. 


Fără să fie nevoie să i se mai spună, Aidan știa că-l sună 
poliţia. Ar fi trebuit să ajungă acolo primul să răspundă, dar l-a 
lovit realitatea când Greta a ridicat receptorul. 

Abia venise din grădină după ce tunsese liliacul de vară vreo 
oră. Amândoi lucrau de acasă astăzi, iar Greta s-a gândit să se 
folosească de prezenţa lui ca scuză pentru a face lucruri prin 
casă, în loc de muncă propriu-zisă. De obicei Aidan o ajuta sau 
își pierdea timpul citind ziare. Cu toate acestea, astăzi o privise 
prin fereastra de la bucătărie, abia aruncând câte o privire la 
ziarul pe care și-l pusese pe masă. 

— Doamne, ce frig e aici, a spus ea închizând ușa după cea 
intrat. Nu mai fac nimic azi. 

Aidan i-a zâmbit. 

— Ai făcut destule. Vrei o cafea? 

Apoi telefonul le-a întrerupt conversaţia, iar ea și-a pus 
mănușile pe blatul de la bucătărie înainte de a răspunde. Aidan 
i-a observat reacţiile, văzând-o cum îngheaţă și se holbează ca 
un animal încolțit. 

— Alo? 

Îi plăcea mult cum răspundea ea la telefon. Nuanţa fericită din 
voce avea mai mult din accentul ei unguresc decât alte cuvinte. 
Simţea cum i se rupe inima când a auzit-o răspunzând. Ştia ce 
avea să se întâmple. Ştia ce însemnau sunetele de la celălalt 
capăt al liniei. 

Greta s-a uitat spre el. 

— Da, e aici. De ce doriţi să vorbiţi cu el? 

A urmat o altă pauză, iar Aidan a privit cum faţa îi devine tot 
mai rigidă. 

— În regulă. Suntem aici, a spus ea. 

A închis și s-a întors spre el cu o expresie confuză. O privire 
aproape ca a unui copil, fără să transmită nimic din furia la care 
se așteptase el. 

— Cine era? a întrebat el. 

— Poliţia, a spus. Sunt pe drum. A urmat o pauză. De ce sunt 
pe drum? 

Vedea că îi era teamă de ce urma el să-i spună. Măcar pentru 
o secundă erau pe aceeași lungime de undă. Chiar și acum, în 
fața situaţiei inevitabile în care urma să fie demascat, simţea 
cum întregul corp i se opune. O parte din mintea lui încă se 
întreba dacă nu putea să acopere cumva asta. Se întreba dacă 
nu ar putea să vorbească cu polițiștii afară, pretinzând în fața 
Gretei că era doar martor. 

În realitate, știa că totul va ieși la lumină. Singura armă 
rămasă era adevărul, așa putea măcar încerca să-i explice cele 
întâmplate din punctul lui de vedere. Dacă acest lucru era 
măcar posibil. _ 

— Hai să te așezi, a spus el. lţi explic. 

El a așteptat până ce ea s-a așezat în faţa lui, apoi i-a zis: 

— Trebuie să-ţi mărturisesc ceva. 

Era mai ușor dacă nu se uita la ea. 

— Bine... a urmat o lejeritate falsă în răspunsul ei, care l-a 
făcut să se simtă și mai prost. 

— Ai toate motivele să mă urăști și vreau să știi că accept 
asta. Am... am făcut o prostie. 

Vocea îi tremura și era umilitor de aproape de punctul în care 
avea să izbucnească în plâns. Nu putea să plângă. Nu era drept 
să plângă, când ea era cea care auzea toate acestea pentru 
prima oară. 

— Am avut o aventură. Cu o studentă de la universitate. 

A urmat o pauză, i-a auzit respiraţia, iar apoi ea a spus: 

— Ce dracu', Aidan? 

Nu se putea abţine să nu o privească. Ochii îi străluceau, dar 
pielea îi era palidă, ca și cum o golise de viaţă. 

— Știu, a spus el. Nu pot... nu pot face nimic care să justifice 
asta. Am făcut un lucru groaznic, deși am încercat să nu o fac de 
atâtea ori. Știam că nu e bine, dar nu era aici și cumva m-am 
convins pe mine însumi că nu avea legătură cu noi, cănu ne 
afecta pe noi... 

— Nu ne afecta? Îţi băgai scula în altcineva și nu ne afecta pe 
noi? 

Era mai dureros decât ar fi crezut el vreodată. Simţea un val 
de defensivă. 

— Te rog să nu spui asta așa, a zis el. Nu e cazul. S-a 
terminat. 

— S-a terminat? Aventura? 

L-a privit cu ochi pătrunzători. 

— Pentru că te-a lăsat? Pentru că în sfârșit vina a ieșit la 
suprafaţă? 

— Pentru că e moartă, a spus el, înecându-se în cuvinte. 
Pentru că a omorât-o cineva. Ar fi trebuit să se termine acum 
multă vreme. Ne-am despărțit iar și iar... 

— Oh, Dumnezeule. 

Greta s-a ridicat și a plecat de lângă el. S-a întors pe călcâi și 
apoi s-a întors iarăși, cu mâna la gură. 

— Cineva a ucis-o, a zis ea, ca și cum ar fi încercat să se 
convingă pe ea însăși. Ce? Cum se poate așa ceva? Sunt tot 
baliverne de-ale tale? 

— Nu. Aș fi vrut eu. Au dat și la știri. E real și e groaznic. E o 
situaţie oribilă. Îmi pare atât de rău. Îmi pare atât de rău, Greta. 
Am distrus tot. 

S-a întors către el: 

— Și ei cred că tu ai omorât-o? 

— Nu știu, a spus Aidan. 

Pentru o clipă, aproape că i-a venit să râdă. O mică bulă de 
isterie care a apărut, s-a spart și a dispărut. Stătea absolut 
nemișcată, privindu-l, apoi a spus în șoaptă: 

— Tu ai omorât-o? 

El era cu adevărat șocat. Se așteptase la toate întrebările 
posibile, dar asta nu i-a trecut prin minte. 

— Greta, pentru numele lui Dumnezeu, a zis el. Bineînţeles că 
nu. Știi că nu am făcut-o. Nici nu pot să... 

— Și ce asigurări am eu că nu e așa? a lovit ea înapoi. De 
unde să știu eu asta? Am crezut că nu o să mă rânești niciodată. 
Aș... aș fi pariat pe orice că nu o să-mi faci asta. Nu tu. Chiar le 
ziceam oamenilor... 

S-a întors, cu o voce schimbată. 

— Obișnuiam să spun: nici măcar nu-mi fac griji. Nu cu privire 
la Aidan. E cea mai loială persoană pe care o cunosc. 

— Îmi pare atât de rău, a spus el din nou. 

Și, Dumnezeule, a fost oribil. A fost mult mai rău decât se 
aștepta el. O rănise atât de tare și nu putea face nimic care să 
repare asta. 

— Nici nu am crezut că am putut să fac asta. 

S-a ridicat pe jumătate pentru a se duce spre ea, dar ea s-a 
întors din nou. 

— Câţi ani avea? 

— Douăzeci și șase, a spus el. 

— La dracu’. 

Greta s-a întors și a lovit baza frigiderului, apoi a mai lovit o 
dată. 

— Ce clișeu patetic poţi să fii. 

— Știu, a spus el disperat, ridicându-se de-a binelea. Știu. 

— De ce? a spus ea uitându-se la el. De ce ai făcut-o? Ce 
mergea atât de prost încât ai avut nevoie de asta? 

Aidan a deschis gura, dar nu-și găsea cuvintele. 

— Nu... habar n-am. Nu știu, Greta. 

— O, haide, a zis ea. Cu siguranţă trebuie să fi fost nefericit ca 
să te duci să i-o tragi unei studente. Care-i treaba? Am prea 
multe fire albe? Prea multă celulită? 

— Nu, a spus el, pășind către ea. Greta, te iubesc. Și mereu 
am știut că ești cea mai frumoasă. Mereu. Tu ești cea mai 
minunată persoană... sfârșitul propoziției a fost înecat de 
emoție, iar el a încercat să vorbească din nou. Am încercat să... 
să rezolv asta. Să-mi dau seama ce e în neregulă cu mine. 
Singurul lucru... singurul lucru pe care l-am simţit vreodată a 
fost că ţie poate nu-ţi mai pasă de mine atât de mult când 
lucrurile merg prost, când sufăr sau când mă doare ceva... sau 
când dau greș. Și știu că e patetic. Știu că așa este, dar singurul 
lucru la care mă pot gândi a fost că am primit de la Zoe 
afecțiune într-un mod în care poate am uitat să ne-o oferim unul 
altuia. 

Greta se oprise din mers și se uita acum la el. 

— Așadar, mie nu-mi pasă de tine? Când am fost mereu aici, 
an după an? Când am fost lângă tine când s-a îmbolnăvit mama 
ta, când am fost lângă ea? Bineînţeles că am ţinut și la ea, dar 
am făcut asta pentru tine, Aidan. Sunt soţia ta și eram... 
incredibil ce rahat! 

S-a întors cu spatele la el și s-a îndreptat către hol. 

— Unde pleci? a întrebat el, mergând după ea cuprins deo 
adevărată panică. 

— Să-ţi aduc o valiză, a spus ea. Vreau să ieși din casa mea. 
Sper că te saltă nenorociţii ăia de polițiști. 

— Te rog, nu. 

A prins-o de braţ când se întorcea pe colţul scărilor. 

— Nu mă atinge! a spus ea atât de aproape de un țipăt încât 
l-a făcut să tresară. 

— Te rog, Greta. Te rog să nu mă dai afară. Plec eu. Dacă 
trebuie să merg cu ei să îi conving că nu am făcut-o eu, mă duc, 
apoi găsesc undeva unde să stau. |ţi las spaţiu. Știu că o merit, 
dar te rog să nu dai cu piciorul la tot. 

Ea a râs sarcastic și s-a aplecat peste balustradă, urlând către 
el: 

— Tu ai dat cu piciorul, Aidan. Eu doar mă ocup de daune 
acum. 

Aidan a pus o mână pe perete și a încercat să se rezeme de 
el. Simţea de parcă o prăpastie mare se afla în apropierea lui. 
Urma să-l înghită. Nu putea să respire bine de teamă. Ea nici 
măcar nu știa partea cea mai rea. Și nici nu avea să afle. 
Niciodată, cu niciun preț. 

e 

Casa părea liniştită când au ajuns. Era o clădire mare, pătrată, 
părea scumpă, chiar și pe o stradă plină cu case scumpe. 

Chilworth Drive era un loc unde jonah nu mai fusese 
niciodată. Era genul de loc care-ţi dădea impresia că nu există 
posibilitatea vreunei infracțiuni. Bineînțeles, realitatea era alta. 
Poate că Jonah nu mai fusese pe acolo, însă văzuse infracţiuni 
mărunte, dar și extrem de violente pe străzi ca aceasta. 

A ieșit din mașină înaintea lui Hanson și Lightman. Mașina de 
poliţie a tras pe drumul de lângă casă, împreună cu cele două 
mașini cu polițiști în uniformă care veniseră ca întăriri. Jonah îi 
știa destul de vag pe sergent și pe poliţist, nefiind sigur cum îi 
cheamă. Lucrau împreună doar în situaţii ca aceasta. 

L-a salutat cu un gest pe sergent iar apoi s-a dus către ușa de 
la intrare. Înainte de a deschide a urmat o pauză, apoi, la 
momentul potrivit, a dărâmat ușa cu forța. Soţia lui Aidan, o 
persoană înaltă și slabă, stătea acolo cu ochii plini de furie și 
lacrimi. 

— Acolo e, a spus ea. ÎI puteți lua. l-am făcut și valiza, și dacă 
vreți să îmi puneţi întrebări, vă stau la dispoziţie. 

Ea s-a dat din ușă, iar Jonah s-a simţit cel puţin ciudat când a 
intrat în casă. Aidan Poole stătea la piciorul scării, iar pe chip i 
se citea durerea. Jonah se întreba cât de simulată era acea 
expresie. 

El s-a dat la o parte pentru a le face loc polițiștilor. 

— Aidan Poole, ești arestat ca suspect în cazul uciderii lui Zoe 
Swardadine. 

(J 

Deja era un trio de curioși pe cealaltă parte a drumului atunci 
când Aidan a fost condus pe bancheta din spate a maşinii de 
poliție. Un bărbat de vârstă mijlocie care ieșise cu câinele la 
plimbare, un altul care făcea sport și o femeie în șlapi care arăta 
ca și cum ar fi ieșit la spectacol. Jonah nu ar fi vrut să fie în locul 
niciunuia dintre soţii Poole în acest spectacol public. A rămas în 
urmă să discute cu Greta, deși a început să suspecteze că 
explicaţiile lui despre ce urma să se întâmple nu erau procesate 
de aceasta. Stătea în faţa ușii, privindu-i pe ceilalți și mutându-și 
greutatea de pe un picior pe altul. Părea să nu știe ce să mai 
facă cu braţele, pe care le încrucișa și le lăsa apoi în jos în mod 
repetat. 

La un moment dat, Lightman a sugerat să intre în casă și să 
bea o ceașcă de ceai. Deși Jonah abia aștepta să înceapă 
interogatoriul lui Aidan, simţea că îi este dator Gretei cu puţină 
compasiune. La urma urmei, tocmai ce i s-au spus două lucruri 
groaznice despre soțul ei. 

Așadar, sergentul a condus-o în sufragerie, iar Hanson a 
rămas înapoi pe hol. Era ceva la Lightman care o liniștea. A 
reușit astfel să ia loc și să-l întrebe ce se întâmpla și ce ar trebui 
ea să facă. Lightman i-a explicat că putea beneficia de consiliere 
și că poate ar trebui să sune pe cineva. 

— Puteţi rămâne puţin? a întrebat Greta, cu ochii fixaţi pe el. 

Jonah a privit-o pe Hanson, care și-a dat ochii peste cap, 
încercând să nu râdă. 

— Atingerea magică a lui Ben, a murmurat el. 

Sergentul s-a scuzat după un minut, promițând că va fi la 
dispoziție dacă Greta va mai avea nevoie de ceva. 

— Pariu că ne sună în douăzeci și patru de ore cu vreo 
urgenţă? a întrebat Hanson când s-au dus înapoi la mașină. 

— Nu accept pariul acesta, a spus Jonah, iar Lightman doar și- 
a scuturat capul, zâmbind. 

[] 

— Domnule Poole, a început Jonah, acum îţi voi lua interviu în 
calitate de suspect în ancheta uciderii lui Zoe Swardadine și 
vreau să înţelegi asta în totalitate. Este important, având în 
vedere că ai hotărât să nu apelezi la un avocat. 

Faţa lui Aidan Pool era palidă, dar hotărâtă. 

— Da, a spus el. Ințeleg asta. Nu am nevoie de avocat pentru 
că, la naiba, am legătură cu moartea lui Zoe. 

— Atunci de ce ne-ai minţit? a întrebat Jonah. 

— Despre ce? 

Nu era nimic în expresia lui Aidan care să-i spună lui Jonah că 
a minţit. Știa prea bine. 

— Că nu știai unde era apartamentul ei, a spus Jonah. 

Aidan s-a uitat la Hanson, apoi iarăși la Jonah. 

— Poftim? Nu știam unde e apartamentul ei! Ce mama naibii? 

— E un caz de minciună complexă, a intervenit Hanson. În 
mod clar, nu ne-ai dat adresa când ai vorbit cu poliţia, iar apoi ai 
așteptat să fie readus subiectul în discuţie. 

Expresia lui Aidan era fără replică. 

— Nu știam, a spus el după o clipă. Chiar nu știam. 

— Mereu a fost ceva ciudat aici, a spus Jonah. Faptul că nu 
știai unde stătea prietena ta. 

— V-am spus, a zis el, cu un tremur în voce. A vrut să 
păstreze distanţa după ultima despărțire. Poate pentru că mă 
purtasem ca un idiot înainte sau poate că nu era sigură că a luat 
cea mai bună decizie atunci când m-a primit înapoi. Nu știu, dar 
nu mi-a spus și le-a spus tuturor să ţină secretul. 

— Și atunci cum de ţi-am găsit amprentele în baie? a întrebat 
Jonah. 

A urmat o linişte totală, iar fata lui Aidan arăta ca a unui om 
ce tocmai fusese împușcat. 

— Poftim? Nu se poate așa ceva. 

— Pentru că te-ai gândit că ai acoperit bine urmele? a întrebat 
Jonah. 

— Sau pentru că ai purtat mănuși în ziua aceea? a spus 
Hanson. A mai existat o altă dată de care poate ai uitat, când te- 
ai dus să o vizitezi și ai stat puțin acolo? 

Aidan și-a scuturat capul încet, iar apoi într-un ritm tot mai 
rapid. 

— Nu, a spus el. Nu am fost niciodată acolo. Nici măcar o 
dată. Nici acum nu știu unde stă. 

— Poate ai uitat că ai încuiat ușa de la baie când ai ucis-o? a 
spus Jonah. A fost una din acţiunile tale din instinct la care nici 
măcar nu te gândești? Pentru că nu voiai să fii prins că ţi-ai ucis 
prietena? 

— Nu am ucis-o, a spus Aidan, cu o notă îngrozitor de 
dureroasă în vocea lui. Nu am atins-o. V-am sunat pentru că 
altcineva a ucis-o și am auzit. 

A privit între ei. 

— V-am arătat apelul de pe Skype, nu-i așa? Uitaţi, aș fi spus 
când am sunat dacă aș fi avut adresa. 

— Poate că ai avut alte motive să nu ne dai adresa, a spus 
Hanson. Poate că ai vrut să treacă ceva timp, ca să nu mai fie 
atât de clar când a murit. Așadar, intervalul de timp să includă 
momentul în care ai sunat-o și nu ora la care ai ucis-o. 

— Nu, a spus el, puţin mai agresiv. Sunt numai tâmpenii. Nu 
știam unde e apartamentul ei. 

— Dar ai fost acolo, a spus Jonah, fără să se lase. Nu doar că 
ai fost acolo, dar ai fost în baia în care a murit. 

— O, Dumnezeule, vă rog să nu mai spuneţi asta, a spus 
Aidan, punându-și podul fiecărei palme pe ochi, cu degetele 
strânse în pumni. Nu am făcut-o. Nu am fost acolo. Și nu înțeleg. 

— Ce s-a întâmplat? a întrebat Jonah. O ceartă? S-a despărțit 
de tine? De data asta pentru totdeauna? Sau te-a ameninţat că-i 
spune soţiei tale? Că spune la universitate? Voia să te lase fără 
serviciu? 

— Taci! a spus Aidan deodată. 

A spus-o atât de ascuţit. Preţ de o clipă, l-a privit pe Jonah cu 
o ură mai intensă decât orice văzuse în viaţa lui, apoi a respirat 
profund. 

— Nu contează de câte ori spuneţi balivernele astea. Nu s-a 
întâmplat. Nimic din toate astea nu s-a întâmplat. 

A urmat o pauză, apoi Hanson a spus blând: 

— Poate că suntem nedrepți. Poate că te-ai convins și pe tine. 
Dacă totul mergea prost și erai disperat, poate în câteva zile te- 
ai convins și pe tine. Ai început să crezi că ai văzut ce ai pretins 
că ai văzut. 

— Doamne, a spus Aidan. Ce naiba aveţi? Nu am fost 
niciodată acolo. Nu am rănit-o niciodată. Nu sunt nebun. 

S-a îndreptat de spate, iar faţa i-a devenit fixă și încordată. 

— Bine. Vreau un avocat acum. 

Hanson s-a dus să-și caute șeful imediat după ce Aidan Poole 
a fost escortat să dea acel telefon la care avea dreptul. Jonah 
făcuse bulgare niște gumă adezivă Blu Tack și o tot arunca și o 


VP - 185 


prindea, apoi mai îmbunătăţea puţin forma cercului înainte de a 
o arunca din nou. 

— Ce crezi? 

— Cred că minte, a spus Jonah. Cred că ne minte de la 
început, dar ce e mai interesant e că a crezut că o să-l întrebăm 
altceva. 

— Și eu m-am gândit, a aprobat și Hanson. Ce ne scapă? 

— Și suntem pe drumul cel bun când ne gândim că minte cu 
privire la apartament? a spus Jonah în șoaptă. 

Hanson și-a frecat ceafa preț de o clipă, după care a spus. 

— Cum ar fi să mintă într-un sens, dar nu și în altul. Ce-ar fi 
dacă chiar nu știa adresa? 

Jonah a privit-o gânditor. 

— Crezi că a urmărit-o acasă, dar că nu și-a dat seama care 
era adresa? Sau nu și-a notat-o? 

— Tot ce-i posibil, a spus Hanson în șoaptă, sau poate că 
altcineva l-a dus acolo și i-a deschis. Poate era agitat că acea 
persoană a vorbit cu noi. 

Jonah a aprobat printr-un gest, dar se întreba dacă nu cumva 
era totul mult prea complicat. Ambele teorii i se păreau puţin 
probabile. 

— E posibil, a spus ea într-un final, dar am simţit că este 
îngrijorat în legătură cu altceva. 

l-a văzut expresia lui Hanson și a zâmbit. 

— Știu, doar o presupunere. Și nu trebuie să fii de acord, dar 
am câteva idei. Prima e că Zoe a fost plecată de acasă de la 
17:00 la 20:30 în seara aceea. Dacă s-a întors acasă la 20:30, 
de ce a trebuit Aidan Poole să aștepte până la 23:00 ca să o 
sune pe Skype? 

Vedea deja cum Hanson procesează totul. 

— Te gândești că a aranjat ca altcineva să o viziteze după ce 
a ajuns acasă. Persoana care o aștepta. 

— Posibil, iar apoi s-a certat cu cineva, a spus Jonah. 

— Dar asta s-a întâmplat cu câteva ore înainte de apelul prin 
Skype, așadar tot ne rămâne o grămadă de timp neacoperit. 
Știm că apelul prin Skype a fost pe la 23:00, a spus Hanson, 
deși... nu știm cu siguranță dacă acel apel a arătat ceva, nu-i 
așa? Dacă a omorât-o el, era în apartament și a sunat-o de pe 
mobil pe Skype, apoi a răspuns chiar el din contul ei. 

A făcut o pauză. 


VP - 186 


— Putem să găsim locaţia de pe telefonul mobil? 

— Da și nu, a spus Jonah. Putem doar să identificăm cel mai 
apropiat stâlp, dar măcar așa ne dăm seama dacă era în 
apropierea apartamentului sau acasă. 

— lar asta ne-ar putea ajuta considerabil, a spus Hanson. Să 
merg să fac o cerere? 

— Da, a spus Jonah. Ar fi bine să ne lămurim cu privire la 
Aidan. 

Când Hanson a oftat, el a spus: 

— Scuze. Nu spun că nu ai dreptate, doar că... dacă ar fi să 
aleg un lucru adevărat pe care l-am auzit de la Aidan Poole, 
acela este faptul că a asistat la crimă. 

Hanson a ridicat din umeri puţin frustrata. 

— Ei bine, trebuie să începem de undeva. S-a întors, apoi s-a 
oprit în ușă, privindu-l pe Jonah. 

— Șefu', în declaraţia lui Aidan Poole, el nu a văzut-o în seara 
aceea, nu? El nu a văzut-o pe Zoe pe ecran. 

— Nu, a spus Jonah, revizuind cu ochii minţii declaraţia lui 
Aidan. Nu, nu a văzut-o. 

— Așadar, să zicem că ești ucigașul lui Zoe și știi că Aidan o 
să vorbească cu ea. Să zicem că ai ucis-o chiar mai devreme, a 
spus Hanson, și ai vrea să-ţi găsești un alibi. 

— Poţi înscena acţiunea din baie, a aprobat Jonah încet. 

— Chiar ai putea să înregistrezi scena reală și să o pornești 
când sună el, a spus Hanson. 

— Dar cum ai ști că Aidan va suna în momentul acela? a 
întrebat Jonah. Și, mai important, cum ai răspunde apelului pe 
Skype dacă nu ai fi acolo? Dacă ai sta și ai aștepta să răspunzi, 
ai crea un alibi incredibil de complex pentru momentul în care 
erai, de fapt, în apartament, lucru care nu are sens. 

— Nu, adevărat, a spus ea. Dar dacă ai lucra în echipă... 

e 

Hanson s-a întors la biroul ei întrebându-se dacă nu cumva 
abordaseră greșit toată situaţia. Bineînţeles că e posibil să 
falsifici ora crimei, dacă singurul tău martor privește printr-un 
ecran care are o arie vizuală restrânsă. Criminaliștii au spus 
doar că moartea a survenit undeva între după-amiază târziu și 
primele ore ale dimineţii. Zoe ar fi putut fi moartă deja de 
câteva ore. 

Știa că detectivul inspector-șef nu agrea complet această 
teorie. A văzut asta în expresia lui și în răspunsurile precaute, 
dar, aceasta îi era meseria. Trebuia să aibă mintea deschisă. 
Datoria echipei era să ia în calcul orice teorie, oricât de 
improbabilă ar fi, pentru că una dintre ele putea fi adevărată. 

Intrebându-se cât de multe precedente au existat pentru 
crime în echipă, și-a tras tastatura mai aproape și a deschis 
Google, după care a căutat „cupluri criminale”. Tocmai ce 
apăsase tasta Enter când detectivul-inspector Walker a ieșit din 
bucătărie. Răspunzând zâmbetului ei, el s-a îndreptat spre ea, 
cu ceașca de cafea în mână. 

— Mai uscată azi? 

— Da, slavă Domnului, a spus ea, zâmbind. Hei, știi vreun 
cuplu faimos care a ucis oameni? In pereche, vreau să zic. 

— Sigur, a spus Walker. Bonnie și Clyde, soţii Homolkas Faye 
și Ray Copeland, soţii Birnie... 

— Ohoo, a spus Hanson, luând un pix. Sunt câţiva. lar asta e 
bine, dar în același timp... îngrijorător. 

Detectivul-inspector a râs. 

— Am scris o lucrare despre psihologia criminalilor în grup. Au 
fost destule cupluri. 

— Ai făcut psihologie criminală? a întrebat Hanson, făcând o 
pauză ca să-l privească. Unde, mai exact? 

— Winchester. 

— Oh, de-al casei. 

— Dar tu? a întrebat el. 

— O, eu am făcut psihologie și atât, a spus Hanson. Și a fost 
foarte bine, m-am folosit de asta mult de atunci, dar uneori mă 
gândesc să mă întorc și să mă specializez pe criminalistică. Mă 
tot gândesc că m-ar putea ajuta. 

— Ei bine, cu siguranţă mi-a prins bine, a spus Walker, 
ridicându-și cana gânditor. Vreau să zic, trebuie doar să fiu în 
aceeași cameră cu criminalul și-mi dau seama că a făcut-o. 

— Serios? a spus Hanson, după care și-a dat seama că 
glumea. O, da, așa este. Poate nu este atât de important. 

— Scuze, a spus Walker râzând. Ar trebui să te mai gândești 
la asta. Cred că te ajută și dacă de obicei încerci să intri în 
mintea suspectului, atunci e și mai bine. 

Hanson i-a zâmbit, după care s-a întors la muncă cu vorbele 
lui în minte. S-a gândit că acela era stilul ei. Când nu căuta 

dovezi și fapte, deseori se gândea de ce oamenii acţionează 
într-un fel sau altul. Și poate că la asta ar fi trebuit să se 
gândească și în cazul lui Zoe. Care ar fi motivaţia unui cuplu 
care ucide în pereche? Și de ce ai vrea să înscenezi ora 
decesului, dacă presupunerile ei erau corecte? Unul dintre ei 
trebuia să aibă un alibi pentru ora 23:00, în caz contrar, care 
mai era scopul? Dar trebuia să fie cineva care fusese liber cât să 
comită fapta mai devreme, în colaborare cu altcineva care era 
liber la 23:00, pentru a crea o acoperire elaborată complicităţii 
lor. 

Maeve, și-a adus aminte, fusese ocupată până aproape de ora 
22:00, apoi a fost liberă. Maeve avea și un istoric în spate, 
lăsându-l pe Aidan să intre în casa lui Zoe, apoi Hanson s-a 
hotărât să o analizeze mai bine. Și-a luat transcrierea interviului 
lui Maeve și a început să citească. Abia își intrase în ritm, când a 
sunat telefonul de pe birou. A oftat când și-a dat seama că era 
biroul de criminologie, transferându-i un cetăţean cu informații 
despre moartea lui Zoe. A sperat că cine avea să le ofere 
informaţii despre Zoe să sune în weekend. Telefonistul i-a spus 
că aveau pe linie o persoană care părea credibilă. 

— Cred că ar trebui să vorbești cu el, a spus. 

— Bine. Fă-mi legătura. 

A urmat un click, după care vocea unui tânăra spus: 

— Cred că am văzut fata, cea de la știrile de dimineaţă. Nu-mi 
dau seama foarte bine, dar semăna mult cu ea. 

— OK, mulțumesc. Poți să-mi spui unde ai văzut-o? 

— Da, se întâmpla joi seara, a spus el. In localul meu. 

— Unde mai exact? a întrebat Hanson, gândindu-se dacă nu 
cumva tipul era pe cale să-i dărâme toate teoriile. 

Dacă a văzut-o pe Zoe mai târziu în noaptea în care a murit, 
sigur nu a fost ucisă de cel care ţipa în apartament la nouă. Și-a 
mutat telefonul în partea cealaltă, ca să poată lua notițe. 

— Se numește The Bridge. E pe strada North Road, lângă 
campusul studențesc. 

Hanson și-a notat, apoi a spus: 

— Super. Așadar, pe la cât ai văzut-o? 

— Destul de târziu. La zece, poate. Trebuia să se întâlnească 
cu un tip care deja era acolo și a venit să-l caute. 

Hanson a simţit unul din acele sentimente stranii care o 
năpădeau mai mereu atunci când o teorie era spulberată. Dacă 

acest lucru era adevărat, atunci Zoe chiar murise la unsprezece 
sau mai târziu. 

— Era beat? a întrebat ea. 

— Aproape criţă, a spus el. Ea a intrat, iar el a căzut de pe 
scaunul de la bar, așa că ea l-a scos afară. 

Hanson nu știa multe despre Zoe, dar îi stătea în fire să 
meargă să aibă grijă de un prieten beat. Sau poate de unul care 
se prefăcea că e beat. 

— MIi-l poţi descrie? 

— Da, aproximativ... era mai în vârstă. Mult mai în vârstă 
decât ea. Nu știu. Mă gândeam că e păcat de ea. Cu siguranţă 
merita ceva mai mult decât un beţivan bătrân. 

Pulsul i s-a întețit puţin. 

— Așadar, când spui că era bătrân, vrei să spui că era 
grizonant? 

El a oftat. 

— Cred că da. Nu sunt sigur. 

— Avea păr facial? 

— Da, cred, a spus el. Barbă și mustață, deși poate că era 
doar nebărbierit. 

Hanson și-a notat pe carneţel, apoi a întrebat: 

— Și cum era îmbrăcat? 

— Destul de bine, a spus tipul de la telefon. Cu o cămașă 
scumpă și pantaloni. 

lar descrierea i se potrivea la tanc lui Felix Solomon. 

— l-ai mai văzut după ce l-a dus afară? 

— Oh. Da, i-am văzut. Am vrut să fumez și am ieșit cu sticla 
de bere, după care m-am așezat la una dintre mesele de afară. 
Tipul era supărat, iar ea îl îmbrăţișa, știi tu, îl liniștea. Și apoi a 
vomitat într-un ghiveci de flori, iar după asta ea a chemat un 
taxi și au plecat împreună. 

— Pe la cât s-a întâmplat asta? 

A mai urmat un alt oftat. 

— Nu sunt sigur. Poate 22:45? 

Hanson a tremurat. Cu cincisprezece minute înainte de 
presupusa conversaţie pe Skype cu Aidan, Zoe a părăsit un pub 
într-un taxi cu cineva care părea a fi Felix Solomon. 

— Ştii de ce era supărat? 

Informatorul a făcut o pauză. 

— Nu știu. Cu siguranţă a spus ceva... că nu este bun de 
nimic și o risipă de spaţiu, iar ea i-a spus că nu e adevărat. Mai 
mult de atât nu știu. 

— Bine, mulțumesc. Poţi să-mi spui cum te numești și să îmi 
lași numărul de telefon? 

S-a gândit din nou la amprentele lui Aidan de pe încuietoare. 
Poate că nu era nevoie ca doi oameni să fie implicaţi în uciderea 
lui Zoe. Poate că era nevoie doar de unul. Un bărbat care avea 
experienţă cu cazurile ca acesta și care știa exact cum să 
manipuleze un loc al crimei. Un bărbat care a fost detectiv 
inspector-șef. 

22. 


Mai - cu şase luni înainte 


Era o zi de marţi obișnuită. O zi de marţi în care el și Greta și- 
au povestit unul altuia evenimentele zilei, în care au râs și s-au 
simţit bine, iar apoi el a început să vorbească despre ceilalți 
oameni din vieţile lor, în timp ce mâncau tagliatelle cu fructe de 
mare gătite cu sos de vin alb și beau mai mult decât ar fi vrut. O 
seară perfect normală. 

Era genul de seară care-l făcea să simtă că cealaltă viaţă a lui 
era doar în imaginaţia sa. Era atât de obișnuit cu viaţa aceasta, 
cu casa aceasta, cu femeia aceasta. Ideea că totul s-ar putea 
termina - că o vor lua pe drumuri separate și că poate se vor 
mai întâlni din an în paşte la un prânz - i se părea ceva ireal. 

El și Greta au ajuns la subiectul prietenului lor Anthony și la 
faptul că acesta își pierduse libidoul. Conversaţia a continuat și 
după ce și-au pus farfuriile în mașina de spălat vase și s-au 
spălat pe mâini. El asculta în continuare când și-a verificat 
telefonul. Avea câteva mesaje, aproape sigur de la Zoe. Era un 
doi mic și roșu în partea din stânga sus a aplicaţiei, dar nu 
apăruse nimic pe ecran. Erau doar două contacte date pe 
silențios astfel încât mesajele lor să nu apară pe ecran. Pe Zoe o 
pusese pe silențios, astfel încât Greta să nu vadă mesajele. 
Maeve era cealaltă persoană, care era pe silențios spre binele 
tuturor, inclusiv al său. Indiferent cât de ciudat era să se 
gândească la Zoe acum, nici nu se compara cu regretul încărcat 
de rușine pe care îl avea când se gândea la colega ei de 
apartament. 

Niciodată, nici în ruptul capului, nu a vrut să se întâmple ceva 
între el și Maeve. l-a făcut plăcere să o cucerească și îi plăcea 
modul în care își fixa privirea pe el de fiecare dată când intra în 
cameră. A știut mereu că interesul ei fată de relaţia cu Zoe era 
unul personal, dar a impus limite stricte, foarte stricte. 

Din nefericire, când Zoe a rupt relaţia, lucrurile au luat-o 
razna. A devenit dependent în totalitate de conversațiile cu 
Maeve pentru că ele îl aduceau mai aproape de Zoe. Asta îi 

deschidea calea către ea. Și, la urma urmei, Maeve i-a deschis și 
l-a lăsat să o convingă pe Zoe să-l ierte. 

Problema a apărut când s-a întâlnit cu Maeve la bar. El era 
beat și copleșit de tristeţe când s-au văzut, dar a sfârșit prin a fi 
confuz. Trecuseră două săptămâni de când Zoe vorbise ultima 
oară cu el și era disperat. Poate că și orgoliul lui era rănit. Incă 
își amintea, cu o claritate oribilă, cum a început să se 
concentreze pe Maeve în schimb. Cum i-a spus că e o persoană 
minunată, cum s-a străduit și mai tare să o facă să râdă. Să 
roșească de plăcere. Ea era amețită de tot ce se întâmpla. Ela 
încercat să împingă lucrurile mai departe, dar ea nu i-a cedat 
complet. Încă stătea de cealaltă parte a mesei, rezistând 
încercărilor lui de a o ţine de mână. 

Așadar, el a făcut ceva groaznic, de neiertat. S-a aplecat spre 
ea și a spus că mereu a fost nebun după ea, de când s-au 
cunoscut și că se întreba la modul cel mai serios dacă era cu 
persoana potrivită. 

Un lucru profund tâmpit. Singurul lucru salvator a fost că 
Maeve nu credea în relaţii sexuale înainte de căsătorie și au 
rămas la sărut. A doua zi, când s-a gândit la asta, s-a simţit 
oribil, dar, în final, totul a fost bine. După ce i-a explicat că a 
proiectat asupra ei ce simţise pentru Zoe, Maeve a recunoscut 
că și ea a făcut la fel. Îl voia de fapt pe Isaac, alt bărbat 
căsătorit. Aidan l-a înlocuit pentru o clipă. Asta a fost tot, însă 
din când în când, ea îi mai scria. Uneori menţionând-o pe Zoe, 
alteori nu. Oricum, toate păreau că vânează mereu ceva, iar el 
nu prea avea încredere în aparenta ei nonșalanţă. 

— Dar el nu trebuie decât să vorbească cu ea, a spus Greta. 
Cât de greu poate să fie? E nevastă-sa! 

A spus asta ultima oară când au vorbit despre Antony, iar 
Greta s-a înfuriat când Aidan a contrazis-o. Ea nu a reușit 
niciodată să înțeleagă cum ai putea lăsa adevărul să ţi se 
încolăcească cumva în interior. El nu credea că ea a simţit 
această nevoie uriașă de a vorbi în timp ce se certa cu un om 
care pur și simplu se închisese în el. Dar nu era despre vorbitul 
în sine, nu când tot corpul tău e împotriva ta. Dacă ești Greta, 
desigur, o spui pur și simplu. Indiferent ce crezi. Se revarsă din 
tine pentru că așa ești tu de fel. 

În seara aceasta, el a simţit o apreciere nostalgică a 
încrâncenării ei. O afecţiune fată de orice trăsătură a ei. 

— Știu, a spus el încet, zâmbind, după care a adăugat: vrei un 
whisky? 

— Sigur. 

Ea a luat o lavetă și a început să șteargă aragazul. 

— Fac și o cafea. 

El s-a dus în sufragerie și a deschis mesajele cu inima cât un 
purice. Asta se întâmpla de fiecare dată când Zoe îi scria ceva 
pentru că acesta era singurul lucru care părea să unească cele 
două vieţi separate pe care le avea el. 

Mai întâi a văzut o fotografie. Când a deschis-o, a văzut că în 
imagine era camera lui Zoe, dar altfel. Acum era dominată de 
un pat foarte mare, foarte modern, cu o tăblie pentru cap din 
catifea. 

l-a trimis și un mesaj odată cu fotografia. 


Uite ce-am luat direct din vitrină!! Adio dureri de spate și 
picioare reci pentru tine! Ura! Xxx 


A oftat. Ea n-ar fi trebuit să cheltuie bani pentru el. Nu așa 
trebuia să se întâmple. El trebuia să aibă grijă de ea. Să o alinte. 
Așa a ajuns să dea o grămadă de bani pe un pat, căci celălalt, în 
aparenţă, nu-i prea pria, când, în realitate, Aidan a pretins de 
multe ori că nu-și petrece noaptea cu ea pe motiv că patul e 
prea mic. Și-a făcut-o cu mâna lui. | s-a confesat cu furie, 
explicându-i cât de dificil era să locuiască cu Greta și cât de 
mult voia să scape odată, iar la momentul respectiv, cam așa 
era. Soţia lui încerca să-i dicteze cum să-și administreze cariera. 
Acum însă mesajul nu mai avea sens pentru că se înțelegeau. 

A scos două pahare de whisky, turnând un shot moderat 
pentru Greta și unul mai mare pentru el. A luat o înghiţitură 
zdravănă de whisky, pe care aproape că a scuipat-o înapoi. 
Greta împinsese sticlele prea departe pe raft, astfel încât au 
ajuns lângă calorifer. Băutura era caldă și neplăcută. 

A simţit cum se enervează aproape instantaneu. l-a spus doar 
de atâtea ori. De atâtea ori. Era unul dintre lucrurile care îi 
făceau să se certe, această aparentă lipsă de voinţă din partea 
ei de a-și ajusta comportamentul când era nevoie. 

— Mai avem gheaţă în frigider? a întrebat-o el când a venit cu 
două cești de cafea. 

— Nu știu, a spus ea, așezându-se pe canapea. 

Era deja nervos pe ea când s-a dus înapoi în bucătărie. Greta 
făcuse asta. Ea ar fi trebuit să-i aducă gheaţa aia nenorocită. A 
trântit ușa congelatorului când a deschis trei dintre sertare, pe 
care le-a trântit iarăși iritat că nu găsește gheaţă. Trebuia să 
meargă la congelatorul mic din garaj. 

— Mă duc să iau de afară, a spus el, așteptând ca ea să-și 
ceară scuze sau măcar să-i arate puţină simpatie. 

— OK. 

Doar atât a strigat ea înapoi. 

Bombănea ceva pentru sine când și-a băgat picioarele în 
pantofi și a ieșit în grădină. Era o zi oribilă, iar congelatorul era 
tocmai în garaj. A luat o pungă cu gheaţă și a încuiat garajul, 
după care și-a adus aminte de telefon. Era pe masă, lângă 
băuturi. Lăsase oare conversaţia cu Zoe deschisă? Cea care 
arăta într-un mod dureros de evident că era îndrăgostit de o altă 
femeie? 

S-a dus înapoi la ușa din spate și a intrat prin baia de serviciu, 
și-a scuturat pantofii din picioare și s-a dus direct la ușă, unde a 
văzut-o pe Greta stând liniștită pe canapea exact cum o lăsase, 
cu picioarele sub ea și telecomanda în mână. A simţit cum i se 
relaxează toţi mușchii, eliberat. Nu îi verificase telefonul. 
Bineînţeles că nu. Greta nu făcea lucruri din astea. Era deschisă 
și cinstită, așa că presupunea că și el e la fel. 

— Vrei să ne uităm la un episod din serialul acela cu James nu 
mai știu cum? Irlandezul? l-a întrebat ea. 

— Sigur, a spus Aidan, simțind cum încă mai tremură ca efect 
al adrenalinei. 

S-a așezat amabil lângă ea, în timp ce ea sărea peste 
reclame, lăsându-și telefonul fix acolo unde era, pe marginea 
mesei. 

Pe Zoe o speria cât de furioasă devenise. Cât de greu îi era 
să-și înghită frustrarea faţă de orice nu mergea bine și cât de 
repede făcea trecerea de la bucurie la furie intensă, de neclintit. 
Se simţise atât de plină de speranţă când i-a trimis lui Aidan 
fotografia cu noul și splendidul ei pat. Căutase paturi și saltele 
timp de câteva săptămâni, înainte de a se hotări finalmente să 
cumpere tăblia de catifea, cu o saltea cu memorie nou-noută, 
care le va asigura confortul suprem. Mai mult decât atât, arăta 
foarte bine. Părea genul de mobilă care să-i placă și lui Aidan, 
dar el nici nu a răspuns. l-a citit mesajul rapid, iar apoi, în loc să- 

i împărtășească entuziasmul, nu a mai spus nimic, iar asta i-a 
schimbat diametral starea de spirit. Aceasta s-a înrăutățit și mai 
tare când, în loc de Aidan, Felix i-a dat un mesaj. 

Era nedrept să fie dezamăgită, dar și mai nedrept era să se 
simtă hărțuită când Felix i-a scris din nou despre apartament. 
Chiar voia ca Zoe să se mute acolo și menționa asta cel puţin o 
dată pe lună. Ea știa că încerca doar să o ajute, dar voia să se 
ajute și pe el. Chiriașa nu-i plătise de două luni. 

l-a trimis rapid mulțumiri și a insistat că pentru moment îi 
place să locuiască cu Maeve, iar apoi l-a întrebat și pe el cum se 
simte, lucru ce s-a dovedit a fi o greșeală. l-a trimis trei mesaje 
uriașe plângându-i-se despre cum îi promisese un agent că va 
citi câteva capitole din memoriile lui, iar apoi, după câteva luni, 
i-a spus brusc că nu era genul de carte pentru el acum. 

Era sigură că Aidan îi scrisese până ce a terminat ea de 
răspuns și și-a făcut o ceașcă de ceai, dar nu s-a întâmplat 
nimic. Se simţea blocată în așteptarea acelui răspuns, în loc să 
se concentreze la un film și, mai apoi, pe muncă. Ca de obicei, 
aveau întâlnire pe Skype la ora unsprezece. Măcar atunci putea 
vorbi cu el. Doar că Aidan nu s-a logat la unsprezece. Iconiţa lui 
a rămas indisponibilă și nu-i scrisese nici pe Messenger. Se tot 
uita cum trece și mai mult timp, aproape dorindu-și ca el să nu-i 
scrie deloc, iar atunci când vorbesc să îi trântească tot ce avea 
pe suflet. Cât de greu era să-i scrie un mesaj? Să-i spună că 
întârzie? 

Nimic din toate acestea nu era benefic pentru ea. Știa asta 
prea bine. Se schimbase de atâtea ori în ultimele luni. Cândva, 
ea era cea independentă. Cea care avea alte lucruri de făcut, 
care trebuia convinsă. Întârzia des și se bucura când vedea 
entuziasmul lui Aidan. Nu era sigură când s-a produs 
schimbarea, dacă se gândea cu onestitate, probabil cu câteva 
luni în urmă. Deși fuseseră și câteva luni în octombrie, după 
expoziție, când a contactat-o constant. Când a făcut-o să creadă 
că nu poate fără ea. 

La șapte luni distanță, era redusă la furie neajutorată, în 
lacrimi. Era a treia oară când întârzia să vorbească cu ea 
săptămâna aceasta. Și cu toate astea, ea nu i-a reproșat. Și-a 
promis acum ceva timp că nu va fi niciodată genul acela de 
iubită. Acela care își stresează și abuzează partenerii până când 
îi face să plece. Mereu i-a plăcut nonșalanța lejeră și să pretindă 

că și ea e ocupată, dar toate astea nu erau suficient de bune. În 
seara asta, chiar a văzut-o. Când s-a conectat în sfârșit și a 
început să-i scrie, ea știa că orice scuză ar fi găsit, nu era 
suficientă. Nu putea să accepte asta și să vorbească mai 
departe. Nu când ea se gândise în ultimele trei ore îngrozită că 
el ar putea vorbi cu Greta despre căsnicia lor, hotărând să-și 
mai acorde o șansă. 

Mesajele lui au apărut la un moment dat unul mai relaxat 
decât celălalt. 


Îmi pare rău, draga mea. Am început să vorbim despre 
finanţe și ne-am complicat. Nu mi-am dat seama că am 
vorbit AȘA MULT... Ce mai faci? Xx 


Ea a privit mesajul câteva minute. Atât de mult încât el i-a 
mai trimis unul. 


Mi-a fost foarte dor de tine azi! Mă bucur să aud că ai un pat 
nou. Ce gest frumos din partea ta. Vrei să te sun acum? xx 


Bineînţeles că voia. Voia să-i vadă chipul, să-și aducă aminte 
cât de mult îl iubea. Și tocmai de aceea nu trebuia să-l vadă. El 
reușea mereu să-i potolească furia. 


Prefer mesajele. 


A trimis asta, apoi a scris un mesaj mai lung, iar el a așteptat 
ca ea să-l scrie, fără să protesteze. 


Aidan, nimic din toate acestea nu e bine pentru mine. 
Așteptarea asta, iar și iar. Ințeleg că au existat probleme 
legate de bani, dar te poţi ocupa de ele direct cu Greta 
după ce te muţi de acolo. Nu mai pot sta așteptând la 
nesfârșit, iar până nu vă separați, nici nu ar trebui să mă 
gândesc la tine ca la un bărbat singur. În ultimele șapte luni 
ai fost tot un bărbat însurat, iar eu a trebuit să sufăr din 
cauza asta. A trebuit să mă mulţumesc cu fărâme din timpul 
tău și cu grija ta constantă faţă de sentimentele Gretei. In 
ciuda faptului că asta te face o persoană minunată, mai 
înseamnă și că ești foarte ușor influenţabil. Mă tem tot 
timpul că o să te răzgândești și fiecare întârziere mă face să 
cred că asta faci. E o tortură și trebuie să înceteze. Trebuie 
să o părăsești. Nu într-o lună, nici în câteva săptămâni. 

Acum. Weekendul acesta. Sau nu mai putem fi împreună. 
Nu mai pot să continui așa. Imi pare rău. 


A urmat o pauză, în care a simţit cum îi bate inima cu putere, 
apoi el a început cu o serie de mesaje scurte. 


Îmi pare rău. Ai dreptate. 


Nu mi-am dat seama cd te simţi așa, deși ar fi trebuit. Am 
fost un măgar. 


Ai timp să ne vedem mâine la prânz? Hai să ne întâlnim și 
să vorbim despre asta. 


Te iubesc și nu vreau să te rănesc niciodată. Xx 


Zoe a expirat încet. Aidan nu o luase la sănătoasa. Era bine. A 
pus piciorul în prag și a funcţionat. Totul era bine. 


Mi-ar plăcea, da. Și eu te iubesc. Xx 


A citit din nou mesajele în timp ce el mai scria, întrebându-se 
dacă să-i ceară mai multe lămuriri. Chiar avea să o părăsească 
pe Greta acum? În câteva zile? Ar fi vrut ca el să-i spună asta. A 
primit și ultimul lui mesaj, iar ea l-a citit cu lacrimi în ochi. 


Nu-ţi face griji, draga mea. O să rezolv toate astea. Xx 


Ea a ajuns mai devreme la prânz, dar Aidan a apărut la câteva 
minute. Zoe i-a zâmbit când a intrat pe ușă, profund liniștită să-l 
aibă acolo, dar era ceva solemn în salutul lui, iar ei a început să- 
i fie teamă. 

A îmbrăţișat-o, lucru care ar fi trebuit să o încurajeze, dar 
buzele lui s-au dus pe fruntea ei, nu pe buze. Zoe a simţit cum 
începe să-i tremure picioarele și s-a așezat simțind că nimic din 
ce se întâmpla nu era real. 

— Uite. Am fost... egoist, a spus Aidan, trăgându-și scaunul 
mai bine. 

Fruntea i s-a brăzdat instant de un rid care părea să emane 
furie. 

— Mai mult decât egoist. Am fost un idiot. Nu am reușit să 
văd ceea ce era în fața mea și am ajuns să rănesc doi oameni 
care nu merită să fie răniţi. 

— E în regulă, a spus Zoe rapid, încercând să mascheze toate 
grijile de mai devreme. Să le dea la o parte, ca și până acum. 
Eram doar supărată. 

— Nu, nu este, a spus Aidan încet. Nu e nimic în regulă. Nu ar 
fi trebuit niciodată să încep relaţia aceasta cu tine. Credeam că 
știu ce fac, dar nu e așa. 

Zoe a crezut că i se face rău. Ce-a făcut? Nu voia asta 
nicicum. 

— După tot ce mi-ai spus, m-am gândit bine. M-am gândit per 
ansamblu, ce înseamnă să mă despart de Greta. A oftat lung. Și 
mi-am dat seama că nu vreau să fac asta. Cumva, în străfundul 
inimii, îmi pasă suficient de mult de ea încât să vreau să fac 
căsnicia să meargă. Am trezit-o aseară și i-am spus ce simt, iar 
ea a recunoscut că și ea voia același lucru. 

Părea că toate coșmarurile din ultimele șapte luni se 
adeveriseră. Îi spunea practic că o iubea pe Greta mai mult. Îi 
spunea că s-a terminat. 

— Nu fă asta, a spus Zoe, în timp ce ochii i se acopereau de 
lacrimi fierbinţi, pline de umilinţă. Nu e ceea ce crezi. Ne iubim... 
— Așa este, a spus Aidan, întinzând o mână spre obrazul ei. 

Ea l-a lăsat. 

— Și aceasta este adevărata tragedie. lubesc două femei 
minunate și trebuie să aleg. Trebuie să te las să fii cu altcineva, 
cu o persoană care îţi poate da inima toată, nu doar pe 
jumătate. 

— Așadar, eu nu am nimic de spus? a întrebat Zoe. Niciun 
cuvânt? Asta este? Aţi decis voi doi că ea rămâne și eu plec? 

— Imi pare rău, a spus Aidan din nou. 

Zoe s-a ridicat, dar lacrimile se amestecau acum cu o furie 
crescândă. 

— Du-te naibii, Aidan, a spus ea. Du-te dracului și tu și ziua în 
care te-am cunoscut. Ai distrus totul. M-ai rupt în bucăţi și toate 
astea au fost doar... un experiment ca să-ţi dai seama dacă vrei 
să rămâi în nenorocita aia de căsnicie. 

— Zoe, nu, a spus el, iar ea l-a văzut cum se albește la fată. 
Vorbele acestea încă îl răneau. Încă te iubesc și vreau să-ţi fie 

bine. Lasă-mă să te ajut. Lasă-mă să am grijă de tine, ca 
prieten. Meriţi un prieten bun. 

— Nu vreau să am nimic de-a face cu tine, a spus Zoe știind 
că în sfârșit acesta era adevărul cel mai sincer. 

Și-a luat haina și a împins scaunul sub masă, sperând că l-a 
lovit peste picior. Asta trebuia să-l doară. Sper să nu-ţi mai văd 
mutra niciodată. 

Era la doar câțiva metri de restaurant când și-a scos telefonul 
și a început să blocheze orice formă de contact cu Aidan, dar 
asta nu era suficient. Trebuia să-l șteargă din viaţa ei. 
lreversibil. 

I-a căutat numele în e-mailuri și a șters fiecare mesaj de la el. 
A șters conversațiile pe care le-au avut pe Skype - mii de 
mesaje. A șters tot, apoi a deschis fotografiile și a început să 
șteargă fiecare fotografie în care apărea și el. Apoi i-a dat mesaj 
lui Maeve și i-a spus că dacă Aidan mai încerca să o contacteze, 
trebuia să îl ignore. Că o terminaseră. Că nu avea voie în casă și 
nici nu avea voie să știe unde este. Știa deja în sufletul ei că lui 
Maeve nu o să-i convină. 

După aceea, i-a scris lui Felix că e interesată de apartament. 

23. 


O'Malley s-a simţit toată dimineaţa ca un copil care nu are 
voie să intre în magazinul cu dulciuri. Nu că îl deranja prea tare 
să lucreze la cazul de șantaj, doar că investigația crimei lui Zoe 
Swardadine avea un ritm mai alert, cu conversații frecvente 
între Hanson, Lightman și detectivul inspector-șef despre cum 
avansau lucrurile. 

Cu toate acestea, pe la prânz a început să simtă că a 
progresat cu adevărat. S-a gândit deodată că toate informaţiile 
care au servit drept rampă de lansare veniseră de la lucruri care 
se întâmplaseră în casele oamenilor. Afaceri. Activităţi ilegale 
instrumentate de acasă. Intrebarea era cum erau accesate 
aceste informații de șantajiști. 

Aducându-și aminte de codurile de înregistrare folosite de 
Felix Solomon, s-a gândit la un potenţial răspuns, așa că i-a scris 
noului său prieten Ziggy un mesaj pe Whatsapp. Fostul student 
la informatică a răspuns în câteva clipe. 

O'Malley i-a explicat că a crezut că acest caz de șantaj ar 
presupune automat hackeri, însă nu totul era electronic. 


Așadar, ai putea să spionezi oameni? În casele lor? 
Răspunsul lui Ziggy a fost rapid și entuziasmat. 


Da, sigur! Trebuie doar să spargi sistemul camerelor de luat 
vederi. 


O'Malley a întrebat dacă doar cei cu pregătire tehnică puteau 
face asta. 


Nu, dar poţi plăti pe cineva pe dark web. Costă doar câteva 
sute pentru o adresă specifică de IP sau un cont. Poţi 
cumpăra și liste pentru un preţ mult mai mic. De exemplu, 
dacă vrei să te uiţi la fete tinere, poţi cumpăra acces la o 
listă de camere ale adolescentelor. 


Doamne, s-a gândit O'Malley. Era oribil. l-a spus asta și lui 
Ziggy, apoi a întrebat dacă ar primi acces la computerele lor. 

Nu, faci totul de la distanţă. De aceea îmi pun bandă 
adezivă pe cameră. Ar trebui să taci și tu asta. Nu știi 
niciodată cine ar putea fi interesat de polițai de vârstă 
mijlocie... 


O'Malley nu s-a putut abţine din râs. 


O să ţin minte asta. Mersi! 


Primul mesaj a lui Jojo din ultimele câteva zile a venit când 
Jonah era pierdut în gândurile despre Aidan Poole. L-a lăsat pe 
Lightman să-i ia lui Maeve Silver noua declaraţie despre atac și 
să introducă biletul în sistem ca probă. Trebuia să se gândească. 

A simţit un sentiment imediat de vină când a văzut numele lui 
Jojo pe telefon și s-a întrebat cum era posibil să se aștepte la 
mesaje și de la ea și de la Michelle, să fie atât de legat de 
ambele. Poate că așa a fost și pentru Aidan Poole, s-a gândit el. 

Era un mesaj vesel, puţin mai lung ca de obicei. 


Buna, poliţai Sheens! Cum merge treaba cu poliția? Nu am 
avut semnal în ultima perioadă, dar a meritat. Am văzut 
niște locuri incredibile. Am găsit o cascadă de nouă metri 
care avea atât de puţină forță, că abia se simţea în piscina 
de jos, în care se vedeau toate pietrele de pe fund. Astăzi 
m-a trezit o antilopă gemsbok. Caută pe Google. Nu-mi 
amintesc când m-am mai simţit vreodată atât de conectată 
cu toată sălbăticia asta. Poate doar pe la cinci ani când m- 
am rătăcit la iazurile de pescuit. De acum o să am semnal o 
perioadă. Xx 


A citit mesajul de trei ori și habar nu avea ce să-i răspundă. 
Ce-ar putea spune ca să nu fie duplicitar? Dar de ce i-ar mai 
trimite un mesaj despre Michelle când ea era acolo trăindu-și 
viața? 

Încă se uita la mesaj când a bătut Hanson la ușă. 

— Domnule, a spus ea. Am primit un apel interesant de la un 
civil. 

Jonah a privit vinovat punându-și telefonul pe birou. 

— Zi-mi! 

— E un tip care e destul de sigur că a văzut-o pe Zoe având 
grijă de un bărbat beat mai în vârstă, bine îmbrăcat, într-un pub 


VP - 202 


joi seara, undeva între 22:00 și 22:45. Crede că bărbatul era 
grizonant și avea barbă scurtă și mustață. 

— Ce lucruri interesante îmi spui, a zis el. Și ce s-a întâmplat 
cu ei? 

— Au luat un taxi, pe care l-a chemat ea. 

— Ai notat numele cârciumii? a întrebat el, căutându-și deja 
cheile. 

Jonah a simţit această schimbare obișnuită a stării de spirit 
când a părăsit secția. Nu mai conta că avocatul lui Aidan Poole 
urma să ajungă în orice moment sau că ploua cu găleata. Nu 
mai conta nici că îi dăduse geaca de ploaie lui Hanson. 
Sentimentul de a-și părăsi biroul era energizant. 

A reușit să găsească un loc de parcare doar pe la 400 de 
metri de pub, dar a aproximat timpul necesar pentru a ajunge la 
bar destul de bine. Era plouat când a intrat, dar nu era ud 
leoarcă. În pub era destul de cald. Era mai mult un gastropub, și 
nu un bar clasic cu băuturi, cu calorifere vintage de alamă, 
montate pentru decor. 

La bar era o fată, cu faţa rotundă și roșie în obraji și o haină 
gri pe ea. El i-a zâmbit când a abordat-o: 

— Tu ești Amy? a întrebat el. Sunt de la poliţie. Tanya a spus 
că aș putea vorbi puţin cu tine. 

— Da, a spus ea. 

Amy a privit în jur la cele trei mese ocupate, apoi a aprobat. 

— Să vorbim aici? Tanya e în beci. 

— Sigur, a spus el, trăgând un scaun de bar. 

Erau din catifea albastră și capitonate adânc, lucru care, din 
perspectiva lui, era o greșeală. Dacă scaunele de la bar erau 
confortabile, acest lucru îi încuraja pe bețivanii solitari să stea și 
mai mult și să se lase și mai mult în moalele scaunului. Lucru 
extraordinar pentru afacere, dar rău pentru poliţie. 

— Tanya a spus că tu erai la bar joi. 

— Da. 

Amy a luat o lavetă și a început să curețe barul. 

— De la șase până la închidere. 

— Mă întrebam doar dacă îţi amintești să fi văzut o tânără 
aici, a spus Jonah, deschizând un folder de poze și scoțând o 
fotografie de-a lui Zoe din buzunarul transparent de plastic în 
care era. A pus-o pe bar în faţa lui Amy, care s-a oprit din ce 

făcea pentru a se uita mai bine. Și-a dus gura într-o parte în 
timp ce se gândea, după care a spus: 

— Nu o recunosc, nu cred. Vreau să zic, ar fi putut fi aici, dar 
nu-mi amintesc să fi comandat sau ceva. 

— Ar fi venit la bar să-și ajute un prieten care era destul de 
beat, a spus el, dar fără să forţeze nota. Poate îţi amintești de 
el? Un tip mai în vârstă decât ea. Era suficient de beat cât să 
cadă de pe scaun. 

Amy nu era sigură. 

— Păi... a fost cam aglomerat, poate că nu am observat... Au 
fost câțiva tipi la bar să comande, dar... a venit singur? 

— Așa credem. 

Amy și-a scuturat capul încet. 

— Nu-mi aduc aminte să fi văzut pe cineva atât de criță. Mai 
sunt tipi care vin și beau singuri, dar nu sunt mulți. Mai mult vin 
grupuri sau oameni care vor doar să mănânce. 

Jonah a mers mai departe în albumul cu buzunare din plastic, 
scoțând fotografiile printate ale lui Lightman ce cuprindeau o 
serie de bărbaţi, inclusiv suspecții lor. A luat fotografia lui Zoe, 
după care a întins celelalte fotografii ca pe niște cărţi de joc. 

— Ai văzut vreun bărbat de aici? 

Amy a dat cârpa la o parte și s-a concentrat pe fotografii. El 
urmărea cum i se plimbă ochii de la o fotografie la alta și încerca 
să nu se simtă dezamăgit. Era clar că niciuna nu-i părea 
cunoscută. A privit și fotografia lui Felix, după care a trecut mai 
departe cu aceeași viteză. 

La ultima fotografie, cea a unui tânăr brunet fără barbă, care 
era doar un actor a cărui poză era folosită în astfel de cazuri, a 
ezitat. 

— Poate el, a spus ea, dar nu sunt sigură. 

— Nicio problemă, a spus Jonah, luând toate fotografiile și 
punându-le la loc. Ne-ai ajutat mult, așa că îți mulțumesc. l-am 
lăsat Tanyei un mesaj să-l roage și pe celălalt angajat să mă 
sune când poate. Dacă-ţi mai amintești ceva, sună-mă. 

l-a lăsat cartea de vizită, apoi a ieșit, simțind un oarecare 
regret. Încă mai ploua, iar în aer se simţea un miros atât de 
puternic de sare, ca și cum norii ar fi absorbit marea și acum o 
plouau peste lume. A alergat spre mașină. Când a intrat în 
Mondeo și a plecat, era îngândurat. Deși nu se putea baza pe 
memorie, s-ar fi așteptat ca Amy să-și aducă aminte de Zoe și 


VP - 204 


Felix cu două seri în urmă, în special dacă Felix ar fi fost beat și 
s-ar fi făcut de râs. Barul nu era suficient de mare încât el să nu 
fi fost undeva în apropierea ei, iar dacă era aglomerat, cu 
siguranţă i-ar fi spus ceva dacă ocupa un scaun ore întregi. 

Acest lucru îl făcea să se îndoiască de relatările martorului. 
Nu era ceva nou să audă că o persoană inventase o poveste. 
Totuși, era ciudat că Hanson era interesată de ce a spus 
apelantul. In general, i se părea că Hanson judecă oamenii 
corect. 

Echipa de ciberneticieni ar fi trebuit să termine până acum cu 
telefonul lui Zoe. Ar putea să-i studieze lista apelurilor, posibil 
găsind și altceva. Ceva care să-l incrimineze ferm pe Aidan 
Poole sau nu. 

e 

O'Malley era în toiul scrierii informaţiilor pe care le primise de 
la Ziggy, pentru a le trimite mai departe ca teorie despre cazul 
de șantaj. A făcut o treabă foarte bună eliminând distragerile, 
ajutându-și astfel echipa în acest caz. Atât de bine, de fapt, 
încât a făcut conexiunea doar atunci când Hanson a strigat ceva 
tare către Lightman despre camerele de supraveghere. 

Și-a luat telefonul din nou și a mai scris încă un mesaj pe 
Whatsapp. 


Poţi folosi Skype pentru o face toate astea? Să spionezi. 
A urmat o scurtă întârziere, după care Ziggy i-a răspuns. 


Da. Una dintre cele mai simple modalităţi este să intri 
printr-o aplicaţie care are permisiunea de a folosi camera. 


O'Malley era deja la jumătatea drumului către biroul 
detectivului inspector-șef când și-a dat seama că șeful încă era 
plecat. Și-a spus că trebuie să aibă răbdare și s-a dus să mai 
adauge o filă nouă la cazul lui Zoe Swardadine. 

e 

jonah a sunat echipa cibernetică în drumul lui înapoi spre 
secție, bucurându-se că a făcut-o. Raportul referitor la telefonul 
lui Zoe era gata. Urma să fie trimis odată cu amprentele, dar 
deocamdată era blocat în mailul cuiva. 

A urcat câte două scări deodată înapoi spre Departamentul de 
Investigaţii Criminale, și-a salutat scurt echipa și s-a dus în 
birou. Raportul era acolo, l-a văzut. 

S-a uitat mai întâi la lista de apeluri a lui Zoe și a văzut că nu 
exista niciun apel către un număr local joi seara. De fapt, în 
seara aceea nu era înregistrat niciun apel către niciun număr. 
Ultimul apel de pe listă a avut loc la ora cinci, către un contact 
denumit Felix. Se potrivea cu ora dată de Felix, dar cu toate 
astea, Jonah și-a notat informaţia plin de curiozitate. Mai erau 
trei apeluri de la Felix, dar fiecare durase doar câteva secunde. 
Ce s-a întâmplat acolo? Sigur nu era vorba de semnal slab într- 
un bloc unde se vorbea des la telefon. 

Mergând mai departe, a văzut un apel imediat după ora zece, 
miercuri seara, de la tatăl lui Zoe. Durase aproximativ 
paisprezece minute. Apoi, mai jos, a văzut un contact denumit 
B-Cab, la 22:45. A oftat când a introdus numărul pe Google și i 
s-a confirmat că era o companie locală de taxi. Părea că 
martorul o văzuse pe Zoe, dar în altă zi. Era frustrant, dar acum 
putea măcar să sune la compania de taxi să ceară o descriere 
mai exactă și de asemenea, putea să arate fotografiile 
angajaţilor din tura de miercuri seară de la Bridge. Exista șansa 
de a-l identifica pe Felix Solomon, dacă el era cel descris. 

A mai căutat prin telefonul lui Zoe. A găsit numeroase apeluri 
sporadice către și de la Felix. Mai erau apeluri de la Maeve, 
Angeline, Victor și câteva de la părinți. 

A făcut o pauză când a ajuns cu trei săptămâni în urmă, 
dându-și seama abia acum ce lipsește. Nu era niciun apel către 
Aidan. Nu mai avea numărul lui salvat? Nu era niciun contact 
care să aibă vreo legătură cu el. A căutat numărul lui Aidan în 
baza de date, l-a introdus în fișier, după care a apăsat butonul 
de căutare. Erau rezultate, cu numele lui Aidan, dar nimic 
recent. Ultimele apeluri și mesaje erau din mai. 

Cu un sentiment de neliniște, a deschis fișierele legate de 
contul de Skype. Căutând, a găsit contul lui Aidan destul de 
rapid, dar, din nou, nu erau apeluri către și de la el în ultimele 
șase luni. Nimic de pe douăzeci mai încoace. 

S-a uitat la informaţii, apoi, simțindu-se puţin nesigur pe 
picioare, s-a ridicat și s-a dus unde întreaga sa echipă era 
îngropată în muncă pe calculator. 

— A verificat cineva dacă ID-ul de Skype apelat de Aidan de 
pe telefon era al lui Zoe? a întrebat el. 

— Da, a zis Hanson. Am trecut în notițele de la interogatoriul 
lui. Cu siguranță e alei. 

— Nu apare în apelurile pe Skype de pe telefonul ei, a spus 
Jonah. 

Hanson l-a privit cu o expresie nesigură, iar O'Malley a 
inspirat ca și cum ar fi urmat să spună ceva, când ea a 
continuat: 

— Nu cred că poţi modifica informațiile acestea pe Skype, așa 
că sunt destul de sigură că el a sunat-o. A şters cineva 
conversaţia? Criminalul? Dându-și seama că a fost văzut? 

— Nu știu, a spus Jonah. Este... ciudat. Nu există apeluri către 
sau de la Aidan pe telefonul lui Zoe în ultimele șase luni. Dacă 
erau împreună și Aidan o suna pe Skype, cu siguranţă trebuie să 
fie existat și alte forme de comunicare. 

— Voiam să vorbim despre asta, a spus O'Malley. Am început 
să caut hackeri de camere web pentru cazul de șantaj și am 
aflat de la Ziggy că poţi sparge contul cuiva de Skype, astfel 
încât camera să pornească atunci când vrei tu. Am tot căutat și 
poţi să vezi ce face o persoană fără ca ea să știe și fără să 
răspundă apelului. Nici nu-i pornește luminiţa de la cameră. 

Jonah l-a privit preţ de o clipă, apoi a spus: 

— Ei bine, asta explică multe. 

e 

Era clar pentru Jonah în momentul în care a intrat în camera 
de interogatoriu că avocatul lui Aidan i-a spus ce să facă. 
Lectorul nu zicea o vorbă, iar liniştea lui era aproape comică. 
Când Jonah a adus în discuție amprentele, dându-i din nou lui 
Aidan şansa să explice ce era cu ele acolo, el se uita mut la 
masă. Avocatul, un bărbat de vârstă mijlocie, care părea și mai 
academician decât el, avea să vorbească în locul lui. 

— Clientul meu deja a explicat că nu are la cunoștință cum s- 
ar fi putut întâmpla așa ceva, a spus el. Nu știa unde este 
amplasat apartamentul și nu a fost acolo. 

— Mulţumesc, a spus Jonah. Nu vom mai continua cu asta 
acum în principal. Ne interesează altceva. 

Jonah a văzut cum ochii strălucitori ai lui Aidan îl privesc, 
după care s-au lăsat din nou în jos. Nu se putea abţine să nu 
zâmbească în sinea lui când a luat o foaie de hârtie și a scanat- 

o, iar astfel s-a creat o pauză. Simţea cum anxietatea lui Aidan 
Poole atinge cote noi. 

— Așadar, a zis el într-un final, ai pretins de câteva ori că 
aveai o relaţie cu Zoe Swardadine atunci când ea a murit. Am 
descoperit recent că această declaraţie este falsă. 

Aidan și-a întors capul și a oftat. Avocatul i-a aruncat o privire 
laterală aproape amuzantă. In mod clar, Aidan nu fusese 
complet cinstit nici cu el. 

— Te-ai despărțit de Zoe în mai, a spus. Motivul pentru care 
nu știai unde stă este că s-a mutat ca să scape de tine. Nu ați 
vorbit luni întregi. 

Aidan se foia, iar avocatul s-a aplecat să-i șoptească ceva, 
deși numai Dumnezeu știa ce avea să spună când în mod clara 
fost prins cu mâţa-n sac. 

— Am vorbit în seara aceea, a spus Aidan. 

— O, așadar, o răsturnare de situaţie? a întrebat Jonah. A 
decis deodată să vorbească cu tine? 

A urmat o pauză, iar Aidan a spus: 

— Da. 

— Și, cu toate acestea, a spus Jonah, privindu-și din nou 
hârtiile, pretinsul tău apel cu Zoe nu a apărut pe contul ei de 
Skype. Nu există pe telefonul ei nicio formă de comunicare între 
voi doi. Nimic din mai, când v-aţi despărțit. 

A urmat o liniște foarte lungă, iar apoi Aidan a spus, 
suspinând: g 

— Imi pare rău. Imi pare atât de rău. 

e 

După patruzeci de minute, Aidan a fost eliberat până la noi 
ordine. L-au informat că intenționau să îl acuze de spargere 
ilegală a sistemului camerei calculatorului, dar trebuiau să 
analizeze posibilitatea condamnării și dacă Aidan a distribuit sau 
nu materialele înregistrate. Echipa cibernetică a fost trimisă să 
confiște laptopul și calculatorul lui Aidan temporar. 

Era puţin probabil că îl vor acuza de spionaj înainte de a găsi 
răspunsul întrebării dacă el a ucis-o pe Zoe Swardadine. Cu 
toate că, dacă Jonah ar fi fost în totalitate sincer cu el însuși, 
deja ar fi știut răspunsul la această întrebare. Căderea zidurilor 
de apărare ale lui Aidan fusese totală. A vorbit neîntrerupt 
despre cum fusese convins că separarea lor era spre binele 
tuturor și despre cât de mult voia să-și salveze căsnicia. Cum a 

crezut că el și Zoe puteau fi prieteni, cum respingerea ei totală 
l-a făcut să se urce pe pereți. 

— Nu am vrut să... știți... să o urmaresc așa. Nu așa a 
început, a spus el. La început, mi-a fost pur și simplu teamă că o 
să-și facă rău și că nu o să-mi spună nimeni nimic. Nu era decât 
un zid de tăcere. Nici măcar Maeve nu mai vorbea cu mine pe 
final. 

Jonah a ascultat într-o liniște absolută, conștient că Hanson 
făcea același lucru și că reacţiona cu la fel de multă scârbă. 

— Așadar, am găsit o modalitate de a vedea ce face. Și am 
știut că e greșit. Am știut. Dar am ajuns până într-un punct în 
care nimic nu mai conta. M-am gândit că dacă verific ce mai 
face, va dispărea totul. Am tot căutat până ce am dat de un site 
unde am găsit oameni dispuși să facă asta pentru mine și le-am 
dat 300 de lire ca să-mi ofere acces la camera ei. 

— Dar nu a fost suficient? a întrebat Hanson. Să verifici ce 
face? 

— S-a transformat în dependenţă, a spus el. Cea mai stranie 
dependență. Imi plăcea să o văd pur și simplu uneori, asta mă 
înveselea. Să-i văd chipul după săptămâni de respingere. 

— Și joi seara? 

Aidan a ridicat din umeri. 

— O seară ca oricare. Am sperat că o să intre mai devreme. 
Greta era plecată și ar fi fost drăguţ. Mă gândeam să deschid 
televizorul și să... mă uit împreună cu Zoe. 

Jonah a decis să nu se gândească prea mult la asta, în timp ce 
Aidan evita subiectul amprentelor încă o dată și a insistat să afle 
cum au ajuns acestea acolo. In ciuda confesiunilor în lanţ ale lui 
Aidan, acesta și-a scuturat capul către Jonah și a spus: 

— Nu am fost acolo. Nu am fost acolo niciodată. Singurul lucru 
la care mă pot gândi e că cineva încearcă să-mi însceneze asta. 

După ce a terminat de semnat pentru bunurile lui, punându-și 
telefonul, cheile și portofelul înapoi în buzunar, Jonah nu a putut 
decât să fie de acord cu el. 

(J 

Când s-a dus înapoi la echipă, Jonah era prins în gândurile 
sale. Hanson era deja la biroul ei când el s-a dus lângă ea, 
trăgându-și un scaun aproape. 

— Crezi că spune adevărul? a spus Hanson, iar Jonah a 
aprobat. 

— În parte, da. 

— Adevărul despre...? a întrebat Lightman. 

— Că nu a fost niciodată la apartament, a răspuns Jonah. 
Crede că cineva a vrut să-i însceneze crima, iar eu tind să cred 
la fel. E prea specific, amprentele într-un singur loc și nicăieri 
altundeva. 

— Așadar, a spus Lightman, întrebarea e cine ar vrea să facă 
asta. 

— Da, a spus Jonah. Vreau să spun, criminalii de obicei nu 
înscenează crimele altora. E dificil, iar asta adaugă încă un strat 
de dificultate la caz. 

— Ar putea fi răzbunarea un motiv? a întrebat Hanson, 
lăsându-se pe un cot și punând picior peste picior. Cineva care 
voia să-l distrugă pe Aidan și să o ucidă pe Zoe? 

— Aș zice că e mai probabil decât orice alt motiv, a spus 
Jonah. 

— Lui Victor i-ar plăcea probabil să-l vadă închis, a continuat 
Hanson. Dar fetele? Avea Aidan vreo problemă cu vreuna dintre 
ele? 

— Nu, din câte știm, a spus Lightman. Să ne mai gândim la 
asta? 

— Cu siguranţă, a răspuns Jonah. Mă întreb iarăși dacă nu 
cumva persoana cea mai pasibilă de a înscena cuiva o crimă nu 
este cea care înțelege crimele foarte bine. 

— Felix Solomon, a murmurat Hanson. 

— Ce trebuie să avem în minte, a spus Jonah încet, este că 
amprentele ar fi putut fi lăsate de persoana care s-a certat cu 
Zoe la nouă. O ceartă care ar fi putut duce la o crimă din 
răzbunare la nici două ore mai târziu, dar cu siguranţă 
amprentele nu au fost plasate. Pur și simplu, nu se poate ca 
cineva să iasă în oraș și să îi sustragă inginerește amprentele lui 
Aidan la timp pentru a se întoarce și a o ucide pe Zoe la 
unsprezece. 

— Doar dacă amprentele nu au apărut mai târziu, a spus 
Hanson pe gânduri. Felix avea o cheie. 

— Așadar, cu excepţia cazului în care era Felix, atunci e puțin 
probabil ca ucigașul să fi fost cel care s-a certat cu ea. Și chiar și 
așa, pare mult mai sigur că totul a fost plănuit cu mult timp în 
urmă. Ce a făcut Zoe în seara aceea a fost cu siguranţă 
important, poate chiar l-a făcut pe ucigaș să comită crima fix 

atunci, însă probabil că nu a fost motivul real pentru care a fost 
omorâtă. 

— A fost ca picătura care a umplut paharul, a aprobat 
Hanson. Da. 

Jonah l-a privit pe Lightman. 

— Mai avem vreo cameră de supraveghere din oraş acum? 
Orice despre personajul dubios cu șapcă de pe strada lui Zoe? 
Aș spune că dintre toate persoanele prinse pe cameră, aceea 
are cele mai multe șanse să fie implicată într-o crimă cu 
premeditare. Ştia unde sunt camerele. Hainele lui. Totul spune 
premeditare. 

— Avem ceva informaţii acum, a spus Lightman. Am încercat 
deja să dau de urma celui cu șapcă, dar sunt multe materiale de 
analizat. 

A făcut o pauză. 

— Știu că ideea este că mișcările lui Zoe nu sunt o prioritate, 
dar simt că ar trebui totuși să vedem unde s-a dus când a plecat 
de acasă. Și au mai trecut și câteva mașini pe acolo atunci când 
a murit... 

— Bine, a spus jonah. Hai să ne împărţim în trei direcţii. 
Juliette, vezi dacă reușești să afli unde s-a dus Zoe în intervalul 
neacoperit, și află cine o aștepta când s-a întors acasă. Domnall 
se poate ocupa de mașini. 

— Aş face asta, sigur, dar lucrez la cazul de șantaj, a spus 
O'Malley ridicându-și privirea din calculator. Având în vedere ce 
ai spus dimineaţă... 

Jonah a zâmbit, căci deja luase decizia care îl îndatorase fată 
de Wilkinson de dimineață. 

— Clar, e important. Măcar una din mașinile acelea ar putea 
avea un șantajist în ea. 

— Cu siguranță, a spus O'Malley râzând. Apropo, ţi-am trimis 
un e-mail de la Ziggy despre logările acelea. Una dintre cele la 
care avea el acces era setată să urmărească administrarea 
rețelelor și putea să găzduiască o grămadă de lucruri, inclusiv 
infracțiuni sexuale la nivel naţional. Așadar, dacă s-a uitat la 
toate alea, cu siguranţă a dat de numele Piers Lough. 

— Minunat, a spus Jonah. Vrei să verifici toate astea cât mă 
duc să vorbesc cu el? 

Felix nu a răspuns imediat la ușă, iar Jonah se întreba dacă nu 
cumva nu voia să vorbească. A bătut din nou și după o pauză de 
douăzeci de secunde, ușa s-a deschis și a apărut chipul lui Felix. 

Jonah a trăit cel de-al treilea șoc din ziua aceea. Deși bărbatul 
din fata sa era fără îndoială Felix Solomon - îmbrăcat într-un 
costum gri închis și aranjat ca de obicei - era aproape de 
nerecunoscut. Expresia lui greu de citit fusese acum înlocuită de 
panică absolută. 

— Imi pare rău, a spus fostul poliţist, cu o voce mult mai în 
șoaptă decât își amintea Jonah. Am... nu e un moment potrivit. 

Arăta ca și cum ar urma să închidă ușa, dar Jonah a simţit din 
instinct că trebuia să vorbească cu el acum, când nu era în 
defensivă. 

— Imi pare rău că te-am deranjat, dar am nevoie de puţin 
ajutor. 

Felix a ezitat, dar a funcţionat. S-a dat într-o parte și l-a invitat 
pe Jonah în apartament, unde televizorul era pornit pe canalul 
de știri, dar fără sunet. Jonah a observat că pe masa de la 
bucătărie era un laptop. Se întreba dacă Felix încercase să mai 
spargă ceva pe internet. 

A dat curs invitaţiei lui Felix și s-a așezat pe canapea. Era în 
mod clar agitat. Fostul poliţist stătea în picioare și părea că nu-și 
găsește locul, respirând sacadat, inegal. 

— Este... o criză? a întrebat Jonah încet, deși cunoștea deja 
răspunsul. 

— Da, a spus Felix. Sunt... sunt unele elemente 
declanșatoare. A arătat cu mâna spre televizor. 

— Bănuiesc că ţi-e greu să te uiţi la știri, a spus Jonah încet, 
arzând de curiozitate, dorind să afle ce l-a adus pe un fost 
detectiv inspector-șef în starea asta. 

Și apoi a completat: 

— Și eu am niște amintiri groaznice, dar cred că până acum 
am fost norocos. Nimic nu a fost așa îngrozitor cât să... 

Felix continua să respire sacadat. 

— Dar, cu toate astea, ar fi trebuit să fiu mai tare, a zis el. 

Jonah a vrut să ceară mai multe informaţii, dar s-a hotărât că 
era mai bine să afle dacă era sau nu hacker. 

— Trebuie să vorbim despre informaţia referitoare la Piers 
Lough, a spus Jonah apoi, pe un ton mai ferm. Informaţie care, 

aș vrea să adaug, s-a dovedit a fi falsă. Vârsta acestui Piers 
Lough nu se potrivește cu a temutului pedofil. 

Felix l-a privit surprins, ceea ce a mai șters din panica vizibilă, 
apoi s-a întors și a început să meargă colo-colo, încă respirând 
foarte zgomotos. 

— Bine, a zis. Dar tot putea fi el. 

— Ar fi putut, a spus jonah, dar cel mai important lucru în 
momentul de față este că ai accesat baze de date ale poliţiei 
când nu mai ai dreptul să faci asta. 

Felix s-a oprit, privindu-l aproape patetic. 

— Eu nu... 

— Nu vreau să-ți fac probleme, a spus Jonah, dar o să le 
închid. 

— Nu o face, a spus Felix, aplecându-se cât să pună mâna pe 
masa de la bucătărie. Trebuie să vă pot ajuta. Dumnezeu știe că 
nu am ajutat-o cât încă trăia... 

— Cum așa? a întrebat Jonah. 

Felix și-a scuturat capul, și apoi a vorbit. 

— Mi-a spus. În ziua în care a murit. Nu mai avea răbdare cu 
mine și mi-a zis că eram egoist și, ei bine mă complăceam în 
situația aceea. 

jonah s-a gândit la apelurile dintre Felix și Zoe. Apoi s-a 
gândit la Angeline și la cum Zoe i-a zis că este distrusă. Toate 
acestea, joi. În aceeași zi. 

Jonah voia cu ardoare să afle ce se întâmplase cu prietena 
bună, prezentă, care mereu sărea în ajutor, de i-a repezit atunci 
pe toţi. Deși știa că uciderea ei cel mai probabil a fost 
premeditată, încă ar putea fi parte din aceeași poveste. Dacă 
Zoe a fost deodată dură și tăioasă faţă de prietenii ei care se 
bazau în mod evident pe ea, poate că asta a umplut paharul. 
Majoritatea criminalilor fac lucruri și din motive emoționale. 

— Crezi că a fost drept să-ți spună asta? a întrebat Jonah 
după o clipă. 

— A fost dur din partea ei și a trecut cu vederea multe lucruri, 
a spus Felix. Eram extrem de furios pe ea. In ziua aceea nici nu 
am vorbit cu ea. Nu am mai vorbit cu ea seara, chiar dacă știam 
că mi-a zis lucrurile acelea pentru că era disperată. Simţeam... 
simțeam că eu am împins-o către asta. A scuturat capul. Cred că 
a invitat pe cineva pe la ea și am sentimentul groaznic că a fost 
chiar Aidan Poole. 


VP - 213 


Jonah s-a întrebat din nou dacă Felix avea vreun motiv pentru 
care voia să nu-l mai vadă pe Aidan Poole în peisaj. L-a privit pe 
Felix cu atenţie când a întrebat: 

— De ce Aidan? 

— Pentru că niciodată nu a trecut de despărţirea asta, a spus 
Felix, cu aceeași voce. El... a schimbat-o. Poate nu doar el. 
Totul. Poate chiar și noi, ceilalți. 

— Ţi-a spus ceva care să te facă să crezi că l-a invitat la ea? a 
insistat Jonah. 

— Nu, a spus Felix dând din cap. Nu mi-a mai spus nimic, 
sincer. Nu vorbise despre Aidan de săptămâni bune, deși cred 
că voia să o facă adesea. 

— Așadar, nu te-ai certat cu ea din nou? a întrebat Jonah. Joi 
seara? 

Felix a scuturat din cap: 

— Nu voiam să o văd. 

— Avem martori care spun că au auzit o ceartă la ora nouă, a 
insistat Jonah. Și o cameră de supraveghere a surprins-o vorbind 
cu cineva în fața ușii când s-a întors acasă. Vom vedea exact 
cine a fost în curând. 

— Nu eu, a spus el pe un ton neutru. Am văzut-o venind de 
sus, dar eram prea furios pe ea ca să vreau să aflu mai multe. 
Am plecat de lângă fereastră pentru că atunci nici nu voiam să o 
mai văd. 

Jonah a hotărât că era momentul să introducă noile direcţii ale 
interogatoriului, începând cu amprentele lui Aidan Poole de la 
locul crimei. S-a dus la perete, unde atârnau două medalii, 
uitându-se la ele, dar necitind ce scrie. 

— L-ai văzut pe Aidan recent? 

— Bineînţeles că nu! a spus Felix, pe moment părând mai 
mult iritat decât panicat. Îl știam doar prin Zoe și nu-mi plăcea 
deloc de el. 

— Dar poate că a venit aici când încă erau împreună? a 
întrebat Jonah, întorcându-se cu o expresie neutră. Sau i-ai 
invitat să bea ceva? 

— Nu l-am invitat niciodată nicăieri. 

Expresia lui Felix era monotonă și nu prea-l ajuta, dar se 
vedea și dezgust acolo. Dezgust faţă de Aidan, s-a gândit Jonah. 
Această parte a interogatoriului voia să o continue la secţie, 
unde putea înregistra. 

— Dar miercuri? a întrebat Jonah, schimbând ritmul în mod 
deliberat. Ai văzut-o pe Zoe miercuri seara? 

— Miercuri? 

Jonah nu-și dădea seama dacă Felix era surprins sau nu. Era 
conștient că aparenta panică putea fi o prefăcătorie, dar nimic 
nu părea să-l dea de gol. Felix ori vorbea serios, ori avea 
experienţă în teatrul anxietăţii. 

— Zoe s-a întâlnit cu cineva mai târziu, a spus Jonah. Cineva 
care s-ar potrivi descrierii tale. 

— Poftim? 

Felix l-a fixat pe Jonah. 

— Nu... nu am fost eu. Am fost aici miercuri. Am avut o seară 
proastă. 

— Atât de proastă încât ai ieșit la băut? a întrebat Jonah. Și te- 
ai îmbătat atât de tare că ai avut nevoie de un taxi spre casă? 

— Nu, a spus Felix. 

El continua să se miște, iar Jonah începea să simtă cum 
mișcarea lui îl obosește. Se întreba cum erau prietenii lui Felix în 
preajma lui când era așa. Cum s-a descurcat Zoe. 

— Nu, nu m-am dus nicăieri. Cu cine s-a întâlnit? Era un nou 
iubit? 

— Dacă se potrivea descrierii tale, bărbatul ar fi fost cam 
bătrân să-i fie iubit, a spus Jonah cu o sprânceană ridicată. Nu 
crezi? 

— Unii oameni par mai bătrâni decât sunt, a spus Felix, 
privindu-l preţ de o clipă cu un nou impuls de control. Dar eu n- 
am fost niciodată unul dintre acei oameni. 

Jonah ar fi fost de acord cu asta oricând până în această 
după-amiază. Cu toate acestea, în acel moment, Felix arăta de 
vârsta lui. Mai mult, poate. Deodată, se transformase într-un 
bătrânel fragil, iar asta îl făcea pe jonah să se simtă 
inconfortabil. 

— Nu cred că Zoe mai avea alţi prieteni de vârsta mea, a 
continuat Felix. A menţionat Maeve pe cineva? 

— Cercetăm în continuare, a spus Jonah. 

— Pentru numele lui Dumnezeu, a spus Felix abrupt. Ai spus 
că vrei ajutorul meu. Cum să ajut dacă nu-mi spui nimic? 

Jonah a aprobat cu un gest. 

— Păi, dacă vrei să ne ajuţi, o poţi face așa cum trebuie. S-a 
ridicat. Vino la secţie mâine și ajută-ne, în loc să spargi baze de 
date incognito. 

Jonah s-a întrebat, după ce a spus asta, dacă i-a dat lui Felix 
impresia că ar putea avea acces la documentele lor. S-a gândit 
să corecteze această posibilă impresie, dar efectul acestei idei 
era profund vizibil asupra lui Felix. A început să respire 
considerabil mai bine, iar culoarea din obraji i-a revenit. 

A ieșit din apartament și s-a dus înapoi la secţie cu o 
rugăciune repetitivă în mintea lui, o rugăciune să nu ajungă 
vreodată să se simtă blocat în munca lui și disperat după munca 
de detectiv, nerăbdător să ajute un detectiv inspector-șef cu 
propria lui agendă. 

24. 


lunie - cu cinci luni înainte 


Latterworth Road nu prea semăna cu locurile în care ar fi vrut 
Zoe să locuiască, așa că, atunci când a mers pentru prima dată, 
aproape că a făcut cale întoarsă înapoi acasă. Liniștea. Aspectul 
suburban al caselor. Mamele cu cărucioare. Dacă ar sta aici, s-ar 
simţi ca într-un fel de exil și - mai rău - ca și cum ar accepta că 
viaţa ei se termină acum, că nu va mai fi niciodată studenta 
tânără, atrăgătoare, fără griji. 

În momentul acela îi era greu să nu o urască pe Maeve. Să nu 
fie la fel de furioasă pe ea cum era pe Aidan. Dacă Maeve ar fi 
fost prietena care trebuia să fie, Zoe ar fi rămas, dar ce era de 
făcut când Maeve o submina cu fiecare ocazie care i se ivea? 
Când îi trimitea mai departe mesaje primite de la Aidan și după 
ce i-a spus unde să o găsească? De trei ori când s-a întors acasă 
a văzut mașina lui Aidan parcată în apropiere și, de fiecare dată, 
Maeve și-a cerut scuze și a spus că a luat-o prin surprindere, că 
nu a vrut să-l primească, că îi era teamă să nu-și facă rău 
cumva. 

Trebuia să iasă din nebunia asta rapid, iar asta însemna să-și 
ia rămas-bun de la casa veche cu vedere spre râu, de la baruri 
și puburi, de la sentimentul că-și trăiește viața așa cum trebuie. 
Insemna să accepte oferta lui Felix, pentru că nu avea nimic 
altceva liber unde să se mute până-n weekend. 

Felix a părut atât de fericit să o vadă încât, atunci când l-a 
văzut deschizându-i ușa, a copleșit-o un sentiment profund de 
vină. Parcă nu-și putea găsi energia să pară entuziasmată. El a 
urcat scările înaintea ei, spunându-i cât de mult se bucura că 
acceptase să locuiască acolo. 

— Vei fi o chiriașă mult mai bună decât fata dinainte, a spus 
el. 

— Dar s-a mutat? a întrebat Zoe. Sigur e în regulă? 

— Da, a spus Felix zâmbind. S-a mutat ieri, așa că tu decizi ce 
vrei să faci. 

El i-a deschis ușa banală de lemn și a lăsat-o să intre, ţinând-o 
deschisă pentru ea și gesticulând de parcă ar fi prezentat un 
spectacol. Zoe a încercat să lase deoparte gândurile și să vadă 
apartamentul obiectiv. Să vadă spațiul și luminile, nu monotonia 
teribilă a locului. 

— Mobila e toată nouă, a spus el în timp ce ea privea în jur, la 
canapeaua bej și bucătăria nou-nouţă. Mă gândeam să aduc un 
birou aici. Crezi că ţi-ar folosi? 

— Ar fi grozav, a spus Zoe, zâmbindu-i. 

Ea s-a dus în dormitorul mare, care era luminos de la reflexia 
luminii ușilor de sticlă ale unui șifonier. Patul părea ca de spital, 
cu o pătură împăturită și perne. 

— Acestea sunt ale mele, a spus Felix cu un gest, așa că le 
poţi lua tu. 

Zoe a aprobat mulțumitor, apoi s-a dus la dulap. Din lipsă de 
altceva mai bun, a deschis unul dintre ele. 

— O, a spus ea. Și apoi a râs rușinată. Se pare că și-a mai 
lăsat din lucruri. 

A deschis ușa larg, iar Felix a văzut și el cămășile și sacourile 
care încă erau agăţate acolo. 

— Oh, a spus Felix. 

A continuat turul și, în loc să se uite mai bine, a trântit ușa și 
a închis-o. 

— Nu-ţi face griji. O să i le trimit. 

Zoe a simţit pentru o clipă că el era prea aproape. A făcut un 
pas în spate și i-a zâmbit stânjenită. 

— Super, a spus ea. E bine că este atât de mult spaţiu pentru 
haine. Și așa am prea multe. 

Pentru un moment, Felix nu a mai spus nimic, iar apoi i-a 
zâmbit iarăși, cu căldură și încredere. 

— Zici că suntem la fel, a spus el. 

El a urmat-o când ea s-a dus înapoi în sufragerie și s-a oprit în 
mijlocul ei. Ea își dădea seama că el o observa atent, vrând să 
afle dacă îi place locul. Nu știa cum să-i spună că în acel 
moment nu-i mai plăcea nimic. 

— Așadar, a spus el într-un final. Ce crezi? 

— E minunat, a spus ea. Multumesc mult. 

— Vrei să-l iei? 

El era clar încântat, iar ea ar fi vrut să fie la fel de încântată 
ca el. 

— Da, a spus Zoe, încercând din răsputeri să-i zâmbească 
sincer. Mi-ar plăcea. 

— Super, a spus el. Super. Vrei - nu vrei să vii la mine să-ţi fac 
o cafea și să facem contractul? 

Zoe a simţit că ar fi mai bine să meargă acasă, dar, cu toate 
astea, a acceptat și l-a urmat în jos pe scări și pe holul de la 
etajul unu. Când au ajuns la ușa lui și el își căuta cheile, i-a 
sunat telefonul. Ea l-a văzut cum și-l scoate din buzunar și a citit 
ceva. Doar s-a uitat peste mesaj. Parcă vedea cum se scurge 
viaţa din el. Brusc, de la o clipă la alta, era o altă persoană. Una 
mai bătrână, a cărei respiraţie era inegală și ale cărei mâini 
tremurau în încercarea de a deschide ușa. 

— E totul în regulă? l-a întrebat ea. 

— Sunt... sunt bine, a spus Felix, inspirând profund. Sunt bine. 
Doar... un mesaj stresant de la un fost coleg. El s-a uitat la ea și 
a spus cu o voce stranie: nu se simte bine. Asta-i tot. 

Ea a dat din cap și deodată și-a adus aminte cum a fost Felix 
la expoziţia din vară. Avea sentimentul că Felix trecea prin 
multe lucruri complexe și că ascundea multe. A încercat de trei 
ori până a reușit să bage cheia în ușă și să o deschidă și, deși lui 
Zoe i-ar fi plăcut să-și găsească o scuză și să o taie, nu putea să- 
| lase în starea aceea. 

— Haide că-i fac eu o cafea. Așază-te și liniștește-te. 

(J 

A durat cincisprezece minute până când Felix a început să 
vorbească. Intre timp, abia rostise două vorbe, dar a lăsat-o pe 
ea să-i spună una alta, lucru care l-a calmat până în punctul în 
care putea comunica din nou, iar faptul că era acolo, ajutându-l, 
a făcut-o pe Zoe să simtă că totul va fi bine, că asta era 
misiunea ei pe pământ. Reușea să îi ajute și pe ceilalți. Era 
mereu acolo pentru Victor și Maeve, îi ajuta și îi susținea mereu. 
Avea grijă de toţi și era fericită când le transmitea puţin din 
lumina ei. Era fericită doar să-i vadă pe ei că sunt bine. 

— Am SSPT, i-a spus într-un final Felix. Și e declanșat de 
lucruri așa ciudate. Uneori doar... o imagine sau un sunet. E 
foarte dificil de prevăzut. 

Ea a înţeles și a dat din cap, după care și-a adus ceașca de 
cafea lângă canapea și s-a așezat în fața lui. 

— Sau un mesaj? a întrebat ea. 

— Da, a spus Felix, inspirând. Da, uneori. 

— Are legătură cu munca? a întrebat ea. Trauma? 

Oftând, Felix a început să-i spună. Se întâmplase în urmă cu 
șapte ani, când era detectiv inspector-șef. Urmărise un violator 
în serie care aproape că și-a omorât una dintre victime. 

— Mă duceam acasă de la un interogatoriu. Era târziu. 
Operatorul m-a anunţat că a avut loc o crimă, posibil legată de 
cazul meu. O fetiță care spunea că mama ei a fost atacată. 

Felix a luat o înghiţitură mare de ceai înainte de a continua. 
Ea a văzut strălucirea ochilor lui și a înțeles că avea multe de 
digerat, nu doar ceaiul. El a ajuns înaintea mașinilor de 
intervenţii. Se mai întâmpla și asta, pentru că în seara aceea era 
la două străzi distanţă. Casa era liniștită, dar ușa de la intrare 
era întredeschisă, mișcându-se de fiecare dată când bătea 
vântul. 

— Ştiam că am ajuns prea târziu, a spus el. Mi-am scos 
bastonul și am intrat, dar ar fi trebuit să se audă ceva, sau 
mama și fiica ar fi trebuit să fie în faţa casei așteptând poliția. 

A găsit-o pe fată încolăcită pe mama ei inconștientă. Fetița 
avea o rană pe abdomen care sângerase puternic în încercarea 
ei de a se urca pe mamă. 

— Avea patru sau cinci ani, a spus. O fetiță blondă, foarte 
frumoasă. Era - era încă în viaţă și era atât de speriată că mama 
ei nu se mai mișca. Când am venit și mi-am apăsat mâna pe 
abdomenul ei ca să opresc sângerarea, m-a întrebat dacă o să 
moară. 

Zoe s-a întins și i-a luat mâna în a ei, simțind un nod în gât și 
multă compasiune faţă de el. 

— Am minţit-o, a spus Felix. l-am spus că o să fie bine. Că 
medicii urmează să ajungă. Auzi sirenele? Ei sunt. Te caută pe 
tine. Și ea a spus că se simte rău, iar ochii îi erau ciudaţi. A 
trebuit să iau o mână de pe rană să o mângâi pe obraz. 

A urmat o liniște lungă, apoi a spus: 

— A murit cu câteva minute înainte de a ajunge ambulanţa. 
Fetița aceea blondă care încercase să-și ajute mama. Și nu știu 
de ce... sau poate că știu... m-a distrus povestea aceasta. Mi-a 
sfâșiat sufletul și nu am mai putut să mai lucrez, a spus el. 

Într-un final, l-au îndepărtat de la faţa locului cu forţa. Nu voia 
să-i dea drumul mâinii fetei. 

— Și după aceea ai plecat? a spus ea, vrând să-i strângă 
mâna. Nu ai mai lucrat ca detectiv? 

Felix a privit-o într-un mod ciudat. Privirea lui era undeva între 
furie și implorare. 

— Nu, a spus într-un final. Am mai lucrat câteva luni. Și apoi 
mi-am pierdut minţile cu un suspect pe care l-am bătut de i-au 
sărit capacele. Și atunci s-au uitat prin lucrurile mele de la birou 
și au găsit asta... păpușica fetei moarte. Am luat-o din 
dormitorul ei. Cumva, dacă aveam grijă de ea, mă simțeam mai 
bine. Trebuia să am grijă de ea. Bănuiesc că undeva în mintea 
mea credeam că o ajut pe ea... 

Zoe a adormit foarte greu în noaptea aceea. Se tot gândea, 
cu o groază compulsivă, la biata fetiţă și la Felix. Și, cumva, cel 
mai îngrozitor lucru era imaginea lui având grijă de păpușa unei 
fetițe moarte. 

25. 


Jonah s-a întors la birou și a închis ușa sălii de conferințe. S-a 
așezat pe scaun, încercând să-și pună ordine în gânduri cât timp 
echipa lui căuta prin ore de filmări de pe camerele de 
supraveghere pentru a urmări mișcările lui Zoe și a descoperi de 
unde venea personajul cu șapcă. De fapt, simțea chiar și un 
sentiment de vină dar, așa cum îi amintea adesea sergentul său, 
nu avea rost să angajezi pe cineva la curăţenie și să-ţi petreci 
zilele frecând baia. Lucru care era un bun memento al 
diferenţelor dintre viaţa lui Jonah și cea a sergentului. 

Acum avea o problemă obișnuită în munca de investigaţie. 
Avea goluri mari neacoperite și o grămadă de oameni care 
păreau a fi suspecți. Era doar fericit că trăiau într-o epocă în 
care era așa ușor să urmărești pe cineva. 

Mai mult decât atât, erau anumite elemente procedurale care 
trebuiau respectate. Era conștient că venise vremea să stea de 
vorbă cu soţii Swardadine despre ce au mai aflat de la 
conferința de presă încoace. 

Hotărând că ar putea fi de ajutor să vorbească despre 
companionul beat de miercuri al lui Zoe, i-a sunat pe cei doi soți 
pe telefonul fix. 

Siku a răspuns aproape imediat, cu un „Da” tăios. 

— Sunt detectivul inspector-șef Sheens, a spus el. Voiam să 
vă spun în ce stadiu suntem cu investigaţiile și să vă întreb câte 
ceva. 

Ea a ascultat în liniște cât el i-a spus despre ieșirea lui Zoe de 
joi seara. Nu era surprins că mama nu știa nimic despre asta. A 
mers mai departe cu ziua de miercuri seara. 

— Un bărbat mai în vârstă? a întrebat Siku. 

— Da, a confirmat Jonah. Un bărbat cărunt, bine îmbrăcat. 

— Proprietarul apartamentului, a spus Siku imediat. Felix. 

— Investigăm asta. Momentan neagă o astfel de întâlnire. 

Jonah a lăsat să treacă o pauză scurtă, apoi a întrebat: 

— Nu credeţi că a mai contactat pe nimeni altcineva? Nu... 
ieșea la întâlniri? După despărțirea de Aidan? Știm că bărbatul 
acesta era mai în vârstă, dar poate, după relaţia aceea... 

A urmat o pauză, apoi Siku a spus: 

— Nu prea cred. Nu mi-ar fi spus poate dacă ar fi ieșit la 
întâlniri, dar... eu tot încercam să o încurajez să-și găsească pe 
altcineva, iar ea se opunea ideii. Era atât de frustrant. Niciodată 
nu a reușit să se rupă complet de Aidan. 

Jonah a aprobat și apoi, după o altă pauză, a spus: 

— Avem câteva informaţii noi despre Aidan Poole, pe care 
cred că aţi vrea să le auziţi. Nu îl implică în crimă într-un mod 
direct, dar e important. 

— A făcut altceva? a întrebat Siku cu duritate. 

— Păi, da și nu. A minţit când a spus că se împăcaseră. S-au 
despărțit de tot în mai, iar ea a întrerupt orice formă de 
comunicare. El a recunoscut că o văzuse pentru că o spiona prin 
camera video de la laptop. 

A urmat un moment de liniște, după care Siku a spus: 

— Ce nenorocit pervers! 

Vocea era atât de dureros de încărcată de emoție, încât Jonah 
nu a știut ce să-i spună ca să o aline. Nu putea face nimic să 
schimbe cele întâmplate și era singurul lucru pe care îl știau, 
înainte de a investiga mai departe. 

— Îmi pare atât de rău, dar măcar am lămurit-o cu el. Mai 
mult ca sigur va ajunge în instanţă. 

— El a omorât-o, a spus Siku cu o voce joasă, dar puternică. A 
spionat-o și a omorât-o. Era obsedat de ea, nu? 

— Este o posibilitate, a spus Jonah, printre multe altele. O să 
vă anunţ îndată ce mai aflăm alte lucruri. 

Hanson îl așteptase în mod evident să încheie apelul, căci a 
intrat pe ușă imediat ce a închis. 

— Avem noi informaţii de pe camerele de luat vederi, 
domnule, a spus el. L-am surprins pe Victor Varos urcându-se 
într-un taxi la 20:15 în centru și mergând apoi cam în direcţia lui 
Zoe. O să verific și alte puncte de supraveghere pe acea rută, 
dar este posibil ca el să o fi așteptat la apartament. 

— Bună treabă, a spus Jonah cu patos. Imi trimiţi filmarea? 

El s-a așezat la birou să o urmărească, vrând să treacă 
informaţiile prin propriul lui filtru în loc să se bazeze pe opiniile 
echipei în acest moment. Nu a așteptat prea mult până cea 
apărut Victor pe ecran. Era îmbrăcat în haine închise și s-a dus 
la staţia de taxi de la biserica Holyrood. Avea pe el o geacă 
subțire, ceilalți trecători arătau destul de înfofoliţi, iar mersul lui 

era șerpuit. S-a aplecat să vorbească cu primul șofer de taxi, 
după care a urcat. l-a luat ceva până să deschidă ușa. Jonah a 
terminat de văzut filmarea când taxiul a pornit spre nord. Victor 
se urcase în taxi la ora 20:15, beat, în direcţia apartamentului 
lui Zoe. Ar fi putut ajunge și, după ce nu i-a deschis la interfon, a 
așteptat-o în faţa casei. 

jonah procesa toate informaţiile când i-a sunat telefonul. 
Inițial nu i-a recunoscut vocea lui Martin Swardadine. De când 
vorbise prima oară cu el, Martin își pierduse auto-suficiența din 
voce, enunțţurile și pronunția perfecte. În schimb, acum vorbea 
pe un ton neutru și aspru. 

— Îmi pare rău, domnule poliţist, a spus el. V-aţi pierdut 
timpul, dar nu am făcut-o cu bună știință. Nu a mai fost un alt 
bărbat. Idiotul beţivan pe care l-a ajutat Zoe miercuri eram eu. 

e 

Nu i-a fost ușor să-l asculte pe Martin. Era inconfortabil să 
asculte toată vina care venea odată cu povestea lui, iar Jonah 
voia instinctiv să-l facă pe tatăl lui Zoe să nu se mai simtă atât 
de prost. ` 

Martin i-a zis că avea o problemă cu băutura. Incercase să 
ascundă asta de soţia lui ani buni. În cele din urmă, și-a mai 
ușurat din povară confesându-i-se lui Zoe. 

— Era atât de ușor să vorbesc cu ea, a spus el cu vocea plină 
de emoție. M-am simţit groaznic să contez mereu pe ea, dar se 
pricepea atât de bine să mă facă să mă simt mai bine. Avea 
această convingere că o scot eu la capăt și niciodată nu m-a 
judecat când nu a fost așa. Când am tot amânat să merg să cer 
ajutorul unui profesionist sau când am făcut-o de oaie și m-am 
îmbătat câteva nopţi la rând, ea a fost mereu acolo. 

— Și aţi fost aici în Southampton în seara aceea, a spus Jonah. 

— Da, așa este. 

A urmat o pauză ciudată înainte ca Martin să vorbească mai 
departe. 

— Am stat toată ziua, iar întâlnirea nu a mers prea bine. Se 
putea vedea în mine totul. Unii oameni pot face asta. Ei... te 
întreabă toate lucrurile astea despre tine și... felul în care se 
uită la tine când vrei să le vinzi aceleași gogoși... 

Și-a dres vocea cu zgomot în telefon. 

— l-am spus lui Siku că vreau să îi scot la cină, dar în schimb 
m-am dus la cel mai apropiat bar. Nu ar fi trebuit să o sun pe 

Zoe. Nu avea nevoie de asta. Avea suficiente lucruri pe cap și- 
așa. 

— Și ea a venit să vă vadă? _ 

— Da. Mereu venea. Indiferent ce făcea. Inainte a venit să mă 
ia chiar și... din Londra uneori. Asta a fost mai rău, cred. Imi 
aduc aminte că îmi era foarte rău și nu puteam să fac mai nimic. 
Așadar, m-a dus la gară într-un taxi și mi-a cumpărat apă, 
chipsuri și ciocolată cât am așteptat ultimul tren, apoi m-a făcut 
să mănânc și să beau până ce nu mă mai simţeam atât de rău. 
Chiar m-a întrebat dacă voiam să vină cu mine, dar deja mă 
simțeam puţin mai bine și i-am spus să meargă acasă. Insă 
apoi... am căzut încercând să mă urc în tren, iar ea m-a ajutat 
să mă ridic. Nu m-am rănit, eram doar... patetic. Mă simţeam ca 
un ratat. Un nenorocit ratat bun de nimic. 

Jonah a terminat de luat notițe, după care a spus: 

— Ar fi fost mai bine să fi avut informaţia aceasta mai 
devreme, domnule Swardadine. 

— Știu, a spus el cu o răgușeală în glas. Știu. Imi pare atât de 
rău. Când aţi întrebat despre ea și Siku era acolo... mi-a fost 
rușine. l-am spus acum și lui Siku. Știe. Chiar dacă acesta e 
ultimul lucru de care vrea să audă acum. 

— Apreciez că v-aţi făcut curaj să vorbiţi, a terminat Jonah. 
Tinem legătura când avem alte informații. 

A închis și s-a dus din nou la echipa sa. 

— O să-i rog pe Victor Varos și pe martorul de la pub să vină, 
dar, între timp, poate cineva să verifice la Martin Swardadine la 
muncă să ne asigurăm că are un alibi? 

Victor s-a dovedit de negăsit. Pe la șase, când vânătoarea de 
camere de supraveghere încă era în toi, Jonah l-a sunat pe mobil 
și la cafenea, apoi le-a sunat pe Maeve și pe Angeline să le 
întrebe dacă l-au văzut. Niciuna nu îl văzuse. Martorul de la 
telefon a ajuns la șase și cincisprezece, părând destul de 
stânjenit de încurcarea zilelor. 

— Am lucrat în ambele seri, a spus el, încercând să se scuze. 
Și cred că am presupus că a fost joi pentru că aceea a fost seara 
în care ea a dispărut. 

Pus în faţa unui set de fotografii, l-a identificat rapid pe Martin 
Swardadine, în ciuda faptului că fotografia fusese editată 
profesionist. 

— Acesta e, a spus el. Avea barba mai mare, dar el era. 

Se pregătea să plece când Lightman a primit un apel înapoi 
de la serviciul lui Martin Swardadine. Jonah i-a văzut privirea lui 
Lightman mutându-se spre el și a așteptat ca el să ia detaliile. 

— Cu siguranţă a fost în Londra, a spus sergentul după ce a 
închis. Au fost împreună la cina cu clientul, Martin și directorul 
general. S-au îmbătat cu toţii destul de tare, dar Martin le-a 
chemat un taxi la 23:40. Era acolo. 

— Bine că ne-am lămurit și cu asta, a spus Jonah aprobator. 
Nu ar fi putut ajunge la Zoe în intervalul decesului oferit de 
legist și, cu siguranță, nu era acolo la ora pe care o aproximăm 
noi, adică pe la unsprezece seara. 

S-a întors către Hanson. 

— Ai reușit să obţii ceva de la chiriașa lui Felix Solomon? 

Hanson a făcut un semn că nu, cu o expresie foarte sugestivă. 

— El zice că nu-i mai găsește numărul de telefon. Dat fiind 
faptul că am văzut cât e de meticulos, aș zice că ne ascunde 
intenţionat detaliile astea. 

Jonah a aprobat, după care a spus: 

— M-ar interesa ce are ea de spus despre el în general. Mă 
întreb dacă ne-ar putea ajuta vreun vecin? 

— Vecinul ne-pedofil? a întrebat Hanson. 

Jonah i-a zâmbit: 

— Da, ne-pedofil, din câte știm până acum. 

e 

Casa părea că e mai zgomotoasă, că scârțâie mai mult ca de 
obicei, cu sunete trosnind printre picăturile de ploaie la 
întâmplare. Greta se gândea că deja nu mai băga de seamă ce 
se aude în casă, dar acum, că Aidan era plecat, casa dobândise 
cumva o personalitate neliniștită, hotărâtă să-i fie testament 
singurătăţii în orele întunecate de după amurg. Cât de rău va fi 
mai târziu, când va fi nevoită să doarmă singură? 

Și-a scos laptopul, semn al hotărârii de a lucra în continuare, 
în ciuda soțului ei meschin, dar, în mod previzibil, nu scrisese 
nimic. În schimb, îi revenea în minte din nou și din nou discuţia 
cu Aidan. Simţea fiecare rană deschisă de el și voia să țipe la el, 
descărcându-și amărăciunea. Știa că fusese prea dură. Intr-un 
fel sau altul, probabil i-a dat vreun motiv ca el să creadă că 
făcea ceea ce trebuie. A fost dură și rece și extrem de furioasă, 
dar, în același timp, nu reușea să regrete. Singura consolare 
pentru toată suferinţa era că acum suferea și el. L-a făcut să 

simtă asta. Însă acum, câteva ore mai târziu, era disperată să 
vorbească cu cineva. Era imposibil să ţină toate astea în sufletul 
ei, dar nevoia de a se confesa se lupta cu sentimentul de umilire 
absolută. Se culcase cu o studentă și toată pasiunea, 
intensitatea și dragostea pe care le-a pus în căsnicia lor nu mai 
însemnau nimic. Nici efortul de a rămâne mereu slabă, în formă 
și frumoasă. 

— Să te ia dracu', Aidan, și-a spus ca pentru sine, pentru a 
cincizecea oară. Să te ia dracu' că mă faci să mă simt așa. 

Și cel mai rău lucru, pe care nu voia să și-l recunoască în timp 
ce-i bloca și-i debloca numărul de telefon din contacte, era că 
mai avea o parte care nu era nici puternică, nici rece, nici 
furioasă. Acea parte din ea care voia ca el să intre și să-i spună 
că a fost doar o greșeală pe care nu o va mai repeta niciodată. 
Parte din ea voia cu ardoare să simtă că el nu iubise pe 
altcineva și că ea chiar era totul pentru el. 

Trebuia să-și ia o băutură. Nu conta de câte ori și-a spuscăe 
suficient de puternică să reziste și fără; era singurul lucru pe 
care îl voia acum. Picioarele îi tremurau când s-a dus la 
bucătărie și a scos unul dintre paharele mari de vin pe care le 
primiseră cadou la aniversarea lor. L-a umplut și a pus sticla 
deoparte. Apoi a luat paharul din nou și s-a dus în sufragerie. A 
așteptat ca primele înghiţituri să-și facă efectul, să se simtă mai 
bine, când nu a simţit asta, a băut și restul de vin, apoi a umplut 
din nou paharul. 

Doamne, cât îl ura. Îl ura mai mult decât urâse pe oricine 
altcineva în viaţa ei. Primul fior de căldură, deconectată de la 
sentimentele acestea, a apărut atunci când și-a ridicat capul și a 
văzut un bărbat care o privea de afară, prin fereastră. Pentru o 
clipă s-a gândit că ar putea fi Aidan, dar îi știa chipul prea bine. 
Îi știa forma trupului. Acesta era alt bărbat, un bărbat pe care nu 
îl mai văzuse niciodată, care stătea la câţiva metri de oglindă. 
Șocul acestei imagini a lovit-o fix în piept. Ochii îi erau blocați în 
ai lui, căci l-a privit și ea intens, iar apoi el s-a întors, dispărând. 

Inima Gretei bătea ca nebuna. Era îngrozită cu totul. Unde s-a 
dus? Ce voia? A alergat spre ușa de la intrare și a tras zăvorul cu 
mâinile tremurând, apoi s-a gândit la ușa din spate și la 
ferestrele franțuzești. S-a dus pe rând la fiecare și le-a încuiat. 
Apoi și-a luat telefonul și a fugit în baie. S-a blocat acolo și s-a 

așezat pe marginea căzii în întuneric, tremurând din toate 
încheieturile. 

S-a gândit la poliţie, apoi la sergentul care îi făcuse ceai în 
după-amiaza aceea. La cât de puternic a fost și capabil să o 
calmeze. Deja avea salvat numărul lui în telefon, ceea ce era un 
lucru bun, căci mâinile îi tremurau atât de tare de frică încât nu 
putea apăsa pe butoane. 

J 

Lui Hanson îi bubuia capul, simțind valuri de durere radiind 
dinspre ochi. Durerea apăruse cam la patruzeci de minute după 
a început să vizioneze filmările de pe camerele de supraveghere 
și devenise tot mai puternică, în ciuda celor două pastile de 
paracetamol luate cu ceai rece. 

Entuziasmul iniţial al găsirii lui Victor Varos a fost tăiat 
imediat de dezamăgire. Nu l-a identificat nicăieri aproape de 
apartamentul lui Zoe la momentul potrivit sau, de fapt, nicăieri 
unde se așteptase ca el să fie. Incă cincisprezece minute, își 
spunea. În aceste cincisprezece minute, îl vei găsi. 

S-a bucurat de o pauză când i-a sunat telefonul lui Lightman. 
Așa a avut o scuză să-și ridice ochii din ecranul calculatorului, să 
clipească de câteva ori și să-și maseze tâmplele din nou. 

L-a privit când a răspuns: 

— Sergent detectiv Lightman, iar apoi: mai e acolo acum? Da, 
bine. Voi trimite câţiva polițiști acolo și vin și eu cât de repede 
pot. 

A închis atunci când detectivul inspector-șef a apărut din nou, 
iar Hanson l-a privit confuză. 

— Tocmai ce a sunat Greta Poole, a spus. Mi-a zis că cineva o 
privea prin fereastră de afară și că nu știe dacă respectivul mai 
e acolo. 

Hanson a ridicat pumnul în aer triumfător. 

— V-am zis eu! Fanele lui Lightman nu ne dezamăgesc 
niciodată. 

jonah a plecat spre casă la șapte jumătate. Lightman îi 
confirmase că era acasă la Greta Poole, iar situaţia nu părea 
amenințătoare. 

Nu era încă nici urmă de Victor Varos și, cu toate că absența 
lui deja nu-i dădea pace, Jonah nu putea face mare lucru dacă 
stătea la secţie. Poate că pur și simplu le ignora apelurile sau s- 
a dus să o deranjeze pe Greta Poole, dar era posibil și să fi 

dispărut. Și era posibil să fi făcut asta pentru că avea ceva de 
ascuns. 

Filmarea de pe camerele de luat vederi nu a dus nicăieri. 
Victor ar putut fi la Zoe la nouă și s-ar fi putut certa cu ea. S-ar fi 
putut întoarce mai târziu, cu intenţia de a o ucide. In acel 
moment, nu puteau dovedi însă niciuna, nici alta. 

Jonah l-a rugat pe O'Malley să se oprească la apartamentul lui 
Victor în drum spre casă, să vadă dacă-i răspunde cineva. 
Pentru moment, doar atât putea face. A luat-o pe o rută care îl 
ducea pe lângă Furzley Lane, unde cabana lui Jojo probabil era 
deja reparată. A încercat să vadă coșurile de fum, gândindu-se 
la noaptea care urma atunci când a privit înainte și a văzut că 
cerul era pictat cu un roșu mânios. Nu era nimic de văzut în 
seara aceea. Coșurile de fum nu se vedeau, deși copacii erau 
aproape desfrunziți, iar el a simţit un gol când a cugetat o clipă 
la distanţa dintre ei, un gol care a rămas, chiar dacă gândul i-a 
fugit repede la Michelle. 

Lightman l-a sunat puţin mai târziu cu vești noi despre 
intrusul Gretei Poole. 

— Pare a fi adevărat, a spus el. Unul dintre vecini a văzut un 
bărbat alergând de pe aleea casei ei către drum cam în același 
interval. Greta Poole pare foarte speriată și cred că e și puţin 
beată. 

— Interesant, a spus Jonah. A putut măcar unul dintre ei să-l 
descrie? 

— Nimic, doar vecinul mi-a zis că era un bărbat, a spus 
Lightman. Greta nu știe exact. Și-a dat seama că nu era Aidan 
după forma părului și a staturii. Nu i-a văzut bine faţa, totul s-a 
întâmplat foarte repede. Crede că a văzut o barbă sau o eșarfă 
în partea de jos a feței, dar cam atât. 

— Nimic despre culoarea pielii? 

— Nimic. 

— Păcat, a spus Jonah gânditor. M-ar interesa să știu dacă a 
fost tânărul nostru suspect brazilian dispărut. 

— Am rugat-o să ne sune dacă-și mai aduce aminte alte 
detalii. 

Jonah a închis și a reușit să ajungă acasă până l-a sunat 
O'Malley. 

— Nici urmă de Victor, dar l-am rugat pe colegul lui de 
apartament să ne spună când se întoarce. 

— Super. Mersi, Domnall. 

Era ora cinei și nu avea nimic la îndemână de mâncare. 
Analizând mai bine, și-a dat seama că are ingredientele 
necesare pentru un curry cu cocos, așa că a început să taie 
ceapa. Și-a făcut și o cană de ceai după ce a pus mâncarea pe 
foc, iar gândul i-a fugit iar la casa lui Jojo și la incendiu, iar în 
acel moment și-a dat seama că nu-i răspunsese la mesaj. 
Cumva, îi părea acum mai rău că nu i-a răspuns într-un timp 
decent decât că se culcase cu fosta iubită sâmbătă seara. l-a 
scris un mesaj lung, cu multe scuze, printre tocat și învârtit în 
mâncare. l-a explicat pe scurt cum treaba la muncă era cam 
împuţită și a întrebat-o cât mai avea să insiste să stea în 
mijlocul pustietăţii. Nu i-a spus nimic despre Michelle sau despre 
cât de confuz era, așa că nu se simţea prea bine când i-a trimis 
mesajul. 

Avea farfuria cu mâncare în faţă când l-a sunat O'Malley. 

— Tipul nostru, Victor, s-a întors acasă, a spus sergentul. 
Colegul de apartament mi-a dat mesaj. 

— Acum, acum? 

— Da, acum. 

Jonah a privit la ceasul de pe cuptorul cu microunde. Nouă 
jumătate. Trecuseră două ore de când cineva fusese acasă la 
Greta Poole să o spioneze. 

— Mersi, O'Malley. Te rog, vrei să mă ajuţi, să cauţi trenuri din 
Alton spre Southampton? 

— Sigur, șefu', a spus el. Câtă vreme nu trebuie să mă întorc 
acolo. _ 

— Nu, a spus Jonah cu fermitate. Il lăsăm în seara asta, dar 
mâine, la prima oră, îl vizităm dacă nu sună între timp. 

A reușit să mănânce jumătate de curry înainte de următorul 
apel. Oftând, a hotărât că trebuie să accepte că seara asta nu 
era pentru el. 

— Scuze, șefu', a spus Hanson. Am primit un apel de la 
Angeline pe mobil și voia să vorbească cu tine. l-am explicat că 
sunt acasă, dar era foarte insistentă. Pare beată, oricum. 

— Are ceva de spus? a întrebat el. 

— Așa se pare. 

— Bine, o sun. Poate că beată ne spune mai multe lucruri 
decât când e trează. Imi poţi da numărul ei? 

A mai luat câteva înghiţituri cât a așteptat numărul de 
telefon, sunând imediat ce l-a primit. 

— Sunt detectivul inspector-șef Sheens, domnișoară Judd, a 
spus el. Te pot ajuta cu ceva? 

— Da, a spus Angeline. Puteţi. Știu cine a omorât-o. 

Cuvintele lui Angeline păreau muncite, dar și așa părea 
triumfătoare. Jonah s-a simţit instinctiv sceptic, dar învățase cu 
mult timp înainte că cei de la care nu te aștepți sunt cei care 
știu lucruri. 

— Cine a ucis-o pe Zoe? 

— Evident, a spus ea cu o obrăznicie adolescentină în voce. 
Este Victor. A minţit, a spus că nu a văzut-o, dar a văzut-o. 

Jonah a încercat să nu ofteze. Și-a mușcat limba ca să nu o 
mai întrebe pe Angeline de ce nu i-a spus asta mai devreme. 

— Când s-au întâlnit? a întrebat în schimb, împingându-și 
farfuria la o parte și întinzându-se după o foaie de hârtie și ceva 
de scris. Nu a reușit să găsească hârtie cu o mână, așa că și-a 
luat aproape plicul de la o factură la gaz, care era și el bun. 

— Joi, a spus Angeline cu o satisfacție evidentă în voce. A 
minţit în legătură cu asta și l-am prins. Ştia despre cearta 
noastră de dimineaţă, dar teoretic nu o văzuse de miercuri. 
Când l-am văzut joi seara, se certa cu cineva. 

— Poftim? a spus Jonah. Când ai spus că l-ai văzut? 

— Joi seara, a spus ea. Când m-am dus să cumpăr niște vin. 

Jonah s-a oprit din scris. 

— Nu ai menţionat asta mai devreme. 

— Aa, nu? Cred că am uitat. A fost... vocea ei s-a schimbat și, 
în ciuda beţiei superficiale, Jonah a simţit instantaneu că 
Angeline știa prea bine ce face. Această femeie aparent fragilă 
avea o parte tăioasă, vicleană, pe care niciunul dintre ei nu o 
văzuse încă. 

— Și spui că se certau, a zis el. 

— Da. La telefon. 

— Poţi să-mi spui exact ce s-a întâmplat? a întrebat Jonah 
calm, deși se întreba ce încerca oare Angeline să facă. Hotărâse 
să-l arunce pe Victor în gura lupului ca o formă de răzbunare? 
De când ai plecat de acasă? Unde e apartamentul tău? Pe ce 
stradă? 

— E pe Hill Lane, a spus ea. 

El și-a notat, apoi a rugat-o să-i explice unde mai exact. Hill 
Lane curgea de la nord la sud, traversând orașul și terenuri 
virane. Mergea cumva în paralel cu mult mai scurta și mica 
stradă Latterworth, care era doar la câteva străzi distanţă. Jonah 
condusese pe acolo în drum spre apartamentul lui Zoe. A rugat- 
o pe Angeline să-i dea mai multe detalii și astfel a aflat că 
apartamentul ei era cam la 800 de metri de apartamentul lui 
Zoe, mai la sud. 

— Și unde te duceai? 

— V-am spus. La magazinul de băuturi alcoolice. 

S-a auzit ca un băzâit pe fundal, iar Angeline a tăcut preţ de o 
clipă. 

— E cineva acolo cu tine? a întrebat el. 

A urmat o scurtă pauză înainte ca Angeline să spună un „nu” 
hotărât, după care să întrebe: 

— De ce artrebui să fie cineva cu mine? Nu sunt un copil. 

— Bineînţeles că nu, a aprobat Jonah. Așadar, te-ai pornit 
către magazinul de băuturi alcoolice. 

— Și l-am văzut pe Victor cum ţipă la cineva la telefon. Mai 
exact, l-am auzit mai întâi și după l-am și văzut. 

— Cam pe la ce oră se întâmpla asta? 

— Nu mai știu exact, a spus Angeline, dar sigur înainte de 
închiderea magazinului, adică înainte de miezul nopţii. 

— Dar e posibil să se fi întâmplat și mult mai devreme? a 
întrebat el. La opt sau la nouă? 

— Nu, mai târziu, a spus Angeline. Am văzut știrile de la ora 
zece. Am adormit și apoi m-am trezit cu televizorul pornit, a fost 
oribil. 

Jonah încerca să-și recompună în minte acea seară. Apoi a 
întrebat: 

— Și erai băută când l-ai văzut? 

A urmat o scurtă pauză. 

— Asta a fost înainte să mă duc la magazin, a spus ea rece. 

Adică nu era de fapt o negaţie, s-a gândit Jonah. 

A rugat-o pe Angeline să vină a doua zi la secţie să dea o 
declarație, gândindu-se cât oare să creadă din această relatare. 
Era ca și cum i-ar fi revenit deodată memoria, și apoi faptul că 
atunci era băută, ca și acum, probabil. S-a mai auzit un zgomot 
de fundal înainte de a închide, iar Jonah a știut că mai era 
cineva acolo cu ea. l-ar fi plăcut foarte mult să afle cine. 


VP - 232 


Era greu să nu se gândească iar la Felix Solomon, care 
avusese acces la datele confidenţiale ale poliţiei. Poate că-și 
vede propriul dosar și e conștient de interesul față de Victor 
Varos? Poate el era acolo cu Angeline? Cât de bine se știau cei 
doi? 

Până acum, firul gândirii nu a avansat dincolo de informaţii de 
bază. Ideea principală era că cineva i-a înscenat asta lui Aidan 
Poole. Ceea ce însemna că respectiva persoană avea acces la 
amprentele lui. Zoe se certase cu cineva la nouă, dar nu-i 
surâdea ideea unei crime premeditate și executate în nouăzeci 
de minute, ca un rezultat direct. Erau prea multe idei care se 
băteau cap în cap. Grija cu care ucigașul a înscenat o 
sinucidere. Desfluranul. Amprentele. 

Angeline pretindea acum că Victor se întâlnise cu Zoe, iar 
Jonah deja se gândea că cel mai probabil era pe la nouă seara. 
Victor ar fi putut fi cu ușurință cel care s-a certat cu ea. A 
dovedit în repetate rânduri că-i sărea ușor țandăra și era posibil 
să-și fi dat arama pe faţă când Zoe a devenit brusc furioasă, 
lipsită de empatia caracteristică, așa cum s-a și întâmplat. Dar 
nu și-l închipuia totuși pe Victor întorcându-se să săvârșească o 
crimă cu sânge rece la o oră și jumătate mai târziu. 

Poate că ucigașul se certase cu Zoe, dar mult mai devreme. 
Atât Angeline, cât și Felix, discutaseră cu Zoe în ziua aceea, dar 
mult mai devreme. Avea doar declaraţiile lor referitoare la cât 
de serioasă fusese cearta și care era motivul. Victor ar putea să 
le spună mai multe despre ce se întâmplase cu Angeline, dacă 
ar reuși să-l convingă să spună ce știe. 

Pentru moment, teoria lui Hanson cum că era vorba de doi 
criminali care au lucrat împreună era cea mai solidă. Se îndoise 
iarăși din instinct, dar acum, după acest apel telefonic straniu și, 
dându-și seama că Angeline și Felix erau amândoi ieșiți din 
grațiile lui Zoe când a murit, nu mai era așa sigur. 


VP - 233 


26. 


21 noiembrie. 16:45 - cu şase ore înainte 


Zoe hoinărise câteva ore, uneori copleșită de sentimente de 
autoînvinovăţire, alteori atât de furioasă pe fiecare persoană din 
viața ei, încât în capul ei era un adevărat infern; o vâlvătaie 
îngrozitoare și pustiitoare care ameninţa să se reverse în 
exterior, asupra oamenilor din preajma ei. Se săturase pur și 
simplu de tâmpeniile lor și de ale ei. A încercat atât de mult să 
creadă că fericirea celorlalţi va fi suficientă, dar noaptea trecută 
s-a declanșat ceva în interiorul ei. Și-a dat seama, într-un mod 
revelator, că în tot acest timp modul ei de gândire se baza pe o 
fantezie. 

Într-un final, a înţeles că fericirea celorlalţi era egală cu zero. 
Nu însemna nimic. Poate pentru că niciunul dintre ei nu părea 
mai fericit. Nu conta cât de des era alături de ei. Nu conta de 
câte ori vorbea cu ei răbdătoare despre ce-i nemulțumește. 
Niciunul dintre ei nu s-a schimbat deloc. 

Nici Maeve, nici Victor, nici Felix, nici Angeline. Nici măcar 
tatăl ei. Singura persoană care s-a schimbat era chiar ea. Ei au 
împins-o la fund, înecând-o în tot amarul lor. 

Probabil că se întâmpla așa pentru că fericirea celorlalţi te 
poate sfâșia. Are puterea de a tăia în carne vie și de ate face să 
urli. Fericirea Gretei Poole i-a pus capac. Atât de mult timp și-a 
spus că soţia lui Aidan era bună cu el, că el era nenorocitul care 
a înșelat-o și o va răni din nou. Şi apoi, seara trecută, i-a văzut. 
Ea își lăsase prietenii ca să-și ajute tatăl, când i-a văzut pe Greta 
și Aidan într-un restaurant din apropiere, Iluminati la o masă de 
lângă fereastră. Și păreau radianţi și atât de frumoși împreună, 
iar Zoe a simţit instantaneu nevoia de a se apleca să vomite 
acolo ca un beţivan idiot. 

După ce s-a ridicat, s-a simţit deodată imponderabilă. Și-a 
imaginat cum a scăpat de o povară oribilă de pe umeri și cum a 
ramas deodată fără ancoră și fară direcţie. Neștiind unde 
altundeva să se ducă, s-a dus să-și salveze tatăl. Era un obicei 
deja, nimic mai mult. Același obicei care a ghidat-o prin procesul 

de a-l ajuta, chiar și atunci când știa că e un ajutor fals. Chiar și 
când îl ura. 

Acel obicei a purtat-o până la tren, apoi a dispărut, lăsând-o 
pradă unei furii nestăvilite. Când tatăl ei a pășit în tren, l-a 
împins atât de tare încât a dat cu capul de balustrada verticală 
de metal înainte de a cădea. A sperat, cu răutate, că se vor 
vedea semnele dimineață, astfel încât și colegii lui de serviciu 
să-și dea seama cu cine au de-a face. 

Când a căzut pe jos mormăind, nu a simţit niciun dram de 
rușine. Nimic din oroarea pe care trebuia să o simtă. Doaro 
libertate ciudată și a zâmbit ajutându-l să se ridice și 
prefăcându-se că este foarte agitată, spunându-i că s-a 
împiedicat și că o să-l ajute. El i-a trimis un mesaj dimineaţă 
cerându-și scuze, dar ea nu a simţit decât dezgust. Așa cănua 
răspuns. Nu azi. Astăzi nu-i mai păsa. Nu-i mai păsa de 
sentimentele tatălui ei, ori de cele ale lui Angeline. Era aproape 
satisfăcător să-i spună prietenei ei că nu e bună de nimic, că e 
distrusă. Și să aibă dreptate acum. 

Apoi a plecat de acasă la timp ca să ajungă la ore, fără niciun 
strop de machiaj, și a luat-o în direcția opusă, dispreţuindu-se 
pe ea, dar și pe ceilalţi în egală măsură, și abia după o vreme a 
început să simtă o amorţeală ciudată care era cumva mai 
tolerabilă. La 800 de metri de casă, i-a sunat telefonul. Căzuse 
la fundul genţii și nu l-a găsit imediat. Dumnezeule, nu mai 
suporta sunetul de apel fericit. De ce îl alesese așa? Era ca 
sunetul torturii. 

— Taci! a urlat la el, încercând să și-l scoată din geantă ca să 
respingă apelul. Taci, taci, taci! 

S-a oprit pentru un moment de glorie, dar a început din nou. 
Nenorocitul egoist care o suna iarăși nu avea să cedeze prea 
uşor. 

Într-un final, a reușit să îl găsească. l-a văzut numele lui Felix 
și s-a gândit să-l respingă, dar era mult prea furioasă ca să-l dea 
doar pe silențios. A răspuns și l-a auzit cum respiră rapid, agitat. 
Mereu, mereu îl compătimea când era așa. Mereu l-a ajutat. 
Mereu. Dar azi nu mai însemna nimic pentru ea. Nimic mai mult 
decât povara hidoasă a unei responsabilităţi pe care nu o voia. 

— Nu pot vorbi acum, a spus ea. Imi pare rău. Nu mă simt 
bine. 

Și a închis. După trei secunde, a sunat din nou. A răspuns 
iarăși, simțind cum îi apasă o greutate fizică pe pereţii 
stomacului. Pe piept. Pe cap. Nu mai suporta să-l audă. 

— Îmi pare rău, a spus el. Dar nu mai am pe nimeni. Am 
încercat să... să vorbesc cu Esther, dar... _ 

— Trebuia să găsești pe altcineva, a spus Zoe. Imi pare rău, 
Felix. Nu pot să fac asta acum. Găseşte pe cineva și sună-l. 

A închis, dar telefonul a sunat din nou și a simţit cum e 
cuprinsă de furie până în măduva oaselor. l-a răspuns cu un 
„Ce?” brutal. 

— Poţi să treci, te rog, pe la mine? Un minut doar, a spus 
Felix. 

— Îţi pasă oare vreodată și de altcineva în afară de persoana 
ta? a întrebat ea. 

— Bineînţeles că îmi pasă. Vocea îi părea surprinsă. Şoc. Și îi 
plăcea să-l audă așa. 

— Atunci de ce nu asculţi? 

— Pentru că nu sunt... bine. Am nevoie... am nevoie de ajutor. 

— Și când ai avut nevoie de altceva? a întrebat Zoe tare. Dar 
nu vrei să te ajuţi, nu? Zici că e vina statului sau a poliţiei, dar 
nu vrei să asculţi! Nu mergi la terapie, nu-ţi iei pastilele și mereu 
e altcineva acolo pe care să dai vina. lar eu sunt aia care tre' să 
vină să-ţi rezolve problemele, nu? Eu. 

— Cum poţi spune asta? pe jumătate plângea, pe jumătate își 
striga furia, intrând deja în hiperventilaţie. Nu vreau să fiu așa. 

— Ba da, vrei. Vrei, pentru că altfel ai încerca să te schimbi. 
Nu o să continui să-mi arunci fericirea pe apa sâmbetei când tu 
nu vrei să ridici un deget. Nu o mai fac, Felix. _ 

l-a închis, iar de data asta și-a închis și telefonul. Incă 
tremura, un tremurat cauzat de furie și exaltare. Se simţea la fel 
de bine ca atunci când a atacat-o pe Angeline în dimineaţa 
aceea, spunându-i că e distrusă și că poate trăi și fără ea. 

O parte din ea voia să mai găsească pe cineva să sune și să 
se răcorească iar, spunându-i vreo două. Sau să îi spună ce 
nenorocit era Felix. Simțea nevoia să folosească cuvinte atât de 
jignitoare, încât ar fi murdărit și aerul din jur. 

A deschis ușa apartamentului atât de încruntată și de 
tensionată încât capul a început să o doară instant. Nu putea sta 
locului. Trebuia să se miște. 

Și-a dat seama că bolul de mâncare al lui Monkfish era gol, iar 
bolul cu apă era și el aproape golit. L-a umplut, plină de furie, 
urând parcă și această formă de grijă. Dar Monkfish nu a venit 
nici când i-a pus bolul jos, nici când l-a chemat. Poate că i-a 
simţit starea și se ţinea departe. Toţi erau ca niște nenorocite de 
mâțe tipice. Niciodată nu erau acolo când aveai nevoie de 
puțină alinare. Totul se rezuma la ei și nevoile lor. 

Îi urăsc, și-a spus sieși. Îi urăsc pe toți. De ce oare nu mă lasă 
toți în pace? 

Minut după minut, nu făcea nimic decât să-și înteţească 
sentimentul de ură, până când a lovit-o din plin un alt 
sentiment. Remușcare. Oroare. Ceva. 

O, Doamne. Ce făcea? Ce făcea oare? 

Încă mai avea o parte a ei mai raţională, mai blândă, acolo, 
ascunsă. Îi spunea că prietenii ei fuseseră buni cu ea, când au 
putut și ei. Îi șoptea că și ei ţineau la ea în același fel. De ce nu 
mai credea asta? De ce nu mai simţea nimic pe lângă această 
furie orbitoare? 

S-a dus la fereastra de lângă birou și a deschis-o. Scosese 
draperiile de la fereastră în ziua în care se mutase și a deschis 
geamurile larg, către stradă, lăsând tot aerul rece de noiembrie 
să intre din plin. S-a aplecat mai mult decât trebuia să încerce 
să îl inspire. Avea nevoie de aer în jur și în plămâni, ca să-și 
stingă fierbinţeala furiei. Altfel avea să ardă pur și simplu. 

S-a imaginat pictată, cu tot corpul arzând în flăcări puternice. 
În jurul ei, în această versiune pictată, nu era nimic decât praf. 
Fragmente dispersate, plutitoare ale celor care odinioară orbitau 
în jurul ei. 

Când s-a aplecat și mai tare, a auzit o voce de mai jos. Cineva 
vorbea la telefon, stând în faţa ușii, conversând în mod evident 
fericit cu iubitul, probabil. 

— Nu, nu mai durează mult, spunea. Trebuie să mai găsesc 
un colier și vin acasă... Da. Și a râs încet. Sigur e decoltată. Hai 
că-ți arăt acasă. Bine. 

Sentimentul de recunoaștere aproape că a făcut-o să sară pe 
geam. Ce făcea ea acolo? Nu trebuia să fie acolo. Acolo stătea 
Zoe. Îi luase deja totul. Avea să vină peste ea în casă să-i ia 
totul? A început să se plimbe ca un leu în cușcă. Abia și-a adus 
aminte să-și ia cheile când a ieșit. Se gândea doar la zâmbetul 
de pe buzele femeii văzut din profil. Voioșia din vocea ei. 

Zoe a reușit să iasă pe stradă cât femeia era încă acolo și nici 
nu s-a gândit ce face. Avea să o urmărească. Avea să o 
rănească, să-i dea nenorocitei ce merita. 

27. 


Jonah a ajuns la birou puţin după ora șapte, iar evaluarea 
psihologică a lui Felix Solomon și lista declanșatorilor crizelor lui 
îl așteptau în inbox. A deschis lista mai întâi și a citit cu un 
sentiment de inevitabilitate seria de evenimente care i-au 
declanșat boala. Mama. Fetiţa. Cum a sângerat până la moarte 
în brațele lui. 

Limbajul raportului era factual și obiectiv și, cu toate acestea, 
Jonah a fost nevoit să se oprească și să inspire adânc la final. 
Avea suficientă experienţă cât să-și imagineze cu ușurință acele 
fapte. Și cât să-și imagineze cum o asemenea traumă ar face pe 
oricine să cedeze. La urma urmei, indiferent cât de mulţi ani a 
văzut un poliţist astfel de întâmplări, nu sunt nici ei decât niște 
fiinţe umane. 

A continuat apoi cu raportul psihologic, care a fost puţin mai 
uman. Psihologul poliţiei care s-a întâlnit cu el de patru ori în 
următoarele trei luni a fost clar: Felix a fost traumatizat de ceea 
ce a văzut. A recunoscut că nu poate dormi și că nu se poate 
concentra, fiind găsit în repetate rânduri la birou dimineaţa 
îmbrăcat cu hainele purtate în ziua precedentă, fără să-și dea 
seama de trecerea timpului. 

De acolo, starea lui s-a înrăutățit. Psihologul a fost rugat să îl 
vadă pentru a cincea oară când Felix a urmărit un martor ostil 
până în casă și l-a agresat verbal, înainte de a-l lua la bătaie și 
a-i sparge nasul. Recomandarea drastică a psihologului a fost 
din compasiune un concediu de o lună, și nu suspendarea, dar 
Felix a insistat să fie suspendat. Așa se putea întoarce la muncă 
după două săptămâni, și nu după o lună. 

Ultimul interviu i-a accelerat pulsul lui Jonah. Contextul 
interviului era redat în totalitate. În timpul suspendării, 
detectivul inspector-șef Solomon a intrat cu mașina în lateralul 
unui magazin de îmbrăcăminte de pe strada Brighton High. 
Ziua, în amiaza mare. Când i s-au luat probe de sânge, s-a 
descoperit că a consumat anterior patru tablete de diazepam, 
pentru care avea rețetă, împreună cu două de tramadol, pe care 
le luase de undeva. Fără îndoială, a adormit la volan. 

După ce detectivul sergent-șef a cerut ca biroul lui Felix să fie 
percheziţionat pentru posesie de medicamente achiziţionate 
ilegal, au descoperit jucăria unui copil. A fost clar atunci că 
jucăria fusese luată de la locul crimei care declanșase trauma. EIl 
a pretins că nu își amintea când a luat obiectul. 

După aceea, a fost pus să aleagă între pensionare sau 
pierderea locului de muncă. l-a fost suspendat permisul de 
conducere și a primit o condamnare cu suspendare. 
Evenimentul fusese prea public de altfel. Poliţia trebuia să-și 
trateze proprii oameni mai dur decât civilii. Asta era clar. 

Jonah s-a lăsat pe spate în scaunul său ca să se gândească la 
toate astea. Jucăria copilului era răvășitoare. De ce o luase? Era 
un fel de trofeu straniu? Pentru că se atașase de fetiță și voia să 
rămână cu o părticică din ea? 

Era prins între ciocan și nicovală, parte simțind simpatie față 
de bărbat, parte știind realitatea că era un fost poliţist 
inteligent, cel puţin, care probabil abuzase de accesul său la 
informaţii secrete. 

[] 

Hanson s-a trezit devreme, cu mintea deja brici și fără să o 
mai doară capul. Deja se gândea la Victor Varos și la Felix 
Solomon; la Angeline Judd și la Maeve Silver. 

O'Malley îi dăduse mesaj cu o seară înainte, spunându-i că 
Victor Varos fusese probabil intrusul de la casa Gretei Poole. 
Aflând asta, a simţit o oarecare ușurare, deși încă nu puteau da 
vina pe el, însă era totuși foarte probabil ca Victor să fi fost și în 
faţa casei sale. Era vorba despre același tip de comportament și 
ar fi putut fi declanșat de stilul ei agresiv din camera de 
interogatorii. Dar dacă vizitatorul avea un nume și o faţă, se 
simțea mult mai puţin anxioasă. Conștientă că trebuia totuși să 
fie în continuare atentă când vine de la muncă sau când pleacă 
de acasă, a simţit în acel moment că realitatea era mai bună 
decât sumbrele închipuiri din mintea ei. 

Cu acest lucru lămurit, s-a simţit deodată transportată înapoi 
în cercul vicios al suspiciunii că Felix Solomon s-a văzut cu Zoe, 
înainte ca Victor Varos să apară pe camerele de supraveghere. 

— Tot cred că sunt doi, și-a spus ca pentru sine. Dar mai mult 
decât atât, ar putea fi una dintre fete. Chiar și Angeline cea 
firavă ar fi putut să o ucidă pe Zoe. O femeie drogată ar putea fi 
ucisă cu ușurință. 

A mâncat felia de pâine prăjită cât de repede a putut și s-a 
îmbrăcat. Încă era întuneric când a intrat în mașină, dar ea era 
trează de-a binelea. Azi era ziua în care rezolvau cazul, s-a 
hotărât. Ea va rezolva cazul. 

Pe lângă detectivul inspector-șef care era încuiat la el în 
birou, detectivul inspector Walker deja era la birou când a ajuns 
și ea la șapte și zece. l-a zâmbit, simțindu-se puţin dezamăgită 
că nu avea Departamentul de Investigaţii Criminale doar pentru 
ea. Uneori îi plăceau momentele rare de liniște deplină. 

— Nici tu nu poţi dormi, nu? l-a întrebat ea. 

— Nu, a spus el. Am prea multe lucruri pe cap. 

— La fel, a spus Hanson oftând. O să fiu deja obosită după 
prânz și fix atunci șefu' va vrea să-mi meargă rotiţele. 

Walker i-a zâmbit, iar Hanson a recunoscut că era ceva 
reconfortant să ai pe cineva acolo și nu se putea plânge de 
zgomot. Walker s-a întors înapoi la ale lui și stătea acolo în 
liniște. Nu era suficient de aproape de biroul ei ca să-i audă 
tastele calculatorului. Ea și-a făcut cafea, după care a pornit 
computerul. S-a gândit să lase deoparte camerele de luat vederi 
deocamdată. A ajuns la muncă mai devreme și, la urma urmei, 
timpul acesta în plus era pentru ea. S-a întors iarăși la 
transcrierea interviului lui Maeve, pe care l-a mai citit o dată de 
la început. Și-ar fi dorit să fie acolo să-i vadă expresia feței. Era 
greu să înțeleagă pe deplin o persoană doar pe baza unor 
cuvinte, dar chiar și așa, îi era clar că Maeve voia să-l protejeze 
pe Aidan. Era singura persoană care părea să aibă o părere 
bună despre el și care chiar spunea asta. Așa se justifica 
atitudinea ei pozitivă faţă de el. Era amuzant. O trata 
cumsecade. Nu voia să-și rănească soţia. Dar apoi, pus în faţa 
faptului că o hărțuia pe Zoe, ea a încercat în continuare să îl 
apere. Și era acolo o încăpățânare care i se părea interesantă lui 
Hanson. 

A simţit că echipa trebuie să vorbească din nou cu Maeve, dar 
de data asta trebuia să fie ea cea care îi va lua interviul. S-a 
uitat la ceas. Era doar opt și zece. Prea devreme să o sune. O va 
suna în vreo douăzeci de minute, cam așa. 

Ben a ajuns când ea lua această decizie. Hanson i-a zâmbit 
vag, ca rușinată, neștiind încă cum să interacţioneze cu el. Din 
fericire, i-a sunat telefonul de pe birou și a ridicat receptorul. 

— Detectiv-șef Hanson, a spus ea. Cu ce vă pot ajuta? 

— Scuze, nu sunt sigură că vorbesc cu persoana potrivită. 

Era vocea unei femei. Vorbea frumos și accentul părea mai 
mult din sud-estul Angliei decât din Southampton. 

— Eu am fost... profesoara lui Zoe Swardadine. 

— O, da, aţi nimerit bine, a spus Hanson. Fac parte din echipa 
detectivului  inspector-șef  Sheens, noi  investigăm cele 
întâmplate. 

— Bine, a spus ea. Dar cumva nu eram sigură... vreau să 
raportez un furt. Furtul unui tablou de-al lui Zoe. 

Hanson și-a îndreptat spatele. 

— Un furt de la Școala de Arte? 

— Da, a spus femeia de la celălalt capăt al liniei. De la Școala 
de Arte din Winchester. Mi-am dat seama că lipsește de 
dimineaţă, dar nu știu când a fost furat. 

— Puteţi sa-mi spuneţi cum vă numiţi și unde vă găsesc? a 
întrebat Hanson. 

Detectivul inspector-șef a ieșit de la el din birou la câteva 
minute după ce ea a închis. 

— 'Neaţa, șefu', a strigat ea. Avem o întâmplare stranie de la 
departamentul de artă al școlii lui Zoe. 

Sheens a privit-o nesigur, iar apoi i s-a aprins beculeţul: 

— Unul dintre tablourile ei? 

— Da, a spus Hanson mijindu-și ochii la el. Bine ghicit. A fost 
furat. 

— Bine, a spus el. Vin cu tine să vedem ce s-a întâmplat. 
Lightman, vrei să te asiguri că-l aduci aici pe Victor Varos până 
ne întoarcem? 

Hanson l-a rugat pe Lightman să mai treacă o dată pe la 
Maeve Silver, frustrată că trebuia să roage pe altcineva să 
poarte această conversație cu atât de mult potenţial. 

— Mă deranjează ceva la atitudinea ei faţă de Aidan Poole, a 
explicat, și abia dacă am băgat-o în seamă până acum. 

Detectivul inspector-șef era de acord. 

— Și mie mi-ar plăcea să văd ce are de zis despre Victor 
Varos, a spus el. 

Asta însemna că proaspătul venit O'Malley trebuia să se 
ocupe de camerele de supraveghere. 

— Mergeti și vă distrați, a spus el când Hanson și-a luat haina. 
Nu vă faceți griji, mie mi-e bine aici și nu mă deranjează că 
devin tot mai miop pe zi ce trece. 

— Ah, oricum e prea târziu pentru tine, a spus Hanson 
zâmbind. Măcar așa îţi salvăm genunchii fragili. 

Sheens i-a povestit despre apelul lui Angeline Judd din seara 
trecută, spunându-i că suspiciunea lui instinctivă s-a manifestat 
imediat după ce l-au prins pe Victor cu minciuna. 

— Oare care au fost intenţiile ei de fapt? a întrebat Hanson. 

— Nu sunt sigur, iar asta îmi cam dă bătăi de cap, a spus 
Jonah. Cel mai mult mă îngrijorează că s-a prefăcut că nu mai 
era nimeni acolo. 

— Poate c-a fost Aidan Poole, a spus Hanson. 

— Da, a aprobat Jonah. El sau mulţi alţii. În orice caz, sunt 
foarte interesat să aflu dacă Victor Varos a mers cu adevărat pe 
strada ei strigând la cineva în telefon. 

Hanson a oftat: 

— O gașcă destul de complexă, nu? 

— Așa se pare, a spus Sheens. 

A urmat o pauză, după care Hanson a rostit: 

— Persoana aceasta pe care crezi că ai auzit-o pe fundalul 
apelului... mă face să mă gândesc... știi cum cei cu probleme de 
alimentaţie adesea se cuplează cu alte două persoane care sunt 
ca niște chei pentru ei? În general, unul care îi permite și unul 
care îl oprește. Un fel de poliţist bun și polițist rău. 

— Serios? a întrebat detectivul inspector-șef. Nu am mai auzit 
de asta. 

— Am avut o prietenă anorexică în școală, a spus Hanson. 
Pentru o vreme, eu i-am fost polițistul rău. Detectivul inspector- 
șef a râs, iar ea i-a zâmbit. i 

— Da, bine. Știu că e ironic. In general, tu-i rupi în bucăţi și eu 
îi fac să se adune. 

— Sunt sigură că ai putea fi un poliţist rău dacă ai vrea, a 
spus ea, deși nu era sigură dacă el vorbea serios. 

— In orice caz, a continuat ea, mă întreb dacă această 
persoană necunoscută este celălalt din poveste. Polițistul bun. 
Ben a zis că atunci când s-a dus la ea, cineva luase din casă 
toate obiectele cu care s-ar fi putut răni. 

— Așteaptă, a spus detectivul inspector-șef. Nu mai înţeleg. 
Care e polițistul bun? 

— Declanșatorul, a spus Hanson. Cel care are grijă de ea, dar 
cel care o și face să nu mănânce sau altele. Să bea, de exemplu. 

— Dar nu să se sinucidă? 

— Cine-ar face asta? a întrebat Hanson, cu un râs aproape 
șocat. 

— Ai fi surprinsă, a spus detectivul inspector-șef pe un ton 
serios, iar Hanson a decis să nu insiste. 

— In orice caz, mă gândesc că trebuie să-l întrebăm pe Aidan 
Poole dacă a ieșit cu ea. Adică, a fost dat afară din casă. Și dacă 
ea era îndrăgostită de el... 

— Mi-a trecut și mie prin minte, a spus și detectivul. Mă mai 
gândeam și la Felix Solomon. Nici Maeve Silver nu e absolvită 
încă, dar clar e mult mai stabilă decât Angeline. 

— Adevărat, a spus Hanson. Deși sunt mulţi care se potrivesc 
descrierii. 

e 

O scurtă discuţie cu Maeve a fost suficientă pentru a înţelege 
că era la o întâlnire de la biserică, dar că putea să se 
întâlnească cu Lightman după aceea. Mai avea o oră liberă 
înainte de cursuri, i-a spus ea. Așadar, el s-a oferit să se vadă cu 
ea acolo, curios să o vadă în acel mediu. 

A găsit biserica Sf. Agnes de la Roma destul de rapid, deși nu 
era cum se așteptase. S-a gândit apoi că cel mai probabil 
numele îi sugerase o clădire de modă veche, poate una catolică, 
dar acest loc era ultramodern. Era o clădire mare, circulară, cu o 
faţadă plată, acoperită de vitralii contemporane. Aparţinea de 
Biserica Angliei sau ceva asemănător. S-a gândit că cel mai 
probabil a fost construită cu câţiva ani în urmă și era interesant 
să vadă un loc atât de mare, bine întreţinut, contrastând cu 
bisericuţa din satul lui. Acest loc cuprindea o congregatie 
vibrantă, în creștere. Acasă la el în Newcombe, abia dacă se 
umplea biserica de Paști și de Crăciun, și nu era deloc o clădire 
mare. 

Un panou chiar de la intrare anunţa „Programul STAR” și, 
aruncând o privire, și-a dat seama că aveau slujbă, rugăciune 
colectivă, grupuri de bărbaţi și de femei în fiecare zi a 
săptămânii. Duminica aveau șase evenimente diferite, inclusiv 
prânzul și cina. Clar le mergea bine. Prin ușile de sticlă se vedea 
o sală mare care îi amintea de un crematoriu, dar acolo era 
amenajată o zonă de servit ceai sau cafea, iar în jur erau 
așezate niște căni în culori vii. 

Se auzeau voci dincolo de ușa deschisă din dreapta lui, iar el 
s-a mișcat în direcţia aceea, până a reușit să vadă prin 

crăpătură. Era acolo un mic grup care stătea într-un cerc, iar 
când a ajuns suficient de aproape a auzit vocea unui bărbat 
spunând: „pentru restul săptămânii. Atâta timp cât încă mai vrei 
să fii tu gazda pentru numărul patru, Johannes?” 

„Da, sigur”, s-a auzit. „Ne-ar plăcea să-i vedem pe toţi”. 

Lightman s-a mișcat până ce a reușit să îl vadă atât pe primul 
vorbitor, cât și pe Maeve, căci ei stăteau unul lângă altul în 
capătul sălii. Liderul era un tânăr înalt, extrem de slab, cu părul 
închis la culoare și cu un zâmbet continuu pe buze. El le zâmbea 
tuturor, dar Maeve era mai puţin implicată. Mai mult 
preocupată. 

— Super. Mulţumesc, Johannes. Altceva...? Bine. Cred că am 
atins toate punctele, suntem gata. 

A urmat un moment în care toţi au început să se ridice, 
mutând scaune și întorcându-se să-și vorbească. Maeve s-a 
ridicat încet, iar apoi, după o întrebare a liderului de grup, s-a 
întors și l-a văzut pe Lightman. Când l-a reperat, a afișat un 
zâmbet chinuit și a venit spre el. 

— Bună, a spus ea. Cred că ne-am întâlnit la secție. 

— Așa este, a spus el, zâmbindu-i în timp ce privea cum 
dispar toate scaunele din jur, adunate unele peste altele. 

Când privirea i-a revenit asupra ei, expresia deja i se 
schimbase și părea încordată. Chiar epuizată. 

— A fost o zi lungă? a întrebat el. 

— A, nu chiar. Doar... știi... a ridicat din umeri. Mai avem o 
cameră cu scaune confortabile unde putem sta dacă trebuie să 
răspund unor întrebări. 

— Sigur, a spus el. O să încerc să fiu succint. 

— Nu-i problemă, a spus ea, apoi s-a uitat la ceasul de pe 
perete și deodată a început să se agite. Ah, atât de târziu e? 
Bine, va trebui să vorbim repede. Trebuie să terminăm până la 
zece. 

— În regulă, va fi rapid, a asigurat-o el din nou și s-a lăsat 
condus către o cameră mai mică unde erau niște fotolii adânci 
din piele. Încă un semn al bogăției locului. 

Maeve a închis ușa după ei și a spus: 

— O, să aduc un ceai? O cafea? 

— Nu, mulțumesc, a spus Lightman. Nu vreau să ne lungim. 

— Super, a spus Maeve. Așadar, cu ce vă pot ajuta? 

— Cu câteva lucruri, a spus el. În prima declaraţie ai ridicat 
niște suspiciuni referitoare la Victor Varos. 

— A, nu sunt suspiciuni, a spus ea rapid. Nu chiar. Doar am 
explicat ce simţea el. Nu cred că el a ucis-o. 

— Dar e posibil să se fi certat cu ea? a întrebat el. 

Maeve l-a privit circumspect. 

— A zis cineva asta? 

— Avem câteva dovezi care sugerează că s-a certat cu ea joi, 
seara devreme, a spus Lightman, știind că-și încearcă norocul 
aici. 

Maeve a ridicat din umeri nedumerită. 

— Nu știu nimic despre asta. 

— Nu v-aţi văzut joi? 

— Nu, a spus ea scuturându-și capul. Am fost la cină cu 
femeile de la biserică, iar după aceea m-am dus acasă. Dar 
chiar și dacă s-au certat, nu cred că i-a făcut rău. O iubea. 

— Dar ce zici de Aidan Poole? a întrebat el. Ar fi vrut Victor să- 
| rănească? 

Maeve a râs și din asta s-a înţeles că era o idee absurdă, dar 
el și-a dat seama că râsul ei s-a oprit prea abrupt. 

— Nu l-a plăcut niciodată, dar asta-i tot. 

— Nu l-a ameninţat niciodată? Sau nu s-au certat? 

Maeve s-a oprit preţ de o secundă, după care a zis: 

— Nu, sunt sigură că nu. Doar o dată la cafenea. 

— Și ce i-a spus? a insistat Lightman. 

Maeve și-a scuturat capul, dându-și ochii peste cap. 

— Uite, nu e cazul să crezi tot ce zice un om la nervi. 

— Sigur că nu, a spus Lightman calm. Dar m-ar ajuta să știu 
ce a zis. 

— A zis că-l omoară dacă mai vine pe acolo, dar știu că nu a 
vrut să îl omoare cu adevărat. 

— Așa crezi? 

— Nu Aidan a murit, nu-i așa? a întrebat Maeve, cu 
sprâncenele ridicate și o licărire în ochi. Zoe este cea care nu 
mai e. 

— Posibil, a spus Lightman pe cât de neutru a putut, ca Victor 
să îl și văzut pe el ca pe obstacolul ce îi stătea în cale până ce s- 
au despărțit, după care și-a dat seama că ea era problema de 
fapt. 

Maeve și-a scuturat capul, apoi s-a uitat în sus, spre tavan. 

— Cineva a ucis-o, a spus Lightman. Știu că nu vrei să crezi 
asta despre prietenii tăi, dar cineva a făcut-o. 

— Așa spuneţi dumneavoastră, a spus Maeve, cu o energie 
bruscă, dar eu mă tot întreb dacă nu vă înșelaţi cumva. Siku mi- 
a zis că nu se împăcaseră și că ea nu a putut niciodată să treacă 
peste despărțire. Poate că era cu adevărat disperată și niciunul 
dintre noi nu și-a dat seama. 

L-a privit pe Lightman, iar ochii i s-au umplut rapid cu lacrimi. 

— Era atât de devastată când s-au despărţit ultima oară. În 
mai. 

— Și ce s-a întâmplat cu ea joi seara? a întrebat Lightman, 
schimbând subiectul. Am văzut că Zoe a plecat de acasă la cinci 
și că nu s-a întors până la opt jumate; mi-ar plăcea să aflu ce s-a 
întâmplat între timp. 

Maeve a scuturat din cap. 

— Nu știu ce-ar fi putut să facă. Poate că a cedat și l-a 
implorat pe Aidan să se împace. 

l-a aruncat o privire aspră, cu ochii strălucindu-i. 

— lar apoi s-a hotărât că s-a săturat. 

— Inţeleg că tu crezi că era disperată, a spus Lightman încet. 
Dar Aidan Poole a fost martorul unui atac. 

— Poate că asta a vrut el să creadă, a spus ea, cu aceeași 
asprime în glas. Poate că ce a văzut și auzit a fost exact 
momentul în care ea a decis că i-a ajuns. Poate că nu mai putea 
trăi astfel. Poate că el știa că e vina lui. Poate că în realitate nici 
nu a văzut ușa mișcându-se. 

Lightman dădea din cap aprobator încercând să proceseze 
toate acestea, în timp ce o privea cu mare atenţie. Cele două 
întrebări la care s-a gândit instant au fost cum de știa Maeve că 
s-a mișcat ușa și de ce își dorea atât de mult să sugereze că 
moartea lui Zoe a fost, de fapt, sinucidere. 

e 

Școala de Arte nu arăta prea promiţător de afară, dar odată 
ce a intrat pe holurile șerpuite, înconjurat de culori și texturi, 
Jonah a început să simtă că nu mai vrea să plece. Ochii îi fugeau 
pe fiecare piesă și fiecare detaliu în timp ce, împreună cu 
Hanson, o urmau pe profesoara lui Zoe, o femeie blondă cu 
părul lung, cu un cardigan cu cordon, pe nume Annette Lock. 

— Așa deci, se pare nu avem camere de supraveghere aici 
înăuntru, le-a spus Annette. Dar avem câteva camere la intrare. 

Cred că vi le putem trimite. Și nu a fost cineva de la curăţenie, 
în caz că vă întrebaţi. l-am sunat imediat să mă asigur că nu s-a 
produs o încurcătură. 

S-a oprit la mijlocul unui coridor de la parter și a arătat spre 
perete. Nu erau prea multe de văzut. Doar un cui, un perete 
mare și gol, și o carte de vizită mică scrisă de mână. Pe ea era 
numele lui Zoe Swardadine și titlul Ochii ei pictați, iar dedesubt 
Operă premiată cu premiul Willart Long. 

— E un premiu important, cel câștigat? a întrebat Jonah. 

— Da, a spus Annette, cu un zâmbet amuzant, dar tensionat. 
E o superbă operă de artă. Cu adevărat superbă. 

— Era talentată? 

— Da, a spus Annette, aprobând cu o mișcare a capului. Deși 
când a început era doar bunicică. Picturile cu personaj unic pe 
care le-a făcut preţ de câteva luni erau bune... dar nu uimitoare. 
Nu ca cele pe care le-a pictat mai târziu, când a mai introdus un 
al doilea personaj și a început să se joace cu interacţiunea 
dintre ele. 

Hanson a privit-o întrebătoare. 

— Era un bărbat? Noul personaj din tablouri? 

Annette și-a lăsat capul într-o parte. 

— Era o umbră, dar în esenţă era una masculină. 

Jonah se întreba dacă bărbatul îl reprezenta pe Aidan Poole. 
S-a gândit că i-ar plăcea să vadă câteva din lucrările lui Zoe. A 
scanat coridorul în sus și în jos, gândindu-se că modul în care 
era curbat îi putea permite cuiva să fure un tablou și să treacă 
neobservat. Oricum ar fi, hoțul ar fi vizibil doar de la distanţă 
mică. 

— Când aţi pus tabloul acolo? a întrebat Hanson. 

— La sfârșitul anului trecut, i-a spus Annette. 

— Credeţi că ar valora ceva? a întrebat polițistul. 

— Nu... e greu de spus. 

Annette și-a pus ambele mâini în faţa abdomenului, mișcare 
care i-a împins coatele în afară într-un mod ciudat. De obicei, 
studenţii nu vând prea multe tablouri, oricât de bune ar fi. 
Nimeni nu știe cine sunt ei, dar poate că cineva este acum 
interesat, după crimă. Însă... care mai e rostul să furi ceva dacă 
nu poţi mai apoi să declari public că a fost al ei? 

Hanson a mișcat capul aprobator, încet, îngândurată. 

— Ei bine, a spus Jonah, în general, în lumea asta mare, mi- 
am dat seama că există mereu cineva, undeva, care este 
pasionat de orice ciudăţenie a pământului. Nu m-ar mira să 
aflăm că ucigașul colecționa operele de artă create de victimele 
sale. 

— Dumnezeule, a spus Annette. E hidos. 

— Da, este, a afirmat Jonah. Câţi oameni știau că tabloul era 
aici? 

— Oricine a trecut pe aici, cred, a spus ea nesigură. Vreau să 
spun, nu este un loc privat și nu ai nevoie de un card special de 
acces ca să ajungi aici, doar dacă vii după închiderea școlii îţi 
trebuie unul. 

S-a oprit apoi deodată și a spus: 

— Știţi, trebuia să mă gândesc la asta înainte. Nu e prima 
oară când cineva are ceva cu lucrările ei. 

— Nu e? 

— Nu. 

Annette și-a ridicat mâinile, încrucișându-le peste piept. 

— Un alt tablou de-al ei a fost vandalizat anul trecut, le-a spus 
ea cu un rictus în colțul gurii. Nu a fost un moment foarte plăcut. 
Cineva a scris târfa cu vopsea roșie pe tabloul ei. l-a folosit 
culorile în ulei și ea nu a mai făcut nimic cu acel tablou, 
abandonându-l, fiind prea supărător și dificil. 

— Și asta se întâmplă des? a întrebatel. 

— Nu, a spus Annette, aproape supărată. Bineînţeles că nu. 
Uitaţi, toţi cei de aici sunt studenți la arte. Știu cât de multă 
conexiune personală se formează cu o operă. Zoe a fost profund 
afectată, dar nu am reușit să identificăm făptașul. Am început 
să încuiem toate atelierele noaptea până la sfârșitul 
semestrului, deși erau studenţi care voiau să-și termine lucrările 
la timp și ar fi stat și până dimineaţa. 

— Dar semestrul acesta nu aţi mai încuiat? 

— Nu. Pentru că nu s-a mai întâmplat nimic. Și ne-am gândit... 
să fim sinceri, ne-am gândit că s-a despărțit de cineva și acum 
plătea pentru asta. Nu ne-a dat informaţii, dar am avut impresia 
că știa cine a făcut asta. 

jonah dădea din cap gânditor, analizând acel cuvânt. Târfă. 
Era destul de specific. Era de modă veche și implica în poveste o 
persoană care știa că Zoe avea o aventură. 

Simţea că e doar o altă informaţie ciudată într-o investigaţie 
la fel de ciudată. Era puţin probabil ca altcineva în afară de 
criminal să-l fi luat, dar, dacă așa stăteau lucrurile, riscase 
enorm. Acest lucru arăta o obsesie faţă de Zoe, care nu se mai 
potrivea cu firul gândirii de până atunci. Inclina să creadă că 
ucigașul avea resentimente faţă de ea când a murit. Așa că de 
ce s-ar obosi să fure ceva de-al ei? 

e 

— Ce crezi? a întrebat Hanson, la câteva minute după ce au 
plecat. 

Jonah era tot pe gânduri, iar întrebarea ei l-a adus la realitate. 
A observat că Hanson nu era atât de dispusă precum O'Malley și 
Lightman să-l lase să viseze prea mult, dar nu i se părea deloc 
enervant, așa cum se așteptase. Uneori, așa cum era și astăzi, 
avea nevoie să vorbească despre cele întâmplate. 

— Câteva lucruri, a spus el. In mare parte, asta nu se 
potrivește cu ce începusem să pun cap la cap. Premeditarea, 
aparenţa unei sinucideri, conștientizarea faptului că e observat 
mereu... aceasta ar fi o persoană rece, care nu simţea nimic 
față de Zoe. Cineva cu care poate s-a certat. Așa că de ce ai 
fura un tablou? De ce să vrei să ai ceva de-al ei, riscând atât de 
mult? 

A urmat o pauză din partea lui Hanson, după care a spus: 

— Depinde ce era în tablou. Vreau să spun că s-ar putea să fi 
fost Angeline cea pictată acolo. Poate că era despre ea. Sau 
poate că Zoe pictase ceva care putea face referire la ucigaș, 
care acum încearcă să ascundă orice urmă de dovadă. 

Jonah a aprobat cu un gest, iar apoi, uitându-se la telefon, a 
văzut o notificare care a apărut pe ecran. Inceputul era așa 
„Bună, sunt Piers Lough...” 

— Vrei să-mi spui ce scrie? a întrebat Jonah, arătând cu un 
gest spre telefon. 

Hanson l-a luat, a deschis mesajul, și a spus: 

— Oh, a luat legătura cu fosta chiriașă a lui Felix Solomon, 
cineva pe nume Shannon. Nu a dat detalii pentru că s-au certat 
de la chirie și se pare că Felix s-a supărat puţin, iar ea nu vrea 
să fie implicată în nimic. 

O simţea pe Hanson cum îl privește, în timp ce el dezbătea cu 
el însuși cum să răspundă. 

— Bine. Mulţumește-i. Și să încerce să afle dacă Shannon nu 
ar vrea totuși să discute puţin cu noi, să ne asigurăm că totul e 
în regulă. Poate că așa o putem încuraja puţin să spună mai 
mult. 

Hanson încă scria mesajul când Lightman a sunat să le spună 
despre Maeve Silver. Tentativa de sugestie că, de fapt, a fost 
sinucidere, i-a atras instant atenţia lui Jonah. Așa cum își notase 
Lightman, părea să știe exact ce a văzut Aidan. Informaţiile 
acestea nu fuseseră făcute publice de poliţie. 

— Deci, fie a vorbit cu Aidan, fie știe ce-a văzut pentru că era 
acolo, a spus Jonah. 

— Așa cred și eu. 

— Ai avut impresia că vrea să te convingă că s-a sinucis? a 
întrebat Jonah. 

— Greu de zis, a spus Lightman. Mai degrabă să se convingă 
pe ea. 

— Dacă l-a văzut pe Aidan, a spus Hanson, poate că l-a 
păcălit să atingă ceva cât să-i ia amprentele. 

Jonah a agreat. 

— Bine. Poate că acesta e cel mai interesant lucru. Nu sunt 
mulţi cei care ar fi putut să-i ia amprentele lui Aidan și pare 
plauzibil ca Maeve să fi fost unul dintre ei. 

Victor Varos nu ajunsese la secţie când s-au întors ei. l-a tot 
amânat o oră și jumătate pentru că aparent „trebuia să-și 
termine tura și nu avea de ales”. 

— Ți s-a părut că vorbește ca un om care are ceva de ascuns? 
a întrebat Jonah, cu o sprânceană ridicată. 

— Da, a spus O'Malley, dar pentru mine toţi par așa. Pun pariu 
că el e cel care a ameninţat-o pe Maeve Silver. 

— AŞ zice că el e favoritul, a aprobat Jonah. 

— Cât despre camerele de supraveghere, un lucru e în 
avantajul lui, altul în dezavantajul lui, a mai adăugat O'Malley. 
Am urmărit taxiul pe care l-a luat la opt în noaptea morții lui 
Zoe, mergând spre West Bargate. Drumul acesta duce spre casa 
lui, și nu spre Zoe, dar mi-am luat libertatea de a verifica 
filmările de lângă staţie pentru noaptea trecută, când Greta 
Poole a văzut pe cineva acasă la ea. Victor a trecut cu bicicleta 
pe acolo ca un nebun la cinci și optsprezece minute. Ar fi fost 
suficient să prindă trenul de la cinci patruzeci și doi către Alton. 

— Foarte bine, Domnall, a spus Jonah. 

— Ah, domnule, a spus Hanson la un moment dat, cu geanta 
încă pe umăr. Voiam să spun asta mai devreme. Cred că a 
trecut și prin faţa casei mele sâmbătă seara. 

Jonah a privit-o preţ de o clipă, neștiind cum să reacționeze. 

— În faţa casei tale? 

— Era cineva acolo când am alergat spre casă, a spus ea, 
înroșindu-se puţin în obraji, deși vocea îi era aparent calmă. L- 
am văzut și am așteptat să plece ca să pot intra. M-am gândit și 
atunci că ar putea fi el, dar nu am văzut bine. A trecut pe 
cealaltă parte a străzii, dar prioritatea mea era să intru și să mă 
încălzesc. 

A ridicat puţin din umeri. 

— Dar mă gândesc că e logic. L-am cam zdruncinat când am 
vorbit cu el. 

— Mă îngrijorează ideea că știe unde locuiești, a spus Jonah 
cu o voce joasă. Ai adresa trecută în cartea de telefoane? 

— Nu prea cred. 

— Bine. O să verific. Mă duc la cafenea acum. Și Victor ar face 
bine să se pregătească, vreau să scot din el tot ce are de 
ascuns. 

— Multe probe arată spre el, a comentat O'Malley. Nu vrei să 
iei un poliţist cu tine și să-l aduci la secţie? 

Jonah a simţit un dram de surprindere, apoi și-a dat seama că 
nu trebuia să-l mai surprindă nimic. Multe din teoriile lui recente 
s-au derulat cu totul doar în mintea sa. 

— Da. Bine... pe Victor îl așteaptă două acuzări potenţiale de 
hărţuire, a spus, oprindu-se pe loc preţ de o clipă, cât să se facă 
auzit mai bine, dar cred cu tărie că nu are nimic de-a face cu 
moartea lui Zoe. 

— Pentru că taxiul s-a dus în altă direcţie? a întrebat O'Malley. 

— Nu chiar, a spus Jonah. Aș zice că asta ne spune doar că nu 
el o aștepta în fața casei când s-a întors acasă. 

A luat iPad-ul lui O'Malley de unde stătea pe jumătate 
acoperit cu o foaie de hârtie și a căutat harta orașului 
Southampton. 

— A luat taxiul la opt, în centrul orașului. Ar dura doar 
cincisprezece minute să ajungă la Zoe, dar nu s-a dus în direcţia 
aceea. S-a dus spre casa lui, adică la vreo douăzeci de minute 
pe jos de apartament. 

— Așadar... a spus Hanson, urmarind degetul care le arăta 
ruta pe hartă, crezi că s-a răzgândit și s-a dus să o vadă după ce 
a ajuns acasă? 

— Exact, a spus Jonah. Cred că s-a dus acasă și după aceea, 
pentru că era beat și se gândea la toate astea, a plecat pe jos 
prin parc. Ar fi putut ajunge cu suficient de mult timp înainte cât 
să intre, să bea ceva și să se certe cu ea la nouă. 

— De ce crezi că a fost el? a întrebat O'Malley. 

— Știa că Angeline se certase cu Zoe și nu ar fi trebuit s-o 
facă, a răspuns Hanson, înainte ca Jonah să zică ceva. Și ne-a 
tot evitat, nimeni nu a mai recunoscut că ar fi văzut-o pe Zoe în 
acel moment. E exact genul de lucru pe care l-ar face o 
persoană cu un nivel înalt de angoasă. 

— Întrebarea interesantă, a spus Jonah, e dacă Victor a văzut 
cine o aștepta pe Zoe când s-a întors acasă. 

e 

Hanson s-a dus să-și lase geanta pe birou după ce a plecat 
detectivul inspector-șef și a găsit un bilețel post-it pe monitorul 
calculatorului, prin care era rugată să sune înapoi un tip pe 
nume Luke pe un număr de mobil. L-a luat rapid și a șters urma 
lăsată pe monitor, după care i-a făcut semn lui O'Malley. 

— Ce-i asta? 

— Oh, un tip care are informaţii pentru tine, a spus O'Malley. 
Pare că i s-a spus să vorbească cu tine și doar cu tine, așa că 
am zis să-ţi las numărul. 

Hanson a dat din cap, obișnuită ce-i drept să fie prima care 
răspunde apelurilor din întreaga echipă. Așa stăteau lucrurile 
dacă era singurul detectiv poliţist. 

— Oh, mulţumesc că m-aţi sunat înapoi, a spus Luke cu o 
voce atât de entuziasmată, care ardea parcă să vorbească. Abia 
așteptam să vorbim. Trebuie să mă grăbesc acum să ajung la 
poștă, dar aţi putea veni să vorbim după? 

— Despre ce e vorba? La întrebat ea. 

— Maeve Silver, a spus Luke. Sunt lider spiritual la biserica ei. 
L-am văzut pe unul dintre colegi vorbind cu ea și cred că sunt 
câteva lucruri la ea pe care aţi vrea să le știți. 

— Sigur, a spus Hanson. Pot să ajung în oraș cam în douăzeci 
de minute... i 

— Ce ziceți de cafeneaua vegană de pe Queensway? in 
jumătate de oră? 

— Sigur, a confirmat Hanson. Ne vedem acolo. 

Telefonul i-a mai sunat o dată înainte de a părăsi clădirea și l- 
a ridicat oftând. 

— Detectivul poliţist Hanson. Cu ce vă pot ajuta? 

A urmat o pauză, apoi o voce feminină a spus. 

— Detectivul sergent Lightman este acolo? Aș dori să vorbesc 
cu el câteva lucruri. 

Lui Hanson i-au trecut rapid câteva gânduri prin minte, primul 
fiind acela că aceasta era din nou Greta Poole, dar vocea era 
altfel. Un accent diferit, un ton mai ușor. 

— Îmi pare rău, nu este la birou încă, a spus ea, dar dacă vrei 
să discutăm ceva, poate te pot ajuta eu? 

— A, nu, e în regulă, a spus ea, iar Hanson și-a dat seama că 
la telefon era Maeve Silver, suspectul cu care tocmai se întâlnise 
Ben. Îl voi suna mai târziu. 

Hanson și-a scuturat capul când a pus telefonul jos. Intreaga 
echipă s-ar descotorosi cu siguranţă de brigada de estrogen. 

— Mă întorc în vreo oră, i-a spus lui O'Malley. Îţi înmânez 
ștafeta de asistent personal al lui Ben. Folosește-o înțelept. 

e 

Jonah i-a văzut expresia lui Victor când a intrat în cafenea, 
dându-și seama că era cea a unui bărbat care a fost prins. A 
servit un client la tejghea, după care s-a întors să-i spună ceva 
tânărului care lucra lângă el. Apoi și-a dat șorțul jos, venind în 
faţa lui Jonah. 

— V-am spus că muncesc, a zis el. 

— Și eu ţi-am spus că e urgent, a răspuns Jonah încet. Sau nu 
vrei să-l găsim pe ucigașul prietenei tale? 

Victor i-a aruncat o privire undeva la limita între furie și 
înfrângere, apoi l-a condus către masa din colţ. 

— Bine, a spus el. Ce vreţi să știți? 

— Hai să începem cu seara trecută, a spus el. Ai fost acasă la 
Aidan și Greta Poole. De ce? 

— Nu am... a început Victor să spună. 

— Nu ești așa de bun cum crezi în a-ţi acoperi urmele, i-a 
spus Jonah cu fermitate. Te-am surprins pe camere. 

A urmat un moment de liniște, în care vedea deja cum se 
încordează mușchii maxilarului lui Victor, iar apoi tânărul 
brazilian a spus: 

— Bine. Am fost... am vrut doar să vorbesc cu el. Sau... mai 
bine nu. Voiam să-i trag una. 

— De ce? 

— Pentru că a omorât-o, a spus Victor, ridicându-și bărbia. 
Poate că sunteţi prea prins în tot procesul acesta ca să vedeţi, 
dar el e criminalul. 

— Procesul acesta ne ajută să nu arestăm persoana greșită, a 
răspuns Jonah. Și trebuie să te gândești la asta și să mă asculţi. 
Cineva vrea să ne facă să credem că a fost Aidan Poole, dar 
există motive foarte, foarte convingătoare care să ne facă să 
credem că nu a făcut-o el și tu trebuie să ne ajuţi să aflăm cine 
a ucis-o cu adevărat. 

L-a fixat pe Victor cu o privire extrem de pătrunzătoare. 

— Ai mai fost acasă la soţii Poole și înainte? 

Victor și-a scuturat capul. 

— Nu. Era un morocănos. Nu era prietenos. 

— De unde știai unde locuiește Aidan? 

— L-am căutat pe Google, i-a spus Victor, cu un aer ușor 
obraznic. L-am căutat acum mult timp. Când a început să iasă 
cu ea. Voiam să mă duc să-i spun să o lase în pace. 

— Și nu ai fost? a insistat Jonah. Nu ai, nu știu, nu ai luat 
vreun obiect de-al lui Aidan care te-ar putea ajuta mai târziu? 

Victor l-a privit, iar pe chip i se citea confuzie pură. 

— Nu. V-am spus. Nu am mai fost înainte. Nu m-am dus 
niciodată pentru că... Maeve mi-a zis că Zoe nu m-ar ierta 
niciodată. 

Jonah aproape că a început să râdă. 

— Cel mai probabil avea dreptate. 

S-a uitat la tendoanele rigide de pe braţele lui Victor și a spus: 

— Cred că ești furios de mult timp și cred că parte din furia 
asta s-a revărsat pe Zoe joi seara. 

Victor a explodat în acel moment. 

— Nu am făcut-o eu! 

— Dar te-ai dus să o vezi, a presat Jonah. Ai luat un taxi din 
oraș. 

— Dar nu m-am dus cu taxiul acolo... s-a oprit Victor, iar Jonah 
i-a zâmbit. 

— Nu te-ai dus cu taxiul acolo? Nu. Te-ai dus acasă, dar ai 
început să te gândești la Zoe, la faptul că probabil ieșea cu 

altcineva acum. Plecase în grabă cu o seară înainte și era 
nedrept. Tu așteptai să depășească episodul Aidan. 

Victor nu zicea nimic. Privirea îi era aţintită asupra degetelor. 
Le tot îndoia și îndrepta aproape ritmic. 

— Te-ai dus cu bicicleta acolo? a întrebat Jonah. Sau ai mers 
pe jos? 

A urmat o pauză lungă, apoi Victor a spus: 

— M-am dus pe jos. Nu mi-am găsit cheile de la bicicletă. 

— Și te-ai întâlnit cu cineva pe drum? a întrebat Jonah. Ai 
recunoscut pe cineva? 

Victor l-a privit ciudat. 

— Nu. De ce aș fi făcut-o? 

Jonah I-a privit preţ de o clipă înainte de a spune încet. 

— Dar te-ai dus până acolo și Zoe te-a refuzat, nu-i așa? Ţi-a 
zis că nu e interesată. 

A urmat o pauză, după care Jonah a continuat: 

— Te-a surprins să o vezi așa? Deodată nu mai era prietena 
blândă care sărea mereu în ajutor? 

— Ceva nu era în regulă cu ea, a spus Victor. Ceva... el i-a 
făcut asta. Nu mai era ea. Era... A făcut o pauză, apoi a 
murmurat Como un diablo. 

— Ţi-a spus, cât de dur a putut atunci, că s-a săturat de toate 
încercările tale de a o controla, a spus Jonah. Și ţie ţi-a sărit 
țtandăra. 

După un moment de liniște, Victor a spus: 

— Da. 

— Dar ai hotărât să te duci să o vezi iarăși mai târziu. 

Victor l-a privit cu expresia unui animal încolţit: 

— Nu. Nu, nu am ucis-o eu. 

— Spune-mi ce s-a întâmplat, a spus Jonah încet. Te-am 
văzut. Te-am văzut pe Hill Lane. Știm că te-ai dus acolo. 

A urmat o pauză lungă, cât Victor a privit către casa de 
marcat, mișcându-și mandibula ca și cum ar fi scrâșnit din dinţi. 
Apoi a spus: 

— Nu știu la ce mă gândeam. Am simţit că nu mă pot duce 
nicăieri așa nervos. Și nu puteam să stau nici în casă, așa că am 
plecat. 

— Când? 

— Nu știu. Unsprezece. Unsprezece jumătate. Nu sunt sigur. 

— Te-ai dus la Zoe. 

— În mare parte a drumului, da, a recunoscut Victor încet. Dar 
mergeam și cumva m-am gândit că eram fixat pe chestia asta 
din cauza lui Maeve. Nu era... nu era drept, dar am hotărât că 
pur și simplu era vina ei. Mereu a fost atât de obsedată de Aidan 
încât... am sunat-o. 

— Ai sunat-o pe Maeve? 

— Da, am ţipat la ea. l-am zis că a distrus totul. 

Jonah îi privea chipul lui Victor. 

— Ai trezit-o? 

— Nu, a spus Victor, scuturând capul puţin defensiv. Era încă 
în oraș. 

— Încă în oraș? a întrebat Jonah. 

— Da. Se ducea undeva cu bicicleta. Abia putea să respire 
când a răspuns. 

jonah a dat din cap, încercând să nu-i inducă lui Victor 
gândurile sale: că Maeve declarase că s-a dus acasă după cina 
cu femeile de la biserică și că a rămas acolo. 

e 

Era soare pentru prima oară în ultimele câteva zile. Părea ca o 
briză care spulberase toţi norii, lăsând în urmă un cer de un 
albastru incredibil. Hanson zâmbea privindu-l, gândindu-se că a 
programat bine interviul acesta. 

Cu toate acestea, vântul venea dinspre mare direct către 
drum, lovindu-i sacoul cu bătaia sa în timp ce se grăbea să plece 
de la mașină. A închis ușa cafenelei cât de repede a putut în 
spate și s-a dus către tejghea, căutând cu ochii martorul pentru 
interviu. Se cam îndoia că un lider spiritual ar avea vreun lanţ 
distinctiv la gât sau ceva și se întreba cum o să-l recunoască, 
dar un bărbat cam deșirat dintr-un fotoliu de la geam s-a uitat 
spre ea și i-a făcut din mână, așa că nu mai trebuia să 
ghicească. 

Bărbatul deja își comandase ceva de băut, iar ea s-a gândit că 
putea să-l lase să aștepte o clipă, cât să-și comande ceva cald 
de băut. A cerut un Americano și l-a lăsat așa, fară zahăr și 
lapte, recunoscătoare pentru căldura emanată de cană, odată 
ce-a luat-o de pe tejghea. S-a așezat în fotoliul liber, care era 
mult mai confortabil decât părea din cauza aspectului ponosit. 

— Ce bine e aici. Mulţumesc pentru sugestie, a spus ea. 

— Nicio problemă, a zis el. Luke Searle. 

— Juliette, a spus ea, dând mâna cu el, căci a lui era deja 
întinsă. 

Era mult mai mare și mult mai caldă decât a ei. 

— Mulţumesc mult pentru apel. 

— Vreau doar să vă ajut. Sunt câteva lucruri de știut aici. lar 
apoi a oftat ușor, ca și cum ar fi pe gânduri. E greu cu Maeve. E 
o persoană bună, într-adevăr. Face foarte multe pentru toți cei 
din jur și nu am în nimeni încredere mai mare când vine vorba 
de ajutorarea celorlalţi. 

A așteptat să înceapă cu un „dar”, simțind un fior de 
entuziasm. Nici nu a durat prea mult. 

— Dar cred... cred că ar trebui să știți că se cam lasă purtată 
de val cu unii oameni. 

— Cum așa? 

— Ei bine, am avut... am avut la biserică un pastor care a 
plecat, parţial, din cauza ei. 

Imediat expresia i s-a schimbat într-una circumspectă. 

— Nu cred că a fost vina ei. Cred că a interpretat greșit 
mesajele lui. Ea a crezut că el e interesat de ea. Și nu la modul 
spiritual, ca să ne înţelegem, ci, mai degrabă... ca femeie. A 
făcut o obsesie pentru el... 

— Ce-a făcut mai exact? a întrebat ea. L-a hărțuit? 

— Cam da. 

Luke a oftat. 

— Dar nu cred că-și dădea seama ce face. Nu încerca să-l 
hărțuiască. A fost o neînțelegere. El a fost mereu generos cu ea, 
iar ea l-a interpretat greșit. Poate că era mai fragilă în perioada 
aceea. Nu știu. În orice caz, problema a fost că el era căsătorit și 
avea copii. Și când a încetat orice formă de comunicare cu ea, a 
venit să mi se confeseze mie și altui lider al bisericii, spunând că 
nu mai poate să vină la biserică. 

— Și... cum de el a fost cel care a plecat până la urmă? a 
întrebat Hanson. 

— Ei bine, am început încet să ne dăm seama că totul s-a 
petrecut în mintea ei, a spus Luke. Și am vorbit și cu el. El era 
atât de disperat să rezolve toate astea și nu voia să o rănească. 
Într-un final, a hotărât să plece. | s-a oferit o altă parohie în 
Cardiff, aproape de casa părintească. Și doar ca o paranteză, 
Maeve a fost distrusă de decizia lui. A spus că nu voia nici în 
ruptul capului să se ajungă acolo. Nu a vrut niciodată să-l 

forțeze să plece și sunt sigur că așa a fost. A fost într-adevăr o 
mare tevatură. 

Lui Hanson nu-i era prea greu să și-o imagineze pe Maeve 
Silver în rolul de amantă cu tendinţe obsesive. Emana lucrul 
acesta și susținerea constantă a celorlalţi a făcut-o pe Hanson 
să suspecteze că își suprima propriile emoţii. Sau poate că juca 
rolul fetei bune de la biserică, fără să simtă asta cu adevărat. 

— Îmi puteţi da mai multe detalii despre hărţuire? l-a întrebat 
ea pe Luke. În ce a constat mai exact? 

— ÎI suna și-i trimitea mesaje constant, a spus preotul. La 
început despre scriptură și credinţă, iar mai apoi despre cât de 
mult îl iubea și câtă nevoie avea de el. 

A oftat, după care a mai spus: 

— Cred că și el a fost vinovat că nu i-a spus scurt și la obiect 
să se oprească pentru că era genul de persoană care o vedea ca 
pe un suflet pribeag. Ar fi fost bine să fi fost puţin mai 
pragmatic. 

— L-a urmărit vreodată? 

— Ei bine... și a scos un sunet frustrat. Nu cred că aș putea 
să-i spun urmărire. Cred că la un moment dat a vrut să vadă 
cum e cu familia lui și i-a urmărit până într-un parc. După o 
vreme el și-a dat seama că ea era pe o bancă privindu-i, așa că 
și-a luat soţia și copiii și s-a dus acasă. Nu a încercat să-i 
abordeze sau altceva, doar s-a uitat la ei. 

Hanson s-a gândit, simțind un fior pe șira spinării, la 
transcrierile interviului lui Victor Varos. Cum Maeve îi privea pe 
Aidan și pe Zoe, cum el credea că face asta pentru că ea nu 
avea parte de așa ceva. Se întreba și dacă adevărul nu era 
cumva puţin diferit. Poate că îi urmărea pentru că îi ura pe toţi 
cei care stăteau între ea și Aidan, la fel cum ura fiecare femeie 
care stătea între ea și pastor. Poate că s-a gândit cum s-ar simţi 
dacă ar ucide-o pe Zoe Swardadine. 

28. 


Aidan s-a trezit complet îmbrăcat într-o cameră pe care nu o 
recunoștea. Și-a dat seama mai apoi că era la Premier Inn. S-a 
dus acolo imediat ce a fost eliberat de poliţie. Nu-și aducea 
aminte când s-a culcat. S-a ridicat și s-a simţit ca și cum s-ar fi 
trezit dintr-un vis care durase zile întregi. Un vis în care trebuia 
să se gândească doar la propria lui durere și suferinţă. De ce nu 
s-a gândit la criminalul lui Zoe? De ce uciderea ei nu era cel mai 
important lucru? 

S-a gândit la tot ce a făcut de joi încoace și nu s-a mai 
recunoscut în acțiunile sale. S-a gândit că așa simțea el doliul, 
dar era stupid. Dacă poliţia ar fi fost mai puţin dibace, l-ar fi 
acuzat deja de crimă. 

Ei bine, era vremea să se trezească. Nu doar să se trezească, 
dar să facă ceva. Nu doar pentru el, ci și pentru Zoe. 

e 

Apelul pe care îl așteptase Lightman și pe care, în același 
timp, încercase să nu și-l imagineze ca fiind atât de groaznic, a 
venit când se întorcea la secţie. A scos aerul din plămâni, după 
care a răspuns. 

— Bună, mamă, a spus el. Ce mai faci? 

— O, Ben, a spus ea. 

lar el nu a maitrebuit să o întrebe nimic mai mult. 

— E în regulă, mamă, e în regulă. 

O auzea cum plânge tăcut la celălalt capăt al liniei, 
întrebându-se ce ar putea spune ca să o consoleze. 

e 

— Șefu', a spus O'Malley, sprijinindu-se de ușă. Am găsit-o pe 
Zoe Swardadine pe camerele de supraveghere în intervalul în 
care a lipsit de-acasă. Am găsit-o la cinci douăzeci și opt, 
mergând către oraș. 

Jonah l-a privit, pierdut cumva în gândurile care nu-i dădeau 
pace, căci Maeve minţise că a fost acasă joi seara, iar Felix 
Solomon minţise și el despre cheie. A dat din cap ușor. 

— Doar atât, spre oraș? Poţi să o urmărești mai departe? a 
întrebat Jonah. 

— Probabil, a răspuns O'Malley, dar ce e interesant e că 
femeia cu ochelari încă e în faţa ei. 

Jonah s-a încruntat confuz și s-a ridicat de pe scaun să vadă 
chiar el despre ce e vorba. O'Malley a încărcat videoclipul și l-a 
pornit, iar Jonah o vedea pe femeie din lateral, mergând spre 
oraș. Părul ei ţepos era ușor de recunoscut, la fel jacheta 
grungy, cizmele și blugii. Cu siguranță, așa cum a spus O'Malley, 
era aceeași femeie. Și apoi, imediat în spatele ei, era Zoe, încă 
grăbită. 

— Ce crezi? a întrebat O'Malley. Mie-mi pare că o urmărește. 

— Așa este, a aprobat și Jonah. Dar de ce? De ce ar urmări o 
femeie necunoscută? Să fie o altă studentă la arte? Știu că 
cineva i-a vandalizat lucrarea, dar asta mi se pare puţin 
exagerat. 

— Așadar, caut în continuare, a spus O'Malley. Acum, că am 
prins-o pe camere mai departe, ne va fi mai ușor să o găsim și 
pe camerele din centru. 

— Mulţumesc, a spus Jonah cu un oftat scurt. Nu ai văzut-o pe 
Maeve Silver între timp, nu? Poate pe bicicletă? 

— Nu încă, nu, a spus O'Malley, după care a întrebat: de ce 
mai exact? 

— Victor Varos mi-a zis că a sunat-o târziu, undeva după ora 
unsprezece, iar ea era pe bicicletă. 

A scuturat din cap. 

— Și dacă e adevărat, asta înseamnă că Maeve nu era acasă 
joi seara așa cum a pretins. 

— Vrei să o aduc aici? a întrebat O'Malley. 

— Da, a răspuns Jonah, aprobând încet din cap. Dar fă-o 
discret. Zi-i că Lightman a uitat să o întrebe ceva. 

S-a întors la birou și a auzit semnalul sonor încet al unui e- 
mail. Annette Lock se ţinuse de cuvânt. l-a trimis fotografia cu 
tabloul lipsă al lui Zoe. L-a încărcat și a sorbit din ochi ființa 
palidă și fragilă, îmbrăcată în umbre. Spatele arcuit ca și cum ar 
fi fost în extaz. Felul în care figura din umbre se înfășură în jurul 
ei. Dar principalul punct de atracţie al tabloului era persoana din 
spate, cu capul spre cer și fără ochi... sau cu ochi lipiţi. O urmă 
sinistră de roșu ieșind din abdomenul ei spărgea albastrul 
furtunos, griul și albul care formau restul tușelor. iți era greu să 
nu te uiţi la spintecătura aceea. 

— O'Malley, a strigat. Te pricepi la artă? 

— Mai deloc, a strigat înapoi sergentul, dar pot să-mi dau cu 
părerea. Maeve Silver nu-mi răspunde, a adăugat. 

Sergentul a venit și stătea lângă umărul lui, privind împreună 
la imaginea aceea preţ de câteva secunde. Apoi O'Malley a 
pufăit puternic. 

— Se pricepe, nu? 

Cineva a bătut la ușă. Hanson stătea acolo, cu obrajii 
îmbujorați și cu ochii luminoși. 

— Domnule, am informaţii preţioase despre Maeve Silver. 

— Ce anume? a spus Jonah, fără să-și ridice privirea. 

Era conștient că nu-i acorda atenţie în totalitate, dar tabloul 
parcă îi vorbea. 

— A reușit să-l dea afară pe unul dintre pastorii de la biserică, 
a spus Hanson din ușă. L-a hărțuit, pe el și pe familia lui, până 
au fost nevoiţi să se mute. 

Jonah și-a ridicat încet privirea spre ea. 

— Când mai exact? 

— Acum opt luni, a spus Hanson. 

— Așadar, s-ar fi putut muta mai apoi cu tot cu fixaţia ei pe 
Aidan Poole, a spus el. 

— Așa bânuiesc și eu. 

Imediat ochii i s-au întors la tablou. 

— La ce vă uitaţi? a spus Hanson. 

— Scuze. E tabloul lui Zoe care a fost furat. Am primit o 
fotografie. De fapt, mi-ar plăcea să aud ce crezi și tu. 

A întors ecranul spre ea, privind-o în timp ce îl scruta. 

— Oh, a spus ea. Păi cam explică totul. 

Jonah a privit-o confuz de-a binelea. 

— Cum adică explică? 

— De ce a fost furat. Sau de ce a fost probabil furat. 

Hanson a întors ecranul înapoi către el și O'Malley. 

— Ți s-a părut ciudat că cineva ar lua ceva de la o persoană 
pe care o urăște și eu am spus că asta ne-ar putea spune ceva 
despre criminal, dar, de fapt, tabloul justifică uciderea lui Zoe. 

Jonah a privit din nou tabloul. 

— Explică-mi, te rog, a spus el. 

— Cele două personaje din faţă sunt Zoe și Aidan, a spus 
Hanson. 

— Dar aceea e Angeline Judd, a spus O'Malley. 

— Da, Angeline este modelul, a explicat Hanson, dar, de fapt, 
este un autoportret. A pictat-o pe Angeline, care pare defectă, 
pentru a se reprezenta pe ea însăși. 

Văzând expresia îndoielnică a lui O'Malley a zâmbit. 

— Uite. Annette Lock a spus că a adăugat ființa din umbre 
când a început să iasă cu Aidan, nu? Înainte de asta, personajul 
central era mereu singur. 

— Așadar, Zoe și Aidan fac dragoste, a spus Jonah, și mai 
avem și al treilea personaj, pe care ea și Aidan îl rănesc. 

— Exact, a spus Hanson, cu un zâmbet briliant. Ea 
conștientizează că relația lor rănește un al treilea personaj. 

— Corect... a spus Jonah, privind încă o dată faţa oarbă și 
rana puternică, macabră, din abdomenul ei. 

— Ce cred eu este că a luat tabloul pentru a dovedi că Zoe 
știa exact ce face cu Aidan Poole. 

Privirea lui Hanson era extrem de pătrunzătoare când s-a 
întors spre Jonah. 

— Știa că rănesc pe cineva, iar asta justifică moartea ei. Sau, 
cel puţin, așa cred eu. Și dacă mă întrebi pe mine, sunt 90% 
șanse să o fi ucis o femeie, având în vedere că persoana din 
tablou este o femeie. 

Jonah a privit-o încă o dată pe femeia oarbă, începând să 
vadă ce voia Hanson să spună. 

e 

Lightman și-a coborât telefonul oftând îndelung și a observat 
că primise între timp un mesaj. Sigur l-a primit cât a vorbit la 
telefon. 


Poţi să vii la mine acasă? Am câteva lucruri pe care chiar 
vreau să ţi le spun. 


S-a încruntat privindu-și telefonul și a trimis rapid un mesaj 
întrebând cine e. Apoi și-a dat seama, înainte de a primi un 
răspuns. A oftat, gândindu-se că acesta era un dezavantaj al 
faptului că era abordabil. 

— Scuze, i-a spus șoferului de taxi, mă poți duce altundeva? 

Jonah știa că O'Malley îl aștepta să vorbească, dar nu putea 
să dea glas fiecărui gând. Deodată, o grămadă de lucruri păreau 
să capete sens. 

Bineînţeles că a fost o femeie. O femeie a încercat să-și facă 
rost de o cheie pentru apartamentul lui Zoe. O femeie a avut 
cea mai bună oportunitate de a-i lua amprentele lui Aidan Poole 
și de a le plasa pe încuietoarea de la ușă. Și tot o femeie a 
plănuit asta cu sânge rece, din răzbunare... și poate dintr-o 
dorinţă arzătoare de a câștiga inima bărbatului pe care îl iubea. 

(J 

Hanson se tot gândea la conversaţia cu Luke Searle, 
întreruptă doar de gândurile ocazionale legate de declarația lui 
Victor. Faptul că Victor și liderul spiritual o descriseseră la fel o 
îngrijora. Faptul că Maeve voia cu ardoare ca Aidan Poole să 
rămână în peisaj o îngrijora și mai tare, iar revelația că Maeve 
cel mai probabil minţise despre unde a fost era și mai rea. 

Maeve nu păruse niciodată să aibă un motiv puternic pentru a 
o ucide pe Zoe, dar dacă nici nu a avut motiv? Dacă s-a întâlnit 
cu Aidan, gândindu-se că se va îndrăgosti de ea, dat fiind că el 
și Zoe nu mai erau împreună? Și dacă el a respins-o? Trebuia să 
vorbească cu Aidan Poole. Imediat. Deja se ridicase când l-a 
văzut pe Felix Solomon că intră la Departamentul de Investigații 
Criminale cu o licărire hotărâtă în ochi. Polițistul în uniformă cu 
care era a bătut la ușa detectivului inspector-șef, iar ea s-a 
așezat înapoi la birou frustrată. l-a luat câteva minute bune să 
nu se mai gândească la Maeve și să înceapă să se întrebe de ce 
venise Felix la secție. 

Lui Jonah i-a sunat telefonul mobil când voia să se ridice de la 
birou și a zâmbit ușor văzând pe ecran numele lui Angeline Judd. 
Mintea deja i-o luase înainte, gândindu-se ce o să spună, dara 
raspuns totuși. 

— Detectiv inspector-șef Sheens, a spus el. 

— Unul dintre detectivii de la secţie a băut o cafea cu Luke 
Searle, a spus ea, cu vocea clară, fără tonul acela pe care ÎI 
avea înainte, ca și cum era drogată. Vreau să știu de ce. 

— Mă tem că nu îţi pot da informaţii despre asta, a spus 
Jonah. 

Apoi a auzit o bătaie în uşă, iar când s-a întors a văzut un 
polițist cu Felix Solomon. A făcut un gest cu degetul, cât să 
transmită că nu durează mult. 

— Nu fiți naiv! a spus Angeline. Nu cer informații despre caz. 
Vreau să știu ce rahaturi mănâncă Luke despre Maeve. 

— Din nou... 

— E un șarpe, a spus ea. Ce-a avut de zis? Că Maeve e vreo 
hărțuitoare sau vreo tâmpenie din asta? 

Jonah a scos un zgomot neutru. Parte pentru că se bucura că 
a început să vorbească, parte pentru că se gândea la întrebările 
pe care urma să i le adreseze lui Felix Solomon. 

— Nu l-a hărțuit niciodată pe Isaac. El a sedus-o, a spus ea. A 
ținut un an povestea asta și el era cel care se dădea mereu la 
ea. l-am văzut împreună, i-am citit mesajele, iar când cărţile au 
fost date pe față, a minţit și Luke Searle i-a luat partea, un 
nenorocit sexist. 

Chiar dacă mintea îi era în altă parte, Jonah era surprins că 
Angeline îi luă apărarea prietenei ei. Tot ce văzuse până atunci 
era o Angeline dependentă de alţii și manipulatoare. Să audă 
acum că era un prieten loial, era ceva surprinzător și 
îmbucurător. 

— Și poţi dovedi asta? 

Angeline a râs: 

— Da, pot să o dovedesc. Și dacă vreți o mică dovadă instant, 
dacă Isaac era atât de nevinovat, de ce a invitat-o pe Maeve să 
stea cu el la hotel joi seara? 

— Nu știam de asta, a spus Jonah, luând o bucată de hârtie de 
pe masă. Nu ca să-și ia notițe, dar să scrie o listă de nume. 
Maeve a spus că s-a dus acasă. 

— Poate pentru că nu s-a gândit că ora exactă contează și 
oricum nu voia să vorbească despre asta, a spus Angeline. l-a 
spus joi că și-a lăsat nevasta pentru ea. Joi, în sfârșit, a cedat și 
s-a culcat cu el, crezând că e dragoste sinceră. Și ghici ce? După 
ce s-a văzut cu sacii în căruță, a fugit înapoi în Cardiff și nu a 
mai contactat-o de atunci. Ea e devastată, iar acum Luke 
încearcă să o submineze pe ea, în loc să-l dea pe ăla afară din 
biserică. 

— Toate informaţiile sunt foarte folositoare. 

— Nu mă credeţi, nu? a întrebat Angeline cu asprime. Credeti 
că ea a ucis-o pe Zoe. 

— Nu, a spus Jonah, nu cred asta. Știu că nu ea a ucis-o. 

A urmat deodată o liniște lungă, iar apoi Angeline a spus 
grăbită: 

— Trebuie să plec. O să... pa. 

Și a dispărut. 

Jonah și-a pus din nou telefonul în furcă pe birou și s-a ridicat, 
cu o senzaţie de alertă în creștere. l-a făcut semn poliţistului să-l 
lase pe Felix să intre. 

— Nici că ţi-ai fi putut calcula sosirea mai bine, a spus Jonah, 
în timp ce Felix se făcea comod pe unul dintre fotolii. 

l-a făcut semn lui Hanson să vină la el și i-a dat bucata de 
hârtie pe care mâzgălise. 

— Poţi scoate fotografii cu toţi aceștia pentru mine, iar apoi să 
le tai? 

Frustrarea lui Hanson se transforma încet într-un sentiment 
de curiozitate în timp ce aștepta lângă imprimantă. Il ruga pe 
Felix să identifice pe cineva? Dacă da, era o mișcare ciudată. 
Felix știa multe dintre persoanele asociate cazului pe nume. 
Totuși, s-a gândit ea, privind la fotografiile ce ieșeau tipărite, nu 
chiar pe toţi. 

e 

Felix se controla din nou mult mai bine, a văzut Jonah. Nimic 
nu mai trăda umbra de bărbat care era cu o zi înainte. A 
acceptat o ceașcă de cafea și stătea acum confortabil în scaunul 
din faţa lui Jonah. Era sigur că lui Felix i-ar fi plăcut să stea de 
cealaltă parte a biroului, unde era Jonah. 

In timp ce au așteptat-o pe Hanson să taie pozele cu un cutter 
circular, Jonah a spus: 

— Ne poţi povesti ce s-a întâmplat joi după-amiază? 

— După-amiază? a întrebat Felix, ridicându-și sprâncenele. 

— Da, a spus Jonah. Când te-ai întâlnit cu prietena ta Esther la 
cafea. 

Felix s-a încruntat. Asta sigur nu era o întrebare pe care o 
voia sau la care se aștepta: 

— Ei bine, cum am mai spus. A venit la mine la patru. 

— Ai invitat-o tu? a întrebat Jonah. Sau a fost ceva spontan? 

— Spontan, a spus Felix. Nu am avut un alibi pregătit... 

— Tu ai dat nas în nas cu ea? 

Felix l-a privit pe O'Malley după care și-a întors privirea 
înapoi. 

— Da, a spus el. Așa a fost. S-a dus să-și verifice 
apartamentul și ne-am întâlnit pe scări, așa că am invitat-o la un 
ceai. 

— Și la ce apartament a fost? a întrebat Jonah. 

— Nu știu, a spus Felix, ridicând din umeri. Nu am întrebat 
niciodată. 

— Și niciodată nu ţi-a spus asta voluntar? 

— Nu. 

— Venea de la etajul doi? 

A urmat o pauză, după care Felix a spus: 

— Da, dar chiar aș vrea să știu în ce direcție duc toate aceste 
întrebări. Am venit ca să ajut. 

— Și ne ajuţi, a spus Jonah, ridicându-se pentru a-i deschide 
ușa lui Hanson. l-a dat fotografiile, iar el i-a zâmbit în semn de 
multumire înainte de a se întoarce la birou. Esther e una dintre 
aceste femei? 

Jonah a așezat fotografiile pe masă, iar mâna lui Felix s-a dus 
instantaneu la una dintre ele. 

— Ea este, a spus. Are părul aranjat altfel, acum poartă și 
ochelari, dar e ea. 

Jonah i-a zâmbit puţin, dar nu arăta nici pe departe imensa 
satisfacție pe care o simţea. 

— Așadar, aș putea să aflu de ce mă întrebi asta? a întrebat 
Felix. 

— Pentru că Esther nu este cine crezi tu că e, a spus Jonah. 
Femeia pe care ai identificat-o este Greta Poole. 

29. 


Încuietoarea ușii. La asta trebuia să se gândească Aidan. Cu 
siguranță nu erau mulţi cei care ar fi putut să-i plaseze 
amprentele. Cine a ucis-o pe Zoe a avut acces la amprentele lui. 

Acum stătea la biroul din camera de așteptare, cu laptopul 
deschis. Habar nu avea cum să plaseze amprente, dar de aceea 
există Google. A început să scrie „Cum să...”, dar prima sugestie 
de căutare l-a lăsat mască. Cum să-ți dai seama că partenerul 
tău are o aventură. 

Dumnezeule, să fi fost aceasta cea mai arzătoare întrebare a 
umanităţii? Sau o fi fost un rezultat de căutare care a apărut din 
cauză că Greta a căutat asta la un moment dat pe unul dintre 
dispozitivele lui? 

A simţit un fior de tristețe profundă la gândul că a ţinut toate 
astea în ea. Suspectase ceva? A dat adevărul deoparte pentru 
că era prea dureros să se gândească la asta? Deodată a devenit 
disperat, dornic să știe. Să știe dacă și-a dat seama cumva și ce 
gândea acum. Dacă o terminase cu el sau dacă mai era o șansă 
de împăcare. 

Nevoia obișnuită era prea puternică pentru a fi ignorată, deși 
în trecut a urmărit-o pe Zoe aproape mereu. A început cu 
mesajele ei cât timp era în duș, dându-și seama exact cât de 
multe mesaje îi trimitea Victor. Asta îl făcea să se întrebe ce i-a 
mai trimis Victor pe mail și nu i-a luat prea mult timp să-și dea 
seama ce parolă are. 

Urmăritul pe ascuns a devenit un obicei, imposibil de oprit 
după ce s-au despărțit. In special, după ce el s-a despărțit de ea. 
Așa se simţea ca făcând încă parte din lumea ei. Intr-un final, a 
ajuns să o spioneze prin camera web de la laptop, care-i 
permitea să o privească măcar, dacă nu o putea avea. 

Niciodată nu i-a trecut prin minte să o verifice pe Greta. Și-a 
adus aminte că s-a mai uitat prin mailurile ei o dată sau de două 
ori de-a lungul vremii, căutând vreo menţiune în care ea îl 
vorbea de bine ori indicii despre ce să îi mai cumpere de 
Crăciun. Niciodată nu a avut multe de văzut. l-a spus totul 
despre ea, dar acum voia să știe. Voia să știe, cu o intensitate 

teribilă, ce le spunea oamenilor despre el. Despre ei. Era 
disperat să vadă ce urma să facă și, spre satisfacția lui, contul ei 
s-a deschis destul de ușor. Acolo avea toate e-mailurile, grupate 
în dosare. 

Prima pagină nu revela mai nimic interesant, dar ea se 
pricepea atât de bine să ascundă lucruri. Singura modalitate de 
a afla era să caute foarte bine. Mai întâi și-a căutat propriul 
nume, dar asta, așa cum a prevăzut, a adus în fața sa fiecare e- 
mail pe care i l-a trimis sau pe care l-a primit de la ea, mii și mii 
de rezultate care ar dura o veșnicie să fie analizate. Nu avea 
timp de asta. 

S-a gândit să caute numele lui Zoe, dar și-a dat seama că nu 
i-a spus niciodată cum o cheamă. A ţinut această informaţie 
secretă. Nu suporta gândul de a căuta cuvântul „înșelat”, așa că 
a căutat „Southampton” în schimb. 

Căutarea a avut doar patruzeci de rezultate, lucru mult mai 
îmbucurător. Câteva confirmări de la Trainline, iar mai jos era un 
e-mail promiţător adresat mamei ei, până ce și-a dat seama că a 
fost trimis cu luni bune în urmă. 

Nu gândea tocmai limpede, încât să se uite cu atenţie la 
confirmările Trainline. Nu procesa informaţia că erau prea multe 
astfel de mesaje. Incă și mai încet și-a dat seama de ce au 
apărut ca fiind mai recente decât e-mailul adresat mamei în 
iunie. 

A deschis primul e-mail, care o felicita pentru achiziţionarea 
unui bilet către Southampton. Era de ieri după-amiază, iar 
gândul că Greta a fost acolo i-a dat un sentiment ciudat. Unde a 
fost și el. Apoi a mai deschis un e-mail și a văzut că era de joi 
seara. Era un bilet la ora nouă cincizeci și unu, de la London 
Bridge la Southampton, iar adevărul din spatele acestui bilet l-a 
lovit ca un val. 

e 

— Chiar aici, i-a spus Lightman șoferului de taxi. 

A recunoscut casa mare, frumos construită, deși acum o 
vedea la lumina zilei. Era luminată de un soare rece, agăţat pe 
cerul temporar senin, și părea cumva puţin tristă. Era prea mare 
ca să fie locuită de o singură femeie. Chiar și de un cuplu. Avea 
nevoie de copii. De viaţă. De zgomot. 

A chemat taxiul printr-o aplicaţie, folosind cardul, lucru care 
însemna că nu trebuia să mai scoată bani din buzunar. A 
coborât direct pe trotuar. S-a deschis ușa. Clar îl aștepta. 

— Ce drăguţ din partea ta că ai venit, a spus Greta, odată ce 
el a ajuns la ușă. 

— Nicio problemă, a spus el. Sper că te simţi mai bine decât 
aseară. 

— Da, a spus ea aprobând cu un gest și punându-și obrazul pe 
marginea ușii. Au fost niște zile tare grele, dar într-un fel cred că 
mi-am dat seama cât am pierdut și cât de rău și cât de bine a 
fost pentru mine... Nu cred că o să mai fiu vreodată așa oarbă. 

El i-a zâmbit și ea a râs deodată: 

— Scuze, a spus ea. Hai înăuntru. 

S-a dat într-o parte, iar el a intrat în casă. 

e 

— Mă gândeam că Aidan a ieșit cu cineva recent și că 
persoana respectivă l-a păcălit să aleagă o yală. Poate că a scos 
încuietoarea de la propria-i ușă după ce el a fost pe acolo, dar, 
evident, persoana care putea să facă asta cel mai uşor era 
femeia cu care-și împărțea casa. 

— Dar nu ne-am gândit la ea, a spus Hanson, urmărind în 
același timp cu privirea semnele de circulaţie de pe centură în 
timp ce mergeau spre nord, ieșind din Southampton, către casa 
soților Poole. 

Nu și-a putut înfrâna dezamăgirea că nu a fost ea cea carea 
rezolvat cazul. A făcut toate conexiunile legate de Maeve și tot 
s-a înșelat. 

— A avut un alibi toată seara și credeam că nu știa de 
aventură. 

— Și alibiul ei zicea că e la Londra, a adăugat Jonah. 

— Dar știa despre toate astea, nu? a spus Hanson încet. lar 
Zoe și Aidan nu și-au dat seama. 

— Da, a spus Jonah. Nu e proastă, iar Aidan nu se pricepe așa 
mult să mimeze nostalgia după cum crede. Bănuiesc că a 
devenit bănuitoare și a început să-l verifice. Poate că s-a uitat 
chiar din greșeală în telefonul sau calculatorul lui și a văzut 
mesajele pe care nu le-a șters suficient de repede. 

— Dar nu l-a confruntat, a spus Hanson. Și bănuiesc că a făcut 
asta fie din mândrie, fie din speranţa că o să o părăsească pe 
Zoe. 


VP - 270 


— Da, a spus Jonah. Și eu bănuiam asta, dar poate că pur și 
simplu ura ideea de a se afla despre ei. 

Hanson s-a gândit deodată la Lightman, care probabil se 
întorsese deja la secţie. 

— Îl anunţ și pe Ben. 


Ne ducem să arestam pe cineva. Ești la secţie? Ne-ai putea 
prinde dacă te grăbești. 


— E pe ecranul calculatorului lui Aidan, a spus Greta, 
conducându-l pe Lightman în biroul soţului ei. Nu m-am gândit 
să verific înainte. Fapt ce mă face să par o idioată. 

— Sau că ai încredere în el, a obiectat Lightman. 

— Ei bine, poate că nu ar fi trebuit să am, a spus ea, cu ochii 
strălucind în bătaia portocalie a soarelui ce lumina camera. 
Cred... cred că el a ucis-o. 

Lightman a aprobat ușor cu un gest, apoi s-a uitat la ecran. 
Era un folder deschis pe pagina de navigare a calculatorului. Era 
denumit „Notiţe pentru lectură”. Și era plin de imagini, la care 
Lightman încerca cu tărie să nu se uite. Toate erau imagini 
violente, majoritatea cu femei. 

— E un psihopat, nu? l-a întrebat cu o voce surprinzător de 
calmă. Are sute de fotografii. Toate în folderul acesta ascuns. M- 
am gândit că nu aveam nimic de găsit, până ce nu am început 
să caut documente care nu erau arhivate. Și apoi... 

Lightman a respirat profund. Primul său gând a fost că cineva 
a încercat să spargă casa cu o seară înainte. Poate că a venit să 
plaseze dovezile. Sau poate chiar a fost Aidan, care a încercat 
să intre și să șteargă documentele înainte de a fi găsite. 

— Îmi pare rău că a trebuit să vezi asta, a spus el. 

— Nici nu știu de ce nu am verificat dinainte. 

A simţit că-i vibrează telefonul, apoi a întins mâna și l-a scos 
din buzunar. Avea un mesaj de la Hanson despre o arestare. 
Aveau să-l salte pe Aidan? Sau aveau o altă pistă? Ardea de 
curiozitate să întrebe, dar Greta se apleca peste el ca să 
mărească pagina de Chrome. 

— M-am uitat și la istoricul lui de căutare, a spus ea. Uite. 

Răsfirate printre căutări normale, erau formulări precum „Cât 
durează să sângerezi până la moarte ca urmare a unei tăieturi 

la încheietură?” sau „Unde sunt arterele în braț?”. S-a încruntat 
uitându-se și mai jos. Căutările acestea nu erau toate recente. 
Aidan clar folosea laptopul foarte rar. Unele din rezultatele 
căutărilor erau vechi de câteva luni. 

Chiar era posibil ca cineva să aibă acces la computerul lui atât 
de mult timp? Sau să fi fost chiar Aidan? A auzit cum respirația 
Gretei se transformă într-un plânset, și a micșorat rapid ecranul. 
Avea faţa ascunsă după braţ și plângea în mâneca puloverului. 

— Imi pare atât de rău, a spus el. Pot să te ajut cumva? 

— Nu, e în regulă, a spus ea ștergându-și ochii. Sunt bine. Îmi 
fac o ceașcă de ceai. Vrei și tu una? 

— Sigur, a spus el, deși nu voia ceai. 

Voia să-i dea un mesaj înapoi lui Hanson, dar avea nevoie de 
intimitate dacă ea îi spunea pe cine arestează. Nu ar fi bine și 
nici potrivit ca Greta să vadă asta. Când s-a dus spre bucătărie, 
el a strigat: 

— Pot să mă duc și până la baie? 

— E pe hol, a spus Greta. 

Și-a luat telefonul și în timp ce mergea i-a scris scurt lui 
Hanson că era acasă la Greta Poole și că avea un hard drive plin 
de dovezi incriminatoare. Spera că va primi un răspuns cât încă 
era în baie. Ceainicul a șuierat în bucătărie și a auzit-o pe Greta 
scoțând cești din dulap. 


— La naiba, a spus Hanson. 

— Ce-i? 

— Lightman e acasă la Greta Poole. 

A simţit cum privirea ei i s-a fixat pe faţă, ca într-o rugăminte, 
și cum întreaga ființă parcă i se topea și rămânea cumva în 
urmă, pe strada pe care conduceau. 

— Ce să fac? Să-l sun? 

— Mai trimite-i încă un mesaj, a spus Jonah cât de calm a 
putut. Spune-i că avem o situaţie cu un suspect și să se întoarcă 
cât poate de repede. Cel mai bine e să nu o alerteze dacă-i vede 
ecranul telefonului. 

— Bine. 

jonah vedea cum îi tremurau mâinile în timp ce scria, 
amintindu-și cum a trebuit să conducă printr-un trafic infernal 
doar cu câteva luni în urmă, pentru a o proteja pe Hanson. 

— Va fi bine, a spus el. Ea nu știe nimic, iar Ben știe să-și 
păstreze calmul. 

e 

Lightman aproape că a intrat într-un uscător de rufe și a auzit- 
o pe Greta strigând: 

— Scuze. Trebuia să te trimit la cealaltă baie. Aidan mereu mă 
bate la cap cu asta. 

A intrat și s-a întors să închidă ușa. S-a închis cumva, dar nu 
mai avea încuietoarea. Doar o porţiune nevopsită de lemn, în 
locul în care a fost cândva broasca ușii. A rămas cu totul 
nemișcat preț de câteva minute, cu mâna pe mâner. Telefonul 
din buzunarul de la spate a vibrat, dar nu l-a scos. 

Trebuia să te trimit la cealaltă baie... 

A inspirat profund și, foarte încet, a deschis ușa din nou. Ea îl 
aștepta, cu o privire plină de durere și mânie pe faţă. Lângă 
picior, strâns bine în mână, avea un cuţit de bucătărie lung, 
ascuţit. 

e 

— Nu a citit mesajul, a spus Hanson, după un minut. 

— Mai dă-i puţin timp, a răspuns Jonah. Poate că l-a văzut pe 
ecran fără să-l deschidă. 

— Și dacă nu-l citește? 

— Atunci cel mai probabil o să ne sune să ne zică despre 
dovezile lui, o să plece și putem interveni noi, a liniștit-o Jonah. 
Deși trebuia să recunoască faptul că și el era îngrijorat. Greta îl 
fraierise zile întregi, îl amăgise pe Aidan luni de zile. Era foarte 
deșteaptă, dar, în același timp, puternică și imprevizibilă. Lui 
Jonah nu-i plăceau trăsăturile acestea la un criminal. 

o... 

— La dracu', a spus Greta. Și apoi a început să râdă printre 
lacrimi. Ce idioată. Imi... îmi pare rău. Eu ţi-am făcut asta. Nu a 
fost vina ta. Am avut doar un moment... și-a tras nasul. 
Bănuiesc că am jucat prea mult rolul soţiei îndurerate și m-am 
lăsat purtată de val. Deși... știi tu, nu e doar actorie. E un an de 
durere în spate. Toate s-au adunat, iar acum am răbufhnit. 

— E în regulă, a spus el, zâmbindu-i pe cât de calm și 
convingător a putut. 

Știa că Greta voia să-l omoare. Era o femeie puternică cu un 
cuțit. Avea șanse bune să-l rănească, dar nu-i era teamă. Nu 

după ce și-a lăsat tatăl în spitalul acela steril, gândindu-se la 
moartea lui înceată și dureroasă. 

— Ba nu e, sincer, a spus Greta. O să-ţi fac ce i-am făcut și ei, 
doar că tu nu meriţi asta. 

Pe frunte, sprâncenele i s-au ridicat într-o expresie îngrijorată. 

— Nu cred că am de ales. 

— Bineînţeles că ai, a spus Lightman, râzând scurt. Având în 
vedere ce ai făcut, nu e sigur că vei primi și o condamnare 
pentru asta. Se întâmplă multe în instanţă și e greu să dovedești 
ce a făcut și ce nu a făcut cineva. In special, dacă a avut grijă 
să-și acopere urmele. 

Greta a părut să se gândească la asta preţ de o clipă, iar 
Lightman s-a gândit la telefonul său, încă în buzunar. 

— E mult mai greu să scapi basma curată după două crime, a 
spus el încet. lar detectivul inspector-șef știe unde sunt. 

Ea a aprobat cu o mișcare a capului. 

— Așa că trebuie să pleci de aici, a spus ea. O să-ţi folosesc 

mașina și o să mă asigur că trec pe lângă suficiente camere. 
_ Lightman a simţit un fel de admiraţie macabră pentru ea. 
Ințelegea și făcea planuri cu rapiditate. Nu era doar precauţie, s- 
a gândit. Avea genul acela de minte care despica firul în patru și 
găsea soluţii instant. 

— Dar pe cameră se vede că tu ești la volan, a spus el. 

— O să-ţi iau hainele, a spus ea, privindu-l. 

— Sau ne putem duce să vedem dovezile faptelor lui Aidan, a 
spus el, cu o privire plină de subiînţeles. Ai suficiente dovezi să-l 
condamni sau măcar să insufli dubii în ce-l privește. 

— Și să petrec luni de zile în instanţă încercând să obțin 
suficientă empatie încât să nu intru la pușcărie? Crezi că vreau 
să plâng în faţa lor și să spun ce persoană groaznică a fost, să 
recunosc în fața întregii lumi că am fost slabă și l-am lăsat să o 
facă? Ar trebui să joc rolul soţiei încornorate și am făcut tot ce 
am putut - tot- să nu fiu așa. 

Greta și-a scuturat capul din nou, ridicându-și bărbia. 

— Prefer să cad luptând. 

— Poate că ar trebui să te lupţi cu persoana potrivită, a spus o 
voce încet din spatele umărului stâng al lui Lightman. 

A fost un șoc atât de mare, încât Lightman s-a întors de la 
Greta și de la cuţit. A fost foarte norocos că și Greta era la fel de 
uimită de apariţia soţului ei ca și el. 

— Douăzeci și două de minute, a spus Hanson, citind timpul 
de pe GPS-ul lui Jonah. 

El s-a uitat la ea. 

— Nicio veste de la Ben? 

— Nu. 

— Sunt sigur că e bine, a spus el convingător, apăsând tot 
mai tare pe pedala de acceleraţie. 

(J 

— Ce cauţi aici? a întrebat Greta, adresându-se soțului ei, fără 
nicio urmă de bunăvoință în voce. Era rece. Furioasă. 
Dezgustată. 

— Am venit să vorbesc cu tine, a spus Aidan. Pentru că mi-am 
dat seama ce s-a întâmplat. Și după aceea, după ce iniţial m-am 
enervat, mi-am dat seama că eu ţi-am făcut asta. 

— De ce ai venit aici? a întrebat ea. Du-te dracului și arzi în 
focurile iadului! 

— Trebuie să-ţi spun cât de rău îmi pare. 

A făcut un pas înainte, iar ea a intrat imediat în panică. Și-a 
ridicat cuțitul și-l ţinea în față, scoțând un sunet ca de pisică 
sălbatică. 

— Nu o să ascult nimic din ce ai de spus, a zis ea. Nu te mai 
ascult. M-ai minţit iar și iar. Nici măcar când te-am părăsit nu ai 
putut să mă iubeşti suficient. O voiai atât de mult încât a 
trebuit... să... să o urmărești ca un pervers. Niciodată în viața 
mea nu m-am simţit mai umilită. 

Lightman era mai absorbit de conversaţia lor decât ar fi 
trebuit să fie. Trebuia să se miște. Trebuia să se dea împreună 
cu Aidan din calea ei și să găsească o cale de a o dezarma, dar 
era greu să se miște când nu-și putea lua privirea de la ei, în 
acel moment de durere, ură și aproape violenţă. 

— Știu, a spus Aidan. Știu cât de mult te-a durut. Am făcut 
niște lucruri groaznice. Pentru că sunt un ratat. Ai avut dreptate. 

A mai făcut un pas, Greta nu s-a mișcat, iar el era la câţiva 
centimetri de cuțit. 

— Voiam să fiu cu tine pentru că ești puternică și frumoasă, 
dar nu am putut să mai suport. Imi doream de la tine aprobarea 
pe care nu am primit-o de la mama și nu a fost vina ta. 

Lightman s-a forțat cumva să profite de situaţie cum trebuie. 
Greta bloca ușa de la bucătărie, iar el nu credea că poate 

ajunge la scări. Din nefericire, Aidan bloca ușa de la intrare. Dar 
dacă ar mai face câţiva pași înspre cameră, Lightman ar reuși să 
fugă și să deschidă ușa din fața lui. Singurul obstacol era Greta, 
care ţinea cuțitul în faţa lui Aidan și făcea totul pentru a-l 
descuraja să meargă mai departe. 

— Ti-am oferit aprobare, a spus Greta. Ti-am gâdilat orgoliul 
constant chiar dacă tu nu ai putut niciodată să fii mândru de 
mine, că-ţi tăia din bărbăţie. Ți-am dat totul, tot ce ar putea să-ţi 
dea vreodată cineva și tu ai ales-o... pe aia... pe târfa aia. Și tu i- 
ai spus că eu sunt rece cu tine. 

Lightman s-a mai îndepărtat cu un pas de Greta, către ușa de 
la intrare. Se gândea că ar putea trece de Aidan. În mod ideal, 
ar trebui să-l împingă și pe Aidan cu el pe ușă. Se gândea la 
toate astea, în timp ce a mai făcut un pas spre stânga. 
Fandează. Prinde. Trage. Totul înainte ca Greta să aibă șansa să 
rănească pe cineva. 

Intrebarea era dacă nu l-ar pune astfel pe Aidan Poole într-un 
pericol prea mare. 

— Imi spuneam mereu și mereu că ești rece, că nu mă 
apreciezi, că nu ești interesată de mine, a spus Aidan încet. A 
început și el să plângă. Era singura mea apărare pentru faptul 
că eram... un rahat în faţa ta. Și știu că nu a fost drept, dar era 
singura cale de a-ţi plăti cu aceeași monedă. Uneori îmi călcai 
parcă orgoliul în picioare, dar nu te-am înţeles, nu-i așa? M-am 
înșelat amarnic. Tu te-ai gândit la mine în tot acest timp. Însă 
nici nu poţi să spui că ai fost ca o carte deschisă, ușor de citit. 
Ascundeai atât de multă durere și mergeai mai departe chiar și- 
așa. . 

— Incetează! a spus ea. 

— Să încetez ce? 

— Imi spui doar ce vreau să aud! Nu faci decât să... să mă 
minti din nou și din nou. 

Aidan și-a scuturat capul. 

— Nu o spun pentru că sper să mă primești înapoi, deși nu 
cred că voi înceta vreodată să-mi doresc asta. O spun pentru că 
meriți să auzi asta și ar fi trebuit să ţi-o spun acum un an, când 
trebuia să mă maturizez suficient și să ne salvez pe amândoi. A 
ridicat o mână să-și frece obrajii. Mereu am fost obsedat de tine. 
De modul în care se uită toți bărbaţii la tine, cum toată lumea e 

atrasă de tine. Am reușit să nu mă mai gândesc la tine doar 
când m-am prefăcut că ești altcineva. 

Lightman era aproape pe poziţie. Aidan se descurca foarte 
bine să o ţină de vorbă. Trebuia să acţioneze și să riște o 
greșeală. Vedea asta. Greta nu ceda. 

— Stai pe loc! a spus Greta deodată. 

De data aceasta vorbea cu Lightman. Văzuse pericolul. 

— Greta, a pus Aidan, cu mâna ridicată, nu trebuie să-l 
ranești. Nu trebuie să rânești pe nimeni. Te iubesc. Te iubesc 
atât de mult. Și nu vreau să ţi se întâmple nimic rău. 

— Dacă mă iubeşti, a spus ea, cu o voce tremurândă, așa cum 
nu mai fusese înainte, atunci pleci naibii de aici și mă lași să 
termin ce-am început. Pleci, iar apoi poate mă ajuţi să-mi acopăr 
urmele, dacă o să am nevoie. 

Aidan a râs scurt, amuzat. 

— Draga mea, niciunul dintre noi nu scapă de aici. Nu așa se 
termină lucrurile, nu-i așa? Și cu un zâmbet pe faţă, a făcut un 
pas înainte. 

Lightman nu a reușit să profite de moment și să iasă. Era 
convins că l-a văzut pe Aidan intrând în lama cuţitului, dar 
cumva cuțitul a ajuns lângă Greta, apoi la spatele lui Aidan, 
când ea s-a prins de soțul ei. S-au pierdut într-o îmbrăţișare 
aprinsă care-l făcea să-și dorească să iasă cât mai repede de 
acolo. 

În schimb, a luat încet cuțitul din mâna Gretei și a ieșit afară. 

30. 


Jonah a văzut prima lumină de girofar în același moment în 
care Hanson a inspirat profund lângă el. l-a fost greu să nu 
apese pe acceleraţie pe ultima sută de metri, dar a parcat cu 
atenţie în spatele mașinii de poliţie, pe bordură. Nu era nicio 
ambulanţă acolo sau, cel puțin, încă nicio ambulanţă. 

Hanson a ţinut ușa deschisă înainte ca mașina să se oprească, 
și aproape că a alergat către casă. 

— Doamnă! a strigat unul din polițiștii care erau lângă poteca 
din faţa casei. 

— Unde-i Ben? Unde e sergentul Lightman? Jonah a auzit-o că 
întreabă, în timp ce a deschis ușa să o urmeze. 

— Juliette. 

Era vocea lui Lightman, vorbind, dar fără să vadă de unde. 
Jonah s-a dus după vocea lui până ce l-a văzut pe Ben. Era fix 
lângă ușa de la intrare, cu o cană de ceai în mână. Cam tot în 
același timp, a îmbrăţișat-o strâns pe Hanson. 

Jonah i-a zâmbit scurt, după care și-a ridicat sprâncenele în 
faţa celui mai apropiat poliţist. 

— Vreo șansă de raport de caz? 

e 

Greta fusese luată de la fața locului cu câteva minute mai 
înainte, iar Aidan a implorat să plece cu ea. Nefiind siguri dacă 
să-l aresteze și pe el, polițiștii au fost de acord. 

Au ajuns în două camere diferite de interviu, iar Aidan deja îi 
spusese sergentului care îl arestase de două ori că a fost vina lui 
și că el ar trebui să meargă la închisoare. 

— E cam nasol, nu? a spus Hanson din locul ei de pe coridor, 
în timp ce-l priveau pe Aidan, căruia i s-a adus o ceașcă de 
cafea. 

Cei patru - inclusiv O'Malley, care a refuzat să fie lăsat pe 
dinafară - se pregăteau să înceapă procesul de condamnare 
pentru Greta Poole. 

— Chiar o mai iubește după ce i-a ucis amanta? 

— Cred că e posibil, a spus Lightman. Când a început cu toată 
milogeala, am crezut că vorbea vrute și nevrute ca să-mi dea 

timp să ies. Credeam că joacă deștept, dar apoi s-a dus și a 
invitat-o să-l înjunghie... și nu văd niciun alt motiv pentru care 
ar face asta sau pentru care ar sta să o apere, dacă nu o iubește 
într-un fel ciudat. 

— E amuzant, a spus jonah. Fiecare mișcare a lui a fost 
caracterizată de slăbiciune. Chiar și cea mai puternică. E o 
poveste destul de dată naibii. 

Hanson s-a întors să-l privească, încruntându-se. 

— Nu sunt de acord. Nu e povestea lor. E povestea lui Zoe. 
Indiferent cât de ciudat și romantic este finalul, Greta a omorât- 
o pe fata asta. Zoe a fost victima clară aici, nu Greta Poole. 

— Poţi s-o mai spui o dată, a aprobat Jonah, după care a oftat. 
Putem să începem? 

(J 

— Mi-am dat seama din prima zi când s-a culcat cu ea, a spus 
Greta, cu o voce puternică și măsurată, exact cum fusese 
înainte de toate acestea. 

Stătea cu brațele într-un triunghi pe masă, în fața ei, cu 
vârfurile degetelor împreunate și degetele mari mișcându-se 
atât de încet, încât se atingeau ușor reciproc. 

— Sărea ca ars de fiecare dată când îi suna telefonul și 
încerca să se uite la mesaje fără ca eu să văd. Era dureros de 
clar. 

— Dar de ce nu l-ai confruntat? a întrebat-o Lightman. 

— Nu știam cum să abordez situația până nu aveam dovada, 
a spus ea. Și mi-am dat seama că a fost ușor de obţinut. Mă 
trezeam devreme sâmbăta dimineaţa și-i luam jos telefonul, în 
loc de al meu. Mă uitam la mesajele lui, apoi pe WhatsApp, și 
așa am descoperit tot ce trebuia să știu. 

Se simțea un tremur în vocea ei și era clar pentru Jonah că 
acel moment încă era groaznic pentru ea. Un singur moment de 
traumă de la care s-au tras toate. Și s-a gândit că nu ar fi trebuit 
neapărat să se ajungă aici. Ar fi putut proceda complet diferit și 
să-l părăsească. 

— Ce te-a oprit să-l părăsești atunci? 

Greta a ezitat: 

— Câteva lucruri. Nu știu exact care a fost cel mai puternic. 
Poate că am simţit că eram umilită, în parte. Reacţia mea 
iniţială a fost să ţip la el, dar mi-am dat seama că asta ar 

însemna să-l dau afară. Și dacă-l dădeam afară, atunci toată 
lumea ar fi știut. Ar fi știut ce-am făcut și m-ar fi judecat. 

— Nu crezi că l-ar fi judecat pe el? a întrebat Jonah blând. 

Greta l-a fixat cu o privire ofilită. 

— Ai văzut vreodată ce se întâmplă atunci când o căsnicie 
este distrusă astfel? Așa cum s-a întâmplat cu mama? Ai văzut 
cum niciodată, dar absolut niciodată, nu e vina bărbatului? Nu, 
sigur s-a întâmplat pentru că ea nu a mai avut grijă de ea, 
pentru că era prea plicticoasă, că nu-l satisfăcea în dormitor... 

Și-a pus mâinile pe masă și a strâns degetele până ce 
articulațiile i-au devenit albe. 

— Am învăţat de tânără cum stau lucrurile. M-am chinuit prea 
mult să fiu soția asta perfectă. Știi că nu a trecut nicio zi în 
căsnicia asta în care să nu mă fi machiat? 

Jonah a aprobat și i s-a părut că a mai scos puţin din furia ce 
mocnea în ea. 

— Așadar, ai sperat că o să termine cu aventura? 

— Da, a spus Greta. Am sperat că o să-și dea seama. Cum să 
nu o facă, dacă eu eram perfectă? Am petrecut mai mult timp 
gătind, dar am mâncat mai puţin eu însămi. Mi-am injectat 
otrăvuri în faţă ca să scap de riduri și i-am făcut sex oral cât 
niciun bărbat nu a mai avut parte în viaţa lui și am supraviețuit. 

Era groaznic, era amuzant, iar Jonah încerca din răsputeri să 
nu cedeze și să-l apuce râsul. Genul acesta de lucruri niciodată 
nu sunau bine pe înregistrare, deși s-a gândit că Greta ar 
aprecia asta. A expirat în schimb și a spus: 

— Dar a continuat cu aventura. 

— Da, a spus Greta, cu o voce care s-a îngroșat deodată. Așa 
a făcut. Și eram conștientă de asta, pentru că nu știe să mintă, e 
doar în mintea lui. Avea telefonul sincronizat la celelalte 
calculatoare și uneori, când eram acasă, apăreau mesaje pe 
ecran. Nici nu trebuia să mă loghez ca să le văd. 

El se gândea că ea a văzut multe din mesajele lui Zoe, și doar 
câteva de-ale lui Aidan. Oare să fi fost în parte din motivul 
pentru care a ucis-o pe Zoe? Pentru că tot ce vedea era o 
femeie care flirta și trimitea mesaje deocheate, dar nu 
răspunsurile lui, care erau de altfel parte egală a dialogului? 

— Când ai hotărât să o ucizi pe Zoe? a întrebat el încet. 

— Nu a fost o decizie de moment, i-a spus Greta ezitând. A 
fost punctul culminant pentru mai multe chestii. După ce l-am 

etichetat într-o fotografie de pe Facebook ca să mă asigur că ea 
află despre mine, l-a părăsit. Mi-am dat seama după fața lui 
când i-a citit mesajul. Știam că s-a terminat. 

— Dar nu a fost așa? a întrebat Jonah. 

— Nu, nu a fost. Vocea Gretei era dură. L-a primit înapoi 
imediat. După aceea, nu mai putea să joace cartea ignoranței. 
Ea știa despre mine și a ales să joace murdar. Mi-era tot mai 
greu să o iert. 

— Dar nu mai erau împreună când ai ucis-o, a spus Jonah. 
Aidan o terminase cu ea. Nu era suficient? 

Greta și-a scuturat capul. 

— Ea își făcuse prea bine treaba cu el. El încă era... obsedat. 
M-am uitat pe calculatorul lui și am găsit capturi de ecran cu ea. 
Imagini de la ceva vreme după despărțire, când ea habar nu 
avea că o urmărește. Și, naiba s-o ia, era cel mai groaznic lucru 
de până atunci. 

A tras aer deodată. Parte inhalat, parte plâns. 

— Povestește-ne despre noaptea aceea, a spus Lightman. Joi 
seara. Ai plănuit meticulos, nu-i așa? 

— Bineînţeles că da, a spus Greta. A trebuit să scap de ea. 
Voiam ca Aidan să nu mai... să nu mai fie... a scuturat din nou 
capul și a respirat, devenind femeia puternică din nou. Femeia 
care a comis crima. M-am dus la apartamentul ei de două ori în 
ziua aceea. Prima oară, mi-am luat haine cu mine, pe care le-am 
lăsat la sala de fitness DW, lângă staţie. Trebuia să verific dacă 
are un cuțit pentru artă pe care l-aș putea folosi, unul care să fie 
al ei, și am decis să nu mă complic să-l iau cu mine după ce 
termin. 

— Sunt curios aici, a spus Jonah. Nu înţeleg de ce ai făcut-o să 
pară ca o sinucidere, dar i-ai înscenat asta și lui Aidan. 

Greta a râs: 

— Nu am hotărât să-i înscenez nimic, nici măcar atunci. Era o 
parte slabă din mine care o voia doar pe Zoe afară din peisaj. M- 
am gândit că asta ar fi suficient, dar am avut ași în mânecă. 
Toate imaginile pe care i le-am pus pe computer săptămâni 
întregi, tabloul, amprentele. A scuturat iarăși capul. Încă puteam 
să raportez furtul încuietorii ușii ele la baie. Ar fi fost suficient 
pentru a pune sub semnul întrebării amprentele. L-aș fi putut 
lăsa să plece. Nenorocita aia prefăcută, Maica Tereza, Maeve, ea 

a decis pentru mine. Imediat ce Zoe a murit, a început să îi dea 
din nou mesaje lui Aidan. 

— Din nou? a întrebat Jonah. 

— Oh, au un istoric în spate, a spus Greta cu dispreţ. Am 
crezut că e o chestie singulară. Un sărut când Aidan era beat și 
supărat că a fost părăsit. El părea să o controleze destul de 
bine, dar a fost de acord să se vadă cu ea din nou și parcă am 
prevăzut ce urma. lar ea îi dădea mesaje întruna. Mesaje despre 
cine a ucis-o pe Zoe. Spunând că ar trebui să găsească 
criminalul împreună, că ea nu crede că el e de vină. Am făcut 
tot ce mi-a stat în putinţă să o avertizez. Unele chestii pe care le 
spunea... pur și simplu întrecea măsura. 

Jonah a făcut un gest care-i dădea de înţeles că e fericit acum 
că și-au dat seama că Maeve a fost atacată de Greta la ușă și a 
spus: 

— Mulţumesc. Aș vrea să îmi spui cum ai devenit Esther. 

Greta a zâmbit încet, dar larg. 

— M-am distrat pe cinste. Ştiam unde lucrează Zoe și nu a 
fost prea greu să aflu unde stă. O spionasem luni de zile fără să- 
și dea seama. Când m-am hotărât că e vremea să o pedepsesc, 
mi-am parcat mașina la Cafeneaua Gina și am urmărit-o acasă. 
M-am descurcat mai bine ca Aidan. A râs puţin din gât. Deja o 
văzusem stând de vorbă cu Felix la cafenea, așa că l-am făcut 
să-mi deschidă ușa blocului. l-am zis că-mi verificam chiriașul 
care nu răspundea la sonerie. A fost suficient pentru a-l face să 
vorbească, iar de acolo mi-am făcut drum către scopul meu. 

— Și ai luat cheia de rezervă de la apartamentul lui Zoe, apoi 
i-ai făcut o copie, a spus Jonah. 

— Acum multe săptămâni, a recunoscut ea. Chiar am dat 
peste el în ziua aceea, nu v-a spus? M-am dus să iau cuțitul și să 
pun încuietoarea de la baie. leșeam, când m-am întâlnit cu el. 
M-a invitat iarăși la un ceai, nici măcar nu a bănuit. S-a aplecat 
înainte. E cam încet pentru un fost poliţist. Nu a întrebat 
niciodată ce apartament era al lui Esther sau de ce venea acolo 
doar ocazional. Petrecea prea mult timp vorbind despre sine și 
problemele sale. 

— Așadar, ai luat cuțitul, a spus Lightman, și cheile. 

— Da, a spus Greta. M-am dus acasă să mă schimb pentru 
gală, dar pe drum târfulița mi-a dat toate dovezile de care 

aveam nevoie că merită să moară. Cred că m-a recunoscut, 
pentru că a început să mă urmărească. 

— Am surprins câteva imagini pe camere, a spus Jonah. Ne 
poți spune ce s-a întâmplat? 

— M-a atacat, a spus Greta pe un ton neutru. Biata Zoe cea 
cu inima frântă mi-a arătat mie. Primul lucru pe care l-am simţit 
a fost că mă împinge cineva și, deodată, eram cu faţa în jos pe 
trotuar, iar nenorocita mă lovea. Și știți ce-mi zicea? Dulceaţa 
asta de fată? a întrebat ea. Îmi zicea că i-am luat totul și că-și 
dorea să mă vadă moartă. Ea îmi zicea asta mie. 

Ochii Gretei erau plini de furie. O furie dezlănţuită. L-a înfiorat 
și pe Jonah. 

— Ce s-a întâmplat? a întrebat Lightman? Ai reușit să te lupți 
cu ea? 

— Nu a durat prea mult, a spus Greta. Un bărbat, un tip 
puternic, a luat-o și a îmbrâncit-o. A fugit și i-am spus să nu-și 
facă probleme. Am zis că e din familie și că are probleme 
psihice și a lăsat-o așa. E un lucru bun că oamenii nu iau 
atacurile femeilor prea în serios, știi. Aș fi stricat totul dacă aș fi 
fost asociată cu ea. 

Jonah oftă. Se întreba tot mai mult dacă nu cumva Greta era 
într-o stare de negare a pedepsei cu închisoarea care o aștepta 
și a severităţii faptei săvârșite. Nu a fost nicicum „un lucru bun” 
că nu a fost implicată poliţia. Dacă ar fi fost, poate că nu ar fi 
omorâtă niciodată o tânără femeie. 

— Așadar, după atac te-ai dus acasă, a spus Lightman, iar 
apoi te-ai dus la gala de decernare a premiilor? 

— Da, a spus ea. Un eveniment e unul din cele mai bune 
locuri din care poţi pleca neobservat, știi? Am ales o rochie 
strâmtă, care era suficient de scurtă cât să nu se vadă pe sub 
celelalte haine. Am stat la cină, am decernat premiul, după care 
m-am prefăcut că mă sună cineva. De fapt, mi-am luat paltonul 
și am ieșit prin intrarea dinspre grădină, după care m-am urcat 
în taxiul pe care îl chemasem. Am ajuns la trenul de nouă 
cincizeci și unu de la London Bridge. Mi-am acoperit rochia cu 
paltonul și cu cizme în picioare, arătam destul de normal. 

— Și apoi te-ai schimbat, a spus Jonah, în trening și șapcă. 

— Da, a spus Greta. M-am schimbat la sala și am plecat cu 
rucsacul. După aceea, m-am dus la Zoe și am intrat în casă. 

Jonah nu voia să audă restul, dar Greta le-a zis oricum. 
Despre desfluran și cum faptul că Zoe era deja în cadă era mană 
cerească. 

— Nu te-ai gândit că Aidan te-ar putea vedea? a întrebat 
Lightman la un moment dat. 

— Nu fi prostuț, a spus ea iritată. Nu m-aș fi dus până acolo 
dacă nu aș fi verificat. Știam că nu poate vedea dincolo de 
balamaua ușii. Am încărcat programul lui de spionaj și l-am 
încercat. 

— Ştiai atunci că el vă vede? a întrebat Jonah curios. 

— Nu știam, a spus ea cu un zâmbet ciudat, dar am sperat că 
se uită. 

A povestit cum s-a schimbat de haine iarăși, pentru a semăna 
cu o bătrână ponosită într-un palton imens pe camerele de 
supraveghere. Nu au avut niciun motiv să o verifice mai bine pe 
acea femeie. Și apoi s-a gândit cât de mult din toate acestea 
ţineau de observarea atentă a celorlalţi. Aidan o observa pe Zoe 
fără permisiunea ei, iar Greta îl observa pe Aidan. Maeve și 
Victor priveau amândoi aventura și trăgeau ponoasele de pe 
urma ei. Camerele de supraveghere o observaseră pe Greta, dar 
ea le știa și le evitase. Și-a adus aminte de cineva, poate un om 
de știință, care a spus că nimic nu se întâmplă dacă nu e 
observat și a simţit că acele vorbe ascund un adevăr bizar. 

— Ce-ai făcut cu ghiozdanul? a întrebat el. 

— L-am trântit în dulap și l-am umplut cu hainele lui Zoe, a 
spus Greta, ridicând din umeri. Nimeni nu avea să verifice acolo, 
cel puţin, nu imediat. M-am dus și l-am luat ieri. O, poate treceţi 
să-i daţi de mâncare pisicii. Prostuţa stătea afară în fața ușii 
când am intrat. 

Jonah a scuturat scurt iarăși capul, parte pentru inteligenţa ei, 
parte pentru aroganță și parte pentru această nuanţă bizară de 
grijă faţă de un animal după ce tocmai a ucis o femeie. 

lar apoi și-a ridicat capul și a spus: 

— Oh, aţi găsit tabloul? 

— Cel pe care l-ai furat? a spus Lightman. 

— Nu l-am furat, a spus Greta, cu o voce aspră deodată. 
Tabloul acela era al meu din momentul în care m-a pus acolo. 
Era al meu. Îmi arăta că merită ce s-a întâmplat. M-a pus acolo 
și mi-a șters ochii și în centru erau ei doi care mă răneau, iar 
asta înseamnă că știa ce face. Ştia că mă rănește cu fiecare 

moment petrecut lângă Aidan. Se gândea că sunt oarbă, doar 
că nu eram. Vocea i s-a întors acum la normal. Nu am fost 
niciodată oarbă. Și le-a spus, după aceea, unde era tabloul: în 
camera de oaspeţi de acasă, agăţat inocent pe un perete. 

— Nu mi-aș fi făcut probleme dacă l-ar fi văzut cineva, aș fi 
dat vina pe Aidan, a spus ea zâmbind. Era încă o dovadă 
împotriva lui. 

— Lucru care se întâmpla înainte de arestarea lui Aidan, a 
spus Lightman încruntat. Nu ţi-ai făcut griji că o să-l vadă chiar 
el? 

Greta a râs și a făcut semn că nu. 

— Mă pot baza 100% pe faptul că Aidan nu o să iasă din 
rutina lui să verifice acolo. Și știți, chiar dacă ar fi intrat acolo, 
nu cred că l-ar fi recunoscut. În tot timpul în care a fost cu Zoe, 
nu au vorbit mai deloc despre munca ei. Nu cred că-i păsa nici 
dacă picta pisici din desenele animate, cât timp i se oferea pe 
tavă. 

Lightman a mai lămurit câteva detalii, explicând și punând 
totul laolaltă, dar cam asta era. Adevărul complet și murdar. 

— Ştii, a spus Greta, după ce au terminat-o, când m-am dus 
acasă, după cină, eram atât de fericită să-i văd fața. Mi-am dat 
seama că a văzut ceva încercând să o spioneze și era răvășit, 
încercând să se gândească cum să procedeze. A fost atât de 
bine să-l fac să se simtă așa. 

e 

Hanson i-a ascultat mărturia Gretei din galerie. O'Malley 
intrase și ieșise, interesat, dar nu atât de fascinat de caz cum 
era ea. Poate, pentru el, totul părea prea ușor acum. 

A plecat doar după ce Greta a spus despre tablou, în parte 
pentru că părea că interviul e pe sfârșite, în parte pentru că 
simţea extrem de multă furie din partea lui Zoe. 

A auzit telefonul sunându-i pe birou după ce a plecat din 
camera de interogatoriu. A recunoscut vocea lui Siku 
Swardadine în receptor și s-a bucurat să fie ea cea care a 
răspuns. 

— Vă sun pentru că detectivul inspector-șef Sheens mi-a lăsat 
un mesaj, a spus mama lui Zoe, cu vocea plină de emoție. 
Sunteţi siguri? Sigur l-aţi prins? 

— Da, a spus Hanson ferm. Suntem siguri. Veţi primi mai 
multe detalii de la detectivul inspector-șef, dar suntem siguri. 

A urmat o liniște la celălalt capăt al liniei, iar Hanson voia să 
întrebe dacă Siku mai era colo. Apoi s-a auzit o respiraţie 
răgușită și a spus: 

— Mulţumesc. Mulţumesc. 

— Sper că vă ajută, a spus ea încet, și a închis cu ochii 
rușinător de umezi. 

Și-a tras nasul și a încercat să-și înghită lacrimile. Când s-a 
uitat în sus, l-a văzut pe detectivul inspector Walker privind-o, 
căci în mod evident se întorsese de la bucătărie. A simţit cum i 
se încălzesc obrajii. 

— Ai vorbit cu familia? a întrebat el. 

— Da, a spus Hanson. E greu să nu-i compătimești. 

— E ca naiba, a aprobat Walker, dar măcar acum, că s-a 
încheiat ancheta, poţi să-ţi îneci amarul în băutură. 

— Bănuiesc că da, a spus Hanson, încercând să zâmbească. 
Tu cum mai ești? 

— Promiţător, a spus el. Unul din cazurile mele de vandalism 
va fi adus în instanţă. Se pare că mergem împreună la pub mai 
încolo. 

Hanson a aprobat, dar i-a zâmbit nesigură. Nu prea-și dădea 
seama ce voia să spună. Poate că se referea la clasica ieșire în 
grup. O ocazie socială. 

Când Lightman a apărut în ușa camerei de interviu, l-a salutat 
cu un gest, după care s-a îngropat în muncă. Dar pe la șapte a 
simţit că trebuie să facă ceva. Lightman nu-i mai spusese nimic 
de ore bune și se săturase să se tot întrebe de ce nu vorbea cu 
ea. Dacă-l făcuse să se simtă ciudat când l-a îmbrățișat. Dacă 
greșise cu ceva. 

Când Lightman s-a dus în bucătărie să-și pună cafea, s-a 
ridicat și ea și la urmat acolo cu inima trepidându-i. 

— Hei, a zis ea, oprindu-se lângă el. Walker zicea să mergem 
la pub. Vrei să vii? 

Expresia lui Lightman era la fel de prietenoasă și de 
nepătruns ca întotdeauna: 

— Mai bine nu, a spus el zâmbind. Mi-a luat două zile să-mi 
revin după ultima mahmureală. 

— Nu trebuie să te îmbeţi, a spus ea, încercând să facă totul 
să sune ca o tachinare. leșim la un pahar și atât. 

Privirea lui s-a uitat peste ea către Walker, iar apoi, pentru o 
clipă, a privit pur și simplu în gol. Când s-a uitat înapoi, era ca și 

cum era fixat cu mintea pe altceva, ca și cum Ben nu mai era 
acolo. 

— E în regulă. Mulţumesc de invitaţie. 

Hanson a simţit fiecare pas din drumul înapoi către birou. A 
simţit că are paisprezece ani din nou și că se întoarce de la 
cantină, după ce l-a întrebat pe cel mai popular băiat dacă voia 
să iasă cu ea la întâlnire. Măcar de data asta nu râdea nimeni. 

A trecut de biroul ei și s-a dus în locul în care detectivul 
inspector Walker încă lucra. l-a zâmbit larg când acesta și-a 
ridicat privirea spre ea. 

— Ești gata să bem ceva? 

e 

Primii pași făcuţi de Jonah pentru a aduna hârțogăraia 
necesară au fost întrerupţi de un vizitator. Un bărbat pe nume 
Richard Hoskins voia să vorbească cu el și a hotărât să-l 
primească la birou, fără să aibă habar cine e și ce vrea să 
spună. 

A verificat telefonul cât l-a așteptat și a văzut că are un mesaj 
de la Michelle. A aruncat o privire, asigurându-se că are timp să- 
| citească, după care l-a deschis. A citit că ea s-a gândit la tot 
ce-a fost și că era sigură că a fost o greșeală pentru amândoi. 
Că nu s-a schimbat nimic acum ca relaţia lor să funcţioneze și că 
a ieșit deja la câteva întâlniri cu cineva de la muncă. 

Aproape că se simţea ca și cum s-ar fi despărţit din nou. 
Autoînvinuirea. Dezolarea. Dorinţa de a o implora să se mai 
gândească. Nu-l ajuta cu nimic faptul că și el știa că are 
dreptate sau că acest lucru probabil le făcea viaţa mai ușoară. 
Când și-a pus telefonul jos din nou, a încercat să lase totul la o 
parte. Acum trebuia să se concentreze pe încheierea cazului. 
Să-i facă dreptate lui Zoe Swardadine. 

Richard Hoskins a ajuns la ușă, dovedindu-se a fi un tânăr la 
vreo treizeci de ani, cu părul dat cu gel și o geacă de piele prea 
mică pentru corpul său. Era descheiată peste cămașa cu model. 

— Domnule Hoskins, a spus Jonah, strângându-i mâna și 
făcându-i semn către scaunul de lângă birou. 

— Richie, a spus el. Doar Richie. 

— Ce pot face pentru tine? 

— Ei bine, a spus Richie, trăgându-se de o ureche, nu e 
neapărat pentru mine. E vorba de prietena mea. Se numește 
Angeline Judd. 

Jonah l-a privit iarăși, surprins că Angeline era într-o relaţie cu 
un bărbat puţin supraponderal, nu tocmai atrăgător, cu cel puțin 
zece ani mai în vârstă decât ea, care după vorbă părea să 
provină din clasa muncitoare din Portsmouth. Un bărbat cu 
haine ieftine și un miros înţepător de aftershave. 

— Ne-a ajutat în investigația noastră de crimă, a spus Jonah, 
aprobând. 

— Știu, mă bucur că vrea să vă ajute, a spus Richie, cuo 
mână sus. Dar o rănește, totul. Sper că o puteţi lăsa în pace o 
vreme. 

Jonah a aprobat cu un gest. 

— Cred că se poate. 

— Mă tot întrebam dacă să vă spun, a adăugat el. Am văzut-o 
în seara aceea, când a murit. Pe Zoe. 

Jonah s-a gândit iarăși la camerele de supraveghere și a spus: 

— Tu o așteptai când a venit acasă, nu-i așa? 

— Da, a spus Richie. Cred că am speriat-o puţin. Nu am vrut 
asta. Am rugat-o doar să o sune pe Angeline pentru că era atât 
de supărată după cearta lor. Vreau să spun, ea oricum nu m-a 
plăcut niciodată. Nu cred că avea încredere în mine, dar, în orice 
caz, nu am vrut ca ele două să se certe. Angeline era atât de 
dependentă de Zoe. A lăsat capul în jos, devastat. Nu mai poate 
avea grijă de ea acum. 

— Îmi pare rău, a spus Jonah. 

— Știu, totul e în regulă. Va fi bine cumva, a dat Richie 
aprobator din cap. O să-mi dau toată silinţa să am grijă de ea. Și 
le mai are și pe Maeve și pe celelalte fete de la cursuri, a spus 
cu un oftat. E un lucru groaznic de spus, dar poate într-un fel 
sau altul va fi bine pentru ea. Dependenţa asta de Zoe nu cred 
că i-a făcut prea mult bine. 

— Poate că nu, a spus Jonah. Apoi s-a ridicat. Nu trebuie să vă 
mai faceți griji că o deranjăm, domnule Hoskins. Avem 
criminalul lui Zoe deja în custodie. 

— Oh, a spus Richie, și apoi s-a grăbit să se ridice. Ce bine. 
Mă bucur tare mult. O să-i spun lui Angeline. A făcut o pauză în 
timp ce ieșea, dar s-a întors să întrebe: nu a fost un prieten de- 
al lui Angie, nu? 

— Nu, a spus Jonah zâmbind. Nu a fost un prieten. 

— Bine. Richie l-a salutat rapid. Mult succes în continuare. 

Hanson și Walker s-au tot gândit la câteva idei de puburi 
înainte de a ajunge la baruri de vinuri de pe Bedford Place, loc 
pe care Hanson l-a sugerat pentru că avea parcare. Dacă bea 
mai mult de un pahar, voia să-și lase mașina undeva fără să ia 
amendă. 

Detectivul inspector a fost gata înainte de ea, iar Hanson, 
luându-și paltonul, i-a zis că se văd direct acolo. S-a dus să bată 
rapid la ușa biroului detectivului inspector-șef când a ieșit 
Walker. Sheens se uita la ecran cu o expresie distantă. 

— Ne vedem dimineaţă, a spus ea. 

Detectivul inspector-șef a privit-o mai mult în gol, după care a 
spus deodată cu fermitate: 

— Super. Nu mai stau nici eu mult. Vreau să-mi termin 
notițele pe ziua de azi. 

— Felicitări pentru tot, a spus Hanson. 

— Și ţie, a spus Sheens. 

Și apoi, când ea ieșea pe ușă, a mai spus: 

— Te-ai descurcat excelent, apropo. În special cu tabloul. L-ai 
nimerit la fix. 

— Doar că m-am gândit că ar fi Maeve, a spus ea confuz. 

Detectivul inspector-șef a ridicat din umeri: 

— Eu m-am gândit la început că a fost Felix, apoi poate 
Angeline. Așa merg lucrurile la noi. Asta nu înseamnă că nu te-ai 
descurcat foarte bine. 

— Mulţumesc, a spus ea, cu un zâmbet ezitant. Apreciez mult. 

El a aprobat cu o mișcare a capului, apoi a spus: 

— Oh, voiam să verific cine a fost la tine sâmbătă. Să văd 
dacă într-adevăr vorbim despre Victor Varos. Și nu prea pare că 
a fost el. l-am prezentat situaţia, după care a părut cu adevărat 
confuz. A zis că a fost la film și am trimis un mesaj să verific. Se 
pare că a fost unde-a spus. 

— Oh, a spus Hanson. 

Și simțind că totul se leagă și devine mai clar, aproape că nu 
mai avea nicio importanţă pentru moment. 

— Doar voiam să știi, a spus Sheens încet, ca să te gândești 
cine ar mai putea fi. Și... mă rog, dacă ar fi o problemă asta. 

Privirea detectivului inspector-șef era fixă, iar ea a simţit că 
se rușinează. 

— Da, o să mă gândesc. l-a zâmbit ușor. Probabil nu e nimic. 

Și abia după ce a ieșit a început să se gândească din nou la 
cine ar putea fi, aducându-și aminte de un mesaj primit de la 
Damian, cu câteva luni în urmă. 

Sunt la tine acasă... 

31. 


Opt luni mai târziu 


Maeve a ajuns devreme. Foarte, foarte devreme. Mesele de 
Prosecco stăteau neatinse pe iarbă, feţele de masă albe fluturau 
aproape haotic în bătaia vântului, iar o chelneriță cu papion 
negru și vestă era ghemuită lângă masă, aranjând sticle într-o 
găleată cu gheaţă. 

Era mândră de faptul că a fost punctuală. A făcut ce-ar fi făcut 
și Zoe. Și-a dat jos geanta de pe umăr și și-a scos telefonul, 
uitându-se după un mesaj de la Angeline. l-a spus lui Maeve 
puțin mai devreme că ea și Richie vor ajunge în douăzeci și cinci 
de minute. Trebuia doar să-i mai dea de mâncare lui Monkfish și 
să plece, a spus ea. 

Pisica lui Zoe a fost în sfârșit găsită de vecinul de alături, care 
le-a oferit-o părinţilor ei. Aceștia au sugerat să le întrebe mai 
degrabă pe fete, iar Maeve a fost ușurată când Angeline a 
acceptat cu entuziasm. Ea nu își dorea să se lege cu asta. Cu 
anul acesta pe sfârșite, Maeve avea nevoie să călătorească. Nu 
să se regăsească, ci să se piardă. Să îngroape toate acestea 
într-un loc necunoscut și să nu le mai scoată niciodată. 

Angeline, după cum se părea, încă era în întârziere cu zece 
minute. Era singură de ceva timp. 

Maeve s-a dus la masă și a luat un pahar, zâmbind în semn de 
mulțumire fix înainte ca chelnerița să se plângă că nu ar trebui 
să mai ia încă unul, iar apoi s-a întors să se uite la noua aripă, 
întrebându-se cum oare ar trebui să se simtă. Era o clădire 
grozavă, o creaţie din piatră albă, sticlă și reflexii, care se 
potrivea și chiar depășea ca aspect restul Școlii de artă. Chiar și 
biblioteca circulară, ca un cilindru, s-a gândit Maeve pentru sine. 

Era enorm de bucuroasă că era denumită după Zoe, dar a 
simţit un mare gol când s-a gândit că prietena ei a văzut-o doar 
când era în construcţie. Nu a trăit suficient de mult ca să vadă 
această creaţie dusă la bun sfârșit, cu fațadele strălucitoare și 
piatra albă ca de fildeș; cu gazonul proaspăt plantat și straturile 
de pământ maro pentru flori, unde au fost plantați bujori și 

trandafiri, care încă mai aveau de crescut. N-a văzut nici cum 
părinţii ei au acoperit costurile când acestea au devenit prea 
mari. 

Zoe ar fi putut fi acolo personal, și nu doar în amintirea lor, ar 
fi putut fi una dintre studentele venite la deschidere ca să 
servească un pahar gratuit de Prosecco. Era genul de eveniment 
care i s-ar fi potrivit atât de bine, cu căldura ei și atitudinea 
mereu veselă, molipsitoare. 

Maeve a încercat să-și înăbușe senzaţia de nedreptate cu un 
Prosecco. În timp ce-și lăsa paharul jos, a văzut că începuseră și 
alţii să ajungă. Un cuplu care părea îmbrăcat ca de nuntă. O 
formă cocoșată într-un sacou negru, cu cămașă, dar fără 
cravată. Și apoi inima i s-a făcut cât un purice când și-a dat 
seama că acel cocoșat era de fapt Victor, Victor care nu scosese 
un cuvânt în faţa ei în ultimele opt luni. Victor care i-a întors 
spatele când a venit la cafenea cu Angeline în zilele acelea 
ciudate, înainte de instanţă. 

Aceste cuvinte ardeau în sufletul ei, la fel de clare în 
amintirea ei acum, ca și atunci. 

— De ce ești aici? a întrebat-o Victor. Nu avem nimic de 
discutat. Fără Zoe, nu avem niciun motiv adevărat să mai 
vorbim. 

Ea și-a adus aminte cât de puternic, dureros și crud a fost 
rănită. Umilirea. Sentimentul aspru de nedreptate. Și în loc să-i 
vorbească precum Maeve cea de odinioară, a îngheţat acolo în 
liniște absolută. Angeline a fost cea care a intervenit, în schimb. 
Angeline cea timidă care și-a pus braţul în jurul lui Maeve și i-a 
spus lui Victor că este un nenorocit. 

— Nu-mi pasă că jelești, i-a spus Angeline. Nu ai niciun drept 
să o rănești așa. Are destule rahaturi pe cap. Și, personal, puţin 
mi-ar păsa dacă te-ai rupe de toţi și ai lua-o razna. Ai fi singurul 
care al sfârși rău. 

A scos-o pe Maeve afară cu blândeţe, dar și cu hotărâre, și a 
mângâiat-o pe spate când aceasta a început să plângă. A fost 
prima oară, dar cu siguranţă nu și ultima, când Angeline a dat 
dovadă de o forţă pe care Maeve nici nu a bănuit că o are. 

S-a uitat din nou la telefon, apoi afară, sperând să-i vadă pe 
Angeline și pe Richie. Era rușinos, dar Maeve nu voia să-l 
înfrunte pe Victor singură. S-a întors de lângă el și s-a dus înapoi 
la masa de Prosecco, golindu-și paharul și ducându-se să mai ia 

încă unul. Încă era acolo, băuse cam jumătate din al doilea 
pahar, când i-a auzit vocea. g 

— Maeve, a spus cineva de după umărul ei stâng. Imi pare 
atât de rău. Ce-am spus... au fost numai prostii. Am fost - am 
fost un tâmpit. 

Atunci a trebuit să-l privească, iar expresia lui era aproape de 
nerecunoscut. Era mai blândă cumva. El era mai deschis. Ca și 
cum toată furia îi dispăruse, ca să facă loc unei alte persoane. 

Ea a aprobat cu un gest. Știa că trebuia să-i răspundă. Voia 
să-i spună că a înţeles. Voia să-i mai spună și că a trecut printr-o 
grămadă de lucruri groaznice și că nu a fost drept. 

Într-un final, i-a zâmbit rece și a zis: 

— Da, ai fost. Dar de ce să-ți schimbi năravul de-o viață? 


Douăzeci de minute mai târziu, după ce Angeline și Richie au 
ajuns și Angeline l-a certat pe Victor după care l-a și iertat, iar 
Maeve a încercat să nu plângă când i-a îmbrățișat pe părinţii lui 
Zoe, au fost chemaţi să vadă inaugurarea oficială a noii clădiri 
Zoe Swardadine. Siku a fost invitată să spună câteva cuvinte și, 
spre deosebire de ceilalți vorbitori pe care Maeve îi văzuse 
înainte, ea chiar s-a limitat la câteva vorbe. 

— Am fost atât de furioasă că Zoe nu va fi aici să vadă asta, a 
spus ea, și că a ratat atât de multe lucruri care ar fi trebuit să 
facă parte din viaţa ei, dar să vă văd pe toţi aici astăzi este... îmi 
dau seama că viaţa ei a fost minunată. Câţiva dintre voi au fost 
parte din viaţa ei și vreau să vă mulţumesc pentru fiecare 
moment de fericire pe care i l-aţi oferit. Sunt mândră să fiu 
astăzi aici. 

S-a dus lângă soţul ei și au tăiat panglica mare și albă din faţa 
ușii. Maeve a bătut din palme și a privit locul unde a cazut 
panglica. Nu s-a putut abţine să nu se gândească la faptul că 
arăta precum o tușă strălucitoare de acuarelă. 

